
Ce este filosofia? 


Personaje: Ion, Ioana, Mihai, Laura, Gheorghe, Viorel 
(organizatorul taberei), soţia lui Aurelia şi băieţelul lor Relucu. 

Costume: ţinute de vacanţă... 

Decor: Tabără de filosofie. Pădure, iarbă, luminiş. Sunete din 
natură. În dreapta, corturi — primul al familiei organizatorului, apoi 
corturile participanţilor. In mijloc, două măsuţe cu scaune 
aferente... 


I. Filosofia este... 
1. Trezire 


(Viorel iese voios din cort, face câteva exerciţii de înviorare, 
după care, cu o lingură şi o oală scoase din cort, începe să facă 
gălăgie, ca să trezească trupa...) 

Viorel (cu voce puternică): Scularea filosofilor!... Treziţi-vă fraţi 
gânditori!... Fiinţe cugetătoare întru filosofie deschideţi ochii şi 
reflectaţi la viaţă!... Nu mai dormiţi şi treziţi-vă conştiinţa!... 
Vremea somnului a trecut!... E timpul să vă deşteptaţi!... Treziţi- 
vă!... A început o nouă zi pentru filosofie! 

Aurelia (ieşind din cort nervoasă): Nu mai zbiera măi 
zăpăcitule, că ne-am trezit! E 

Viorel: Credeţi voi că v-aţi trezit!... In fapt voi încă dormiţi! - 
Treziţi-vă!... Treziţi-vă şi filosofaţi!... Treziţi-vă spre filosofie! (Bate 
în continuare în oală...) 

Relucu (somnoros, iese impleticit şi o trage pe mama sa de 
mână): Mamă! Mamă! 

Aurelia: Ce e puiu' mami? 

Relucu: Mamă... Ce e aceea „filosofie”?... De ce s-a speriat tati? 

Aurelia (către Viorel): Mai taci mă nebunule, că uite: ai trezit 
copilul!... 

Aurelia (către copil): Nu te speria mamă! Filosofia nu e pentru 
copii! Du-te înapoi în cort şi te culcă! 

Relucu: Dar mami... Dacă filosofia nu e pentru copii, de ce m-a 
trezit tati? 

Aurelia: De nebun ce e, de aia!... Haide puişor şi te culcă aici 
lângă cort, dacă nu mai vrei înăuntru... 

(Copilul se întinde pe o saltea şi dă să adoarmă. Aurelia se 
aşează pe un scaun şi se uită cu grijă spre copilaş...) 


Ce este filosofia? 


(O parte din participanţi (Mihai, Laura şi Gheorghe) ies de prin 
corturi uşor dezorientați...) 

Viorel (către participanţi): Bună dimineaţa trupă! Hai, cu toţii, 
treceţi la exerciţii de înviorare!... Sunt foarte bune pentru corp şi 
minte!... 

Gheorghe (căscând): Bună Viorel... 

Laura (căscând): Bună dimineaţa... 

Viorel: Haideţi!... Hai să ne punem fiinţa în mişcare.!... 

(Viorel indică prin semne celor care s-au trezit să i se alăture în 
a face câteva exerciţii de înviorare - ceea ce şi fac, nu însă cu prea 
mare entuziasm...) 

Viorel (după ce fac câteva exerciţii): Ajunge fraţilor cu 
gimnastica pentru trup! Să trecem acum la înviorarea minţii!... V- 
aţi trezit cu toţii? 

Laura (căscând): După câte văd, Ion şi Ioana încă nu au ieşit 
din cort... 

Viorel: Aha! Nu prinde trezirea de ei prea uşor!... Trebuie atunci 
să insistăm. Cine nu vrea să filosofeze de bună voie va filosofa 
forţat... Aşa e viaţa! Aşa e şi în tabăra noastră de filosofie! 

(Viorel le face semne şi le şopteşte să pună şi ei mâna pe ceva 
oale/ obiecte şi să se apropie de unul din corturi, apoi încep 
deodată să facă gălăgie cu toţii, stând în jurul cortului celor 
adormiti...) 

Viorel (după ce zgomotul încetează, pe un ton oficial): Treziţi-vă 
fraţi adormiţi!... Deschideţi ochii! Ciuliţi urechile! Căscaţi gura!... Şi 
hai: ieşiţi la aer! Mişcaţi-vă existenţa şi vă treziţi raţiunea!... 

Gheorghe: Scularea, bă! Scularea, fă! Scularea, mă!... 

Laura (fără vlagă, uşor adormită): Haai... haai... Hai fraţilor, 
hai!... (Căscând:) Suuus!... Suus!!!... Haaai... Hai suus!... 

Mihai (cu putere, ritmat, fără grabă): Treziţi-vă!... Sculaţi-vă!.., 
Ridicaţi-vă!... Lăsaţi visele! E timpul să vegheaţi! 

Viorel: Treziţi-vă spre filosofie! 


Relucu (ridicându-se de pe saltea): Mami! Mami!... 

Aurelia: Ce e dragu' mami? 

Relucu (somnoros): Mami... Ce e filosofia? 

Aurelia (nervoasă): Nebunia din capul lu' taică-tu! Că i-am zis 
să nu mai zbiere, da' el ce ştie? - Doar filosofie!... Filosofie în sus, 
filosofie în jos... Doar atâta îl duce capu'!... 

(Privind în direcţia soţului îşi flutură mâna în dreptul tâmplei 
indicându-i acestuia că îl consideră dus cu pluta...) 

Relucu: Dar mami, de ce se face atâta gălăgie când oamenii 
filosofează? (Căscând:) Nu pot şi ei să filosofeze în linişte?... 

Aurelia: Lasă mamă şi nu îţi mai bate tu capul cu problemele 
filosofiei, că eşti prea mic să pricepi acum ce e filosofia! Haide, mai 
bine, să mergem până la râu, să te speli pe faţă!... 

(Relucu şi Aurelia ies prin stânga.) 

Viorel (către cei treziti): Haideţi să mai facem nişte 
gimnastică!... (Se îndepărtează de cortul adormiţilor şi încep să 
facă câteva mişcări de înviorare...) 


2. Timpul 


(Ion şi Ioana ies din cort şi, întinzându-şi oasele, cască 
nedumeriţi... ) 

Ion: Ce e bre cu gălăgia asta?... Cine s-a trezit? Şi de ce? 

Gheorghe (apropiindu-se de Ion): Noi ne-am trezit, bădiţă! Nu 
se vede? 

Ion: Ba se vede! Da' eu întreb: de ce?... Nu e cam devreme?... 
Şi de unde atâta grabă? Că doar avem toată ziulica la dispoziţie să 
filosofăm!... Şi apoi aseară, până târziu, în jurul focului de tabără, 
ce am făcut?! 

Gheorghe: Am filosofat, evident! 

Ion: Păi vezi?! Tot filosofăm, una-întruna... (Mai încet, către 
Gheorghe:) Ar putea şi Viorel să ne lase mai moale, că totuşi 
filosofia nu e bufet să stai toată ziua în ea!... 

Ion (către Viorel): Bună dimineaţa maestre! Ce trezire 
încântătoare ne-aţi mai făcut azi! O vom ţine minte pentru 
posteritate! 

Viorel: Bună, trezire, stimabililor! Haideţi şi voi la un pic de 
gimnastică... (În timp ce face nişte mişcări de înviorare, în 
principal cu mâinile:) Că apoi ne luăm pe stomacul gol... (căscă cu 
elan) filosofia de dimineaţă... în cadrul unei mini-conferinţe... 
filosofice... de... înviorare!... Vom dezbate tema:... Ce este... 
filosofia? 

Gheorghe: Iară?! Păi aseară ce am făcut? 

Viorel (oprindu-se din a face exerciţii...): Iară Gheorghe, iară! 
Că asta face filosofia mai întâi de toate - se chestionează sceptică 
pe ea însăşi! 

Mihai: Nu putem discuta despre altceva? 

Viorel: Propui ceva anume, Mihai? 

Mihai: Da - haideţi să discutăm despre... despre... Despre ce... 
să discutăm noi aşa de dimineaţă?... (Că mie îmi stă mintea doar 
la mâncare!...) 

Ioana: Am putem discuta despre mâncare... Da!... despre 
procesul ontologic specific asimilării hranei în fiinţă la ceasul 
soarelui răsare peste a noastră dorinţă... Dar poate ar fi mai bine, 
dacă am uita puţin de mâncare şi dorinţă şi ne-am limita la a 
contempla puţin timpul prezent... pentru a sorbi în noi puţină 
linişte... după gălăgia de adineauri... 


Ce este filosofia? 


Viorel: Bine dragilor - despre timp vreţi să discutăm, despre 
timp vom discuta!... Staţi jos să reflectăm! Sau dacă unii reflectaţi 
mai bine în picioare, rămâneţi în picioare! - Fiecare să se aşeze 
sau să se mişte cum crede el că se simte mai bine! 

Ioana: Putem sta şi în cap? 

Viorel: Puteţi! Dar nu ştiu la ce vă foloseşte! 

Ioana: Atunci mai bine să stăm în fund!... 

Viorel: Că bine zici! (Se aşează cu toţii pe scaunele de 
vacanţă.) 

Ion: Haide maestre... spune-ne atunci ceva despre timp - pe 
stomacul gol, dacă zici matale că astfel prindem filosofie mai 
bine!... Dar... te rog... mai încet şi cu dulceaţă în glas, că, după 
trezirea pe care ne-ai făcut-o azi, urechile noastre sunt un pic mai 
sensibile!... 

„Viorel (pregătindu-se să-şi înceapă discursul): Hm, hm... 
(Işi drege glasul şi işi aranjează ţinuta...) Ascultaţi deci!... 


3. Explicații întrerupte 


Relucu (strigând): Tati! Tati! (Copilul intră în fugă pe scenă.) 

Viorel: Da tati!... Care e baiul? 

Relucu: Tati... Ce e filosofia? 

Viorel: Vedeţi cine ştie ce trebuie să întrebe?... Vă face de 
ruşine un copil! Doar v-am spus că trebuie să lămurim problema 
filosofiei mai întâi - şi un copil de zece ani ştie asta! 

Viorel (către Relucu): Du-te tată de aici, du-te la mami şi 
întreab-o pe ea, că eu am treabă acum!... 

(Aurelia a intrat pe scenă în urma lui Relucu, a mers la cort şi, 
fără să intre de tot în el, acum căuta ceva prin interiorul lui.) 

Relucu (schimonosindu-se): Dar tati, mami zice că nu poate să- 
mi spună, că sunt prea mic şi că nu pricep... şi nu vrea să-mi 
spună!... 

Viorel: Aşa deci... Nu vrea să-ţi spună... Bine, atunci lasă că îţi 
spun eu. Stai aici jos lângă tati, ca să vă explic la toţi ce e 
filosofia... Aşadar, fraţilor, filosofia este... 

Aurelia (apropiindu-se de Viorel cu o plasă în mână): Iarăşi 
umpli mintea copilului cu prostii? Vrei să-mi facă pe urmă capul 
calendar? Să mă tot întrebe despre cuvintele voastre filosofice - de 
mă strică de cap toată ziua?!... 

Aurelia (către Relucu): Hai mamă de aici!... Hai să mergem din 
nou pe malul râului, să îţi dau ceva bun de mâncare. Lasă-l pe 
taică-tu, că, oricum, el nu te învaţă decât prostii!... 

(Aurelia iese cu Relucu de pe scenă.) 

Viorel (mâhnit de reacţia Aureliei, ridicându-se de pe scaun): 
Ştiţi ce? Mi-o cam întrerupt nevasta cheful de filosofare. Haideţi să 

mergem şi noi până la râu, să vă învioraţi şi să vă treziţi pe deplin, 
că am impresia că încă sunteţi cam somnoroşi şi, prin urmare, nu 
vă prea stă capul la filosofie... Iar cei care sunteţi mai flămânzi 
puteţi să vă luaţi cu voi ceva gustări potrivite pentru micul dejun... 
să mâncăm ceva pe malul râului... 

(Cu excepţia lui Ion, se ridică cu toţii de pe scaune şi îşi iau de 
prin corturi ceva de-ale gurii...) 

Viorel (în timp ce păşeşte spre ieşire): Haideţi fraţilor!... Să 
mergem să ne trezim!... Să ne înviorăm minţile şi să le deşteptăm 
pe deplin... spre filosofie! 

(Viorel, Gheorghe, Mihai şi Laura ies de pe scenă prin stânga.) 


4. Ce...? 


(Ion rămâne îngândurat, aşezat pe scaun lângă o măsuţă de 
vacanţă. Ioana pleacă cu ceilalţi, să meargă la râu, dar când să 
iasă de pe scenă, privind înapoi, îl vede pe Ion şi se întoarce încet 
spre el. Când ajunge lângă el, îl întreabă:) 

Ioana: Ce faci Ioane, nu vii? 

Ion (după o mică ezitare, cuprins în gânduri): Ioana! 

Ioana: Da?! 

Ion: Ioana... Vreau să te întreb ceva! 

Ioana: Ce? 

Ion: Exact asta vreau să te întreb: ce? 

Ioana: Ce?! 

Ion: Da!... Ceee?... 

Ioana: Daa?!... 

Ion: Tu Ioana, ceee... ? 

Ioana: Da mă Ioane, zi odată!... 

Ion: Auzi tu Ioana... ceee??... 

Ioana: Ce „ce”, mă Ioane?! Hai nu mă mai fierbe... şi zi odată 
ce... ai de zis! 

Ion (după o mică pauză): Cum adică „Ce „ce”?” tu Ioana?! 

Ioana: Păi aşa cum auzi: ce este cu „ceee?”...? 

Ion: Adică mă întrebi „Ce este?”? 

Ioana (aşezându-se pe un scaun lângă Ion): Exact: Ce este cu 
acest „ce”? 

Ion: Hm, deci „Ce”, adică el... „Ce este?”, adică tot el? 

Ioana: Nu domnule: „Ce este cu „ce”?”... Adică, ce întrebare 
voiai să-mi pui, care începea cu „ce”? 

Ion: A... Deci pe tine nu te interesează ce anume este, aşa în 
general, adică ce anume are fiinţă, ci doar ce este „ce”, adică el în 
particular... Şi nici măcar el, ci doar o anumită specie a lui, adică 
ce este acel lucru despre care eu voiam să te întreb ce este cu el... 

Ioana: Exact... eşti pe drumul cel bun!... 

Ion: Tu vrei deci să ştii ce întrebare anume mă frământă pe 
mine, care începe cu „ce” şi, mai ales, cu „ce este”... 

Ioana: Ei... Nu vreau să ştiu neapărat!... Dar dacă tot ai adus 
vorba, acum poţi să-mi spui, dacă nu te deranjează, că văd că te 
cam codeşti, că eziţi chiar... O fi vreo problemă personală... Foarte 
bine... Dacă e prea delicată problema, poţi să o amâni pe altă 
dată, că nu mă supăr... 

Ion: Dar de ce să te superi? Eu voiam doar să te întreb ceva 
simplu... 

Ioana: Anume? 

Ion: Anume, cee esteee... Deci ce este.... 

Ioana: Aşa... 

Ion: Ce este... 

Ioana: Da.... 

Ion: Iaca îţi spun, dacă eşti curioasă!... 

Ioana: Cine? Eu? 

Ion: Da, tu! Nu eşti curioasă? 

Ioana: Bine, recunosc, te rog să-mi spui „Ce este... 

Ion: Ce-i cu tine? 

Ioana: Cu mine? 

Ion: Da: ce este cu tine? 

Ioana: Ce să fie? Nu-i nimic... 

Ion: Nimic? 

Ioana: Păi nu!... Nu-i nimic!... E.. ceva!... Dar în rest sunt ok... 

Ion: Ce anume? 

Ioana: Sunt curioasă! 

Ion: Eşti curioasă? 

Ioana: Da. Sunt curioasă să aflu ceee... Ce-i cu tine? 

Ion: Cu mine? 

Ioana: Dar cu cine? Mai vezi pe cineva pe aici? 

Ion: Ce să fie Ioana? Nu-i nimic... 

Ioana: Nimic? 

Ion: Nimic... 

Ioana: Şi atunci ce e cu povestea aceasta cu „ce”? 

Ion: A, nimic... Voiam doar să-ţi pun o întrebare. 

Ioana: Ce... întrebare? 

Ion: Dar nu ştiu dacă poţi tu să-mi răspunzi... 

Ioana: Hai, încearcă-mă! 

Ion: Bine... „Ce este filosofia?” 

Ioana (după o mică pauză): Ce filosofie? 

Ion: Păi filosofia! 

Ioana: ... Care filosofie? 

Ion: Toată filosofia! 

Ioana: Toată? 

Ion: Toată! 

Ioana: Ascultă Ioane, tu ai ceva cu mine? Te-am supărat cu 
ceva? 

Ion: Nu! Dar de ce întrebi? 

Ioana: Păi dacă nu te-am supărat cu nimic, de ce vrei tu să ştii 
toată filosofia? 

Ion: Ce filosofie?... La ce te referi? Este vreo filosofie... de care 
eu nu am cunoştinţă şi despre care tu vrei să-mi povesteşti mai 
multe? 

Ioana: Ă... Nu! Nu cred!... A, ba da: ar fi una! 

Ion: Care? 

Ioana: Filosofia întrebării... 

Ion: Interesant... Are şi filosofia o întrebare?... Pardon: am vrut 
să zic: are şi întrebarea o filosofie a ei? 

Ioana: Are... Cum să nu aibă? Şi încă ce filosofie! - Una dintre 
cele mai interesante! 

Ion: la-auzi! Şi ce e aşa de interesant la această filosofie? 

Ioana: Totul! 

Ion: Totul? 

Ioana: Totul! 

Ion: Ia ascultă Ioana!... Tu ai ceva cu mine? Te-am deranjat cu 
ceva? 

Ioana: Nu! Dar de ce întrebi? 

Ion: Păi, tu chiar crezi că există o filosofie la care totul să fie 
interesant? 

Ioana: Da! 

Ion: Care e acea filosofie? 

Ioana: Eu... Eu sunt!... Sau nu mă găseşti interesantă? 

Ion: ... Ba da!... Te găsesc foarte interesantă!... 

Ioana: Normal! Aşa şi trebuie: la mine totul este interesant, 
deoarece pentru mine totul este interesant! 

Ion: Totul? 

Ioana: E... Nu am vrut să zic asta... Mai presus de toate tu eşti 
cel care mă interesează... Dar, dincolo de asta, totul mă 
interesează! 

Ion: Normal... Cine a mai văzut femeie pe care să nu o 
intereseze totul?... Dar, acum şi aici, ce găseşti tu aşa de 
interesant la filosofia întrebării? 

Ioana: Te găsesc pe tine! 

Ion: Pe mine? 

Ioana: Da, pe tine: nu voiai tu să-mi pui o întrebare? 

Ion: Ba da... Dar, dacă tot am ajuns la filosofia întrebării, vreau 
acum să-ţi pun o altă întrebare: tu eşti interesată de mine sau de 
întrebările pe care eu ţi le ridic în conştiinţă?... Ce-i mai important 
pentru tine: eu?... Sau... întrebarea mea? 

Ioana: Ai şi tu... o întrebare? 

Ion: Am, cum să nu am?... Chiar mai multe! 

Ioana: Mai multe?... Te-ai încurcat cu mai multe întrebări 
deodată? 

Ion: Da! 

Ioana: Hi!... Cum se poate aşa ceva? 

Ion: Se poate Ioana!... Ce-ţi veni?... 

Ioana: Ce să-mi vină?... Mi-a venit... o întrebare! 

Ion: Ce întrebare?... De fapt, lasă... Lasă deocamdată deoparte 
întrebarea ta şi răspunde la întrebarea mea: ce-i mai important 
pentru tine: fiinţa? (De exemplu, fiinţa mea...) Sau... întrebarea? 
(De exemplu, întrebarea mea...) 

Ioana: Ai şi tu... o Întrebare? 

Ion: Am! Vrei să ţi-o arăt? 

Ioana: Vreau... dar nu acum, mai încolo!... Că acum vreau să-ţi 
răspund la întrebarea precedentă! 

Ion: Răspunde! 

Ioana: Vai, ce greu îi!... De ce mă pui la o astfel de încercare? 
De ce vrei tu să aleg între fiinţă şi întrebare? Mie îmi plac 
amândouă! 

Ion: Deci îţi sunt plăcute şi fiinţa mea, şi întrebările mele? 

Ioana: Câteodată... 

Ion: Numai câteodată? 

Ioana: Nu... Adică... tot timpul... găsesc plăcere în tine, dar 
câteodată mă enervează... întrebările tale! 

Ion: Da? 

Ioana: Nu! Adică... nu mă enervează chiar aşa de tare... dar 
câteodată da... 

Ion: Aşa deci... Prin urmare, nu-ţi plac întrebările mele... 

Ioana: Ba nu!... Să ştii că unele îmi plac! 

Ion: Ca de exemplu? 

Ioana: A... ca de exemplu... „Ioana... mă iubeşti la fel de mult 
pe cât te iubesc eu?” 

Ion: Interesant... Când te-am întrebat asta? 

Ioana: Nu m-ai întrebat? 

Ion: A... nu ştiu... Adică... probabil... că te-am întrebat... Nu? 

Ioana: Nu!... Nu m-ai întrebat! 

Ion: Şi... vrei să... te întreb acum? 

Ioana; Nu m-aş supăra! 

Ion: A... ok!... Dar nu vrei să te întreb altădată? Că mi se pare 
că acum discutam despre alte întrebări... şi să nu ne încurcăm în 
prea multe întrebări... 

Ioana: Deci nu mă iubeşti! 

Ion: Vai! Da' cum poţi crede aşa ceva?... Eu poate te iubesc 
chiar mai mult decât mă iubeşti tu pe mine! 

Ioana: Nu!... Nu se poate!... Iubirea mea pentru tine e mult 
mai mare decât iubirea ta pentru mine! 

Ion: Nu!... Nu se poate! Iubirea mea pentru tine e mult mai 
mare decât iubirea ta pentru mine! 

Ioana: Deci nu mă iubeşti! 

Ion: Ba da! Ai dreptate: iubirea ta e mult mai mare... clar! 

Ioana: Păi vezi? Trebuie să-ţi ştii locul în iubire, înţelegi?... 
Femeia trebuie să iubească mai mult, că aşa e ea făcută... Iar 
bărbatul trebuie să respecte această ierarhie naturală care există 
în iubire... 

Ion: Desigur iubi... Ai dreptate!... Nu ştiu ce m-a apucat să te 
iubesc mai mult decât mă iubeşti tu pe mine! Îmi cer scuze! Nu se 
va mai repeta!... 

Ioana: Aşa te vreau! Bravo! 

Ion: Bun! Acum, dacă ne-am lămurit care din noi iubeşte mai 
mult, putem reveni la întrebările noastre? 

Ioana: Te rog! 

Ion: Deci... Vreau să-ţi pun o întrebare! 

Ioana: Altă întrebare? 

Ion: Nu... Aceeaşi întrebare, dar altfel întrebată... 

Ioana: Zi! 

Ion: Hm, hm... Ce înţelegi tu mai exact prin... filosofia 
întrebării? 

Ioana: Totul! 

Ion: Totul? 

Ioana: Da, totul! Filosofia întrebării are ca obiect de studiu tot 
ceea ce există şi poate fi legat de o întrebare... adică, totul! 

Filosofia întrebării este ramura cea mai importantă a filosofiei... 
Dacă nu vrei să-ţi pui o întrebare, nu poţi primi un răspuns... Şi 
dacă nu ştii cum să te întrebi, dacă nu ştii să insişti, dacă nu ştii să 
cauţi, răspunsul nu vine la tine... 

Ion: Sunt de acord! Ba eu susţin chiar mai mult... Anume, că 
nu există filosofie fără întrebare şi întrebare fără filosofie! Chiar la 
asta meditam... Şi ştii ce voiam eu să te întreb? 

Ioana: Ce? 

Ion: Ce este filosofia? 

Ioana: Care filosofie? 

Ion: Filosofia... toată filosofia! 

Ioana: Prin urmare: „Ce este toată filosofia?” 

Ion: Da! 

Ioana: Da, ce? 

Ion: Da - adică ea toată - ce este? 

Ioana: ... Păi... este filosofie! 

Ion: Nu este „Ce?”? 

Ioana: Ce fel de „Ce”? 

Ion: Cum „Ce fel de „Ce”?”?1... „Ce”!... „Ce?” - simplu, 
necomplicat, în toată frumuseţea lui de... „ce?”! 

Ioana: ... A!... Atunci este şi „Ce?”! 

de 


Ion: Doar „Ce?”? 
Ioana: Nu! E mai mult de atât! 
Ion: Anume? 


Ioana: Anume, de exemplu, cine?, unde?, când?, cum?, cât?, 


ce?... Sau, de exemplu, „Ce este?”! 
Ion: Ce fel de „Ce este?”? 

Ioana: Cum ce fel de „Ce este?”? 

Ion: Păi da: - Ce? 

Ioana: Ea!... Ce anume este ea!? 

Ion: Care ea?... 

Ioana: Ea... eu... una! 

Ion: Ea? Tu? Una?... Care ea? Femeia? 
Ioana: Şi ea!... Dar nu ea!... 

Ion: Dar cine? 

Ioana: Ea!... Ştii tu cine! 

Ion: Ştiu? 

Ioana: Sigur ştii! 

Ion: Cine? 

Ioana: Ce? 

Ion: Cine? 

Ioana: Cum?! 

Ion: Cine?? 

Ioana: De ce? 

Ion: Nu de ce!! Cine?! 

Ioana: Unde? 

Ion: Nu unde! Cine?... Cine este ea?... Ea! 
Ioana: Nu e „ce”? Adică, ce anume este ea? 
Ion: Cine? 

Ioana: Filosofia, loane!... Filosofia... 
Ion: Filosofia?... 


Ioana: Da, desigur... filosofia: Ce este filosofia?... 


Ion: Aha... Păi, de exemplu: „Ce este filosofia?” 


Ioana: Hm... i-am mai răspuns la întrebarea asta! 

Ion: Dar nu era o întrebare. Era un răspuns: răspunsul la 
întrebarea „Ce este filosofia?” este întrebarea „Ce este filosofia?”! 
Ioana: Deci după tine „filosofia” se defineşte ca identitate prin 
întrebarea „Ce este filosofia?”? 


Ion: Da! Filosofia este „Ce este filosofia?”... 
Ioana: Şi ce este filosofia? 

5. Ce-i filosofia? 


Ion: Filosofia, de cele mai multe ori, este acea realitate care se 
întreabă cine este ea! 

Ioana: Şi cine este ea? 

Ion: Dar tu cine eşti? 

Ioana: Eu sunt... cea care acum te întreabă pe tine: „Cine eşti 
tu?” 

Ion (după o clipă de tăcere): Când eu mă întreb „Cine sunt 
eu?”, atunci sunt filosofia în acţiune! 

Ioana: Da... Exact asta zicem şi eu când ţi-am răspuns mai 
devreme la întrebarea „Ce este filosofia?”... 

Ion: Chiar?... Şi ce ai răspuns? 

Ioana: Am zis că „filosofia este filosofie”! 

Ion: Aha... înţeleg: şi eu sunt eu, şi tu eşti tu, şi ei sunt ei, şi 
este este este, şi ce este ce, şi filosofia este filosofie...! (Zâmbind 
cu subinţeles:) Da... înţeleg!... 

Ioana: Ce rânjeşti acolo? Nu e aşa? 

Ion: Ba da! Cum nu? Ea este ceea ce este, că doar nu o fi ceea 
ce nu este... Dar problema este: „Ce este?” 

Ioana: „Ce este?”... La ce te referi când întrebi „Ce este?”? 

Ion: La ceea ce este! 

Ioana: Şi ce este? 

Ion: Păi asta întrebam şi eu! 

Ioana: Dar asta e simplu: eu sunt, tu eşti, el este... 

Ion: Ce?... Ce este? 

Ioana: Existenţă... realitate... fenomen... subiect... viaţă... 
mişcare... întrebare... 

Ion: Nu e şi filosofie? 

Ioana: Ba este! Eu sunt... şi sunt filosofie! Tu eşti... şi eşti 
întrebare! Noi suntem... şi suntem filosofia întrebării! 

Ion: A!... Filosofia întrebării! Acum înţeleg: întrebarea mea cu 
filosofia ta se unesc spre mişcare şi ceea ce rezultă e „filosofia 
întrebării”!... 

Ioana: Stai puţin, că nu ştiu ce ai înţeles tu... Poate nu ai 
înţeles bine... Mai zi odată! 

Ion: Dar e evident iubi: întrebarea bărbatului interacţionând în 
mod direct cu filosofia femeii duce la manifestarea spontană a unei 
mişcări ritmice pe care o putem numi „filosofia întrebării”! 

Ioana: Nu înţeleg! 

Ion: Adevărul e că nu se poate explica!... Trebuie să vezi tu cu 
ochii tăi întrebarea... şi, mai ales, să o simţi cum lucrează, în 
interiorul filosofiei tale, prin mişcare repetată... 

Ioana: Adică... să simt... întrebarea... în interiorul... filosofiei 
mele?... 

Ion: Da! 

Ioana: Parcă văd unde baţi!... Dar e şi normal: filosofia mea e 
filosofia întrebării... şi ce ar putea să se zbată în ea decât o 
întrebare? Şi ce mai întrebare!... O mare întrebare! Una profundă, 
adâncă, intimă! 

Ion: Exact! 

Ioana: Stai puţin! Tu ce-ai înţeles?... Sper că nu ai înţeles că eu 
mă refeream la... filosofia... întrebării! 

Ion (râzând): Ba da! Trebuia să înţeleg altceva? 

Ioana (râzând şi ea): Nu! Adică da!... Eu vorbeam de filosofia 
întrebării şi tu văd că ai înţeles că... eu vorbeam de... „filosofia 
întrebării”!.., 

Ion (zâmbind): Normal, despre ce altceva să vorbeşti? - 
Filosofie plăcută spre trăire... întrebare dulce spre simţire... 
Întrebare adâncită spre unitate, filosofie chemată de iubire spre 
patimi înfocate!... 

Ioana: Da!... E foarte profundă „filosofia” asta... dar nu eşti 
reducţionist? 

Ion: Ba da... Mie îmi place să reduc totul la o simplă problemă 
de filosofie! 

Ioana: Ce problemă?... Cine sunt eu? 

Ion: E şi asta o problemă... dar nu... Alta e problema!... 

Ioana: Care?... Ce este iubirea? 

Ion: Şi asta e o problemă, într-adevăr... Dar nu... Problema la 
care se reduce „filosofia” este „Ce este filosofia?”! 

Ioana: Nu sunt de acord! Nu poţi reduce filosofia la o întrebare! 

Ion: Nu? 

Ioana: Nu... Adică nu cred că o poţi reduce la o singură 
întrebare... Cum nu o poţi reduce nici la un singur răspuns!... 

Ion: Ba o poţi reduce - şi, uneori, e chiar recomandată această 
reducere a tuturor întrebărilor la o singură întrebare... La fel cum, 
uneori, e recomandată şi reducerea tuturor răspunsurilor la un 
singur răspuns!... Tu eşti femeie şi trebuie să înţelegi acest impuls 
reducţionist, doar vrei să reduci toţi bărbaţii la unul singur - 
anume, la iubirea vieţii tale!... Ba chiar mai mult de atât: tu vrei ca 
bărbatul tău să reducă şi el toate femeile la o singură femeie: să te 
vadă doar pe tine şi pe nici o alta!... Tu să fii pentru el singura 
femeie din univers... şi el să fie pentru tine singurul bărbat din 
existenţă! 

Ioana: Şi ce e rău în asta? 

Ion: Rău? Nu e nici rău, nici bine... E aşa cum e... Totuşi 
bănuiesc că eşti conştientă de faptul că tu nu eşti singura femeie 
din univers şi că eu nu sunt singurul bărbat din existenţă!... 

Ioana: Chiar?... Eu nu sunt singura ta femeie? Mai ai vreo alta? 

Ion: Eu credeam că tu ştii răspunsul la această întrebare... 

Ioana: ÎI ştiu... Hai să trecem la altă întrebare! 

Ion: La ce întrebare? 

Ioana: Uite: spune-mi, de exemplu, ce este, pentru tine, 
femeia? 

Ion: „Ce este femeia?” 

Ioana: Da... Ce este femeia? 

Ion: Ţi-am răspuns: femeia este „Ce este femeia?”... 

Ioana: Femeia este o întrebare? 

Ion: Dacă aş şti, te-aş mai întreba? 

Ioana: Desigur... Poate că vrei să auzi ce răspuns dau eu 
acestei întrebări... 

Ion: Ce răspuns dai? ... Pentru tine, ce este femeia? 

Ioana: Femeia? Habar n-am!... Tu, de exemplu, ştii ce este 
bărbatul?... Sau ce este omul?... Sau ce este viaţa?... 

Ion: Da, ştiu! 

Ioana: Ce? 

Ion: „Ce este filosofia?” 

Ioana: Adică, femeia e filosofie, bărbatul e filosofie, omul e 
filosofie şi viaţa e filosofie? 

Ion: Da! 

Ioana: Ce fel de filosofie? 

Ion: Filosofia care se identifică cu „Ce este filosofia?”... 

Ioana: Care  filosofie?... Filosofia care întreabă „Ce este 
filosofia?” sau aceea care răspunde „Ce este filosofia?”... 

Ion: Ambele!... 

Ioana: Vrei să ştii ce cred eu că este femeia, respectiv filosofia? 

Ion: Vreau! 

Ioana: Femeia este femeie şi filosofia este filosofie! 

Ion: Haide Ioana - fii te rog serioasă! - Că doar eu te întreb 
serios! 

Ioana: Ioane dragă - dar şi eu îţi răspund la fel de serios! 

Ion: Ce? 

Ioana: lată-mă-s!... 

Ion: lată un răspuns! Şi celălalt? 

Ioana: lată-mă-s din noul... 

Ion: Ai dreptate: filosofia se vede prin tine! 

Ioana: Păi vezi?! 

Ion: Văd! 

Ioana: Ce anume? 

Ion: Văd... te văd... Dar nu pricep... 

Ioana: Ce nu pricepi? „Ce este filosofia?” 

Ion: Exact! 

Ioana: Dar parcă ziceai că filosofia este „Ce este filosofia?”... 
Prin urmare, tu ştii răspunsul la întrebarea „Ce este filosofia?”... 

Ion: Il ştiu? 

Ioana: Da! Răspunsul tău este „Ce este filosofia?”... 

Ion: Şi ce este ea?... 

Ioana: Acum vrei să ştii răspunsul meu la această întrebare? 

Ion: Da! 

Ioana: Dar eu ţi-am dat un răspuns... Ba chiar două: mai întâi, 
că ea este ea... şi apoi, că eu sunt ea... 

Ion: Frumoase răspunsuri! Dar prin ele nu mi-ai răspuns! 

Ioana: Ce? 

Ion: Cine mi-a răspuns?... Şi de ce?... 

Ioana: Bună întrebare!... 

Ion: Nu-i la fel de bună precum întrebarea următoare... 

Ioana: Ce este filosofia? 

Ion: Da. - Ce este ea? 

Ioana: Mai întâi, o să reiau răspunsul cu „filosofia este filosofie” 
şi o să adaug, apoi, că eu sunt eu, tu eşti tu, femeia este femeie, 
bărbatul este bărbat şi viaţa este viaţă... 

Ion: E bun răspunsul, dar... Când zici că filosofia este filosofie, 
tu nu-mi spui ce este „filosofia” pe care tu o identifici cu filosofia! 

Filosofia-răspuns rămâne, prin urmare, nedefinită şi, astfel, 
filosofia-întrebare rămâne, în esenţă, ori fără răspuns, ori tot o 
întrebare... 

Ioana: Dar şi tu faci la fel: când zici că filosofia este „Ce este 
filosofia?”, tu nu-mi spui ce este filosofia pe care tu o identifici cu 
întrebarea „Ce este filosofia?”... Filosofia ta despre sinele filosofiei, 
în loc să fie un răspuns, rămâne tot o întrebare... 

Ion: Nu cred! Filosofia mea răspunde la întrebarea „Ce este 
filosofia?” cu întrebarea „Ce este filosofia?”, iar această întrebare 
este unul din cele mai bune răspunsuri care se pot da întrebării 
„Ce este filosofia?”... Astfel, acest răspuns ne arată că filosofia este 
intim legată de interogaţie şi, mai ales, de interogaţia de sine - că 
ea este acea realitate care întreabă şi care se întreabă... 

Ioana: Fără să primească niciodată răspuns? 

Ion: Câteodată da!... Ea primeşte însă şi răspunsuri, doar că, 
de foarte multe ori, ele ridică, la rândul lor, noi întrebări... 

Ioana: Adică tu vrei să zici, de exemplu, că formularea „filosofia 
este filosofie” cere o întrebare? 

Ion: Da... 

Ioana: Ce întrebare? 

Ion: Filosofia ta cere întrebarea mea! 

Ioana: De ce? 

Ion: Ca să se realizeze esenţa filosofiei, care este... 

Ioana: Filosofia întrebării? 

Ion: Nu! Adică da... Şi asta! Dar aceasta era filosofia ta... A 
mea e alta... 

Ioana: Care? 

Ion: Filosofia filosofiei! Adică, filosofia care se întreabă ce este 
filosofia!... Filosofia care-şi pune, de exemplu, întrebarea 
următoare: filosofia este filosofie? 

Ioana: Şi ce ai vrea să fie? Altceva? 

Ion: Câteodată mi se pare că filosofia nu este filosofie... De 
multe ori, am impresia că anumite filosofii nu au aflat încă ce e 
aceea o întrebare sau un răspuns, că ele nu şi-au pus niciodată în 
mod serios problema aflării identităţii lor esenţiale şi a rostului lor 
fundamental... 

Ioana: Din ce cauză? 

Ion: Fiindcă există şi o filosofie fără filosofie - o filosofie a lipsei 
de filosofie, o filosofie din care lipseşte întrebarea „Ce este 
filosofia?” - una care nu cunoaşte răspunsul „Ce este filosofia?”... 

Ioana: Deci e posibil ca filosofia să nu fie filosofie? 

Ion: Nu, nu e posibil! Orice filosofie este filosofie, doar că nu 
orice filosofie este conştientă de sine! 

Ioana: Atunci filosofia este filosofie? 

Ion: Este şi nu este!... Eu te întreb, de exemplu, dacă nu 
cumva ea e mult mai mult sau mult mai puţin decât este? 

Ioana: Nu! Nu e! Filosofia e exact atât cât este! 

Ion: Eşti sigură? 

Ioana: Foarte sigură! 

Ion: Şi cât este filosofia? 

Ioana: Cât ea însăşi! 

Ion: Bine... am înţeles... la fel cât ea! Dar cât? 

Ioana: In raport cu ce? 

Ion: De exemplu, cu „este”! 

Ioana: În raport cu „este” „filosofia” e cât „este” şi „este” e cât 
„filosofia”, pentru că „filosofia este” şi „este” e „filosofia”! 

Ion: Aha... deci nu vrei să defineşti nici „filosofia” şi nici „este”! 

Ioana: Nu vreau! Te deranjează? 

Ion: Nu mă deranjează! Dar nu vrei sau nu poţi? 

Ioana: Nici nu vreau şi nici nu se poate! 

Ion: De ce? 

Ioana: De ce, ce? 

Ion: De ce nu se poate? 

Ioana: Pentru că toate definițiile sunt şi parţiale, şi înguste, şi 
absurde... 

Ion: De ce sunt absurde? 

Ioana: Fiindcă limitează ceea ce nu poate fi limitat... 

Ion: Anume? 

Ioana: Anume pe „ce” la „este“; pe „este” la „filosofie“; pe „ce 
este” la „ce este filosofia?”; pe „ce este filosofia?” la un concept 
sau altul, la un fenomen sau altul, la un sistem sau altul... când 
nici una din realităţile fundamentale prin care se poate defini 
filosofia nu are margini precis delimitate... 

Ion: Înţeleg... Haide atunci să mergem şi noi să ne înviorăm!... 
(Se ridică de pe scaune şi pleacă amândoi spre marginea scenei. 
Insă după câţiva paşi Ion intervine din nou:) Dar totuşi... să ştii că 
nu m-ai lămurit... Până la urmă... Ce este filosofia? 

Ioana: Bine Ioane... Uite: de dragul tău, îţi răspund şi altfel: 
filosofia este ceea ce tu încă nu înţelegi! 

Ion: Ce? 

Ioana: Ce „Ce”? 

Ion: Ce nu înţeleg? 

Ioana: Ce este filosofia!... 


Ion (se întoarce spre scaun): Ioana... ţi-am mai spus, filosofia 
este „Ce este filosofia?”!... 

Ioana (îl urmează): Şi ce este filosofia? 

Ion (după ce se aşează pe scaun): Fii atentă, că îţi repet: 
Filosofia este „Ce este filosofia?”... 

Ioana: Filosofia este „Ce este filosofia?”?... 

Ion: Da... 

Ioana (se aşează şi ea pe scaun): Aşa... Şi ce este filosofia mă 
Ioane? 


6. Viziune filosofică 


Ion: ... Filosofia este... acea realitate care se defineşte prin 
întrebarea „Ce este filosofia?” 

Ioana: Şi ce este filosofia? 

Ion: Filosofia e... trăirea la care ajungi, dacă îţi pui întrebarea 
„Ce este filosofia?”. 

Ioana: Şi ce este ea? 

Ion: Filosofia este existenţa care se manifestă prin tine atunci 
când te întrebi „Ce este filosofia?”... 

Ioana: Ce este filosofia? 

Ion: ... Uite Ioana... Filosofia... este un pod care face trecerea 
dinspre răspunsuri prejudecate spre întrebări nemăsurate... 

Ioana: Un pod? 

Ion: Da... Filosofia... este un tunel prin care poţi să înaintezi 
spre necunoscut sau prin care te poţi întoarce spre cunoscut... 

Ioana: Un tunel?... Interesant!... Şi ce altceva mai e filosofia? 

Ion: Filosofia e un copil care se joacă cu vorbele... 

Ioana: Un copil care se joacă cu vorbele? 

Ion: Da... Un copil care se joacă cu vorbele... 

Ioana: Şi ce mai este filosofia? 

Ion: Filosofia este o femeie tânără, frumoasă, atrăgătoare, care 
trece pe lângă tine pe stradă... 

Ioana: O femeie tânără, zici... 

Ion: Da... 

Ioana: Bine... hai să trecem cu vederea acest răspuns... Şi ce 
mai e filosofia pentru tine, în afară de o femeie tânără după care îţi 
fug ochii pe stradă? 

Ion: Filosofia este un cuplu de tineri îndrăgostiţi care se ţin de 
mână în timp ce se plimbă prin parc... 

Ioana: Frumos... Filosofia se plimbă prin parc... Şi ce altceva 
mai e filosofia? 

Ion: Filosofia e iubirea vieţii tale care te întreabă „Ce este 
filosofia?”... 

Ioana: Şi ce este ea? 

Ion: Filosofia e cerul acoperit de nori, aflaţi în mişcare, printre 
care pătrunde spre tine lumina divină a soarelui... 

Ioana: În timp ce tu te întrebi „Ce este filosofia?” şi te uiţi după 
femeia cea tânără?... 

Ion: Nu... Atunci mă uitam la cer!... După aceea am coborât 
privirea spre pământ şi am văzut o floare... Şi atunci mi-am zis că 
filosofia este o floare frumoasă pe care nu te înduri să o rupi, 
pentru că nu vrei să se ofilească... 

Ioana: Deci ai avut o viziune? 

Ion: Da!... Adică, mai bine zis, o înşiruire de priviri atente la 
lumea prin care îmi purtam paşii... Astfel, mai departe am 
observat o altă scenă de viaţă şi atunci mi-am zis că filosofia e un 
om îmbrăcat în negru care stă pe o bancă şi aşteaptă un autobuz... 

Ioana: Şi pe urmă ai trecut mai departe... 

Ion: Da... Şi mi-am zis, undeva mai încolo, că filosofia e o 
fotografie cu doi bătrâni ce stau pe două bănci, faţă în faţă, şi 
discută despre lume şi viaţă... Şi apoi am mers mai departe... 

Ioana: Şi? 

Ion: Şi eram puţin mai încolo când mi-am adus aminte de o 
imagine superbă ce o văzusem cu o jumătate de ceas înainte şi în 
acel moment m-am gândit că filosofia este un peşte colorat ce stă 
liniştit în apă, care nu se grăbeşte nicăieri şi care doar pluteşte 
calm, relaxat, meditativ în apa care îl susţine spre existenţă... 

Ioana: Un peşte colorat? 

Ion: Da! 

Ioana: Şi ce făcea peştele colorat, în timp ce stătea el aşa 
relaxat?... Se uita după femei tinere şi frumoase care treceau pe 
lângă lacul lui?... 

Ion: Era pe acolo şi o fată tânără şi frumoasă, chiar destul de 
atrăgătoare, dar nu cred că peştele s-a uitat după ea!... 

Ioana: Nu s-a uitat?... 

Ion: Nu!... Işi vedea de treaba lui... 

Ioana: Dar tu te-ai uitat? 

Ion: Eu m-am uitat şi la peşte, şi la fată... Dar peştele era mult 
mai relaxat decât fata... aşa că m-a impresionat mai mult... 

Ioana: Aşa deci... Şi apoi ai revenit din amintire în timpul şi 
spaţiul prezent şi întrebându-te în continuare „Ce este filosofia?” ai 
găsit un alt răspuns... Nu? 

Ion: Da! Eram puţin mai încolo, mă plimbam şi eu relaxat pe o 
alee mărginită de tot felul de copaci... şi subit am realizat că 
filosofia... este pacea şi liniştea pe care o simţi în momentul când 
afli „Ce este filosofia?”... 


7. Întrebarea care defineşte... 


Ioana: Şi ce este filosofia? 

Ion: Ce este poezia? 

Ioana: Filosofia e o poezie? 

Ion: Ce este arta? 

Ioana: Filosofia este o artă? 

Ion: Ce este literatura? 

Ioana: Filosofia este literatură? 

Ion: Ce este teatrul? 

Ioana: Filosofia este teatru? 

Ion: Ce este ştiinţa? 

Ioana: Filosofia este ştiinţă? 

Ion: Ce este vorbirea? 

Ioana: Filosofia este vorbire? 

Ion: Ce este cunoaşterea? 

Ioana: Filosofia este cunoaştere? 

Ion: Ce este fiinţa? 

Ioana: Filosofia este fiinţă? 

Ion: Ce este devenirea? 

Ioana: Filosofia este devenire? 

Ion: Ceea ce vreau eu să zic e că fiecare domeniu al culturii şi 
al vieţii are o întrebare fundamentală care îi defineşte identitatea... 
De exemplu, pentru poezie este „Ce este poezia?”, pentru 
literatură este „Ce este literatura?”, pentru teatru este „Ce este 
teatrul?” ş.a.m.d. În funcţie de răspunsurile pe care şi le dau 
acestor întrebări, poetul, scriitorul, dramaturgul ş.a.m.d. îşi 
creează identitatea lor culturală şi, apoi, în funcţie de acestă 
identitate asumată, se manifestă într-un fel anume şi nu în altul... 

Poezia deci, în general, nu e poezia domnului X sau a domnului 
Y, a domnişoarei A sau a doamnei B, poezia specifică unui curent 
poetic sau altuia - acestea sunt doar manifestări particulare ale 
ei... La fel stă treaba şi cu literatura, cu teatrul etc. 

De aceea, identitatea cea mai intimă a poeziei se defineşte prin 
întrebarea „Ce este poezia?”, iar omul care îşi pune această 
întrebare devine poet... De aceea, poezia este, mai întâi de toate, 

„Ce este poezia?... Iar literatura este, înainte de orice, „Ce este 
literatura?”... Iar teatrul este „Ce este teatrul?” ş.a.m.d. 

La fel e şi cu filosofia... Considerată în generalitatea ei, în 
universalitatea ei (şi nu doar în legătură cu o anumită manifestare 
a ei), filosofia este, mai întâi de toate, „Ce este filosofia?”... 

Ioana: Şi în particular ce este?... 

Ion: În particular filosofia este filosofia X sau filosofia Y, definită 
într-un fel specific de un anumit filosof sau de un altul... Dar 
filosofia în general, filosofia ca atare, se defineşte cel mai bine prin 
întrebarea „Ce este filosofia?”... 


8. Nu este filosofie... 


Ioana: Parcă are sens ce zici tu... Dar totuşi... uneori am 
impresia că ceva nu se leagă!... 

Ion: Ce anume? 

Ioana: Păi... Eu te întreb „Ce este filosofia?”... Şi tu îmi răspunzi 
că filosofia este „Ce este filosofia?”... Şi atunci eu, normal, te 
întreb din nou „Ce este filosofia?”... Adică ce este realitatea 
aceasta pe care tu o pui în spatele întrebării „Ce este filosofia?”, 
atunci când mi-o oferi ca răspuns la întrebarea „Ce este 
filosofia?”... Şi astfel mi se învârte capul şi mă prind parcă în hora 
unei spirale care promite să ducă undeva, dar nu ştiu unde... 

A răspunde întrebării „Ce este filosofia?” cu răspunsul „Ce este 
filosofia?” mă menţine într-o spirală care pare că se îndreaptă spre 
abis... spre ceva extrem de profund, dar şi misterios, ascuns, 
necunoscut... Un necunoscut de care, uneori, mi-e teamă... 

Ion: Dacă vrei să afli răspunsul la întrebarea „ce este filosofia?”, 
trebuie să-ţi depăşeşti teama de necunoscut întru ale filosofiei!... 
Să ieşi din zona de confort filosofic şi să te integrezi cu maximă 
dăruire în fluxul acestei întrebări care te împinge să cercetezi chiar 
esenţa fenomenului filosofic - dincolo de ce au zis unii şi alţii că ar 
fi realitatea care i-ar defini identitatea lui cea mai intimă... 

Ioana: Nu ştiu ce să zic... Uite: recunosc - nu ştiu ce e filosofia, 
dar pot să-ţi spun ce nu e! 

Ion: Ce? 

Ioana: Ceea ce faci tu nu e filosofie!... 

Ion: Adică, atunci când eu mă întreb „Ce este filosofia?”, nu fac 
filosofie? 

Ioana: Nu! 

Ion: Dar ce fac? 

Ioana: Meta-filosofie, trans-filosofie, filosofia filosofiei... 

Ion: Ai dreptate: ceea ce fac eu acum nu este încă filosofie, dar 
o să fie în viitor... 

Ioana: Crezi că este o distincţie între filosofia ta individuală şi 
filosofia colectivă? 

Ion: Evident: 99 la sută din filosofie e filosofie colectivă şi doar 
maxim unu la sută e filosofie individuală, autentică, originală... 

Aşa că ai dreptate: filosofia nu este „Ce este filosofia?”, ci 
filosofia este ceea ce faci după ce afli răspunsul la această 
întrebare... Dar cum majoritatea oamenilor nu află răspunsul la 
această întrebare, pentru ei filosofia este „Ce este filosofia?”... 

Însă pentru filosofii autentici, extrem de puţini la număr, 
filosofia este cu totul altceva... 

Ioana: Ce? 

Ion: Ceea ce ei creează după ce află răspunsul la întrebarea „Ce 
este filosofia?”... 

Ioana: Ce creează? 

Ion: Filosofie autentică!... 

Ioana: Şi ce este, pentru aceşti creatori de filosofie autentică, 
filosofia? 

Ion: Pentru fiecare din ei e altceva... Pentru unii e număr, 
pentru alţii e nume, pentru unii fiinţă, pentru alţii devenire... Unii 
găsesc identitatea filosofiei lor în etică sau în virtute, în plăcere sau 
în fericire, în suferinţă sau în iubire, în natură sau în suflet, în 
rațiune sau în emoție, în voinţă sau în intuiţie, în timp sau în 
întindere, în zeu sau în cosmos, în scepticism sau în realism, în 
idee sau în materie, în cuvânt sau în formă, în existenţă sau în 
fenomen, în minte sau în inimă, în sine sau în celălalt, în unitate 
sau în diferenţă, în libertate sau în necesitate, în semn sau în 
valoare, în lege sau în alegere... sau în alte cuvinte-idei, precum: 
viaţă, întrebare, repetate, întâmplare, ideal, întreg etc. 

Ioana: Pentru tine ce este filosofia? 

Ion: Pentru mine filosofia este „Ce este filosofia?”... 

Ioana: Când? Înainte de a pune această întrebare, în timp ce o 
susţii în tine sau după ce i-ai găsit răspunsul? 

Ion: Înainte, în timp ce şi după... Pentru mine filosofia este „Ce 
este filosofia?”... Dar pentru tine, ce este filosofia? 

Ioana: Pentru mine filosofia este o întrebare... 

Ion: Ce întrebare? 

Ioana: Nu contează!... Orice întrebare!... 

Ion: Ce este filosofia? ` 

Ioana: E bună şi întrebarea asta!... Dar nu! Îţi repet: ceea ce 
faci tu nu este filosofie! 

Ion: Ai dreptate: ceea ce fac eu nu este filosofie - e calea spre 
filosofie. Nu poţi crea filosofie, dacă nu ştii ce este filosofia, iar 
dacă iubitorul de filosofie se concentrează pe întrebarea „Ce este 
filosofia?”, suficient de puternic şi cu suficient de multă sinceritate, 
s-ar putea să afle răspunsul său la această întrebare... şi, astfel, 
să devină filosof... Fiind astfel primul pas în filosofie, concentrarea 

pe întrebarea „Ce este filosofia?” te ajută să te defineşti ca filosof, 
te ajută să-ţi defineşti propria identitate filosofică... „Ce este 
filosofia?” este deci întrebarea care te duce la filosofie... De aceea, 
mai întâi de toate, filosofia este „Ce este filosofia?”!... 

Ioana: Şi ce este filosofia?... 

Ion: Ce-i filosofia? 

Ioana: Da... Ce-i filosofia? 

Ion: Filosofia e mai mult decât o întrebare... sau decât un şir de 
întrebări... E mai mult decât o întrebare fără răspuns sau decât o 
suită de întrebări lipsite de răspuns... 

Filosofia, o filosofie anume, e, mai întâi de toate, un răspuns - 
un răspuns evident sau un răspuns controversat, un răspuns 
potrivit sau unul nepotrivit, un răspuns care revoltă sau unul care 
alină, un răspuns pe care unii îl acceptă, iar alţii nu... 

Dar indiferent cum ar fi acest răspuns, dat la o anumită 
problemă filosofică, el este un răspuns care îl mulţumeşte suficient 
de mult pe cel care îl formulează încât să-l spună şi altora... 

Răspunsul meu la întrebarea „Ce este filosofia?” este „Ce este 
filosofia?”... Şi, chiar dacă tu nu consideri demersul prin care eu 
îmi verific acest răspuns ca fiind unul filosofic, eu susţin în 
continuare că acest răspuns e unul din cele mai bune răspunsuri 
care se pot da întrebării „Ce este filosofia?”... 

Iar dacă a-ţi pune în mod repetat întrebarea „Ce este filosofia?”, 
pentru a căuta un răspuns aprofundat pentru ea, nu e un demers 
prin excelenţă filosofic, atunci nu ştiu ce ar mai putea să fie 
filosofia!... O simplă repetare a filosofiei altora? O lipsă de spirit 
filosofic mascată sub o rătăcire, fără cap şi coadă, printre cuvinte 
jargonice specifice dicționarului filosofic? 

A te întreba cu sinceritate „Ce este filosofia?” e un demers 
fundamental pentru filosofie, iar a nu-ţi pune niciodată în mod 
serios această întrebare, în timp ce filosofezi, este culmea prostiei 
în filosofie... — să te ocupi de un domeniu a cărui identitate nu te 
preocupă deloc... A filosofa fără a te întreba „Ce este filosofia?” e 
ca şi cum ai vorbi fără a cunoaşte sensul vorbelor pe care le 
rosteşti... Cel care se prinde într-un astfel de mers nu are cum să 
fie cineva care face filosofie... Dar, din păcate, sunt suficienţi 
nefericiţi ce se pretind a fi iubitori de sofie cărora le lipseşte curajul 
de a se întreba, măcar timp de o zi din viaţa lor, cu maximă 
sinceritate, „Ce este filosofia?”... 

Ioana: Bine, dar tu crezi că simpla concentrare pe această 
întrebare garantează un răspuns? 

Ion: Răspunsuri o să vină... Toată problema este ca ei să nu se 
mulţumească cu orice răspuns şi să insiste o perioadă mai 
îndelungată asupra acestei întrebări - să insiste până-i găsesc un 
răspuns suficient de puternic încât pe baza lui ei să poată genera o 
întreagă filosofie... 

9. Răspunsul particular 


Ion (continuă, după un moment de tăcere): Filosofia e o 
activitate prin care omul reflectă asupra diferitelor aspecte ale 
existenţei prin prisma unei viziuni specifice, implicite sau explicite, 
pe care el o are asupra filosofiei - viziune care-i răspunde la 
întrebarea „Ce este filosofia?”... 

Răspunsul particular pe care cineva şi-l asumă ca fiind potrivit 
pentru întrebarea „Ce este filosofia?” îi furnizează filosofiei 
practicate de acel cineva cheia de interpretare, metoda de 
observare şi felul de judecare pe care el le foloseşte în procesul de 
observare, interpretare şi judecare a diferitelor forme de 
realitate... 

Răspunsul la întrebarea „Ce este filosofia?” defineşte filosofia 
care precede filosofia, adică inconştientul, subconştientul şi 
conştientul filosofiei... In funcţie de cât de conştient e filosoful de 
acest răspuns (pe care el întotdeauna îl poartă în sine, chiar dacă 
uneori nu este conştient de el) el generează o activitate filosofică 
specifică... Un anumit fel de a înţelege filosofia generează un 
anumit mod de a face filosofie... O altă înţelegere determină un alt 
mod de identificare a ceea ce este filosofie şi a modalităţii de a 
face filosofie. 

Eu, fiindcă înţeleg că filosofia este „Ce este filosofia?”, consider 
că filosofia e un domeniu de reflecţie cu posibilităţi infinite atâta 
timp cât e conştientizat ca fiind „Ce este filosofia?”... 

Când această întrebare primeşte alt răspuns decât „Ce este 
filosofia?”, posibilităţile infinite de manifestare ale filosofiei se 
restrâng spre o direcţie condiţionată şi ghidată doar pe făgaşul 
unei părţi din filosofie... 

De aceea, chiar şi când defineşte filosofia altfel decât prin 
răspunsul „Ce este filosofia?”, filosoful trebuie să nu uite că 
definiţia lui e doar una din multe posibile, că e doar una particulară 
dintr-o multitudine de alte răspunsuri date acestei întrebări... şi, 
astfel, după ce culege roadele unui răspuns particular să se 
întoarcă din nou la răspunsul general („Ce este filosofia?”) pentru a 
putea să deschidă, trecând prin el, noi spaţii de explorare ale 
întinderilor filosofice... 

„Ce este filosofia?” e deci portalul de la care filosoful porneşte 
dinspre generalul filosofiei spre particularul ei şi la care el se 
reîntoarce mereu în timpul călătoriilor sale prin filosofie... 

Astfel, „Ce este filosofia?” constituie reperul fundamental 
caracteristic demersului filosofic şi aspectul care defineşte cel mai 
bine esenţa, drumul, metoda şi sensul filosofiei... Esenţa e 
întrebarea, drumul este reflectarea asupra întrebării, metoda este 

repetarea întrebării până la obţinerea unui răspuns satisfăcător, iar 
sensul e cel generat în existenţă fenomenală de răspunsul găsit... 

„Ce este filosofia?” - Răspunsul pe care îl dai la această 
întrebare, altul decât „Ce este filosofia?”, te scoate deci din 
universalul filosofiei şi te introduce într-o filosofie particulară... 

Iar adevărul este că, la nivel individual, acestei întrebări i se 
poate da, cu o mai mică sau mai mare legitimitate, cam orice 
răspuns... 

Ioana: Orice răspuns? 

Ion: Da!... Orice răspuns dat acestei întrebări poate genera un 
întreg sistem filosofic, dacă se insistă, cu un minim talent, suficient 
de mult asupra lui... 

Lumea poate fi înţeleasă prin mijlocirea oricărui cuvânt... 

Important este însă ca ea să nu fie confundată cu acel cuvânt. 
Nu trebuie să uităm de pădure din cauza copacilor şi de cuvinte din 
cauza unui cuvânt... 

Astfel, definirea filosofiei prin formula „Filosofia este „Ce este 
filosofia?”.” ne reaminteşte mereu că nu e cazul să închidem 
filosofia în spatele unor „cuvinte speciale”, că nu e cazul să ne 
pierdem mintea în „cuvinte filosofice”, oricât de interesante şi de 
bine poziţionate ar fi ele într-un dicţionar de filosofie... 

Ioana: Să nu ne pierdem... dar totuşi să coborâm de la general 
la particular şi să dăm şi alte definiţii filosofiei decât „Ce este 
filosofia?”... 

Ion: Nu putem... Filosofia (în general) e doar „Ce este 
filosofia?”!... Diferitele ei aspecte (diferitele filosofii), pot fi definite 
altfel decât prin întrebarea „Ce este filosofia?”, dar ele sunt doar 
filosofii particulare... 

Ioana: Adică tu zici practic că prin orice alt răspuns decât „Ce 
este  filosofia?”, dat întrebării „Ce este filosofia?”, noi nu mai 
definim filosofia în generalitatea ei, ci doar un anumit aspect al ei, 
o filosofie particulară sau alta... 

Ion: Exact... 

Ioana: Da... Dar dacă nu facem acest pas, nu putem face 
filosofie! 

Ion: Eu nu zic să nu-l facem!... 

10. Necunoaşterea de sine 


Ioana: Atunci dă-mi un exemplu de răspuns particular care 
duce la o filosofie particulară! 

Ion: lată: „Ce este filosofia?”... 

Ioana: Ok... Înţeleg... Dar vreau alt exemplu!... Acest răspuns 
e bun, e extraordinar, e cel mai bun, dar dă-mi, te rog, şi alt 
exemplu! 

Ion: Bine... De dragul tău, iată un alt exemplu: filosofia este 
„bătaie de joc”... 

Ioana: Batjocură? 

Ion: Nu chiar, dar pe aproape: de multe ori, ea e o „bătaie de 
joc” înţeleasă în sens de ironie, cinism, critică, scepticism şi chiar 
dispreţ şi înfumurare... 

Filosofia poate fi însă uneori şi bat-joc-ură: a bate, a se juca şi 
a uri - o bătaie de joc la adresa bunului simţ, o batjocură făcută 
pe seama evidenţei şi o ură faţă de claritate, coerenţă şi sens... 

Dar ea poate fi şi o bătălie dusă împotriva prejudecăţilor, a 
tradiţiei, a dogmelor şi a miturilor; un joc cu vorbele şi cu faptele, 
cu posibilităţile şi cu probabilitățile... şi o ură faţă de minciună, 
înşelăciune şi răutate... 

Apoi, ea este şi un „joc de bătaie” - adică luptă, confruntare, 
dezbatere... Şi poate fi şi o „bătaie în joacă”, adică imitație, 
simulare, prefăcătorie, maimuţăreală sau circ... şi mai poate fi şi 
„bătaia unui joc”, adică „bătaia” specifică unui joc lingvistic, ritmul 
acestui joc, forţa motrice care pune interpretarea filosofică în 
mişcare! 

Ioana: Deci, după tine, filosofia e „bătaie” sau „joc”? 

Ion: E joc şi bătaie, adică „bătaie de joc”... E o bătălie cu sine şi 
un joc cu lumea, dar ea este şi un joc cu sinele şi o bătălie cu 
lumea!... 

Ioana: Mai dă-mi un exemplu de viziune filosofică particulară! 

Ion: Iată: filosofia e sensul rătăcirii şi rătăcirea sensului, adică 
rătăcire cu sens şi sens spre rătăcire, adică, e o acţiune cu minte 
scurtă şi cu picioare lungi... 

Şi tocmai de aceea, a filosofa e a privi pe furiş spre centrul 
fiinţei... 

Ioana: Spre centrul cui? 

Ion: Al... fiinţei... 

Ioana: Adică a trage cu ochiul spre adânc de fiinţă? 

Ion: Da... Aceasta e o acţiune instinctivă, naturală care te îmbie 
să pătrunzi, cu gingăşie şi delicateţe, în spaţiul adorat spre 
atingere de plăcere... 

Ioana: Cu scopul de a... 

Ion: De a crea o nouă filosofie! 

Ioana: Orice filosofie? 

Ion: Nu... Ci una care să semene, cât de cât, cu cei care au 
iniţiat concepţia ei şi care au participat la gestaţia, naşterea şi 
creşterea ei... 

Ioana: Filosofia e deci atingerea ritmică a centrului fiinţei? 

Ion: Câteodată... 

Ioana: Şi ce mai poate fi filosofia? 

Ion: Filosofia este necunoaştere de sine!... Dictonul pe care se 
bazează această afirmaţie este următorul: „Cunoaşte universul şi 
te vei cunoaşte pe tine!”... Dar cum noi nu putem cunoaşte cu 
adevărat universul, fiindcă acesta e relativ infinit, nu putem să ne 
cunoaştem nici propriul sine la modul absolut, ci doar în mod 
relativ... 

In absolut putem afirma doar necunoaşterea de sine... 

Un om care pretinde că se cunoaşte pe sine creează doar o 
filosofie particulară, o filosofie subiectivă, o filosofie parţială... Unul 
care ştie că nu se cunoaşte pe sine poate intui frumuseţea filosofiei 
absolute, a filosofiei universale, a filosofiei totale... 

Necunoaşterea de sine este fundamentul filosofiei... 

Ioana: Filosofia este deci şi „necunoaştere de sine”... Ce alt 
răspuns particular mai poţi să dai întrebării „Ce este filosofia?”... 

Ion: Ascultă: filosofia e animalizare culturală... Ea este cultura 
animalelor... 

Ioana: Animalele au cultură? 

Ion: Au chiar şi filosofie! 

Ioana: Ce filosofie? 

Ion: De exemplu, filosofia forţei! Forţarea filosofiei!... Filosofia 
forţată, filosofia de obligaţie, filosofia necesară, filosofia târâtă, 
legată, chinuită - filosofia muncită, truda de a filosofa... 

Ioana: Şi cum poate fi depăşită o astfel de filosofie a silei? 

Ion: Filosofia e limita raţiunii... Când raţiunea limitei e 
conştientizată sau când limita raţiunii e atinsă, atunci începe 
filosofia spontană, filosofia liberă, filosofia ca plăcere, fericirea de a 
filosofa... 

Când filosoful descoperă limitele raţiunii, el poate păşi pe 
domeniul vieţii integrale... a vieţii care se lasă sedusă de rațiune, 
vrăjită de emoție, fermecată de intuiţie, atrasă de voinţă, împinsă 
spre dorinţă, chemată de instinct, stimulată de amintire, întărită 
prin imaginaţie şi trăită prin conştiinţă... 

Ioana: Formulările prin care tu precizezi diferite caracteristici 
ale filosofiei ajută la apropierea de identitatea ei... Dar nu ai putea 
oare să-mi dai şi nişte definiţii un pic mai exacte? 

Ion: Mai exacte?... Desigur! Ia uite una: filosofia este acel 
produs al activităţii minţii care se obţine prin joc şi bătălie şi care 
urmăreşte sensul rătăcirii şi rătăcirea sensului, atingerea centrului 

fiinţei, trăirea necunoaşterii de sine, animalizarea culturală forţată 
sau spontană şi mişcarea spre limita raţiunii şi spre raţiunea 
limitei... 

Ioana: Interesante caracteristici!... Dar îmi par a fi un pic cam 
pesimiste... Altele mai optimiste nu ai? 

Ion: Ba am... Uite, de exemplu, pentru unii, uneori, filosofia 
este joc de iubire şi iubire de joc, sens spre claritate şi claritate de 
sens, centrare comprehensivă şi coerenţă acţională, organizare 
funcţională şi armonizare existenţială, transcenderea iluziei 
centrului piramidal ierarhic şi experimentarea reţelei sistemice a 
întregului, cunoaştere de sine, cultură civilizatoare prin virtute şi 
ideal, progres al raţiunii şi al tehnologiei, precum şi motivaţie şi 
voinţă de a fi erou, geniu, artist, explorator, cercetător, om bun şi 
înţelept... 

Ioana: Filosoful chemat să schimbe lumea!... Dar nişte 
caracteristici realiste ai? 

Ion: Am... Realist vorbind, filosofia e acel domeniu al activităţii 
umane care urmăreşte (şi uneori şi reuşeşte) să înţeleagă cum 
funcţionează diferite aspecte ale lumii şi vieţii, pentru a le 
prevedea acţiunea viitoare în mod corect şi pentru a putea crea 
diferite mecanisme şi metode psihice şi fizice prin care să 
influenţeze şi să modifice manifestarea aspectelor pe care le 
cercetează... 

Ioana: M-ai lămurit... Filosofia nu e un lucru simplu... 

Ion: Uneori este... 

Ioana: Când? 

Ion: De exemplu, atunci când... „Filosofia este „Ce este 
filosofia?”...” 

11. Alegere 


Ion (continuă după un moment de tăcere): A te întreba „Ce 
este filosofia?” e a realiza o acţiune cu sens maximal în filosofie... 
Această acţiune poate fi însă şi o farsă, o păcăleală, o înşelăciune, 
o minciună... dacă nu e întreprinsă cu suficient umor şi bună 
dispoziţie... Pentru că unele răspunsuri date acestei întrebări s-ar 
putea să ne reveleze fundamentul comic al filosofiei... 

Pentru filosoful serios, încruntat, încordat filosofia este însă 
doar tragedia de a căuta un sens absolut în existenţă... 

Filosoful serios, de multe ori, e prea ridicol prin absurdităţile de 
care se agaţă... 

insă, prin opoziţie cu aşa-zisa „filosofie serioasă”, filosofia 
relaxată poate fi dobândită prin trei întâlniri... 

Mai întâi, filosoful trebuie să se întâlnească cu „Mărie”... 

Ioana: Şi ce să facă cu ea? 

Ion: Filosofie! 

Ioana: Şi după aceea? 

Ion: După aceea filosoful trebuie să se întâlnească cu buda! 

Ioana: Şi ce să facă în ea? 

Ion: Filosofie! 

Ioana: Tot cu „Mărie”? 

Ion: Nu... Altfel de filosofie... Una care te curăţă de gunoaiele 
din interior... 

După care el e pregătit să se întâlnească cu sinele său... 

Ioana: Şi ce să facă cu sinele? 

Ion: O prostie! 

Ioana: Ce prostie? 

Ion: De exemplu, să se întrebe, mai în joacă, mai în serios, „Ce 
este filosofia?”... 

Ioana: Deci ce ai făcut tu până acum cu tine şi cu mine e o 
prostie? 

Ion (râzând): Exact! 

Ioana: Bine că recunoşti! 

Ion (râzând): Cea mai mare prostie!... 

Ioana: Eu nu cred că filosofia e o prostie... Eu cred că filosofia e 
o întâlnire cu Absolutul... 

Ion: Absolut... ridicol!... 

Ioana: „Absolut” am zis? Pardon... Am vrut să zic „absurd”: 
filosofia e o întâlnire cu ridicolul absolutului - cu absurdul... 

Ion: Te-ai întâlnit recent cu Absurdul? 

Ioana: Da... Chiar de mai multe ori, în ultima vreme... 

Ion: Şi ce mai face? 

Ioana: Evoluează! 

Ion: Se simte mai bine? 
Ioana: Da! Şi-a revenit puţin după despărţirea de ultima prostie 


şi acum îşi caută o nouă Mărie... Pardon, am vrut să zic, filosofie... 


Ion: Ba nu... Ai zis bine!... 

Ioana: Atunci filosofia e o glumă, nu? 

Ion: Mă vezi pe mine că râd? 

Ioana: Da' de ce nu râzi? N-ai priceput gluma? 

Ion: Ştii de ce?... Odată m-am împiedicat de rațiune şi am 


căzut cu limba în filosofie, iar de atunci cuvintele au alt gust pentru 
mine... 


Ioana: Ce gust? 
Ion: Au gust de idei... 
Ioana: Şi eu le-am gustat... Mie mi s-a părut că au gust de 


concepte... 


Ion: Limbi diferite, gusturi diferite!... Ştii ce zicea un filosof 


odată? 


un 


Ioana: Ce? 

Ion: Exact asta zicea! 

Ioana: Ce? 

Ion: Ce este? 

Ioana: Ce este? 

Ion: Ce este filosofia? 

Ioana: Şi tu ce ziceai? 

Ion: Eu ziceam „Filosofia este „Ce este filosofia?”...”. 
(După un scurt moment de tăcere): Iar altădată ştii ce mi-a zis 
alt filosof? 

Ioana: Ce? 

Ion: Mi-a zis că el e filosof! 

Ioana: Şi tu ce i-ai zis? 

Ion: I-am pus o întrebare! 

Ioana: Ce întrebare? 

Ion: Ce este filosofia? 

Ioana: Şi ce ţi-a răspuns? 

Ion: După un scurt moment de tăcere mi-a zis că el nu ştie, dar 


o să întrebe un filosof... 


Ioana: Şi l-a întrebat? 

Ion: L-a întrebat! 

Ioana: Şi acesta ce i-a zis? 

Ion: I-a zis că nici el nu ştie, dar o să se intereseze încoace şi 


încolo, iar când o să afle, o să-i spună! 


Ioana: Şi s-a interesat? 

Ion: S-a interesat! 

Ioana: Şi a aflat? 

Ion: Până la urmă, a venit cu următorul răspuns: „Filosof este 


acela care nu ştie ce e filosofia, dar se interesează să afle!” 


Ioana: Şi când află, ce devine? 

Ion: Când află, se transformă din filosof în profesor de 
filosofie... 

Ioana: Şi ce zice apoi acest profesor? 

Ion: Ştii ce zice? „Am fost odată filosof, dar mi-a trecut 
repede!”... Şi continuă: „Atunci nu ştiam ce este filosofia, dar acum 
ştiu şi îi învăţ şi pe alţii ce este!...” 

Ioana: Şi ce-i învaţă el pe alţii? 

Ion: Li învaţă să nu mai filosofeze atâta, că lumea nu are nevoie 
de filosofi, ci de profesori de filosofie... Ii învaţă că lumea e ipocrită 
şi snoabă, şi fără coloană vertebrală... că lumea nu vrea să ştie că 
nu ştie... Iar dacă cumva, din greşeală sau intenţionat, vreun 
filosof îi aduce aminte de prostia sa, lumea caută imediat să se 
răzbune pe el încercând să-l facă pe filosof profesor de filosofie!... 

Profesorul de filosofie este deci un filosof domesticit, ţinut pe 
lângă casa omului ca să latre nervos, prin şcoli de filosofie şi 
aiurea, când trece prin zonă vreun filosof autentic, vreun filosof 
sălbatic, vreun filosof liber... 

Filosofia este o materie care nu poate fi predată în şcoli de 
filosofie... Acolo se poate preda doar istoria filosofiei, domesticită 
şi ea pe înţelesul unor viitori profesori de filosofie... 

Există deci o mare diferenţă între un filosof şi un profesor de 
filosofie!... 

Ioana: Care anume? 

Ion: Filosoful autentic, filosoful sălbatic, filosoful liber este 

lup, nu căţel! 

Vultur, nu găină! 

Rechin, nu peştişor! 

Berbec, nu mieluşel! 

Taur, nu bou! 

Armăsar, nu măgar! 

Curcan, nu muscă! 

Leu, nu pisicuţă! 

Elefant, nu insectă!... 


El e un cercetător, nu un credincios dogmatic! 

E un luptător, nu un sclav răbdător! 

E un înţelept, nu un prost cu carte! 

E un iluminat, nu un bostan cu capul plecat! 

Ioana: Deci, dacă am reţinut eu bine, tu zici că profesorul de 
filosofie e căţel, găină, peştişor, mieluşel, bou, măgar, muscă, 
pisicuţă şi insectă?... 

Ion: Da!... Iar filosoful autentic e lup, vultur, rechin, berbec, 
taur, armăsar, curcan, leu şi elefant! 

Ioana: Şi mai zici tu că profesorul de filosofie e credincios 
dogmatic, sclav răbdător, prost cu carte şi bostan cu capul plecat? 

Ion: Exact! Iar filosoful autentic e cercetător, luptător, înţelept 
şi iluminat! 

Ioana: Păi dacă e aşa, deşi eu cred că tu exagerezi un pic aici, 
atunci într-adevăr e o mare diferenţă între un filosof şi un profesor 
de filosofie! 

Ion: Ca de la cer la pământ! 

Ioana: Şi atunci cum se înţeleg unul cu altul? 

Ion: Păi nu se prea înţeleg! Profesorul de filosofie predă ceva ce 
el nu prea pricepe, iar filosoful, chiar dacă poate explica prea bine 
ceea ce el pricepe, nu prea are cui să explice şi nici unde... 

Pieţele publice sunt deci confiscate de profesorii de filosofie, 
care trebuind şi ei să trăiască din ceva, de obicei, vând o marfă pe 
care nu au produs-o şi nici nu o pot produce, iar filosofii au şi alte 
lucruri mai bune de făcut decât să-şi prindă mintea cu proştii!... 

Ioana: Şi atunci, unde se învaţă filosofia? Sau, mai precis, cum 
poate învăţa cineva să filosofeze? 

Ion: Simplu: trebuie să înveţe un singur lucru - anume, să 
înveţe să-şi pună următoarea întrebare... 

Ioana: Ce este filosofia? 

Ion: Nu... 

Ioana: Dar care? 

Ion: „Dacă aş avea de ales între a fi filosof şi a fi profesor de 
filosofie, ce aş alege?” 

Ioana: Grea întrebare! 

Ion: Nu-i grea deloc!... Filosoful alege înainte de toate filosofia! 

Ioana: Ce este filosofia? 

Ion: Ceea ce nu se poate preda într-o şcoală de filosofie! 

Ioana: Şi atunci de unde ştie filosoful că este filosof? 

Ion: Simplu: dacă nu are încă un răspuns la întrebarea „Ce este 
filosofia?”, atunci este filosof! 

Ioana: Şi tu ai un răspuns la această întrebare? 

Ion: Eu am unul... 

Ioana: Care? 

Ion: Filosofia este „Ce este filosofia?”... 

Ioana (după un moment de tăcere): Mergem la o plimbare? 

Ion: Haide! 

12. Textul şi Multimea 


Ion (după ce face câţiva paşi): Stai puţin că mi-a venit o idee! 

Ioana: Ce idee? 

Ion: Îţi pot explica şi altfel de ce filosofia este „Ce este 
filosofia?”!... 

Ioana: Explică-mi! 

Ion: Prin fiecare individ vorbeşte o mulţime! 

Ioana: Cum adică? 

Ion: Vreau să spun că, de exemplu, prin fiecare filosof vorbeşte 
o limbă, o cultură, o tradiţie, o istorie a filosofiei şi o istorie 
personală care sunt intim legate de mulțimile cu care el se 
identifică, de grupurile de care el aparţine (o etnie, o naţiune, o 
istorie, o grupare profesională, o asociaţie legată de o pasiune sau 
alta ş.a.m.d.). Prin urmare, Textul (cu T mare), respectiv Discursul 
(cu D mare), deşi pare a fi al unui individ, de fapt, e generat de o 
mulţime de autori - cel prin care el se manifestă în scris sau în 
vorbă e doar unul din ei - anume cel prin care Textul a fost scris... 
şi care, astfel, în calitate de scrib, şi-a trecut numele pe coperta 
cărţii... 

Dar este evident că el singur, în lipsa mulțimilor din care face 
parte şi care i-au furnizat o limbă, o cultură, o istorie şi experienţe 
interumane definitorii pentru istoria sa personală... deci el singur, 
în lipsa mulţimii, nu ar fi scris nici măcar o propoziţie... 

Aşadar, nu aşa-zisul autor a scris Textul (cu T mare), ci Textul 
s-a scris prin el!... La fel cum nu omul vorbeşte limba, ci limba 
vorbeşte prin el!... La fel cum nu omul inventează cultura, ci 
cultura se repovesteşte prin el!... 

Filosofia este un Text - un Text scris de oameni, de limbă, de 
cultură, de istorie, care în aparenţă are un autor, dar în realitate 
are o mulţime de autori... La fel e şi cu personajele ce se 
manifestă în Text... Toate personajele sunt un singur personaj... 
Individul vorbeşte prin mulţime... Orice personaj e o sumă de 
personaje... Mulțimea vorbeşte prin individ... 

Prin fiecare Text nu ne vorbeşte un individ, ci o mulţime... Prin 
fiecare om nu vorbeşte un individ, ci vorbeşte o mulţime! 

Ioana: Şi eu cu ce mulţime vorbesc? 

Ion: Dar eu cu cine am plăcerea? 

Ioana: Aşa deci... Şi?... Zi mai departe! 

Ion: Deci... când se pune problema de a avea o reacţie faţă de 
un Text, criticându-l, ignorându-l sau lăudându-l, nu un individ are 
o reacţie faţă de Text, ci o altă mulţime... Aceasta ia chipul aparent 
al unui individ, se ascunde în spatele lui şi se manifestă prin el... 

De aceea, în ce priveşte Textul, individul nu există decât la nivel 
de aparenţe: Mulţimile sunt cele care scriu Textele, ele le citesc, 
ele le interpretează... Prin urmare, nici textul filosofic nu e 
produsul unui individ, al unui filosof, ci el e generat de o mulţime... 

Ioana: Am reţinut: Textul vorbeşte. Filosoful ascultă. Mulțimea 
se află în mişcare!... Bun!... Şi atunci, pornind de la această idee a 
mulţimii şi a Textului (cu T mare), ce e filosofia? 

Ion: Filosofia e Textul prin care Mulțimea (cu M mare) vorbeşte 
cu sine, respectiv cu o altă Mulţime prin intermediul indivizilor, mai 
mult sau mai puţin, conştienţi de statutul lor de unealtă prin care o 
Mulţime vorbeşte cu sine, respectiv cu o altă Mulţime... 

Astfel, filosofia este „Ce este filosofia?”, pentru că Mulțimea 
găseşte plăcere în vorbire şi în scriere, în Semne şi în Texte - în 
noi combinări de vorbe şi semne, din care rezultă noi şi noi Semne, 
noi şi noi Texte!... Filosofia este „Ce este filosofia?”, fiindcă 
Mulţimile nu se pot opri din comunicare şi Textele nu pot fi oprite 
din scriere, fiindcă indivizii nu se pot opri din vorbire şi vorbele nu 
pot fi oprite din rostire!... 

Textul nu caută o finalitate ultimă, ci doar o rostogolire 
continuă... Filosofia e ceea ce rezultă din această rostogolire 
perpetuă a Textului prin existenţă! 

Ioana: Doar atât să fie filosofia?... 

Ion: Poţi opri Vorbirea? 

Ioana: Cu V mare? 

Ion: Da! 

Ioana: Nu! 

Ion: Poţi opri Gândirea? (Cu G mare!...) 

Ioana: Nu! 

Ion: Poţi opri Textul? 

Ioana: Il poţi opri momentan pe cel cu „t” mic, dar niciodată pe 
cel cu „T” mare! 

Ion: Tot aşa, nu poţi opri nici Filosofia! (Cu „F” mare!)... Şi 
fiindcă Filosofia nu poate fi oprită, ea este cel mai bine definită prin 
formularea „Filosofia este „Ce este filosofia?”.”... 

Dacă Filosofia s-ar putea opri din exprimare, atunci întrebarea 
„Ce este filosofia?” ar putea căpăta un răspuns ultim care să 
oprească orice continuare... Filosofia însă, ca şi Textul, ca şi 
Mulțimea, atât timp cât există, nu se opreşte niciodată din 
exprimare... De aceea, înainte de toate, Filosofia este „Ce este 
filosofia?”... 

Ioana: Bine - m-ai convins!... Mergem la plimbare? 

Ion: Hai să mergem!... Dacă-mi mai vin idei, ţi le spun pe 
drum! 

Ioana: Mare Mulţime vorbeşte prin tine! 

Ion: Câteodată s-ar putea să vorbească... chiar Umanitatea!... 

(Cei doi ies de pe scenă prin stânga.) 

II. De ce? 


1. Da şi nu... 


(Întorşi de la râu, în timp ce se plimbă, Mihai şi Laura discută şi 
ei de ale filosofiei: ) 


Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 


ea.. 


Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 


Iubi... 

Da. 

Mă frământă ceva. 

Da? 

Da! Mă frământă o problemă... 

Da? 

Da! Mă frământă de ceva vreme... 

Da?! 

Da! Mă frământă de când ne-am cunoscut. 
Da?! 

Da! Şi să ştii că mă frământă foarte tare. 
Da? 

Da! Mă frământă de fiecare dată când mă gândesc la 


Chiar mă? 

Da tu! 

Şi la cine ziceai că te gândeşti? 

La problemă... 

Da? 

Da! E o problemă destul de gravă - zic eu... 

E gravă?! 

Da iubi! E o problemă care, nu ştiu cum să-ţi spun, cred 


că ne priveşte şi pe noi... 


Laura: 
Mihai: 


Pe noi? 
Da! Pe noi şi pe toată lumea! Dar haide stai jos! (Cei doi 


se aşează faţă în faţă pe două scaune de vacanţă). 


Laura: 


mare, o 


Aşa deci! Ai găsit tu o problemă de căpătâi, o problemă 
problemă apăsătoare, o problemă gravă, o problemă 


serioasă, majoră chiar, care să cuprindă viaţa noastră? 


Mihai: 
Laura: 
Mihai: 
Laura: 
Mihai: 
Laura: 


Da Laura! 

Ce problemă mă Mihai? 

O problemă care mă frământă... 
Da? 

Da! 

Cât de tare te frământă? 

Mihai: E, nu pot să zic că mă frământă chiar aşa de tare, doar 
că o constat mai des de o vreme încoace şi o observ cu atenţie de 
fiecare dată când ea îmi apare în faţă... 

Laura: Da? 

Mihai: Da! 

Laura: Cine îţi apare în faţă? 

Mihai: Problema... 

Laura: A, da, problema... Care problemă? 

Mihai: Ţi-am mai spus doar: aceea care mă frământă... 

Laura: Hm, am înţeles... 

Mihai: Da? 

Laura: Da! 

Mihai: Ce ai înţeles? 

Laura: Am înţeles că ai o problemă! 

Mihai: Da? 

Laura: Da! 

Mihai: Ce problemă am? 

Laura: O problemă care te frământă! 

Mihai: Da? 

Laura: Da! 

Mihai: Şi de ce mă frământă? 

Laura: De ce te frământă? 

Mihai: Da. De ce mă frământă? 

Laura: Da de ce nu? (Laura se ridică de pe scaun şi se plimbă 
prin cadru). Trebuie să ai şi tu o problemă care să te frământe. Toţi 
avem probleme care ne frământă la un moment dat, aşa că ai şi tu 
acum o problemă care te frământă... 

Mihai: Da? (Se ridică şi el de pe scaun). 

Laura: Da! 

Mihai: Şi ce problemă am? 

Laura: Nu ştiu! Dar bănuiesc că îmi vei spune... 

Mihai: Ce să-ţi spun? 

Laura: Ce problemă ai... Nu mai ţii minte? Ai început prin a-mi 
spune că ai o frământare, că te frământă o problemă, o problemă 
mare, crucială... Nu mai ţii minte? 

Mihai: Ba da! 

Laura: Păi vezi?... Sper că nu vrei să-ţi ghicesc eu ce problemă 
te frământă... şi te frământă, şi iarăşi te frământă... 

Mihai: Nu. Nu vreau... 

Laura: Nu? De ce nu vrei? 

Mihai: Pentru că vreau eu să-ţi spun ce problemă mă frământă 
pe mine, în mod direct, fără ocolişuri şi fără ghicitori. Tu nu vrei 
să-ţi spun? 

Laura: Nu! Nu mai vreaul... 

Mihai: Nu? Dar de ce nu mai vrei? Te pomeneşti că te plictisesc 
cu frământările mele... 


36 


Radu Lucian Alexandru 


Laura: Nu... 

Mihai: Nu? 

Laura: Nu! Nu mă plictiseşti, doar că... 

Mihai: Da... 

Laura: Doar că presimt că ţi-e greu să-mi spui ce problemă te 
apasă pe conştiinţă şi atunci - de ce să te forţez? Imi vei spune tu 
când vei fi pregătit să-mi spui... 

Mihai: Nu! 

Laura: Nu? 

Mihai: Nu!... Iţi voi spune chiar acum!... 

Laura: Da? 

Mihai: ... Nu... 

Laura: Nu? 

Mihai: ... Da... Dar nu chiar acum, că trebuie să mai pregătesc 
puţin terenul... Fiindcă, vezi tu, aceasta e o problemă 
fundamentală a vieţii noastre... 

Laura: Da? 

Mihai: Da! Foarte fundamentală! Extrem de fundamentală! Mă 
mir că nu ai sesizat-o şi tu până acum... Sau te pomeneşti că ai 
sesizat-o şi tu? 

Laura: Nu... 

Mihai: Nu? 

Laura: Da! Nu am sesizat-o! Şi ce e cu asta? E normal să fie 
aşa - doar ştii că nu-ţi citesc gândurile... 

Mihai: Nu? 

Laura: Nu! 

Mihai: Şi atunci de unde ştii că nu ai sesizat-o şi tu? Poate că te 
frământă şi pe tine uneori aceeaşi problemă care mă frământă 
acum pe mine - doar că neştiind încă ce mă frământă pe mine - 
nu ai de unde să ştii dacă problema cu pricina nu te frământă 
cumva şi pe tine... 

Laura: Da... Se poate să fie şi cum zici tu... Haide atunci iubi 
dragă, te rog spune-mi ce problemă te frământă pe tine - că poate 
mă frământă şi pe mine în egală măsură... Şi atunci poate că ne 
apucăm să o frământăm împreună... Ce zici? 

Mihai: Da... Să ştii că asta e o idee bună!... Deci, până la urmă, 
vrei totuşi să-ţi spun ce mă frământă? 

Laura: Da! Te rog din suflet spune-mi! 

Mihai (după o mică pauză): Nu! 

Laura: Nu? Nu mai vrei să-mi spui? 

Mihai: Nu! Dacă mă gândesc mai bine, s-ar putea ca problema 
pe care eu o am să te frământe şi pe tine... Şi dacă e aşa, ceo să 
ne facem? Că frământările noastre se vor combina şi vor deveni 
colective, se vor amplifica reciproc şi vor lua proporţii colosale... Şi 
atunci cum le vom mai putea stăpâni? Cum vom mai putea noi să 
le ţinem sub control? 

Laura (aşezându-se pe scaun): Vai de mine!... Nu m-am gândit 
la asta! Ai dreptate... Mai bine nu-mi spui nimic şi ţii frământarea 
ta doar pentru tine... 

Mihai (aşezându-se şi el pe scaun în faţa Laurei): Da? 

Laura: Da! 

Mihai: Hm... Bine, dar dacă o ţin numai pentru mine, de unde 
vom şti dacă nu cumva ne impacientăm degeaba? Că poate ceea 
ce mă frământă pe mine acum, pe tine nu te frământă deloc... Şi 
dacă ţi-aş spune, poate că m-aş mai linişti şi eu din frământarea 
asta a mea... 

Laura: Da... Interesantă dilemă! Să-mi spui sau să nu-mi 
spui?... Ştii ce: mai bine nu!... Eu zic să nu riscăm - doar ştii prea 
bine care e pericolul - se amplifică, se umflă, ia proporţii şi poate 
după aceea nu ne mai putem stăpâni şi te pomeneşti că facem 
vreo prostie împreună... 

Mihai: Da? 

Laura: Da! 

Mihai: Păi foarte bine atunci... 

Laura: Da?! 

Mihai: Da! Dar să facem prostia aceea la care mă gândesc eu... 
Prostia aceea veche de când lumea şi pământul. Prostia aceea care 
o fac toate femeile înflăcărate şi toţi bărbaţii serioşi. Prostia aceea 
legendară cântată de toţi poeţii, de toţi cântăreții, de toate geniile 
şi de toţi idioţii... 

Laura: Ce prostie? 

Mihai: Nu îţi spun! Trebuie să ghiceşti... 

Laura: Să ghicesc? 

Mihai: Da! 

Laura: Haide iubi, te rog spune-mi!... 

Mihai: Bine... Dacă nu vrei să-mi spui tu, iată că îţi spun eu... 

Laura: Ce? O prostie? 

Mihai: Nu... lţi spun ce mă frământă - problema aceea 
fundamentală... 

Laura: Aha, în sfârşit! Foarte bine! Atunci, hai zi! 

Mihai: Ce? 

Laura: Ce te frământă iubi! Ce te frământă... 

2. De ce fac oamenii... ceea ce fac? 


Mihai (ridicându-se de pe scaun): Prea-bine Laura! Atunci pot 
să te întreb ceva? 

Laura: Sigur Mihai... (Se ridică şi ea de pe scaun). 

Mihai: Laura, de ce...? ... Auzi Laura... Tu ce crezi?... 

De ce fac oamenii sex?... 

De ce respiră? De ce gândesc? 

De ce mănâncă? De ce se mişcă? De ce iubesc?,.. 

Laura... de ce fac oamenii sex?... 

(La auzul întrebării Laura ezită să răspundă, aşa că Mihai 
continuă cu elan tineresc:) 

De ce se îndrăgostesc?... 

De ce se agită? De ce muncesc? 

De ce beau apă? De ce se îmbracă?... De ce se odihnesc?... 


Te rog să-mi spui Laura: de ce fac oamenii sex? 

De ce se excită? De ce se amăgesc?... 

De ce mănâncă ciocolată?... De ce uită? De ce... îşi amintesc? 
De ce?... 

De ce speră? De ce se plictisesc?... 

De ce amână? De ce ezită?... De ce se grăbesc?... 

De ce?... 


De ce fac... oamenii sex... Laura?... 

De ce simt plăcere? De ce se unesc?... 

De ce simt durere? De ce suferinţă? Şi de ce... clipesc?... 
Laura... De ce te iubesc?... 


Laura: Mă iubeşti?... Şi eu te iubesc! 
Mihai: Ştiu Laura... Ştiu... 

Dar de ce?... 

De ce comunicăm? De ce îţi vorbesc? 
De ce îţi fac semne? De ce te doresc?... 
Laura... De ce facem noi sex?... 


Laura: Pentru că eu te iubesc! 

Mihai: Ştiu Laura... Şi eu te iubesc... 
Dar de ce?... 

De ce mă priveşti? De ce te privesc?... 
De ce îmi vorbeşti? De ce îţi glăsuiesc?... 
De ce mi te dăruieşti? 


Laura: Pentru că te iubesc! 

Mihai: Şi eu te iubesc... şi eu te iubesc... 

Dar de ce?... 

Laura... De ce cugetă omul? De ce se întreabă? 
De ce îşi răspunde? De ce cercetează? 

De ce se bucură?... De ce... lăcrimează?... 


Laura... de ce fac oamenii sex?... 

De ce se ating? De ce ademenesc?... 

De ce se îmbrăţişează? De ce se înmulţesc? 
Laura... De ce bărbatul şi femeia fac sex?... 


Laura: Pentru că se iubesc! 

Pentru că spre dragoste uneori ei se întâlnesc!... 
Pentru că se văd, se plac, îşi vorbesc... 

Se ating, se sărută şi se alipesc... 

Şi uite aşa... ajung să facă şi sex... 


Mihai, sper că nu vrei să te cerţi cu mine! 


Mihai: De ce?... 

De ce să mă cert cu tine Laura?... 
Oare tu nu mă iubeşti? 

Şi oare eu nu te iubesc? 

Şi atunci de ce să ne certăm? 


Laura: Ei... de ce, de ce?... Ştiu eu de ce?... De ce mă tot 
întrebi „de ce?”? 

Mihai: Pentru că vreau să ştiu Laura... 

Laura: Ce? 

Mihai: De exemplu, de ce fac oamenii sex? 

Laura: De ce?... 

Mihai: Da! De ce? 

Laura: De ce vrei să ştii? 

Mihai: Pentru că... mă frământă o problemă!... 

3. Practica şi teoria 


Laura: A, da?... Păi dacă te frământă, hai să încerc să te ajut să 
nu te mai frământe!... 

Mihai: Chiar te rog să mă ajuţi, dacă poţi!... 

Laura: Sincer vorbind, nu ştiu exact de ce fac oamenii sex... dar 
bănuiesc de ce... 

Mihai: De ce? 

Laura: Pentru că altfel nu pot... Odată ce instinctul acesta le 
ajunge la maturitate devine parte din ei şi ei devin parte din el. 
Astfel ei fac sex precum respiră, precum mănâncă, precum se 
mişcă, precum gândesc... 

Mihai: Adică? 

Laura: Adică natural, adică de la sine, adică spontan, adică aşa 
cum fac şi eu cu tine... 

Mihai: Adică cum? 

Laura: Adică ştii tu cum!... Sau deja ai uitat? 

Mihai: Nu! N-am uitat!... Doamne fereşte! Cum aş putea să uit 
aşa ceva?... Sexul cu tine (mai ales cel verbal) este ameţitor de-a 
dreptul... şi transfigurator, şi plăcut, şi extaziant, uneori simplu, 
alteori complicat şi, mai ales, uşor de provocat... 

Laura: Crezi deci că sunt o uşuratică? 

Mihai: Nu asta am vrut să zic... Voiam doar să-ţi spun că noi 
suntem amândoi destul de aprinşi sentimental, destul de 
împătimiţi senzual încât să ne fie uşor a trece la fapte sexuale 
măreţe. 

Laura: Aşa deci... acum înţeleg. Dar ce nu înţeleg este de unde 
preocuparea aceasta filosofică subită faţă de întrebarea „De ce fac 
oamenii sex?”. 

Mihai: Laura, iubirea mea... (Mihai o mângâie pe Laura.) 
Această întrebare e doar o restrângere exemplificativă a sferei de 
cuprindere interogativă a întrebării „De ce?”. Şi cum suntem iată 
într-o tabără de filosofie, m-am gândit că ar fi bine să dezbatem 
această problemă... 

Laura: Acum? 

Mihai: Dar când? 

Laura: Poate o dată după ce facem sex... Sau, de ce nu, chiar 
în timp ce-l facem - ca să fim mai aproape de obiectul de studiu... 
Ce zici? 

Mihai: Da şi nu... Da: putem încerca... Şi nu: nu cred că o să 
ne iasă... Doar ştii şi tu că, atunci când oamenii fac sex, numai la 
filosofie nu le stă lor capul... 

Laura: Dar unde le stă capul? 

Mihai: Laura... ştii şi tu: ba pe aici, ba pe dincolo... ştii bine că 
e ocupat să proceseze plăcerea şi extazul, şi fericirea, şi 
încântarea, şi dragostea, şi iubirea... Şi, în plus, e ocupat şi să 
coordoneze mişcări şi îmbinări, uneori, destul de complicate. 

Laura: Crezi că poziţiile existenţiale pe care le abordăm noi sunt 
complicate? Ai prefera ceva mai simplu, mai clasic? 

Mihai: Unde? În filosofie sau în pat? 

Laura: Păi în ambele - că doar se leagă una cu alta... 

Mihai: Poate da... poate nu.... Dar observ că ne abatem de la 
subiect. Nu cred că mi-ai răspuns satisfăcător la întrebarea mea: 
„De ce fac oamenii sex?” 

Laura: Deci nu te-am satisfăcut!... Care-va-să-zică nu eşti 
mulţumit de prestaţia mea filosofică vizavi de pat!... 

Mihai (impăciuitor): Haide iubi, nu-mi mai răstălmăci cuvintele, 
că nu asta am vrut să zic! 

Laura: Dar ce ai vrut să zici? Mi se pare că eşti nemulţumit de 
prestaţia mea sexuală şi ai adus pretextul cu întrebarea, vezi 
doamne filosofică, ca să deschizi o discuţie despre motive şi 
scopuri, despre justificări şi simţiri, despre poziţii şi implicaţii care 
cred că ar fi mai bine să le rezolvăm în pat şi nu în cap... 

Mihai: Tu crezi deci că sexul e numai practică şi deloc teorie? Că 
el nu poate fi conceptualizat satisfăcător de către rațiune şi 
intelect? 

Laura: Nu am zis asta!... Am zis doar că, aşa precum şi tu ai 
subliniat prin lungimea întrebării tale poetice, „De ce?” se leagă cu 
orice şi, prin urmare, nu o să-i dăm veci de cap... Dar putem să-l 
trăim concret în funcţie de un subiect sau altul şi în timp ce o 
facem, întrebaţi fiind „De ce?”, să răspundem: „Ei uite, de aia!”. 

Mihai: Bravo, nu te ştiam aşa de înţeleaptă... Haide atunci să 
dezbatem această problemă într-un loc mai retras, prin studierea 
ei practică şi abordarea ei directă!... 

Laura: Prea bine domnule filosof!... 

(Cei doi se sărută cu patimă şi se mângâie ispititor, apoi fac 
câţiva paşi spre ieşirea de pe scenă...) 

4, Ştii de ce? 


Mihai (se opreşte): Stai puţin Laura! Să nu ne grăbim! 

Laura: De ce? 

Mihai: Fiindcă mi-a venit o idee!... Laura... Ştii de ce fac 
oamenii sex? De ce se mişcă? De ce gândesc?.., 

Laura: De ce? 

Mihai: Pentru că nu ştiu ce este filosofia! 

Laura: Şi dacă ar şti ce este filosofia, nu ar mai face sex? Nu s- 
ar mai mişca? Nu ar mai gândi?... 

Mihai: Exact! 

Laura: De ce? 

Mihai: Uite de ce: dacă ar şti răspunsul ultim la această 
întrebare, toate lucrurile s-ar lămuri, totul s-ar explica, totul ar 
căpăta sens, totul ar fi împlinit... Şi dacă tot ce e de împlinit s-ar 
împlini, atunci de ce să mai facă sex, să se mişte sau să 
gândească? 

Laura: Are sens ce zici! 

Mihai: Are sens, dar nu are împlinire şi nici verificare! 

Laura: De ce? 

Mihai: Pentru că eu nu ştiu ce este filosofia! 

Laura: Dar ştie cineva? 

Mihai: Nu ştie absolut nimeni! 

Laura: Şi atunci? 

Mihai: Şi atunci... ipoteza mea are sens, dar nu poate fi 
verificată, decât dacă cineva află ce este filosofia şi astfel află 
răspunsul la orice întrebare şi, prin urmare, nu mai are nevoie să 
ştie nimic şi să facă nimic... 

Laura: Bine, dar ceva nu se leagă!... După cum pui tu 
problema, ea are sens... dar... oare e posibil ca omul, atât timp cât 
trăieşte, să nu se mişte şi să nu gândească? 

Mihai: Nu! 

Laura: Păi vezi? Dar asta înseamnă că el nu va putea niciodată 
să afle răspunsul deplin la întrebarea „Ce este filosofia?”! 

Mihai: Exact! 

Laura: Şi dacă filosoful ştie că nu poate afla răspunsul deplin la 
întrebarea „Ce este filosofia?”, de ce şi-o mai pune? 

Mihai: Ca să facă şi el ceva cu sens filosofic! 

Laura: Ce? 

Mihai: Să se afle gândind, să se audă vorbind şi să se vadă 
scriind! 

Laura: Ce? 

Mihai: Ceea ce gândeşte, ceea ce vorbeşte, ceea ce scrie! 

Laura: Ce? 

Mihai: Filosofie! 

Laura: Filosofie? 

Mihai: Da!... 

Laura: De ce? 

Mihai: Din instinct, din intuiţie, din dorinţă, din tradiţie, din 
imitație, din ambiţie, din curiozitate, din interes, din inerţie!... 
Acestea sunt şi câteva din motivele pentru care face sex, pentru 
care se mişcă, pentru care gândeşte, vorbeşte, se întreabă şi îşi 
răspunde! 

Laura: Înseamnă că nici o întrebare nu are răspuns deplin şi 
definitiv... şi, cu atât mai mult, nu are un astfel de răspuns 
întrebarea „De ce fac oamenii sex?” sau întrebarea „Ce este 
filosofia?”... Inseamnă că întrebările au doar răspunsuri parţiale şi 
temporare, iar această parţialitate şi acest caracter temporar sunt 
aspecte pe care ele le au în comun cu dorinţele şi cu împlinirile, cu 
instinctele şi intuiţiile, cu interesele şi curiozităţile, cu imitaţiile şi 
inerţiile! 

Mihai: Exact asta înseamnă! Şi ce e rău în asta? 

Laura: Nimic! Aşa e lumea: în continuă rostogolire de pe o zi pe 
alta!... 

Mihai: Aşa e! 

Laura: Dar cu ce scop? 

Mihai: Cu scopul de a face filosofie! 

Laura: De ce? 

Mihai: Ca să afle răspunsuri nenumărate la întrebarea „De ce 
fac oamenii sex?” 

Laura: De ce? 

Mihai: Ca să aibă la ce filosofa! 

Laura: De ce? 

Mihai: Pentru a afla răspunsul la întrebarea „Ce este 
filosofia?”... 

Laura: De ce? 

Mihai: Fiindcă cineva le-a pus această întrebare şi ei vor să-i 
găsească un răspuns mai semnificativ! 

Laura: De ce? 

Mihai: Deoarece după aceea să poată medita la acel răspuns! 

Laura: De ce? 

Mihai: Ca să afle cum l-ar putea folosi ca să filosofeze mai 
bine... 

Laura: Şi de ce vor să filosofeze mai bine? 

Mihai: Pentru că cineva i-a îndemnat să o facă! 

Laura: Cine? 

Mihai: Cineva! 

Laura: Cine? 

Mihai: Nu mai ştiu cine! Am uitat sau am un lapsus! 

Laura: De ce ai uitat? 

Mihai: Poate pentru că nu era important! 
Laura: Nu-i important să ştii cine te-a îndemnat iniţial să 
filosofezi mai bine? 


Mihai: Nu! 

Laura: De ce? 

Mihai: Pentru că şi pe el sau pe ea... l-a îndemnat sau a 
îndemnat-o cineva... - nu are importanţă cine! 


Laura: Foarte bine! Şi atunci, oare chiar ar trebui să încerci să 
filosofezi mai bine? 

Mihai: Nu ar trebui? 

Laura: Nu!... Poate ar fi mai bine, mai uşor şi mai util, dacă ai 
încerca să filosofezi liniştit, relaxat, fără grija de a atinge un „mai 
bine” atât de slab precizat, încât, în realitate, s-ar putea să fie un 
„mai rău”... Cum ai putea să filosofezi „mai bine”, dacă nu ştii nici 
măcar ce este filosofia şi nici nu vei şti vreodată? 

Mihai: Şi atunci? 

Laura: Şi atunci, filosofează!... Dar nu te încorda, că nu are 
rost!... Nu lua filosofia în serios, că nu are sens!... Nu te lăsa 
stresat de filosofie, că nu merită! 

Mihai: De ce nu merită? 

Laura: Pentru că, după cum şi tu ai zis, nu ştii ce este filosofia 
şi nici nu o să afli vreodată! 

Mihai: Crezi? 

Laura: Nu cred... Ştiu! 

Mihai: Şi totuşi... Are şi filosofia un sens!... 

Laura: Ce sens? După tine, cu ce se ocupă filosofia? 

Mihai: Filosofia mea? 

Laura: Filosofia ta! 

Mihai: Mă consideri filosof? 

Laura: Nu eşti? 

Mihai: Uneori sunt, alteori nu sunt... 

Laura: Deci? 

Mihai: Deci când consider că sunt filosof, mă ocup cu 
filosofarea! 

Laura: Adică? 

Mihai: Adică, de exemplu, uneori mă întreb „Ce este 
filosofia?”... Apoi iau primul răspuns interesant care îmi trece prin 
minte şi construiesc o întreagă metafizică pe baza lui! 

Laura: De ce? 

Mihai: Tu Laura... această întrebare e prea profundă pentru 
mine, mai ales, dacă o tot repeti... Şi oricum... ideea era ca eu să 
te sâcâi cu ea, nu tu pe mine... 

Laura: Ei, asta e! S-a întors roata! 

Mihai: De ce? 

Laura: M-ai prins! 

Mihai: Stai pe fază! 

Laura: De ce? 

Mihai (zâmbind): Ca să filosofăm! 

Laura: De ce? 

Mihai: Ca să aflăm „Ce este filosofia?”... 

Laura: Să te întreb de ce? 

Mihai: Nu mă întreba! 

Laura: De ce? 

Mihai: Pentru că nu ştiu! 

Laura: Hai atunci să mergem la plimbare! 

Mihai: Hai! 

(Mihai, după ce face câţiva paşi, se opreşte.) 

Mihai: Ştii ce? Lasă că ne plimbăm mai târziu! Ia stai jos să mai 
filosofăm un pic, că vreau să-ţi spun ceva! (Se aşează pe un scaun 
de vacanţă. Laura se aşează lângă el.) 

Laura: Ce? 

Mihai: Nu de ce? 

Laura: Şi „de ce?”! Dar mai întâi „ce?”! 

Mihai: lată ce: filosofia are sens, doar dacă nu intrăm în 
profunzimea ei!... Dacă iei o filosofie la puricat, dacă o analizezi cu 
atenţie maximă la detalii, poţi vedea că ea nu are sens... 

Sensul există doar la suprafaţa filosofiei - în interiorul ei 
domneşte haosul!... 


5. Cine? Când? Unde? 


Laura (după un moment de tăcere): Mihai, cine a inventat 
filosofia? 

Mihai: Primul om care s-a întrebat „Ce este filosofia?”... 

Laura: A existat un astfel de om? 

Mihai: Cu siguranţă! 

Laura: Şi el a inventat filosofia, doar pentru că s-a întrebat ce 
este ceea ce el însuşi a inventat? 

Mihai: Da! 

Laura: Şi cum s-a întâmplat această invenţie? 

Mihai: Mai întâi, el a descoperit ceva, dar nu ştia ce a 
descoperit şi nici dacă el era primul care a descoperit acel ceva... 
Apoi, s-a gândit o vreme la acel ceva pe care el l-a descoperit, 
întrebându-se: „Ce este acest ceva?”, după care i-a dat un nume şi 
i-a zis acelui ceva „filosofie”... 

Laura: Şi ce a descoperit el? Ce era acel ceva pe care el l-a 
numit filosofie? 

Mihai: O întrebare! 

Laura: Ce întrebare? 

Mihai: Ce este acest ceva? 

Laura: Şi ce era? 

Mihai: Nu ştiu! 

Laura: A descoperit neştiinţa? 

Mihai: Se prea poate! Dar nu ştiu... Putea fi orice altceva! 

Laura: Orice? 

Mihai: Orice realitate pe care el putea să o numească prin 
cuvântul filosofie! 

Laura: În cazul tău ce a fost? 

Mihai: Ce să fie? 

Laura: Acel ceva care a fost primul ceva în legătură cu care tu 
te-ai întrebat ce este acest ceva pe care eu îl pot numi filosofie? 

Mihai: Adică când m-am întrebat eu prima dată „Ce este 
filosofia?”? 

Laura: Da. 

Mihai: La mine a fost prima amintire! 

Laura: Nu cred... 

Mihai: Nici eu nu prea cred, dar cu siguranţă că aşa a fost... 

Laura: Cum aşa? 

Mihai: Simplu: până la prima amintire nu aveam nici o amintire, 
nu? 

Laura: Da... logic... 

Mihai: Prin urmare, nu aveam la ce să filosofez... 

Laura: Tu filosofezi doar asupra amintirilor? 

Mihai: Nu doar asupra lor, dar nu pot filosofa fără ele... 

Laura: De ce? 

Mihai: Cum de ce? Mai bine întreabă-te cu ce filosofează omul?! 

Laura: Cu ce? 

Mihai: Cu amintirile! Omul are nevoie de amintiri pentru a 
filosofa! 

Laura: Ce fel de amintiri? 

Mihai: De exemplu, amintirile numite cuvinte! 

Laura: A... 

Mihai: Păi da: înainte de a filosofa, cam trebuie să memorezi un 
sâmbure de limbă... chiar dacă filosofia şi procesul de filosofare nu 
se reduce la limbă... 

Laura: Limba e o amintire? 

Mihai: Da... Limba e o colecţie de amintiri... 

Laura: Atunci, tu ai început să filosofezi după ce ai memorat 
primul tău cuvânt? 

Mihai: Mai mult ca sigur! 

Laura: Şi care a fost acela? 

Mihai: Nu ştiu... L-am uitat! 

Laura: Cum aşa? Nu era important sau de ce l-ai uitat? 

Mihai: Ba, cred că era important... dar e mult de atunci şi eu nu 
obişnuiesc să ţin minte toate fleacurile... 

Laura: Cum ar fi fleacul acesta cu prima ta amintire lingvistică 
ce ţi-a provocat prima cugetare filosofică... 

Mihai: Da... 

Laura: Mai ştii măcar care a fost acea cugetare? 

Mihai: Nu mai rețin detaliile, dar sigur că ştiu: cugetarea a fost 
o repetare a cuvântului prim-amintit... 

Laura: Doar o repetare şi atât? 

Mihai: Ce vrei mai mult? A fost foarte bine pentru prima mea 
cugetare... 

Laura: Mda... O fi fost... Că dacă nu ştiai decât un cuvânt, ce 
puteai face altceva decât să-l repeţi? 

Mihai: Vezi ce simplu e să filosofezi? 

Laura: Văd! Înseamnă că şi eu am filosofat la vremea mea o 
grămadă! 

Mihai: Dar ce? Am zis eu altceva?... Toată lumea filosofează... 
mai ales după ce au, mai întâi, o colecţie consistentă de amintiri 
non-lingvistice şi, apoi, după ce-şi formează şi o colecţie de 
amintiri lingvistice... 

Laura: Vrei să zici repetări lingvistice? 

Mihai: Desigur că-s repetări! Cum altfel să le memoreze?... 
Amintirea e, înainte de orice, o repetare... 

Laura: Păi şi atunci... dacă fără amintire nu poţi filosofa, iar 
amintirea e o repetare, oare nu putem concluziona de aici că fără 
repetare nu putem filosofa? 

Mihai: Ba putem, că chiar aşa e: filosofia fără repetare e... mai 
nimic... 

Laura: Atunci înseamnă că timpul e important în filosofie! 

Mihai: Nu timpul e important, ci amintirea... Timpul poate trece 
şi fără să lase nici o amintire! 

Laura: Acest timp e un timp fără filosofie? 

Mihai: Nu e neapărat fără filosofie, dar, cu siguranţă, că e lipsit 
de amintirea ei... 

Laura: Şi cum trece timpul peste aceste timpuri, foarte adesea, 
uitate? 

Mihai: Cu lejeritate! 

Laura: Şi omul? 

Mihai: Tot aşa! Omul nu trebuie să se streseze prea tare cu 
ţinerea de minte, pentru că timpul are obiceiul de a se repeta... Şi 
încă chiar foarte des... 

Laura: Şi atunci ce e mai important pentru filosofie: amintirea 
sau imaginaţia? 

Mihai: Ambele sunt importante pentru filosofie... dar mai 
importante decât ele e ceea ce le întreţine pe ele în fiinţă... 

Laura: Ce? 

Mihai: Repetarea... 

Laura: În filosofie crezi că vorbim de o repetare exactă sau doar 
de una aproximativă? 

Mihai: Filosofia nu redă fidel realitatea, ci doar o aproximează. 
Nu o descoperă, ci şi-o imaginează!... 

A face filosofie e a reconstrui realitatea, pornind de la 
fragmentele de realitate la care noi avem acces parţial şi 
temporar... 

De aceea, înainte de toate, filosofia este imaginaţie... 
Reconstruim fictiv cu imaginaţia noastră limitată realitatea infinită 
pe care nu vom putea să o cuprindem în întregime niciodată... 

Deci filosofia... şi amintirea, şi imaginaţia... doar aproximează 
realitatea - fiind bazate pe fragmente, nu pe întreg... 

Doar asta putem aştepta de la filosofie: aproximări din ce în ce 
mai bune ale realităţilor existente... 

Laura: Şi aproximări din ce în ce mai proaste nu putem aştepta 
de la ea? 

Mihai: Cum să nu! Mai degrabă să te aştepţi de la cei mai mulţi 
dintre filosofi la aproximări destul de eronate ale realităţilor, decât 
la aproximări justificate raţional şi întemeiate empiric... 

Laura: De ce? 

Mihai: Pentru că filosofia este, de foarte multe ori, doar 
imaginaţie, fantezie şi fabulaţie... O imaginaţie care, de obicei, 
este destul de puţin interesată de aproximarea fidelă a realităţii, 
fiind interesată mai mult de... 

Laura: De? 

Mihai: Pe tine ce te interesează atunci când faci filosofie? 


Laura (cu subinţeles): Pe mine? 
Mihai (zâmbind): Pe tine! 
Laura: Când? 

Mihai: Curând! 

Laura: Unde? 

Mihai: Undeva... în proximitate! 
Laura: Cu cine? 

Mihai: Cu mine! 

Laura: Cu tine? 


Mihai: Da... Dar numai când mă interesează să fac filosofie!... 

Laura: Da? 

Mihai: Da... Aşadar, pe tine ce te interesează când faci filosofie? 

Laura: Nimic în mod special!... Eu, de obicei, las filosofia să-mi 
spună ce vrea ea! 

Mihai: Şi ce vrea filosofia ta? 

6. Înşelare şi revelare 


Laura: Filosofarea mea urmăreşte să simtă când e înşelată! 

Mihai: De cine? 

Laura: De alte filosofări şi de propria filosofare! 

Mihai: Te simţi înşelată? 

Laura: Simt că s-ar putea să mă înşel! 

Mihai: Cu cine? 

Laura: Mai ales cu tine! 

Mihai: Tu te poţi înşela pe tine cu mine? 

Laura: Eu mă înşel pe mine, mai ales, când sunt cu tine! 

Mihai: Cum faci asta? 

Laura: Îmi închipui că eu sunt ceea ce nu sunt, că tu eşti ceea 
ce nu eşti şi că între noi este ceva care de fapt nu este... 

Mihai: Asta da înşelăciune! 

Laura: Da! Se numeşte dragoste! 

Mihai: Deci ţi-e drag de mine? 

Laura: Mi-e drag de amintirea imaginată a unei clipe de iubire 
care nu a existat niciodată... Mi-e drag de clipa aceasta în care eu 
aproximez existenţa ta legând-o în mod aproximativ de o anumită 
aproximare a propriei existenţe spre a continua împreună ceea ce 
aproximativ s-ar putea numi filosofia noastră... 

Mihai: Filosofia înşelării? 

Laura: Da! Eu te înşel pe tine... Tu mă înşeli pe mine... Eu mă 
prind de înşelăciune şi te confrunt cu ea... Tu ştii că înşeli, dar nu 
vrei să recunoşti... 

Mihai: Pe cine înşel? 

Laura: Pe tine te înşeli! 

Mihai: Cum? 

Laura: Dorind să fii altundeva decât aici, altcândva decât acum, 
altfel decât aşa cum eşti şi cu altcineva decât cu mine... 

Mihai: Unde? Când? Cum? Cu cine? 

Laura: Unde nu este înşelăciune! Când lumea va fi împlinită şi 
tu vei fi perfect... Şi vei trăi alături de o imposibilitate! 

Mihai: Ce imposibilitate? 

Laura: Imposibilitatea definită prin lipsa înşelăciunii, împlinirea 
deplină a lumii, perfecțiunea ta şi realizarea unei imposibilităţi! 

Mihai: Crezi că sunt prea idealist? 

Laura: Cred că toţi suntem idealişti: cu toţii ne mişcăm spre 
împlinirea unei imposibilităţi! 

Mihai: Ce imposibilitate? 

Laura: Imposibilitatea care se numeşte filosofie! 

Mihai: Şi de ce facem asta? 

Laura: Fiindcă ne-am îndrăgostit de trecut şi de viitor! 

Mihai: Înşelăm deci prezentul fie cu amintiri aproximative, fie 
cu fantezii legate de un viitor aproximativ... Dar trecutul şi viitorul 
cu ce le înşelăm, atunci când existenţa lor ne împiedică să ne 
înşelăm prea tare? 

Laura: Cu aproximarea unui prezent înşelător printr-o filosofie 
înşelătoare... 

Mihai: Ce filosofie? 

Laura: Filosofia fabulaţiei metafizice... 

Mihai: Eşti prea serioasă! Laura... Tu ştii cumva ce e filosofia? 

Laura: Ştiu, dar nu pot să-ţi explic prea bine! 

Mihai: Ce este? 

Laura: Filosofia e înşelăciune! 

Mihai: Revelare nu e? 

Laura: E şi revelare, dar numai după ce filosoful demască 
înşelăciunea, acolo unde devine conştient de ea... 

Mihai: Deci filosofia e revelare! 

Laura: Nu! Mai întâi, filosofia e a fi înşelat, apoi e a te înşela, 
după care e a înşela la rândul tău... 

Mihai: Şi atunci cum se ajunge la revelare?... 

Laura: Cei mai mulţi filosofi nu ajung la ea niciodată... 

Mihai: Din ce cauză? 

Laura: Pentru că e foarte greu: mai întâi nu trebuie să te mai 
laşi înşelat, apoi să cauţi să nu te mai înşeli singur, după care să 
încerci pe cât posibil să nu înşeli pe alţii... 

Mihai: Asta înseamnă că filosofia e, mai întâi, neatentie, 
superficialitate şi nesinceritate... 

Laura: Da! Cam asta e filosofia! 

Mihai: Dar mai este o filosofie! 

Laura: Mai este: e rară şi se ajunge foarte greu la ea: filosofia 
care demască înşelăciunea... Această filosofie e, mai întâi de toate, 
atenţie critică, profunzime  expansivă şi sinceritate fără 
compromis... 

7. De ce sex? De ce filosofie? 


Mihai: Foarte bine spus... Dar... cu atenţie vorbind, profunzime 
căutând şi sinceritate urmărind, eu îţi pun acum, din nou, 
întrebarea „De ce fac oamenii sex?”... 

Laura: Femeile sau bărbaţii? 

Mihai: Ambii... Dar mai întâi spune-mi de ce crezi tu că fac 
bărbaţii sex? 

Laura: Bărbaţii?... Bărbaţii fac sex... ca să... Ca să aibă femeile 
coadă!... 

Mihai (râzând): Bun răspuns!... Şi de ce fac femeile sex? 


Laura: ... Pentru că păsările cântă!... 
Mihai: Şi atunci de ce sex în general? 
Laura: ... Pentru că păsările mor... 


Mihai: Şi de ce face femeia sex cu bărbatul? 

Laura: Ştiu exact de ce! 

Mihai: De ce? 

Laura: Pentru că femeia are peşteră şi pădure, iar bărbatul are 
banană şi prune!... 

Mihai (râzând): Excelent răspuns!... Dar de ce vor ei sex? 

Laura: Pentru că ei se grăbesc să ajungă la cules de ciuperci... 

Mihai: Acum serios... De ce sex? 

Laura: Pentru că e cald şi e vară! 

Mihai: Da: e cald şi e vară... Dar de ce sex? Ei ar putea, de 
exemplu, să facă altceva - să bea apă şi să stea la umbră... Cu 
sexul nu se răcoresc, ci mai tare se înfierbântă... 

Laura: Dar e simplu: fiind cald, ei se dezbracă... şi, astfel, 
fiindcă îşi văd goliciunea, vor să o atingă... 

Mihai: De ce? 

Laura: Deoarece asta sunt ei: spaţiu descoperit - vid care vrea 
să ajungă... 

Mihai: Unde? 

Laura: În centrul fiinţei... 

Mihai: De ce? 

Laura: Ca să găsească o clipă de odihnă! 

Mihai: Şi o găsesc? 

Laura: Găsesc două clipe: una de pace şi una de război! 

Mihai: Din ce cauză? 

Laura: Pentru că centrul se mişcă! 

Mihai: De ce se mişcă? 

Laura: Ca să facă sex... 

Mihai: De ce sex? 

Laura: Pentru că sexul are filosofie! 

Mihai: Şi ce fac cu ea? 

Laura: Şi-o bagă în fiinţă! 

Mihai: În fiinţă? 

Laura: Dar unde altundeva?... 

Mihai: Nu ştiu... Intrebam... Dar totuşi de ce sex? 

Laura: Din cauza unor ispite spre regres! 

Mihai: Ce regres? 

Laura: Dinspre plinătate spre goliciune, dinspre ascundere spre 
dezvelire, dinspre deal spre vale şi dinspre mal spre mare! 

Mihai: Sexul e plutire? 

Laura: Da, fiindcă... plutirea odihneşte... 

Mihai: Da, dar cel care dă la vâslă se oboseşte... 

Laura: Normal... E clar că există diferenţe între plutire şi 
vâslire... Ca barca să se mişte, cineva trebuie să vâslească... 

Mihai: Să vâslească, dar de ce sex? 

Laura: Pentru ca bărbatul să fie fericit! 

Mihai: De ce dragoste? 

Laura: Pentru ca femeia să fie fericită! 

Mihai: De ce iubire? 

Laura: Pentru ca amândoi să fie fericiţi! 

Mihai: Să fie fericiţi, din partea mea!... Dar de ce sex? 

Laura: Deoarece filosofia este sexuală... 

Mihai: Ce înseamnă asta? 

Laura: Că sexul are o filosofie! 

Mihai: Ce filosofie? 

Laura: Aceea a fiinţei - anume, revenirea periodică la centrul 
fiinţei şi aprofundarea acestui centru... 

Mihai: Revenirea la origine? 

Laura: La punctul de start! 

Mihai: Sexul? 

Laura: Chiar el! 

Mihai: De ce? 

Laura: Deoarece de la el reporneşte totul... chiar şi filosofia... 

Mihai: Sexul este originea... Filosofia e punctul de repornire... 
Dar de ce sex? De ce filosofie? 

Laura: Fiindcă sunt mulţi copaci în pădure! 

Mihai: Fiecare copac cu filosofia lui? 

Laura: Aparent da... 

Mihai: Dar... 

Laura: Dar copacii se mişcă doar când bate vântul... 


Mihai: De ce bate vântul?... 

Laura: De ce sex? De ce filosofie? 

Mihai: ... Sexul nu are nici o legătură cu filosofia! 
Laura: Nu? 

Mihai: Nu, pentru că filosofia nu are sex şi nu face sex! 
Laura: Dar filosofii au sex?... Filosofii fac sex? 

Mihai: Au şi fac! 

Laura: Deci filosofia lor e sexuală... 

Mihai: Fiindcă?... 

Laura: Fiindcă ei pot aborda astfel o filosofie feminină, una 
masculină sau una neutră... Filosofia masculină întreabă, cea 
feminină răspunde, iar cea neutră se distrează... Cea masculină 
domină, cea feminină se supune, iar cea neutră trăieşte liberă şi 
respectă libertatea altora... Filosofia masculină iubeşte războiul, 
confruntarea, competiţia, conflictul... Cea feminină îndrăgeşte 
pacea, completarea, ajutorul, iubirea, armonia... Iar cea neutră 
trăieşte în flux - în curgere, în rostogolire, în oglindire... 

Filosofia masculină cucereşte, convinge, dezarmează. Cea 
feminină seduce, atrage, iniţiază. Cea neutră priveşte relativ 
detaşată trecerea timpului şi întinderea spaţiului şi apoi se 
întreabă: „De ce?”... 

Mihai: De ce fac oamenii sex? De ce fac ei filosofie? 

Laura: Da! De ce sex? De ce filosofie? 

Mihai: Ce sex?... Ce filosofie? 

Laura: De ce există sex?... De ce există filosofie? 

Mihai: Acum nu pot să-ţi dau nici un răspuns serios! Dar pot să- 
ţi dau mai multe răspunsuri comice... 

Laura: Dă-mi-le! 

Mihai: După cum toată lumea ştie, oamenii fac sex, ca să se 
înmulțească! 

Laura: Ha! Râd de nu mai pot!... Ceva mai comic nu găseşti? 

Mihai: Ba da: după cum toată lumea ştie, oamenii fac sex de 
plăcere... 

Laura: Ha, ha! Mă prăpădesc de râs! Foarte comic! Mai zi! 

Mihai: După cum toată lumea ştie, oamenii fac sex din obligație 
faţă de iubire!... Bărbatul îşi iubeşte femeia şi din cauza aceasta e 
obligat să facă sex cu ea! 

Laura: Şi dacă nu ar iubi-o, nu s-ar simţi obligat să facă sex cu 
ea? 

Mihai (zâmbind): Nu!... El o iubeşte din plăcere, dar sexul îl 
face din obligaţie! 

Laura: Săracul de el! 

Mihai: Lasă! Că dacă nu-i place sexul, măcar se alege cu 
iubirea!... 

Laura: Şi dragostea la cine o lasă? 

Mihai: Dragostea o lasă femeii, că trebuie să facă şi ea ceva din 
obligaţie!... Şi cum ea nu poate să facă sex, mai bine face 
dragoste! 

Laura: Deci tu zici că femeia nu face sex? 

Mihai: Face? 

Laura: Nu! Doamne fereşte! Ai dreptate: femeia nu face 
niciodată sex, ea face doar dragoste!... 


54 


Radu Lucian Alexandru 


Mihai: Păi vezi? Înseamnă că jumătate din problemă e 
rezolvată: „De ce face femeia sex?”... „Ea nu face sex!”... Deci 
întrebarea „De ce fac oamenii sex?” se reduce doar la întrebarea 
„De ce fac bărbaţii sex?”... 

Laura: De ce? Femeile nu sunt oameni? 

Mihai: Nu! N-au cum... Oamenii fac sex, femeile nu fac sex - 
deci femeile nu sunt oamenii!... Dacă ar fi, ar face şi ele sex ca tot 
omul... 

Laura: Aşa deci! 

Mihai: Da! 

Laura: Atunci hai să zicem că sunt şi ele oameni şi că din 
această cauză, chiar dacă acest lucru nu le este foarte evident 
uneori, trebuie că şi ele fac sex... 

Mihai: Fac? 

Laura: Fac! 

Mihai: Şi tu faci? 

Laura: Şi eu fac! 

Mihai: Tu de ce faci sex? 

Laura: Din obligaţie! 

Mihai: Chiar? 

Laura: Chiar! Conceptual vorbind se pare că sunt obligată să 
fac sex, chiar şi atunci când mie mi se pare că fac doar dragoste! 

Mihai: Mai ales atunci! 

Laura: Dar tu de ce faci sex? 

Mihai: De ce fac eu sex?... Mai bine îţi spun de ce fac filosofie! 

Laura: Ba nu-mi spune de ce faci filosofie! Spune-mi de ce faci 
sex! 

Mihai: Dacă vrei îţi spun, că nu e secret! 

Laura: Spune-mi! 

Mihai: E simplu Laura: ca să mai fac şi altceva în afară de 
filosofie!... 

Laura: Nu-i adevărat! Tu faci filosofie peste tot! Chiar şi în pat! 

Mihai: Şi ce-i rău în asta? 

Laura: Nimic! Ai dreptate! Filosofia se face peste tot, tot timpul, 
cu toţi şi cu toate... Viaţa şi filosofia sunt una! 

Mihai: Şi atunci de ce fac oamenii filosofie? 

Laura: Pentru că există! 

Mihai: Şi de ce fac sex? 

Laura: Pentru ca să existe şi alţi oameni care să facă filosofie!... 
Sexul generează existenţa. Existenţa generează filosofie... Deci 
sexul generează filosofie! 

Mihai: Aşadar, de ce sex? 

Laura: Pentru existenţă! 

Mihai: Şi de ce filosofie? 

Laura: Pentru că există!... 

8. Centrul fiinţei 


Mihai: Deci pentru că existenţa fiinţează, sexul filosofează? 

Laura: Da! 

Mihai: De unde vine existenţa? 

Laura: Din centrul fiinţei! 

Mihai: Şi unde se află centrul fiinţei? 

Laura: La această întrebare am două răspunsuri: unul filosofic 
şi unul extrem de filosofic! 

Mihai: Să le aud! 

Laura: Primul: centrul filosofic al fiinţei este, de foarte multe 
ori, doar gura, pentru că pe acolo îşi elimină ea vorbele... şi, 
respectiv, mâna, deoarece cu ajutorul ei filosoful îşi scrie textele 
sale filosofice... 

Mihai: Deci cel care îşi acoperă gura cu mâna îşi centrează 
centrul filosofic al fiinţei... 

Laura: Cam aşa ceva! 

Mihai: Şi al doilea? 

Laura: Al doilea răspuns: centrul fiinţei se află în zona egal 
depărtată de extremităţile sale, adică, la oameni, centrul fiinţei se 
află în zona situată la baza coloanei vertebrale... Aici găsim două 
tipuri de orificii: două orificii implicate în menţinerea existenţei prin 
expulzarea periodică din noi a deşeurilor, a resturilor, a gunoaielor, 
a aspectelor interioare de care nu mai avem nevoie. Şi un orificiu 
implicat în procesul de creare a unei noi existenţe... 

Mihai: De aceea bărbaţii se uită după femei? Ca să le vadă 
centrul fiinţei? 

Laura: Exact! Ei nu se uită după femei! Ei se uită după centrul 
fiinţei! 

Mihai: Femeia nu e centrul fiinţei? 

Laura: Nu!... Centrul femeii e centrul fiinţei!... 

Mihai: Şi care e centrul femeii? n 

Laura: Acela aşezat la egală distanță de extremitățile sale. In 
zona centrală a femeii sunt doi poli - un pol de atracţie şi unul de 
respingere - unul atrage dragostea şi celălalt respinge sexul... 

Dar fiindcă şi sexul şi dragostea se află în căutarea unui centru 
al fiinţei, există asemănări destul de mari între cele două 
procese... 

Mihai: Ce asemănări? 

Laura: Şi pentru sex, şi pentru... filosofie, mai întâi, apare 
viziunea unei goliciuni trecute, prezente sau viitoare. Apoi se 
manifestă cu putere atracţia unei completări, după care vine 
mişcarea de întrebare-răspuns, iar la urmă răspunsul ce finalizează 
pe moment dezbaterea filosofică... 

Mihai: Şi atunci de ce fac oamenii sex? Şi de ce fac ei filosofie? 

Laura: De ce sex?... Pentru ca existenţa să poată ieşi din 
centrul fiinţei, mai întâi, sub formă de sămânță şi apoi ca şi nou- 
născut... 

De ce filosofie? Pentru ca fiinţa să poată elimina prin centrele 
sale filosofice (gura şi mâna) fie deşeuri mentale de care nu mai 
are nevoie, fie seminţe ideatice de care s-ar putea să aibă alţii 
nevoie, fie, pur şi simplu, un flux comunicaţional care să întreţină 
în mod convingător senzaţia de comunicare şi de comuniune... 

Avem astfel cinci centre ale fiinţei: două filosofice (unul care 
produce vorbe şi altul care produce texte scrise), unul care se ţine 
de sex, unul pasionat de producerea de rahat şi încă unul pasionat 
de pişare... 

Sexul e un proces normal care generează venirea în existenţă, 
iar filosofia e un proces normal de curăţire periodică a existenţei, 
necesar bunei ei funcţionări... 

Mihai: Compari filosofia cu un proces de excreţie?... Nu e şi 
asimilare? 

Laura: De fapt, e mai mult un proces de discriminare, de 
separare a răului de bine, a ce e util de ceea ce nu este, a ce e 
corect de ceea ce este eronat, a ceea ce funcţionează de ceea ce 
nu funcţionează, a ceea ce este de ceea ce nu este... 

Acest proces de discriminare se finalizează prin asimilarea în 
fiinţă a ceea ce este bun, util, funcţional, corect, existent şi prin 
eliminarea, prin centrul excretor al fiinţei, a ceea ce e rău, neutil, 
nefuncţional, greşit, imaginar... 

Mihai: Şi de ce se face acestă eliminare exact prin centrul 
fiinţei? 

Laura: Pentru a ne arăta că finalizarea acestui proces de 
discriminare prin eliminarea deşeurilor, dejecţiilor, gunoaielor 
mentale este centrală pentru filosofie... 

Filosofia nefinalizată prin expulzarea gunoaielor din minte nu 
este o filosofie care trece prin centrul fiinţei... Ci e doar o filosofie 
care îşi ratează mersul normal, umplând astfel de gunoaie toată 
fiinţa... 

Fiinţa are deci o zonă centrală ce are doi centri majori de 
activitate - prin unul iese existenţa, prin celălalt se finalizează 
filosofia! 

Mihai: Filosofia are ca rezultat un rahat? 

Laura: Nu doar un rahat! Ea e un proces cu două feţe: asimilare 
şi eliminare - adică, într-un cuvânt, discriminare... 

Mihai: Fluxul fiinţei forţează deci filosofia să ajungă la o 
concluzie centrală! 

Laura: Da. O parte din această concluzie e asimilată, o altă 
parte e eliminată. Ce e bun ar trebui să rămână, ce e rău ar trebui 
eliminat... 

Mihai: Se poate şi invers? 

Laura: Se poate. Dacă procesul de digestie-discriminare 
mentală nu funcţionează bine, atunci fiinţa poate elimina din sine 
ce e bun şi să reţină ce e rău... 


Mihai: ... Există oare şi un centru metafizic al fiinţei? 

Laura: Da! Există! 

Mihai: Care e acesta? 

Laura: Visul! 

Mihai: Ce vis? 

Laura: Visul întâlnirii noastre... 

Mihai: De ce? 

Laura: Deoarece un vis frumos face cât o întreagă metafizică... 


Mihai: ... Există... oare şi un centru de contact? 

Laura: Da... Ochii!... Ca să contactezi fiinţa, trebuie să o 
priveşti în ochi şi să-i zâmbeşti. Restul vine de la sine... 

Mihai: Am auzit că fiinţa ar fi dotată şi cu un centru de 
distribuţie a laptelui. E adevărat? 

Laura: Este. Se găseşte dezvoltat mai ales la fiinţele feminine. 
Doar că, mai mereu, e ascuns privirii. Iar când se arată, nu prea 
are lapte de dat... Acest centru vinde mai mereu doar iluzia 
laptelui... Însă când e la vedere, uneori, poţi pune mâna pe 
reprezentanţii lui pe pământ... 

Mihai: Sânii? 

Laura: Da... Şi poţi să-i pipăi şi să-i strângi, ca să vezi dacă 
vine lapte... Apoi... şi dacă vine, şi dacă nu vine, te apropii de ei şi 
sugi un pic în memoria vremurilor bune - când tu erai în centrul 
fiinţei... 

Mihai: Şi acum nu mai sunt? 

Laura: Ba eşti şi acum - centrul fiinţei tale este acolo unde eşti 
tu, exact aşa cum eşti!... Fie în centrul vorbirii, fie în centrul 
scrierii, fie în centrul contactului, fie în centrul atenţiei, fie în 
centrul atracției spre hrănire, fie în centrul acţiunii sexuale, fie în 
centrul discriminării, fie în centrul eliminării, fie în centrul 
imaginaţiei, fie în cel al visării!... 

Mihai: Şi există vreun centru care să unească toate centrele 
într-un singur centru? 

Laura: Da!... Eu! 

Mihai: Tu? 

Laura: Nu eu... tu! 

Mihai: Eu? 

Laura: Nu tu!... Eul... Sinele! Sensul identităţii... Centrul care 
face legătura între diferite centre ale fiinţei, hotărând căruia să-i 
dea prioritate de moment... 

Mihai: Un centru al centrelor? 

Laura: Un Eu al eu-rilor! 

Mihai: Şi unde se află el? 

Laura: În centrul trupului, în centrul pieptului, în centrul 
privirii... Adică, în locurile spre care voi bărbaţii priviţi o femeie, în 
ordinea în care o faceţi! 

Mihai: Da... Ne uităm şi noi după forţa ei de atracţie, după zona 
ei de iubire şi după spaţiul ei de cunoaştere... 

Laura: Văd că faceţi o cercetare amplă, nu glumă! 

Mihai: Cum nu?! Centralităţile femeii sunt mai multe şi trebuie 
studiate cu atenţie maximă fiecare dintre ele!... 

Laura: Deci tu cauţi la o femeie putere, iubire şi cunoaştere? 

Mihai: Da... Dar tu ce cauţi la un bărbat? 

Laura: Centrul fiinţei! 

Mihai: Care este... 

Laura: Intensitatea dorinţei lui de a se apropia cu sinceritate de 
centrul fiinţei mele şi de a-l atinge... 

Mihai: Cu ce scop? 

Laura: Cu scopul de a uita, cel puţin pentru câteva clipe, că 
există vreun centru şi astfel de a înţelege că centrul fiinţei este 
peste tot... De aceea, îl putem găsi oriunde l-am căuta! 

Mihai: Oriunde? 

Laura: Oriunde!... Şi aici, şi acolo, şi dincolo... Oriunde vrei să 
găseşti un centru al fiinţei este un centru al fiinţei... care te 
aşteaptă să-l găseşti... 

Mihai: Într-adevăr... Femeile sunt foarte răbdătoare... Cred cu 
sinceritate că ele sunt centrul fiinţei şi aşteaptă să fie 
descoperite... 

Laura: Unele nu mai aşteaptă şi se descoperă singure!... 

Mihai: Femeile acelea sunt filosoafe!... Ele nu mai caută un 
centru al fiinţei, ci sunt un centru al fiinţei!... 

Laura (vine şi i se aşează în braţe): Eu sunt centrul fiinţei tale! 

Mihai: Eşti? 

Laura: Nu sunt? 

Mihai: Ba da! În ceea ce ne priveşte totul se învârte în jurul 
tău: tu eşti centrul, iar eu sunt circumferința care te cuprinde în 
braţe... (O cuprinde în braţe.) 

Laura: Şi-mi dă un pupic! 

Mihai: Nu se poate! 

Laura: De ce? 

Mihai: Fiindcă dacă ne punem centrele de vorbire în contact, nu 
mai putem vorbi! 

Laura: Şi trebuie neapărat să vorbim? 

Mihai: Da! 

Laura: De ce? 

Mihai: Ca să înţelegem... De ce sex? De ce filosofie? 

Laura: Şi facem progrese? 

9. Iubirea şi explorarea 


Mihai: Facem!... Dar trebuie să înţeleg ceva... 

Laura: Ce? 

Mihai: Oare tu sugerezi că centralitatea fizică a poziționării 
organelor sexuale e primordial responsabilă pentru atracţia pe care 
ele o exercită asupra fluxului perceptiv al fiinţei? 

Laura: Da... Tocmai de aceea femeile sunt fascinate de sex, iar 
bărbaţii de filosofie!... Sexul e baza pe care se construieşte 
iubirea... Explorarea e axioma de la care pleacă filosofia... Bărbatul 
explorează femeia, iar femeia îl iubeşte pentru aceasta! 

Deci, în acest moment, răspunsul meu la întrebarea „De ce?” ar 
fi explorarea iubirii şi iubirea de explorare... 

Mihai: Răspunsul acesta cu iubirea nu e un răspuns prea 
filosofic?... Dacă intrăm în detalii, s-ar putea să vedem că iubirea 
aceasta pe care o clamează, de obicei, femeile nu e chiar aşa de 
iubitoare - că în ea e foarte multă gelozie, invidie, orgoliu, tristeţe, 
frică, ataşament, obsesie... Adică această iubire e mai mult o 
iubire cu numele decât cu fapta... O iubire abstractă de iubire care 
în concret e lipsită chiar şi de o minimă abordare filosofică. 

Laura: Dar asta e treaba voastră - a bărbaţilor!... Filosofia nu e 
treabă de femeie!... Noi vă dăm subiectul nostru preferat: 
iubirea... şi voi filosofaţi cum vreţi în jurul lui! 

Mihai: Corect! Voi cu iubirea, noi cu filosofia! 

Laura: Mi se pare că pentru voi, bărbaţii, apropierea de filosofie 
e un preludiu pentru iubire, iar pentru noi, femeile, acest preludiu 
îl constituie fuga de filosofie: o fugă delicată, gingaşă, negrăbită... 
(Se desprinde din braţele lui şi se aşează pe scaunul ei.) Ca să vă 
lăsăm totuşi să ne ajungeţi din urmă... 

Mihai: Cu filosofia? 

Laura: Cu iubirea Mihai! Cu iubirea! 

Mihai: A, exact!... Iubirea... Şi cu filosofia cum rămâne? 

Laura: Cum să rămână? Noi ne vedem de treaba noastră şi ea 
să-şi vadă de treaba ei! 

Mihai: Şi să nu vă deranjeze... cum ar veni! 

Laura: Ba să ne deranjeze, dar nu prea tare! Să vină doar aşa - 
în cantităţi mici şi plăcute, frumos formulată şi fermecător 
exprimată, ca un mic preludiu pentru iubire... 

Mihai: Ce iubire? 

Laura: Iubirea de sine... 

Mihai: Nu iubirea de înţelepciune? 

Laura (ridicându-se în picioare): Ce înţelepciune Mihai?... Cine 
are nevoie de înţelepciune?... Ce să facă cu ea?... La ce e 
folositoare înţelepciunea?... Înţelepciunea e doar un cuvânt gol de 

conţinut în spatele căruia se ascunde doar iubirea de sine, orgoliul, 
mândria, dorinţa de afirmare şi de recunoaştere, dorinţa de a te 
impune, impulsul de a ieşi în evidenţă şi a te băga în seamă cu 
ceva... 

Mihai: Tu zici deci că omul se iubeşte foarte mult pe sine şi că 
astfel îi e foarte greu să vadă, să simtă, să interacţioneze cu un 
altul?... Că din cauza iubirii exagerate de sine omului îi e destul de 
greu să iubească pe un altul? 

Laura (aşezându-se pe scaun): Da!... Un răspuns foarte potrivit 
la întrebarea ta - „De ce?” - este „Din iubire de sine!”... Totul din 
iubire de sine! 

Mihai: Totul? 

Laura: Nu chiar totul: doar cea mai mare parte... Iubirii de un 
altul îi rămân doar firimiturile de la masa iubirii de sine... Şi chiar 
şi acelea sunt date doar dacă prin ele iubirea de sine se vede şi 
mai mult pe sine... 

Mihai: E tragic într-un fel acest destin al iubirii! 

Laura: Tragic?... Nu e tragic deloc! E chiar comic!... Nimic nu e 
mai comic în lumea aceasta decât iubirea exagerată de sine! 

Mihai: Dar e şi tragic!... Fiindcă în cel stăpânit de această 
exagerare e mult stres şi angoasă, multă nelinişte şi suferinţă... 

Laura: Acestea îl stăpânesc doar pe cel care nu se iubeşte 
exagerat de mult pe sine - pe cel care ezită mereu între iubirea de 
sine şi iubirea de ceilalţi... pe cel nehotărât în iubire... Cel care se 
iubeşte pe sine în mod exagerat e mereu o sursă de bună 
dispoziţie, de comedie, de umor, de ironie, de amuzament... 

Tragedia din iubire apare, doar fiindcă nefericitul stăpânit de 
iubire mediocră de sine nu ştie să se bucure de sine, nu ştie să 
râdă de sine şi, astfel, nu poate să-şi vadă limitele şi limitările... 

Fiindcă nu râde de sine, fiindcă nu se amuză de propriile 
ataşamente, obsesii şi fantasme, el nu poate să-l vadă prea bine 
pe celălalt, dar nu se poate vedea în mod limpede nici pe sine... 

Pentru că în esenţa sa intimă omul nu este iubire de sine... 

Mihai: Dar ce este? Iubire de un altul? Iubire de fiinţă? Iubire 
de viaţă?... Ă 

Laura: Nu... În esenţa sa omul nu este iubire de nici un fel!... 
Iubirea e un lucru prea serios pentru fiinţă... şi fiind serios nu 
poate râde de ea... Iar dacă nu râde, nu o poate exorciza din sine 
pentru a ajunge la adevărata sa esenţă... 

Mihai: Iubirea e un demon? 

Laura: Metaforic vorbind, e cel mai mare demon, pentru că, 
alături de ură, ea ne face să nu mai vedem esenţa fiinţei... 

Mihai: Care este aceasta? 

Laura: Indiferenţa! 

Mihai: Pe bune? 

Laura: Nu... Am glumit!... Indiferenţa o poţi pune, alături de 
iubire şi de ură, la factorii care ne îndepărtează de esenţa fiinţei... 

Mihai: Care este... 

Laura: Care este misterioasă... Dar nu suficient de misterioasă 
încât să nu o putem cunoaşte... 

Mihai: Ba e chiar misterioasă de-a dreptul! Dacă îndepărtezi din 
esenţa ei şi iubirea, şi ura, şi indiferența, atunci ce-ţi mai rămâne? 

Laura: Chiar aşa: ce? 

Mihai: Nu ştiu! 

Laura: Vezi că ştii! 

Mihai: Neştiinţa? 

Laura: Nu! 

Mihai: Dar ce? 

Laura: Filosofia, Mihai... Filosofia!... Filosofia e mai presus de 
toate: chiar şi de iubire, chiar şi de ură, chiar şi de indiferenţă!... 

Mihai: Şi ce este filosofia? 


10. Întrebarea „De ce?” 


Laura: Eu cred că, adeseori, filosofia... este demersul care 
caută, cu maximă sinceritate, răspunsul la întrebarea „De ce?”... 

Tu, de exemplu, nu cauţi de fapt răspunsul la întrebările „De ce 
sex?” sau „De ce filosofie?”... Mi se pare că pe tine nu te 
interesează prea tare nici sexul, nici filosofia, ci ceva care trece 
dincolo şi de sex, şi de filosofie - un ceva ascuns pe care tu îl cauţi 
cu întrebarea „De ce?”... Tu vrei să ştii de fapt din ce cauză şi cu ce 
scop se manifestă orice aspect al existenţei! Pe tine te interesează 
cauza primă şi scopul ultim!... 

Mihai: De ce m-ar interesa aşa ceva? 

Laura: Chiar: de ce?... De ce bate vântul? De ce zboară norii? 
De ce râd oamenii? De ce există iubire? De ce creşte iarba? De ce 
se grăbesc furnicile?... 

Mihai: Chiar aşa: de ce?... De ce există umbră? De ce au 
oamenii dorinţe? De ce se mişcă? De ce muncesc? De ce 
comunică?,.. 

Laura: Vezi?! Tu urmăreşti un „De ce?” general care să 
lămurească orice „De ce?” - cauza primă şi scopul final!... 

Mihai: M-ai convins! Se pare că chiar asta urmăresc: „de ce-u 
ultim! 

Laura: De ce? 

Mihai: Fiindcă dacă ar fi, ar fi interesant de ştiut care este! 

Laura: Crezi că e unul singur? 

Mihai: S-ar putea să fie mai multe?... 

Laura: Dar dacă nu este nici un răspuns la întrebarea „De ce?”? 

Mihai: Să fie o întrebare fără răspuns? 

Laura: E posibil ca filosofia să nu poată găsi un răspuns 
satisfăcător la o întrebare?... Nu există aşa ceva! Filosofia poate da 
cel puţin un răspuns la orice întrebare!... Chiar şi formularea „Nu 
există răspuns la întrebarea „De ce?”!” e tot un răspuns! 

Mihai: Şi atunci... nu există o cauză primă şi un scop final? 

Laura: E clar că nu există! Tot ce există e format doar din cauze 
şi scopuri oarecare... 

Mihai: Şi atunci cum răspunzi la întrebarea „De ce sex?”?... 

Laura: Simplu: nu există un răspuns absolut la această 
întrebare... există doar răspunsuri relative... Nu există cauză primă 
şi scop ultim, dar există cauze şi scopuri, multe dintre ele foarte 
bine cunoscute... 

Mihai: Şi de ce filosofie? 

Laura: Din diferite motive oarecare, mai mult sau mai puţin 
importante la un moment dat! 

Mihai: Deci nu există nici un răspuns universal, un răspuns 
absolut, un răspuns metafizic la întrebarea „De ce?”... 

Laura: Obiectiv, nul... Subiectiv însă fiecare filosof găseşte cel 
puţin un astfel de răspuns... E datoria lui de filosof să găsească 
răspunsuri chiar şi acolo unde ele nu sunt! 

Mihai: Aşa faci şi tu? 

Laura: Nu! Eu caut răspunsuri care să mă convingă de 
profunzimea lor, răspunsuri ultime, dincolo de care nu mai pot găsi 
un alt răspuns mai bun!... Eu caut răspunsuri care să mă 
mulţumească la maxim!... Care să-mi lase o impresie puternică de 
revelare - impresia că am găsit unul din răspunsurile cele mai 
bune care puteau fi găsite la întrebarea pusă... Un răspuns care nu 
e absolut, dar poate foarte uşor să lase impresia că ar fi! 

Mihai: Şi atunci care e răspunsul tău la întrebarea „De ce?” 

Laura: În acest moment răspunsul meu este: „Nu există 
răspuns!”... De obicei, la o întrebare pe care mi-o pun îmi vin cu 
uşurinţă foarte multe răspunsuri... La întrebarea „De ce?” nu 
numai că nu-mi vin răspunsuri, dar îmi vin tot mai multe 
întrebări!... Dacă adaugi un „De ce?” după orice răspuns, îl 
transformi imediat într-o întrebare... „De ce?” e un generator 
natural de întrebări... 

Mihai: Şi atunci unde ar trebui să ne oprim cu „de ce-ul”? - 
nicăieri sau oriunde? 

Laura: Dacă-ţi răspund „nicăieri”, o să întrebi „De ce?”. Dacă îţi 
răspund „oriunde”, vei zice „De ce?”... 

Mihai: De ce? 

Laura: Răspunsul cel mai profund la orice întrebare e răspunsul 
care generează cele mai multe întrebări! Un răspuns care nu 
generează întrebări nu e un răspuns filosofic! 

Mihai: De ce? 

Laura: Întrebarea „De ce?” e cuprinsă în mod implicit în orice 
răspuns - orice răspuns vine la pachet cu întrebarea „De ce?”... 

Mihai: Prin urmare, „De ce?” e întrebarea din răspuns? 

Laura: Da! 

Mihai: De ce? 

Laura: Pentru ca dialogul să meargă mai departe! 

Mihai: Până când? 

Laura: Până se ajunge la Tăcere... 

Mihai: Adică la acel „Nu există răspuns!” de care ai pomenit mai 
devreme? 

Laura: Da... Nu există răspuns ultim la întrebarea „De ce?”... 

Mihai: Ba există! 

Laura: Care e acela? 

Mihai: Acel răspuns care explică tot ce există... 

Laura: Cunoşti tu acest răspuns? 

Mihai: De fapt, s-ar putea să-l cunosc... De curând am citit o 
carte cu titlul „Repetări prin întâmplare” în care mi se pare că am 
găsit acest răspuns... 

Laura: Care este el? 

Mihai: Cauza primă şi scopul final pentru tot ceea ce are fiinţă e 
una singură: repetarea prin întâmplare... 

Laura: Repetarea? 

Mihai: Da! Repetarea prin întâmplare!... 


11. Amuzamentul 


Laura: E bun răspunsul... 

Mihai: Te satisface? 

Laura: Da... Dar acum caut altceva! 

Mihai: Ce? 

Laura: În acest moment caut un altfel de răspuns la întrebarea 
„De ce?”! 

Mihai: Ce fel de răspuns? 

Laura: Nu ştiu încă... Dar o să ştiu când o să-l găsesc! 

Mihai: Să te ajut atunci cu o întrebare? 

Laura: Ajută-mă! 

Mihai: De ce fac oamenii filosofie?... 

Laura: Cei care nu ştiu răspunsul la întrebarea „De ce?” fac 
filosofie, ca să afle răspunsul la întrebarea „De ce?”... 

Mihai: De ce? 

Laura: Din impuls şi pentru impuls... 

Mihai: Ce impuls? 

Laura: Impulsul de a fi şi impulsul de a fi într-un fel anume - 
impulsul existenţei şi impulsul filosofiei! 

Mihai: De ce? 

Laura: De... amuzament! 

Mihai: Ce amuzament? 

Laura: Amuzamentul celui care ştie de ce se amuză şi 
amuzamentul celui care habar nu are de ce o face, dar totuşi o 
face! 

Mihai: De ce? 

Laura: Pentru că amuzamentul duce cu sine o explicaţie! 

Mihai: Ce explicaţie? 

Laura: Amuzamentul ne explică de ce impulsurile umane caută 
o explicaţie! 

Mihai: De ce? 

Laura: Fiindcă vor să se amuze! 

Mihai: Există un fundament comic în univers? 

Laura: Există! Mai ales pentru cei care ştiu să-l vadă şi să se 
bucure de existenţa lui! 

Mihai: Chiar şi atunci când acest fundament comic lipseşte? 

Laura: De unde să lipsească? 

Mihai: De unde lipseşte! 

Laura: Comicul e prezent peste tot. Trebuie doar să ştii că el e 
acolo, să-l cauţi şi o să-l găseşti! 

Mihai: Chiar şi în moarte, în durere, în necaz? 

Laura: Chiar şi acolo! 

Mihai: Văd că ai găsit un răspuns amuzant la întrebarea „De 
ce?”!... Doar că mie nu-mi vine să râd de el... 

Laura: Şi de ce nu râzi? Comedia nu te amuză? 

Mihai: Nu mă amuză. Eu sunt om serios, nu am chef de 
glume... Eu vreau să găsesc un răspuns serios la întrebarea „De 
ce?” 

Laura: De ce? 

Mihai: Deoarece răspunsurile profunde sunt întotdeauna 
serioase... 

Laura: Or fi! Dar eu nu înţeleg de ce nu ai putea râde copios de 
un răspuns serios... Seriozitatea, de cele mai multe ori, e rădăcina 
cea mai serioasă a comediei... Comedia serioasă exact asta face: 
îşi bate joc de seriozitate!... Nimic nu e mai comic decât un om 
serios!... 

Mihai: Serios? 

Laura: Ba poate ar mai fi ceva! 

Mihai: Ce? 

Laura: Un om care ia comedia în serios şi astfel o tratează cu 
maximă seriozitate. Unul care meditând serios la întrebarea „De 
ce?” găseşte că răspunsul cel mai serios care se poate da acestei 
întrebări este o glumă... 

Mihai: Serios? Ce glumă? 

Laura: De ce fac oamenii glume? 

Mihai: De ce? 

Laura: Ca să-şi răspundă în mod serios la întrebarea „De 
ce?”!... Un răspuns dat în glumă e mult mai serios decât un 
răspuns serios - drept dovadă, fiinţa se bucură mult mai mult de 
răspunsul glumet decât de cel serios... 

Fiinţa ştie instinctiv că fundamentul ei este jocul, gluma, 
amuzamentul, distracţia, divertismentul, iar răspunsul glumeţ îi 
aduce aminte de esenţa sa zglobie!... De aceea râde şi se bucură 
când îl aude! 

Mihai: De ce râde? De cine râde? 

Laura: De ce şi de cine e capabilă să râdă... Fiinţele rafinate 
ştiu să râdă din orice... Fiinţele bădărane însă nu ştiu să râdă mai 
deloc... Râsul deschide drumul spre centrul fiinţei. Seriozitatea te 
ţine la periferie... Nu poţi comunica cu adevărat decât cu fiinţele pe 
care le poţi face să râdă cu poftă maximă... Prin amuzament şi 
prin râs se manifestă o înţelegere a fiinţei care transcende 
limbajul... Buna dispoziţie face posibilă comunicarea de la inimă la 
inimă, dinspre un ocean de bucurie spre alt ocean de bucurie... 
Adevărurile cele mai profunde ale fiinţei pot fi comunicate doar 
prin comedie! 

Mihai: Deci amuzamentul e răspunsul? 

Laura: Da! 

Mihai: Şi atunci de ce sex? 

Laura: De amuzament! 

Mihai: Şi de ce filosofie? 

Laura: Pentru amuzament! 


12. Motivaţie 


Mihai: Deci tu te amuzi punându-ţi întrebarea „De ce?”! 

Laura: Normal! E o întrebare foarte amuzantă!... Eu consider că 
fiecare om poartă cu sine cel puţin un răspuns implicit la această 
întrebare, răspuns care stă la baza întregii lui filosofii de viaţă... 

Fiecare om în parte ştie de ce... Doar că nu e foarte conştient 
de ce... Fiecare om are o motivaţie primară şi un ţel final care îl 
pune în mişcare la un moment dat... lar această motivaţie e 
trădată de aspectul existenţial care îl amuză cel mai tare, care îl 
bine dispune, care îl bucură cel mai mult... 

Mihai: Bucuria revelează motivaţia primă?... Când te întâlneşti 
cu oamenii, tu cauţi să descoperi această primă motivaţie? 

Laura: Da! O primă motivaţie, o primă explicaţie, un scop 
primar, o cauză primă... De exemplu, vreau acum să te întreb chiar 
pe tine despre această motivaţie primară... Care este această 
realitate primară care crezi tu că îmi defineşte mie cauza primă şi 
scopul final? 


66 


Radu Lucian Alexandru 


Mihai: Pentru femei în general e iubirea... Ele au inserată în 
structura lor psihologică de bază această motivaţie, fiindcă sunt 
chemate să o manifeste mai ales prin iubirea maternă.... 

Laura: Şi la bărbaţi? 

Mihai: La bărbaţi e cercetarea, explorarea, descoperirea, 
revelarea... 

Laura: De ce? 

Mihai: Chiar vrei să ştii? 

Laura: Nu prea! Dar nu mă pot abţine!... Replica „De ce?” este 
o replică foarte tentantă şi mereu la îndemână, atunci când rămân 
în pană de idei, dar totuşi vreau să fac dialogul să meargă mai 
departe... 

Mihai: Mie mi se pare că e exact pe dos: abuzul de întrebarea 
„De ce?” închide foarte repede un dialog... 

Laura: Da... Întrebarea „De ce?” e o întrebare gingaşă care 
trebuie folosită cu iscusinţă şi rafinament în cantitatea necesară şi 
la timpul potrivit... 

Mihai: Ca orice altă întrebare! 

Laura: ... „De ce?” - e întrebarea!... 

Mihai: Fiindcă „De ce?” e şi ea doar o întrebare! 

Laura: Da... dar oare... „De ce?”... e Intrebarea? 

Mihai: „De ce?” e o întrebare! 

Laura: ... De ce e întrebarea? 

Mihai: De ce există o întrebare?... Dar nu există o singură 
întrebare! Există o infinitate de întrebări... 

Laura: Şi nu se reduc toate la întrebarea „De ce?”? 

Mihai: Numai câteodată... Altfel, fiecare întrebare are propria ei 
personalitate foarte puternică care trebuie respectată pe deplin... 
Dacă avem respect faţă de o întrebare, atunci poate ne vom alege 
cu un răspuns... 

Laura: Şi dacă nu avem respect? 

Mihai: Dacă o tratăm cu lipsă de respect, dacă o luăm cu asalt, 
dacă o atacăm din toate părţile, atunci sigur vom obţine un 
răspuns... Răspunsurile profunde vin, mai mereu, doar din lupta cu 
întrebarea, nu din menajarea ei... 

Întrebarea e întrebare. Răspunsul nu se află în esenţa ei... 
Pentru ca să ajungem la el întrebarea trebuie să se dea la o 
parte... Dar şi întrebarea se iubeşte foarte mult pe sine şi, astfel, 
de bună voie, nu se va da mai niciodată la o parte, ca să ne lase 
să-i vedem răspunsul... De aceea, trebuie să insistăm foarte mult, 
chiar să fim duri cu ea, să o abordăm din toate părţile, să nu o 
lăsăm să răsufle, să o dominăm şi să o speriem, ca în cele din 
urmă să fugă de noi şi, astfel, dându-se la o parte, să-i putem 
vedea răspunsul: locul gol ce a rămas în urma ei şi realitatea ce se 
ascundea după ea - devenită vizibilă doar prin plecarea ei... 

13. De ce? De ce?... 


Laura: Şi care este această realitate? 

Mihai: Hai să ne întrebăm împreună!... Să stăm faţă în faţă (nu 
prea aproape, dar nici prea departe) şi să ne întrebăm... O să 
întreb eu primul... Iar tu să-mi răspunzi, mai mereu, cu întrebarea 
„De ce”... 

Laura: Întreabă! 

Mihai: Laura... de ce vrei să mă vezi? 

Laura: De ce?... De ce? 

Mihai: De ce vreau să te văd? 

Laura: De ce?... Pentru că sunt frumoasă? De ce? 

Mihai: De ce vreau să te aud? 

Laura: De ce? Pentru că-ţi place vocea mea? 

Mihai: De ce?... De ce?... De ce vrei să-mi auzi glasul? 

Laura: De ce? 

Mihai: De ce?... De ce?... Laura... de ce vreau să te ating? 

Laura: Atinge-mă! (Mihai se ridică, se apropie de ea şi o atinge 
delicat pe diferite părți ale corpului - Laura se gâdilă şi râde...) 

Mihai: De ce? De ce? De ce?... Laura... de ce vrei să te ating? 

Laura: Pentru că-mi place! 

Mihai: De ce?... De ce?... De ce vrei să mă atingi? 

Laura: De ce? Pentru că vreau să te simt! (II atinge delicat pe 
diferite părţi ale corpului...) 

Mihai: De ce?... De ce?... De ce vrei să-ţi simt parfumul? 

Laura: De ce? 

Mihai: De ce?... De ce? (Mihai începe să-i miroasă cu atenţie 
diferite părți ale trupului, atingându-i cu vârful nasului diferite 
părți dezgolite...) 

Laura (se gâdilă şi râde...): De ce?... De ce? 

Mihai: De ce vrei să-mi simţi parfumul? ` 

Laura: Vreau? Stai drept atunci, că vin să te miros!... (II 
miroase cu atenție mai ales în zona pieptului, a umerilor, a părului 
şi a feţei...) 

Mihai: De ce?... De ce vrei să mă vezi şi să mă auzi?... De ce 
vrei să mă miroşi şi să mă atingi?... 

Laura: De ce? 

Mihai: De ce?... De ce?... De ce?... De ce vrei să-ţi gust 
sărutul? 

Laura: De ce?... De ce?... 

Mihai: De ce?... De ce?... (Cei doi se sărută cu patimă...) 
Laura... de ce vrei să mă săruţi? 

Laura: De ce? 

Mihai: De ce? De ce?... De ce vrei să te îmbrăţişez? (O 
îmbrăţişează. ) 

Laura: De ce?... 

Mihai: De ce?... De ce vrei să mă îmbrăţişezi? 

Laura: De ce?... 

Mihai: De ce?... De ce vrei să faci dragoste cu mine? 

Laura: Vreau? 

Mihai: De ce?... De ce?... De ce vrei să mă iubeşti? 

Laura: De ce?... 

Mihai: De ce?... Laura, de ce vreau să te iubesc? 

Laura: De ce?... 

Mihai: De ce?... Laura... De ce vrei să fii mângâiată? 

Laura: De plăcere! 

Mihai: De ce?... De ce?... De ce vrei tu să fii adorată? 

Laura: De ce? 

Mihai: De ce?... De ce?... Laura... De ce nu vrei să faci dragoste 
cu mine? 

Laura: Vreau... Dar nu acum! 

Mihai: De ce?... De ce?... Hai să stăm jos cu spatele unul către 
altul!... (După ce se aşează amândoi pe scaune:) Laura... De ce nu 
mă iubeşti? 

Laura: Ba te iubesc! 

Mihai: De ce?... De ce?... De ce nu vrei să fii atinsă? 

Laura: Ba vreau! 

Mihai: De ce?... De ce?... De ce nu vrei să fii sărutată? 

Laura: Ba vreau! 

Mihai: De ce?... De ce?... De ce nu vrei să fii văzută? 

Laura: Ba vreau! Vreau să fiu văzută! Priveşte-mă! (Se ridică şi 
face o piruetă.) Vreau să mă vezi cât mai bine! 

Mihai (fără să privească spre ea): De ce? 

Laura (aşezându-se jos): De ce? De ce?... 

Mihai: Laura de ce nu vrei să fii auzită? 

Laura: Ba vreau! Vreau să mă auzi cât mai bine! (Se ridică, se 
apropie de el şi-i şopteşte la ureche:) Mă auzi? 

Mihai: Te aud Laura! Te aud! (Întorcându-se către ea:) Dar de 
ce vreau să te aud? 

Laura (se intoarce şi se aşează pe scaun cu faţa spre el): De 
ce?... De ce?... De ce? 

Mihai (întorcând scaunul încât să stea cu faţa spre Laura): De 
ce?... De ce Laura?... De ce fac oamenii sex? 

Laura: De ce? 

Mihai: De ce?... De ce?... Laura... De ce fac oamenii filosofie? 

Laura: De ce? 

Mihai: De ce?... De ce?... Hai să rămânem o clipă în tăcere, cu 
ochii închişi şi să medităm la această întrebare! 

(Rămân un minut în tăcere, când cu ochii închişi, când privindu- 
se pe furiș... După un minut, Mihai întinde mâna cu degetul 
arătător întins, încercând să atingă nasul Laurei... Nu ajunge, fiind 
mai departe de o lungime de braţ de ea... Apoi, el lasă încet mâna 
în jos... Rămân amândoi încă două minute în tăcere, cu ochii 
închişi...) 

Mihai: Laura! 

Laura: Da? 

Mihai: Am aflat ce se ascunde în spatele întrebării „De ce?”! 


14. Realizarea 


Laura: Ce? 

Mihai: O realizare! 

Laura: Ce realizare? 

Mihai: Orice realizare!... O cât de mică realizare!... 

Laura: Ce realizare? R 

Mihai: Realizarea că ai mai înfăptuit o realizare... Intrebarea 
„De ce?” nu are un răspuns care vine pe-de-a-întregul deodată, ci 
cu fiecare realizare înfăptuită se mai adaugă o părticică la acest 
răspuns... 

Fiecare realizare a unei realizări completează răspunsul la 
întrebarea „De ce?”... Fiecare realizare în parte aduce o completare 
în plus, definind din ce în ce mai bine răspunsul la întrebarea „De 
ce?”... Aşadar, cu cât avem mai multe realizări şi cu cât realizăm 
mai bine realizările făcute de noi şi de umanitate, cu atât 
răspunsul la această întrebare devine din ce în ce mai bun... 

Răspunsul la întrebarea „De ce?” e un răspuns mereu în 
completare, niciodată deplin, dar întotdeauna aflat în creştere şi 
expansiune... Răspunsul la această întrebare e realizarea 
realizărilor de până acum, a celor din prezent şi a celor pe care 
dorim să le înfăptuim în viitor... Cu cât mai multe realizări, cu atât 
răspunsul la întrebarea „De ce?” devine din ce în ce mai clar... Ele 
suma realizărilor de o viaţă, a realizărilor dintr-o istorie şi a 
realizărilor dintr-o veşnicie... 

Răspunsul la întrebarea „De ce?” e un răspuns aflat în continuă 
creştere şi completare de sine!... Părţile acestui răspuns se adaugă 
una peste alta precizând tot mai bine răspunsul complet... 

Laura: Care este... 

Mihai: Realizarea aflată în continuă exprimare de sine! 

Laura: Deci din ce cauză şi cu ce scop? 

Mihai: Din cauza unor realizări anterioare cu scopul unor 
realizări prezente şi viitoare! 

Laura: Ce realizări? 

Mihai: Orice realizări care generează efecte, orice realizări care 
sunt înfăptuite, orice realizări care pot fi înfăptuite... 

Laura: Deci răspunsul la întrebarea „De ce?” este...? 

Mihai (după un moment de tăcere): ... Realizarea înfăptuirii 
unor realizări! 

Laura: Ce realizări? 

Mihai: Orice realizări considerate ca atare de către fiinţă... 
adunate mereu una peste alta şi una lângă alta pentru a crea o 
imagine din ce în ce mai clară a răspunsului existent pentru 
întrebarea „De ce?”... 

Laura: Prin urmare, nu există nici un răspuns ultim, absolut, 
complet la întrebarea „De ce?”, dar sunt o mulţime nesfârşită de 
realizări mai mari sau mai mici care se leagă una de alta pentru a 
creiona un răspuns parţial, dar din ce în ce mai bun, la întrebarea 
„De ce?”... 

Mihai: Exact aşa! 

Laura: Şi atunci de ce fac oamenii sex? 

Mihai: Pentru că de fiecare dată când fac sex, realizează că 
înfăptuiesc o mică realizare care contribuie, alături de multe alte 
realizări similare, la realizarea unei înţelegeri din ce în ce mai bune 
a răspunsului la întrebarea „De ce fac oamenii sex?” 

Laura: Şi de ce fac oamenii filosofie? 

Mihai: Deoarece de fiecare dată când filosofează, ei realizează 
că înfăptuiesc o mică realizare filosofică care contribuie, alături de 
multe alte realizări filosofice anterioare, la conturarea din ce în ce 
mai clară a unui răspuns tot mai complex, aflat în continuă 
dezvoltare, manifestat în legătură directă cu întrebarea „De ce fac 
oamenii filosofie?”... 

Laura: Aşadar, de ce sex? 

Mihai: Pentru realizare! 

Laura: Şi de ce filosofie? 

Mihai: Pentru a o realiza! 

Laura: De ce?... Din ce cauză şi cu ce scop? 

Mihai: Datorită realităţii care este şi cauză, şi scop în acelaşi 
timp - anume Realizarea!... Realizarea înfăptuirii unei realizări! 

Laura: De ce? 

Mihai: Pentru realizarea înfăptuirii unei realizări... 

Laura: Nu se poate doar realizare, fără a realiza că realizarea a 
avut loc? 

Mihai: Ba se poate şi realizare pur şi simplu!... De ce?... Pentru 
a realiza ceva!... Ce?... Existenţa!... Dar răspunsul complet la 
întrebarea „De ce?”, mai ales în ceea ce-i priveşte pe oameni, este 
o triplă realizare - anume „realizarea realizării unei realizări” sau 
altfel spus: „conştientizarea înfăptuirii a ceva de valoare”... 

Cauza primă e impulsul spre realizare, iar scopul final este 
realizarea... 

Laura: Nu e invers? 

Mihai: E şi invers: cauza primă e realizarea, iar scopul final este 
impulsul spre realizare... Mai precis, cauza primă e realizarea 
venită dintr-un impuls spre realizare, iar scopul final e impulsul 
spre realizare devenit realizare... 

Sau, altfel spus, cauza primă este impulsul spre realizare venit 
dintr-o realizare, iar scopul final e realizarea care generează un 
impuls spre o nouă realizare... 

Oricum, pe scurt, cauza primă şi scopul final sunt unul şi acelaşi 
lucru: anume, Realizarea! 

Laura: Din realizare, prin realizare, spre realizare? 

Mihai: Da... Exact aşal!... În istoria umanităţii, pornind de la 
realizările anterioare, din când în când, se realizează câte ceva 
destul de important - şi astfel realizarea merge mai departe!... 

În istoria vieţii, la un moment dat, pornind de la ceva realizări 
mai vechi, ceva foarte important s-a realizat - posibilitatea 
realizării unor noi realizări cu viaţă... 

Viaţa are în ea impulsul acesta spre realizare, impulsul de a 
face ceva, de a face ceva cu sens şi de a face ceva de valoare... 

„Realizare” e un cuvânt cu trei sensuri: conştientizare 
(realizare), înfăptuire (realizare) şi valoare (realizare)... care însă 
răspund toate la întrebarea „De ce?”... în mod simultan (pentru 
conştientizare, înfăptuire şi valorizare), dar mai ales în combinaţia 
„conştientizarea înfăptuirii a ceva de valoare”, adică „realizarea 
realizării unei realizări” - pe scurt, „Realizare”!... 

Prin urmare, la întrebarea „De ce?” răspunsul este „Din 
realizare, pentru realizare!”... Adică: din conştientizare pentru 
conştientizare, din înfăptuire pentru înfăptuire şi din valorizare 
pentru valorizare! 

Laura: Aşadar, de ce? 

Mihai: Din realizare în realizare pentru tot mai multă realizare! 

Laura: Realizarea realizării unei realizări... 

Mihai: Exact... Răspunsul este „Realizare”!... 

Laura: Imi place răspunsul tău... Mergem să realizăm o 
plimbare? 

Mihai: Mergem!... 

(Mihai şi Laura ies de pe scenă ţinându-se de mână...) 

III. Cine este filosof? 
1. Vii-fiinţa 


(Ion, Ioana şi Gheorghe intră pe scenă din stânga.) 

Ion: Dacă ne întrebăm „Care este acţiunea specifică cea mai 
importantă prezentă în actul de a filosofa?”, un răspuns destul de 
bun pe care îl putem oferi este evident acela că această acţiune 
este aceea de „a filosofa” - filosofarea... 

Gheorghe: A filosofa e, bineînţeles, acţiunea filosofică 
principală... Insă ce alte verbe posibil a fi apropiate ca esenţă de 
actul specific filosofării am putea indica ca fiind puternic înrudite cu 
„a filosofa”? 

Ion: Putem, de exemplu, să subliniem faptul că a filosofa este a 
iubi înţelepciunea. Verbul ar putea să fie atunci „a iubi”, respectiv 
„a (se) înţelepţi”, a (se) face înţelept. A iubi e, printre altele, a vrea 
binele, a vrea să ajuţi, a vrea să preţuieşti, a vrea să (te) 
dăruieşti!... Înţelepciunea ne trimite la chibzuială, profunzime, 
claritate, coerenţă, utilitate, veridicitate ... 

Gheorghe: Dar dintre verbele „a fi”, „a face”, „a avea” care ar 
avea oare întâietate în faţa înţelepciunii? E înţelept cel preocupat 
de fiinţă, cel interesat de acţiune/ facere sau cel care se îndreaptă 
spre acumularea/ asimilarea de bogății (intelectuale, emoţionale, 
materiale, financiare...)? 

Poate fi iubirea de înţelepciune (filo-sofia) o ştiinţă? Poate fi ea 
o „logie”? Există oare o cunoaştere care odată însuşită ne face 
iubitori de înţelepciune?... Pentru că dacă există, atunci filosofia 
poate fi o ştiinţă, poate fi o metodă, poate fi o cale... 

Care să fie însă această „cunoaştere” (respectiv fiinţare, facere 
sau asimilare) ce trezeşte şi măreşte în noi „iubirea de 
înţelepciune”?... 

Ion: Nu putem răspunde la o atare întrebare, decât dacă 
înţelegem, mai întâi, de ce ar trebui (sau ar fi bine, sau folositor) 
să iubim înţelepciunea... 

Ioana: Bună întrebare: de ce? 

Ion: Teoretic... cunoaşterea care duce la filosofie este aceea 
care ne arată cu ce ne împlineşte (măreşte, bucură, fericeşte, 
mulţumeşte) pe noi iubirea înţelepciunii. 

Ioana: Cu ce? 

Ion: Cu aspectele considerate valoroase din punct de vedere 
filosofic... 

Ioana: Care sunt acelea? 

Ion: Toate care ţin de bunăstarea fiinţei: cele care îi asigură 
acesteia o stare bună de organizare şi de funcţionare... 

Ioana: Când, unde, cum, pentru cât timp? 

Ion: Dacă introducem şi timpul în ecuaţie (şi suntem nevoiţi să 
o facem), atunci, după ce menţionăm, în treacăt, că verbul „a fi” şi 
substantivul „fiinţă” se aplică la ceea ce constatăm că a fost, că 
este sau că ar putea să fie, putem apoi să distingem între fiinţa 
tre_cutului (tre-fiinţa), fiinţa pre_zentului (pre-fiinţa) şi fiinţa 
vii_torului (vii-fiinţa). 

Gheorghe: Şi care dintre aceste trei instanţe ale lui „a fi” este 
mai stimulativă pentru trezirea în noi a filosofiei (a iubirii de 
înţelepciune)? 

Ion: Evident că Tre-fiinţa ne arată şi ne oferă spre urmare, spre 
imitare, spre analizare modele de înţelepciune (în fiinţare, în 
facere, în asimilare) care ne vin din trecut. Pre-fiinţa ni le oferă pe 
acestea în fiinţările de lângă noi, din momentul prezent, iar Vii- 
fiinţa ne atrage irezistibil cu imaginea suprapunerii înţelepciunii 
(cel puţin parţial) peste propria fiinţare în viitorul cât mai apropiat. 

Atracția iubirii de înţelepciune pare a veni cel mai pregnant 
dinspre vii-fiinţă. Deşi ea nu există (încă), vii-fiinţa pare a fi cea 
mai vie dintre instanţele temporale ale fiinţei (din perspectiva 
intenţionalităţii filosofice). 

Ioana: Ne atrage ceea ce nu există? 

Ion: Într-un fel, da... Vii-fiinţa ne conduce pe tărâmul 
proiectelor, al planurilor, al programelor, al utopiilor, al idealurilor. 

Pare astfel că iubirea de înţelepciune (filo-sofia) se trezeşte cel 
mai bine în cel care aderă acţiona! la vii-fiinţă şi la vii-fiinţare. 

Adeseori, aderenţa la tre-fiinţă nu poate incita la fel de puternic 
inima spre acţiune, deoarece tre-fiinţa trimite implicit spre static, 
spre expirat, spre ceea ce este perimat, depăşit - spre ceea ce am 
lăsat în urmă (cu bune şi cu rele). 

Apropierea de pre-fiinţă, de asemenea, nu pare a fi capabilă a 
mişca serios mintea spre filosofare, fiindcă acest tip de fiinţare în 
prezent (şi, adeseori, strict pentru „prezent”) este de asemenea 
abătută sub semnul stagnării. Ea tinde să bată pasul pe loc, să se 
calce pe sine pe picioare, să rămână legată de un punct de glie 
care mai mult oboseşte decât inspiră, care mai mult plictiseşte 
decât atrage, care mai mult descurajează decât înflăcărează (prin 
monotonia specifică fiinţării în banalitatea actului de a fi într-un 
acum, cel mai adesea, destul de neinteresant...). 

Singură vii-fiinţa ne apare deci ca fiind capabilă să deschidă un 
drum, să indice o cale, să incite spre o acţiune posibilă - aceea a 
iubirii de înţelepciune. 

Dovada acestei puteri a vii-fiinţei vine din faptul că nici iubirea 
şi nici înţelepciunea nu sunt realităţi ce pot fi vreodată însuşite de 
viaţă pe deplin (fără rest), în tot întregul lor, în toată cuprinderea 
lor fiinţială - şi indexate astfel la capitolul realizări trecute şi 
complet încheiate. Ele nu pot fi trecute nici în palmaresul olimpic al 

unui trecut glorios şi nici în trăirea perpetuă a vreo unui pretins 
prezent continuu umplut până la refuz de prezenţa lor. 

Astfel iubirea, înţelepciunea şi, mai ales, iubirea de înţelepciune 
sunt realităţi ce inspiră mereu, sunt idealuri care pot fi apropiate 
din ce în ce mai mult, dar nu pot fi niciodată însuşite pe deplin. 

Prin urmare, chemarea spre iubirea înţelepciunii (spre filosofie) 
nu poate veni cu suficient de multă putere nici din trecut şi nici din 
prezent - ea se poate înfăţişa unei conştiinţe, în toată splendoarea 
ei, doar dinspre direcţia viitorului prin formele de manifestare 
specifice vii-fiinţei: planul, programul, metoda, utopia, idealul! ... 

Dar nu orice plan, program, metodă, utopie sau ideal!... Deşi, 
adeseori, nu sunt de lepădat, ea nu se ghidează major nici după 
cele care au funcţionat, mai bine sau mai rău, la un moment dat 
din trecut, nici după cele care funcţionează, „după cum pot şi ele”, 
în prezent, ci se orientează, în principal, după acelea care ni se 
arată în faţa conştiinţei şi a  discernământului nostru cu 
promisiunea credibilă a unei posibilităţi reale de îmbunătăţire 
consistentă a ceea ce a funcţionat, cum a funcţionat, şi a ceea ce 
funcţionează, aşa cum funcţionează... 

Iubirea de înţelepciune nu poate să apară cu adevărat decât din 
iubirea vii-fiinţei... 

Gheorghe: Tu zici oare că studiul istoriei filosofiei, al istoriei 
metafizicii, al istoriei sistemelor etice nu prea are importanţă în 
realizarea trezirii filosofice, în formarea de filosofi? 

Ion: Într-un fel, da... Nu este filosof şi nu va fi vreodată cel 
care stă mereu întors cu privirea spre trecut şi scormoneşte „în 
mod academic” sau în alt fel prin „gunoaiele” şi antichităţile lăsate 
în urmă de trecerea vremii. Şi nu este şi nu va fi vreodată filosof 
cel care rămâne blocat pe loc, orbit fiind de strălucirea ţipătoare a 
prezentului emanat de pre-fiinţă prin filosofie. 

Filosof este doar acela care fiind... intră în procesul devenirii - 
doar cel în care se trezeşte conştiinţa vii-fiinţei! 

Ioana: Şi cum crezi tu că se trezeşte această conştiinţă? 

Ion: Sunt câteva condiţii - în primul rând, să ai o oarecare 
lehamite şi un oarecare dispreţ pentru cei care îşi caută fiinţa în 
filosofii expirate (antice sau moderne). Aceştia nu sunt decât nişte 
cerşetori necurăţiţi care nu se lasă ajutaţi spre a ieşi din mizeria 
lor „intelectuală” şi morală, din mormanul lor de gunoaie textuale 
arhivate existenţial pe rafturi ale minţii prăfuite de nepăsare şi de 
lipsă de aprindere sinceră întru adevăr şi viaţă. 

În al doilea rând, e nevoie de luciditate critică şi de 
discernământ acid. Nu se pot face compromisuri cu prezentul 
compromis... Ceea ce este nu va mai fi... A face compromisuri cu 
ceea ce este acum compromis (chiar dacă e la modă) este, cel mai 
adesea, doar a semna un contract inutil şi chinuitor cu nefiinţa. 

În al treilea rând, privirea celui ce vrea să fie filosof cu adevărat 
trebuie să fie aţintită mai mereu spre viitor, pentru că acesta e 
proiectat în mintea sa ca un leac, ca un tratament pentru mizerie 
şi eroare, pentru înlăturarea lipsurilor şi a neajunsurilor evidente 
ale trecutului şi prezentului. 

Filosoful autentic se va uita, prin urmare, cu atenţie atât în 
trecut (spre tre-fiinţă), cât şi în prezent (prin pre-fiinţă), dar va citi 
totul din perspectiva viitorului, a vii-fiinţei - a ceea ce va putea (el) 
să fie - şi va acţiona din această perspectivă, oferind mereu 
alternative de lectură şi (re)actualizare atât a trecutului, cât şi a 
prezentului. 

Din direcţia ontologică a verbului „a fi” filosofia nu poate fi, prin 
urmare, de găsit decât în cel care îşi are fiinţa ancorată în viitor, ca 
o promisiune de lecuire a bolilor trecutului şi de alinare şi 
diminuare a suferințelor prezentului. 

Ontologia ca ştiinţă a fiinţei, înţeleasă ca disciplină filosofică 
capabilă să trezească filosoful potenţial din cel care o studiază, nu 
va putea niciodată să se achite de această sarcină, dacă ea doar îşi 
vâră nasul cu admiraţie nedisimulată în toate gunoaiele mentale 
ale grecilor şi romanilor, în toate aberaţiile sufleteşti ale evului 
mediu, în limbuţiile grăbite şi cam negândite ale modernităţii sau 
în tot felul de construcţii artificial lingvistoide emanate de către 
contemporani. 

Filosofia care se bălăceşte în gunoaiele trecutului este filosofia 
care nu contează... nici pentru prezent şi nici pentru viitor. Viitorul 
nu este în trecut - el nu este de găsit prin reformularea 
superficială a aberaţiilor şi erorilor unor timpuri de rătăcire mentală 
specifice ignoranței şi primitivismului anticilor. 

Filosofia adevărată, filosofia care schimbă viaţa în profunzimea 
ei, se coboară deci doar în marii şi micii vizionari şi profeţi - în 
aceia care „văd” viitorul, pentru că îl planifică, îl gândesc şi îl 
materializează pas cu pas prin acţiunile lor - în cei care prin 
iubirea lor de înţelepciune sfârşesc prin a alina şi a alunga 
suferinţele (politice, economice, religioase, psihologice... ale) celor 
care îi urmează practic în demersurile lor de vindecare şi de 
perfecţionare individuală şi socială. 

Gheorghe: Bine... Să zicem că te pot aproba, într-o oarecare 
măsură, până aici, dar din punctul de vedere al lui „a avea”, a lui 
„a asimila”, cum crezi tu că se trezeşte filosofia în potenţialul 
filosof? 

Ion: Relativ simplu... anume, prin asimilarea acelor unelte şi 
tehnici care permit trezirea creatorului din noi! 

Ioana: Crezi tu că există aşa ceva? Nu este această însuşire 
mai mult un har, un talent cu care te naşti, respectiv pe care ţi-l 
dezvolţi relativ întâmplător, în funcţie de tot felul de contingente 
interioare şi exterioare necontrolate şi relativ de necontrolat? 

Ion: În mare, aşa este cum zici tu, dar, ca întotdeauna, mai 
sunt şi excepţii. 

Gheorghe: Deci ce avere zici tu atunci că trebuie să-şi 
însuşească cineva care vrea să devină filosof? 

Ion: Una singură - anume aceea a profunzimii... 

Dacă este un verb care să fie specific filosofiei, acesta nu este 
în esenţă nici „a fi” (fiinţă), nici „a avea” (erudiție), nici a acţiona 
(prin studiu), nici „a cunoaşte” şi „a învăţa” (prin lectură şi 
exersare) „limba filosofilor”, nici „a comunica” (tot felul de 
conţopisme „exegetice”), ci... „a aprofunda” fiinţarea (substraturile 
ai adânci, esenţiale). 

Profunzimea este cea care ne îndepărtează de suprafeţele 
formale şi formalizante ale realităţilor vieţii şi fiinţei. Ea este cea 
care ne trage deoparte din tumultul inutil specific frământărilor 
iluzorii iscate de îngroparea în trecut (prin asumarea lui 
nediscriminatorie) sau de ascunderea în prezent (faţă de rădăcinile 
reale ale fiinţei şi faţă de potenţele ce îşi aşteaptă înmugurirea şi 
creşterea prin ea)... Aceste iluzii nu merită să ne frământe, pentru 
că ele nu creează fiinţă, ci doar frământare inutilă - ceea ce merită 
osteneala noastră (de analiză, de sinteză, de rezolvare) este doar 
profunzimea: esența, principiul, legea, mecanismul!... Acea 
realitate care stă în spatele formelor şi le ghidează manifestarea 
trecută, prezentă sau viitoare. 

Dacă descoperim profunzimea unui fapt oarecare, îi vom 
descoperi viitorul care este chemat de către destin să îi stea 
înainte. 

Ioana: A filosofa, nu este, zici tu, a reflecta asupra fiinţei, ci a 
aprofunda realitatea? 

Ion: Nu poţi filosofa asupra fiinţei, ci doar asupra vii-fiinţei. Din 
perspectiva filosofiei autentice, ceea ce a fost sau ceea ce este nu 
are mai nici o importanţă... De abia ceea ce poate să fie actualizat 
de acum încolo, în noi şi în afara noastră, capătă cu adevărat 
semnificaţie filosofică... 

Visarea este o condiţie pentru a filosofa, imaginaţia e o alta, dar 
nu orice visare şi orice imaginaţie pot să aibă alură filosofică, ci 
doar acelea care aduc în mintea noastră o imagine vie a planurilor 
detaliate şi a paşilor concreţi necesar a fi parcurşi spre aducerea în 
manifestare a ceea ce poate să fie şi ceea ce vrem noi să fie! 

A aprofunda realitatea înseamnă deci a-i vedea sensul, dar nu 
pentru că ar fi vreun sens ascuns în ea, ci pentru că noi îl 
proiectăm din noi în întreg şi începem să-l aducem conştient şi voit 
în fiinţare. 

Aprofundarea este deci procesul esenţial al filosofării, pentru că 
ea aduce cu sine o apropiere de o prezenţă care trăieşte, care este 
vie, care înflăcărează, care exaltă. 

Nu poţi ajunge la aceasta, dacă nu aprofundezi, dacă nu păşeşti 
dincolo de aparenţe, de mituri, de dogme, de tradiţionalisme, 
prejudecăţi, constrângeri şi iluzii individuale şi sociale. 

Dacă este ceva specific în cel mai înalt grad filosofiei, ceva de 
care aceasta este chemată să se ocupe cu atenţie sporită, acel 
ceva nu poate fi decât aprofundarea. 

Ioana: Bine, dar ce să aprofundezi? 

Ion: Totul! Filosoful este chemat prin natura firii sale iubitoare 
de înţelepciune să intre în profunzimea tuturor lucrurilor, dar nu 
pentru a scormoni în noroiul detaliilor nesemnificative şi pentru a 
se îmbălega în forme şi formalisme „exegetice”, ci pentru a săpa cu 
maximă sinceritate şi tenacitate în ele, căutând... infinitul. 

Nu se poate să intri în profunzime şi să nu descoperi acolo 
infinitul!... Acesta e şi unul din semnele cele mai importante de 
recunoaştere a gradului de aprofundare filosofică a realului! 

Ioana: Şi ce altceva mai descoperi prin intrarea în profunzime? 

Ion: Descoperim evident că vorbele nu sunt mediul cel mai 
prielnic filosofiei. Filosofia nu se manifestă prin vorbe, ci prin fapte 
concrete, palpabile realizate spre atingerea în trăire directă a vii- 
fiinţei!... Cine rămâne prins în hăţişul înşelător al vorbelor, al 
limbajului filosofic artificial-păunistic, nu este şi nici nu va fi 
vreodată un filosof autentic, ci doar un filo-lingv, unul care linge în 
dos toate vorbele care îi trec prin cap - mai ales dacă au ceva 
nuanţe de moaşte filosofice antice sau moderne încorporate în 
țesătura lor formală. 

Înţelepciunea nu a stat niciodată (doar) în vorbe, ci în fapte. Ce 
să mai vorbim atunci de iubirea de înţelepciune... O iubire care se 
opreşte la vorbe este doar o declaraţie de dragoste înşelătoare, rău 
intenţionată şi perfidă. 

Iubirea este întotdeauna dincolo de vorbe - în emoţii sincere, în 
intenţii bine-voitoare, în raționamente corecte, în fapte bune, în 
trăiri directe, autentice, transfiguratoare - în exaltări sublime, în 
beatitudini înălţătoare - şi, astfel, cu atât mai mult, le va avea pe 
toate acestea încorporate în fiinţa sa iubirea de înţelepciune... 

Acestea de mai înainte sunt deci şi semne de recunoaştere a 
filosofului autentic! 

Gheorghe: Tu zici... (dacă eu înţeleg bine)... că în istoria 
filosofiei am avea de-a face cu destul de puţini filosofi - restul par 
să fie doar imitații palide ale unor filosofi autentici. Ba chiar... (am 
avut uneori impresia că) după criteriile tale s-ar putea să nu fi 
existat nici un filosof autentic până acum, ci doar... filosofi din 
aceia superficiali. Mi se pare că filosoful de care vorbeşti tu e mai 
mult un filosof ideal decât un filosof real. 

Ion: Cred că ai punctat destul de bine câteva din accentele 
subliniate subliminal de mine până acum... Dacă privim cu atenţie, 

majoritatea filosofilor, dacă nu chiar toţi, sunt doar nişte măscărici, 
nişte clovni de circ care încearcă doar să imite filosoful autentic. 

Dar să ştii că chiar şi în opera aceluiaşi autor avem producţii de 
filosofie cu orientate vii-fiinţială (proiecte, planuri, metode, utopii, 
idealuri), dar şi imitații ale acestora - şi apropierea de ideal, şi 
mimarea acestei apropieri... Nu tot ce face un filosof este filosofie. 
Pentru că filosoful (considerat ca atare) nu e filosof decât în 
momentul şi pentru durata cât face filosofie - în rest, e şi el un om 
oarecare - şi suntem nevoiţi să-i concedem oricui această 
plăcere... Dar nu trebuie să confundăm aceste două feţe ale celui 
care cochetează cu filosofia - corespunzătoare, pe de o parte, 
momentelor sale de profunzime, de sinceritate, de idealism, de 
elan novator... şi, pe de altă parte, momentelor sale de 
superficialitate, de ipocrizie, de resemnare şi de abandonare în 
inerție. 

Cineva este filosof doar pentru partea din creația sa care este 
filosofie - în rest, el poate fi poet, artist, scriitor, arhitect, politician 
etc. Şi pentru că la un moment dat a făcut filosofie, nu înseamnă 
că tot restul ce a mai făcut devine în mod automat filosofie. 
Rătăcirile rămân rătăciri, chiar dacă sunt întrerupte din când în 
când de o manifestare filosofică oarecare. 

Iubirea de înţelepciune, ca orice iubire, este ceva marcat de 
toane, de ezitări, de revolte, de entuziasm şi de mâhnire - ca orice 
iubire, ea este ceva cu suişuri şi coborâşuri, ceva întrerupt şi apoi 
reluat, ceva întărit şi apoi slăbit, ceva care se desfăşoară prin 
avânturi şi decăderi explicite sau implicite. 

Iubirea de înţelepciune nu se răsfrânge însă şi nu se va extinde 
niciodată asupra urii de înţelepciune sau asupra iubirii de 
superficialitate (de formă, de stil, de mesaj). 

Se ştie că iubirea este un ideal - suntem în ea atât timp cât o 
purtăm în noi - şi nici un moment în plus sau în minus. Când 
renunţăm la ea, ea nu mai este în noi, decât dacă, ulterior, 
dezgustaţi şi dezamăgiţi de superficialitate şi rătăcire, o readucem 
în prim-planul conştiinţei noastre. 


Ioana: A fi profund, a profunda, zici tu deci că este datul 
esenţial al filosofiei... Dar de unde putem noi să ştim când suntem 
profunzi, când aprofundăm? Consideri că sunt nişte semne ale 
trăirii profunde? 

Ion: Sunt! Şi nu e greu de ştiut care sunt acestea - dacă ceva 
se obţine uşor, fără muncă, fără efort, fără concentrare, atunci acel 
ceva nu este şi nu poate fi ceva profund. De unde crezi tu că ştie 
cel care sapă o fântână că el intră din ce în ce mai profund în 
pământ, de unde ştie când se depărtează de suprafaţa lui?... El 
ştie după munca lui, după timpul depus pentru săparea în 

profunzime, după transpiraţia de pe fruntea sa, după oboseala pe 
care o resimte de la efortul adâncirii spre esente. 

Aprofundarea nu este un lucru uşor de făcut şi nici rapid de 
înfăptuit - ea se face doar cu răbdare, cu hotărâre, cu 
determinare. 

Ioana: Să zicem că ai dreptate - dar... oare crezi că poţi 
aprofunda lucruri care nu îţi plac? 

Ion: Poţi să o faci, dar numai până la un punct ... şi apoi cine te 
pune să explorezi adâncimea lucrurilor care îţi displac? 

În filosofie nu există nimic ce trebuie neapărat să faci - nici 
vreun studiu anume (al unor texte „obligatorii” sau al unor limbi 
„fundamentale” etc.) şi nici vreo reflecţie anume cu care trebuie în 
mod obligatoriu să începi sau pe care trebuie să o parcurgi. 
Cuvântul „obligatoriu” este un cuvânt străin filosofiei autentice (cei 
care îl promovează cu siguranţă nici măcar nu intuiesc ce este 
filosofia...). 

Iubirea nu vine niciodată cu forţa - filosoful trebuie să abordeze 
spre aprofundare doar realităţile spre care el simte chemare, 
realităţile care îl incită cu promisiunea unei dezvăluiri de care el se 
simte atras în mod irezistibil. Iubirea autentică (de înţelepciune 
sau de altceva) e un demers însoţit mereu de plăcere, de fericire, 
de entuziasm - demers care îl face pe cel care îl resimte în el să 
purceadă cu plăcere, cu nerăbdare, cu emoție, cu bucurie, cu 
dorinţă arzătoare de apropiere de realul spre care simte chemarea 
aprofundării spre înţelepciune. 

Filosofia nu studiază nimic în mod special şi nici în mod exclusiv 
- ea nu studiază nici (doar) existenţa/ fiinţa/ viaţa, nici (doar) 
cunoaşterea/ adevărul/ raţionalul/ logicul; nici (doar) valoarea/ 
eticul/ frumosul/ esenţa şi nici (doar) comunicarea/ limbajul/ 
semnul/ mesajul/ interpretarea etc. 

Nicidecum! Ea nu studiază nimic în mod special şi nici în mod 
exclusiv!... 

Ceea ce studiază ea devine special, doar dacă este apropiat prin 
demersul specific filosofării (prin aprofundare şi prin vii-fiinţă). 
Cine crede că filosofia se restrânge la un obiect de studiu sau altul 
(specific pentru ontologie sau axiologie, sau etică, sau estetică 
etc.) nu poate fi decât un ne-filosof - cineva care nu a cunoscut 
încă ce înseamnă a filosofa. Şi nu a cunoscut, pentru că e greu să 
ajungi (măcar pentru anumite momente) la filosofare. 

Ioana: De ce e greu? 

Ion: E greu, deoarece aprofundarea cere sinceritate, cere 
verticalitate, cere coerenţă, cere lipsă de compromis, cere adâncire 
în voinţă şi concentrare în acţiune - cere iubire de libertate şi de 
adevăr - şi sunt destui de puţini cei care se simt apropiaţi de toate 
acestea. 

Omul tinde să uite de sine - îi plac formele (materiale, 
lingvistice, ideatice) şi tinde să se piardă în ele, să se lase purtat 
de ele pe valurile de suprafaţă ale vieţii, tinde să se lase în voia lor. 

Ori astfel nu se poate ajunge la aprofundare. A intra în 
profunzime înseamnă a te ancora, a sta pe loc şi a insista 
împotriva inerţiei, a te adânci în acel loc al realului care te cheamă 
cu putere spre întâlnire - înseamnă a ignora distragerile, 
distracţiile şi divertismentele şi a păşi cu voinţă de nezdruncinat în 
profunzime - în acea esenţă a realităţii care nu rezonează cu 
umbrele trecutului, nici cu norii prezentului, ci doar cu luminile 
viitorului. Căci sunt mulţi care purced spre aprofundare şi mulţi 
care se cred filosofi, dar în fapt ei nu sunt decât nişte „erudiţi” 
unilateral dezvoltați într-o anumită ramură a culturii scrise. 

Aprofundarea nu scormoneşte deci în noroiul trecutului şi nici 
nu se pierde în ceața prezentului, ci se formulează scriptic şi faptic 
pentru construcţia viitorului înălţat întru ideal. 

Vii-fiinţa se lasă greu de atins - nu pentru că ar fi greu să 
planificăm, să programăm, să creăm metode de lucru, să ne 
imaginăm sau să construim întru ideal, ci pentru că este greu să 
ne desprindem din valul care ne duce încoace şi încolo prin viaţă, 
mânat de tradiţii şi prejudecăţi, de inerţii şi conformisme croite 
după planurile şi programele, după utopiile şi idealurile trecutului şi 
ale prezentului. 

Este greu să nu trăieşti în trecut şi să-i ignori prezenţa lui 
copleşitoare în viaţa ta - dar şi mai greu este să nu trăieşti în 
prezent şi să nu te laşi distras de formele lui ademenitoare - de 
efemerul lui etern, de gândul lui rupt din fluxul trecutului şi al 
viitorului, de tentaţia de a fi pur şi simplu fără nici o altă 
complicatie - fără amintiri şi fără speranţe, fără regrete şi fără 
dorinţe, fără inerţii şi fără ispite. 

Cu atât mai greu va fi deci să trăieşti în ceea ce încă nu este, în 
ceea ce poate va fi sau poate nu va fi, în ceea ce este probabil să 
fie, doar dacă tu munceşti spre a-l aduce în existenţă. 

A trăi în trecut este a nu mai fi acum, a trăi în prezent este a fi 
doar acum, a trăi în viitor este deopotrivă a fi şi a nu fi luate 
împreună - deopotrivă existenţă şi non-existenţă, fiinţă şi non- 
fiinţă. 

A trăi în vii-fiinţă este deci a filosofa, a fi viu, a vieţui în 
actualitate - nu însă pentru a consuma, ci pentru a crea, nu pentru 
a lua de la alţii, ci pentru a dărui de la tine. 

Nu mulţi sunt deci chemaţi spre iubirea de înţelepciune... Şi 
încă şi mai puţini sunt cei care îşi află conştient această chemare. 

Ioana (surâzând): Sunt eu una dintre aceştia? 

Ion: Adică dacă eşti filosoafă? 

Ioana: Da. Consideri că sunt? 

Ion: Nu e de căderea mea să apreciez aceasta - şi nu e de 
căderea nimănui altcuiva să-ţi atribuie această calitate - doar tu 
singură poţi să o faci. 

Doar tu singură ştii dacă aprofundezi acum ceva cu înflăcărare, 
dacă lucrezi cu entuziasm în vii-fiinţă - chiar dacă, mai devreme 
sau mai târziu, vom afla şi noi de fapta ta, fiindcă, dacă chiar 
trăieşti în filosofie, vii-fiinţa pe care o actualizezi se va răsfrânge 
inevitabil şi asupra noastră, de o manieră mai puternică sau mai 
plăpândă, în funcţie de forţa pe care tu o pui în ea şi de 
receptivitatea mediată de împrejurări pe care noi o trimitem ca 
întâmpinare către ea la un moment dat. 

Specificul vii-fiinţei, semnul după care o putem recunoaşte este 
deci acela că ea are, mai întâi, o valoare individuală imensă 
(reflectată în transfigurarea uşor de recunoscut a celui care o 
experimentează) şi, apoi, capătă (în condiţii prielnice) şi o valoare 
socială uriaşă - nu există iubire fără părţi între care ea să se 
manifeste, nu există iubire de înţelepciune (filosofie) care să nu se 
reverse dinspre individual spre social spre a vindeca sufletele 
rănite, spre a repara mecanismele distruse, spre a armoniza şi a 
dezvolta structurile fiinţiale în pasul lor continuu spre profunzimi 
din ce în ce mai adânci ale umanităţii şi ale vieţii, ale pământului şi 
ale cosmosului, ale sinelui şi ale conştiinţei. 

Ioana: Bine!... M-ai lămurit - mai întâi, tu zici că doar eu ştiu 
dacă sunt filosoafă şi, apoi, că şi restul lumii o poate afla prin 
constatarea urmelor pe care faptele mele de aprofundare a realului 
în perspectiva _vii-fiinţei le lasă prin matricea destinului 
umanităţii... Dar să te întreb atunci altceva: Tu eşti filosof? 

Ion: Eu las faptele (proiectele, programele, metodele, utopiile, 
idealurile şi acţiunile pe care le aduc în manifestare) să vorbească 
pentru mine!... 

2. Condiţii pentru filosofare... 


Ioana: Dar tu... Gheorghe... tu eşti filosof? 

Gheorghe: Eu cred că da... Dar putem cerceta această 
problemă în amănunţime, dacă voi consideraţi că e necesar... 

Ioana: Hai să o cercetăm!... Ce este filosofia pentru tine şi cine 
crezi tu că face filosofie? 

Gheorghe: Pentru mine filosofia este Totul... Şi toţi fac 
filosofie!... 

Ioana: Unii nu sunt de acord că filosofia este totul... Unii sunt 
de părere că filosofia se restrânge sau se poate restrânge doar la 
ceva anume - că sunt anumite subiecte, obiecte, fenomene, 
metode, acţiuni care i-ar fi complet străine ei sau care ar putea să- 
i fie înstrăinate fără mare pierdere - că sunt anumite aspecte ale 
realului care nu pot constitui motiv de filosofare, de aprofundare, 
de întrebare, de revelare, de transformare, de realizare şi de 
iluminare ... 

Gheorghe: Cine sunt aceia? 

Ioana: Unii... 

Gheorghe: Păi hai să vedem dacă au dreptate!... Haideţi să 
cercetăm acum împreună, mai îndeaproape, cine poate şi cine nu 
poate fi socotit filosof şi care sunt condiţiile minime a fi împlinite 
pentru ca cineva să poată filosofa... 

Ioana: Eu zic că putem stabili aceste condiţii, doar dacă mai 
întâi stabilim ce este filosofia!... Aşadar... Gheorghe... Te mai 
întreb încă odată: Ce crezi tu că este filosofia? 

Gheorghe: Filosofia... este mânie pentru cei mânioşi, teamă 
pentru cei temători şi tristeţe pentru cei trişti... 

Ioana: Ea nu este şi opusul acestora?... 

Gheorghe: Este... Filosofia este iubire pentru cei iubitori, 
entuziasm pentru cei entuziaşti şi fericire pentru cei fericiţi... 

Ioana: Şi atunci ce stare emoţională trebuie să aibă omul 
pentru a crea filosofie? Să fie relaxat, calm, meditativ?... Sau 
agitat, stresat, angoasat?... Să fie mânios, temător şi trist?... Sau 
bucuros, vesel şi plin de elan? 

Gheorghe: Poate fi oricum!... Filosofia lui va lua forma stării 
sale emoţionale... 

Ioana: Filosofia e un fel de muzică?... Filosofia e un cântec? Un 
cântec pe care filosoful îl cântă în acord cu starea sa emoţională de 
moment? 

Gheorghe: Este!... Este şi muzică, şi cântec, dar este şi linişte, 
şi tăcere!... 

Ioana: Şi atunci cum e mai bine să faci filosofie: în linişte sau 
pe muzică?... Se poate filosofa oare în paşi de dans?... 

Gheorghe: Desigur! Filosofia e muzica ideilor şi dansul 
cuvintelor... 


Ion: Şi stând aşa, şi ascultând muzica ideilor... trebuie oare să 
fii treaz sau trebuie să bei ceva - o bere, un vin, o ţuică - ca să ai 
chef de filosofie? 

Gheorghe: Merge şi aşa, şi aşa... Dar după un pahar de bere, 
băut la masă cu prieteni întru ale filosofării, filosofia parcă curge 
mult mai bine şi se exprimă mult mai direct decât atunci când eşti 
treaz... Filosofia creată de oameni care nu ştiu să bea un pahar de 
bere tinde a se lua mult mai în serios decât ar fi cazul să o facă... 

Ioana: Să aduc atunci nişte beri din cort? 

Gheorghe: Chiar te rog!... 

(Ioana se îndreaptă spre cort...) 

Ion: Sunt în dreapta, lângă intrare... 

Ioana: Ştiu unde sunt... Hai că le-am găsit... (Se întoarce cu 
trei sticle de bere şi cu nişte pahare...) 

Ioana (punând berile pe masă şi desfăcându-le capacele): 
Serviţi vă rog!... Şi filosofaţi cum se cade!... Dar nu prea serios, ca 
să nu ne pufnească râsul! 

Ion: Hai noroc! 

Gheorghe: Noroc să fie, că filosofie e pe toate gardurile! 


Ion: Apropo de băutură... Oare trebuie să mănânci ceva înainte 
de a te apuca de filosofare sau se poate face filosofie şi pe 
stomacul gol? 

Gheorghe: Nu e păcat să mănânci, dar când posteşti vreo 
câteva zile, parcă filosofia pare mai vie, mai uşor de înţeles, mai 
palpabilă şi poate chiar mai atrăgătoare ca de obicei... 

Ioana: Apropo de atrăgătoare... Ion, te întreb acum pe tine... 
Cum e mai bine să filosofezi: îmbrăcat sau dezbrăcat, ascuns 
printre haine sau dezgolit în faţa iubitei? 

Ion (zâmbind): În faţa nudităţii tale, filosofia mea prinde un 
elan nemaipomenit şi devine, uneori, atât de intensă, încât, dacă 
nu sunt atent, mă poate arunca pe nesimţite în tăcere... 


Ioana: Şi atunci când e mai bine să filosofezi: când eşti singur 
în tăcere sau când eşti cu o femeie în tăcere? Când eşti singur şi 
vorbeşti cu tine în interiorul tău sau când eşti cu mine şi vorbim 
despre... filosofie...? 

Ion: Comunicarea stimulează filosofia, dar tăcerea îi dă sens... 
E o mare fericire în comunicarea plină de bucurie cu semenii ce 
caută cu sinceritate adevărul, neuitând însă să se amuze cum se 
cade în timp ce-l caută... 

Ioana: Ziua sau noaptea?... Când e mai bine să filosofăm? Ziua 
sau noaptea? 

Ion: Şi ziua, şi noaptea... Filosofia se poate face oriunde şi 
oricând... Când o faci însă cu plăcere, filosofia este fericire... 

Ioana: Filosofia este fericire? 

Ion: Acum, pentru mine, filosofia este fericire!... Fericirea de a 
fi, fericirea de a gândi, fericirea de a vorbi, fericirea de a comunica, 
fericirea de a căuta, fericirea de a găsi, fericirea de a întreba şi 
fericirea de a răspunde... 

Gheorghe: Eşti deci un filosof fericit?! 

Ion: Nu întotdeauna... Ci doar atunci când ştiu să râd, când ştiu 
să mă amuz, când ştiu să mă relaxez, să dansez cu vorbele, să 
cânt cu ideile, să plutesc printre concepte pline de sens vizibil şi 
invizibil, conştient şi inconştient, evident şi ascuns... Sunt fericit 
atunci când trăiesc în filosofia fericirii! 

Ioana: Ce e filosofia fericirii? 

Ion: Filosofia care ştie să fie fericită... Filosofia care ştie să se 
bucure de faptul de a filosofa, de a dialoga, de a visa, de a 
idealiza, de a realiza... Filosofia care ştie să se joace, care ştie să 
încerce, să experimenteze, să exploreze, să cerceteze... Cea care 
ştie să glumească, care ştie să dăruiască, care ştie să trăiască... 

Filosofia care inspiră şi se lasă inspirată, care intuieşte şi se 
lasă intuită, care e instinctivă, inocentă, naturală, directă, care 
doreşte şi se lasă dorită, care simte şi se lasă simțită, care 
gândeşte şi se lasă gândită, care-şi imaginează şi se lasă 
imaginată... filosofia care ştie deci să fie prezentă în părţile 
esenţiale ale faptului de a fi în viaţă... 


Ioana: Şi curăţenia ce rol joacă în filosofie? 

Ion: Curăţenia? 

Ioana: Da... Adică, filosoful, în timp ce filosofează, trebuie să 
fie spălat pe trup, pe cap, pe dinţi, să poarte haine curate şi să 
trăiască într-o casă curată sau poate să fie murdar, neîngrijit, 
dezordonat, păduchios şi puturos?... Are voie filosoful să pută?... 

Ion: De ce nu? Dacă e aşa de prins de filosofie încât uită chiar 
şi să se spele, putoarea lui are o încărcătură filosofică consistentă, 
ajutându-l chiar să înţeleagă mai bine putoarea generală a lumii şi 
a vieţii! 

Ioana: Viaţa pute? 

Ion: Nu pute, miroase! 

Ioana: Dar dacă se spală, se parfumează, se aranjează? 

Ion: Şi atunci e bine! Putoarea e oarecum naturală, dar şi 
curăţenia este... Filosofia ştie câteodată să miroasă foarte 
frumos... aşa de frumos, încât pe unii mai slabi de minte îi 
ameţeşte destul de consistent... 

Ioana: Deci cum vrea el - curat sau murdar... Dar oare, pentru 
a filosofa, omul trebuie să fie prost sau deştept, inteligent sau greu 
de cap?... Gheorghe, tu ce crezi? 

Gheorghe: Câteodată e bine să fii prost, iar alteori, e bine să 
faci pe prostul, deoarece proştii au prostul obicei de a lua în serios 
chiar şi cele mai hilare lucruri... Apoi, cei grei de cap, uneori, parcă 
filosofează mai bine decât cei inteligenţi, pentru că nu se grăbesc, 
pentru că nu se aruncă, pentru că nu fuşeresc filosofia, pentru că o 
iau încet şi cu migală, cu atenţie şi cu răbdare, ca să o priceapă şi 
ei pe cât o fi posibil... 

De multe ori, filosofia prostului e mult mai interesantă decât 
cea a deşteptului, deoarece aceasta tinde să fie plictisitoare, fadă, 
ştearsă şi fără personalitate... Iar inteligentul, uneori, e prea 
inteligent ca să poată pricepe şi el ce e filosofia... 

Acestea fiind zise, trebuie totuşi să afirm că un pic de 
inteligenţă şi un gram de prostie nu strică niciodată în filosofie, iar 
puţină deşteptăciune şi o cât de mică greutate întâmpinată în 
analiza filosofiei nu fac decât să ducă la o filosofie iubitoare de 
echilibru... 


Ioana: E bine oare ca filosoful să fie reţinut, să fie cumpătat?... 
Sau e bine ca el să exagereze în demersul său? 

Gheorghe: E bine... Să fie reţinut în cumpătare şi cumpătat în 
exagerare, să fie mereu pregătit să se reţină, dacă e cazul; să fie 
cumpătat, dacă e prea agitat şi să fie puţin exagerat, dacă e prea 
reţinut... Adică să se adapteze optim împrejurărilor... Eşti 
mulţumită de răspuns? 

Ioana: Da... De ce nu? 

Gheorghe: Hai atunci să te întreb şi eu ceva! 

Ioana: Întreabă-mă! 

Gheorghe: Spune-mi şi mie Ioana... Oare filosoful trebuie să 
vorbească frumos, să fie blând şi plin de bunăvoință, să aibă iubire 
în inimă şi dulceaţă în glas? Sau dimpotrivă: trebuie să vorbească 
cu maximă fermitate, să fie intransigent, să se exprime sec şi cu 
duritate, să lovească spre trezire lumea cu vorba şi să scuture 
conştiinţele cu ale sale cuvinte? 

Ioana: Filosoful poate să vorbească cum îi place: circumstanţe 
diferite cer vorbe diferite! Oameni diferiţi cer cuvinte potrivite 
diferenţei lor... 

Ion: Deci el poate vorbi cam orice-i trece prin cap şi poate să-şi 
expună ideile cum are el chef? 

Ioana: Exact aşa! 


Gheorghe: Dar oare e nevoie ca el să vorbească sau poate să şi 
tacă? 

Ioana: După cum îl ţine gura şi inima!... El poate să vorbească, 
chiar dacă e evident pentru oricine că ar trebui să tacă şi poate să 
tacă, chiar dacă toţi s-ar pune de acord că el ar trebui să 
vorbească... Uneori filosoful vorbeşte prin tăcere, iar alteori tace 
prin vorbire... Uneori vorbeşte ce are el chef, alteori doar ceea ce 
trebuie să vorbească... Uneori vorbeşte neîntrebat, iar alteori tace 
chiar întrebat fiind... 


Gheorghe: Şi cu cine ar trebui să vorbească filosoful?... Ion tu 
ce crezi?... Sunt anumite categorii de oameni pe care el ar trebui 
să le evite? De exemplu, prostul, ignorantul, necultivatul, 
analfabetul, agramatul, idiotul, nebunul, delirantul, fanaticul, 
arogantul, mincinosul, înşelătorul etc.? 

Ion: De ce ar evita filosoful oamenii? El nu este om? Dacă acum 
e deştept, odată nu a fost prost? Dacă acum cunoaşte ceva, odată 
nu a fost ignorant? Dacă acum este cultivat, odată nu a fost 
necultivat? Dacă acum ştie să scrie şi să citească, odată nu a fost 
analfabet sau agramat? Dacă acum e normal, nu a avut niciodată 
momente de delir, de rătăcire, de fanatism? Dacă acum e smerit şi 
iubitor, nu a fost niciodată arogant şi orgolios? Dacă acum e corect 
şi cinstit, nu a înşelat şi nu a minţit pe nimeni niciodată, cu intenţie 
sau fără intenţie, din necunoaştere, din greşeală sau din naivitate? 

De ce nu ar vorbi filosoful cu anumiţi oameni? De la fiecare 
poate învăţa câte ceva: şi de la fudul şi de la smerit, şi de la cinstit 
şi de la mincinos, şi de la normal şi de la nebun, şi de la cel 
sănătos şi de la cel bolnav, şi de la cel fericit şi de la cel aflat în 
suferinţă! 

Dar e drept că, liber fiind, filosoful poate evita pe oricine crede 
el de cuviinţă sau poate să nu evite pe nimeni. El poate obţine un 
avantaj şi din întâlnire şi din lipsa ei, şi din comunicare şi din 
necomunicare, şi din „oricine” şi din „nimeni”... 


Ioana: Dar oare există vreo vârstă mai potrivită pentru 
filosofare? Şi dacă da, care să fie acea vârstă? 

Gheorghe: Filosofia e legată de viaţă - fiecărei vârste de a ei îi 
corespunde o înclinaţie filosofică specifică, dar nici o vârstă nu e 
lipsită de filosofie... Uneori copiii sunt mult mai filosofi decât 
adulţii, dar altfel, după un prim impuls trăit spre filosofie între 12 şi 
18 ani, după 20 de ani atracţia spre filosofare devine, de obicei, 
destul de evidentă, în cazul celor consideraţi îndeobşte filosofi, 
chiar dacă ea, uneori, nu se manifestă public prin prelegeri sau 
scrieri decât mult mai târziu în viaţă... 

Apoi, la fiecare vârstă pe care o trăieşte, omul are probleme 
filosofice specifice pe care e chemat să le analizeze, să le înţeleagă 
şi să le rezolve... 

Ioana: Deci fiecare vârstă cu filosofia ei? 

Gheorghe: Da! Sau altfel spus: fiecare timp cu filosofia lui! 


Ioana: Şi există oare vreo limbă filosofică? Ce limbă... trebuie 
să ştie neapărat un filosof?... Trebuie să ştie neapărat germana? 

Gheorghe: Evident că nu - sunt o grămadă de filosofi care nici 
nu au auzit de germană, darmite să o vorbească... 

Ioana: Să ştie atunci franceza sau engleza? 

Gheorghe: Nici vorbă!... Poţi filosofa liniştit, chiar dacă nu ştii o 
boabă de franceză sau de engleză!... 

Ioana: Să fie atunci nevoie să ştie latina sau araba? 

Gheorghe: Evident nu... Sunt foarte mulţi filosofi care nu 
cunosc latina sau araba... 

Ioana: Atunci sanscrita, ebraica sau chineza? 

Gheorghe: Nu! Filosofia e mai mult decât o limbă - e 
capacitatea de a vorbi cu sens într-o limbă oarecare... 

Ioana: Atunci greaca? 

Gheorghe: Cu siguranţă nu - fiind şi filosofi, şi filosofii care nu 
au cunoscut nici măcar un cuvânt din greacă! 

Ioana: Şi atunci ce limbă trebuie să ştie filosoful? 

Gheorghe: În principiu, să ştie şi el, ca tot omul, o limbă 
oarecare, de exemplu, limba sa maternă şi/ sau paternă... 

Ioana: Adică e suficient să ştie să vorbească o limbă oarecare? 

Gheorghe: Dacă ştie să vorbească, atunci filosofează!... 


Ioana: Dar despre scris ce zici? Trebuie filosoful să ştie să scrie? 

Gheorghe: În principiu nu... Mai întâi, că sunt destui analfabeți 
care s-au aflat la originea unor întregi filosofii... Şi apoi, că sunt 
destui filosofi care, chiar dacă uneori ştiau să scrie, nu s-au 
deranjat să o facă şi i-au lăsat pe alţii mai proşti decât ei să le 
culeagă vorbele şi să se închine la ele... 

Ioana: Prin urmare, e necesar şi suficient ca un om să ştie să 
vorbească o limbă, ca el să fie filosof... dar nu e necesar să ştie să 
scrie sau să scrie ceva? 

Gheorghe: Filosoful nescriitor, ca să rămână în timp, trebuie să 
fie scris de cineva, dar altfel filosofia lui nescrisă rămâne filosofie, 
chiar dacă ea a fost cunoscută doar filosofului nescriitor sau doar 
unui grup restrâns de prieteni şi de cunoştinţe cărora el le-a 
prezentat-o... 


Ioana: Dar despre cititul de cărţi ce zici? Trebuie oare ca 
filosoful să citească cărţi? Şi dacă da, pe care? Respectiv câte? 

Gheorghe: Fiind evident că au existat şi pot exista în continuare 
filosofi care nu ştiu să citească şi să scrie (unii, gândindu-şi 
filosofiile lor chiar înainte de a se inventa alfabetele specifice limbii 
în care ei au filosofat) e de la sine evident că pentru a filosofa nu e 
necesar să citeşti vreo carte... 

Ioana: Trebuie atunci să-i asculţi pe alţii vorbind - ţinând 
prelegeri de filosofie, discutând cu ei? 

Gheorghe: Trebuie să comunici, că altfel nu înveţi să vorbeşti, 
ori pentru filosofie cunoaşterea unei limbi oarecare se pare că eo 
condiţie necesară... 

Ion: Un surdo-mut nu poate filosofa? Nu poate exista oare o 
filosofie care să existe în afara limbajului vorbit? 

Gheorghe: Dacă pui aşa problema, ai dreptate - poate exista o 
filosofie în afara limbajului vorbit, dar, de multe ori, ea este o 
filosofie a limbajului semnic, o interpretare a faptelor, a mimicii, a 
gesturilor, a mişcărilor, a poziţiilor adoptate etc. Dorinţa de filosofie 
nu se află doar în limbaj, ci precede apariţia lui, prin 
conştientizarea instinctului de a filosofa, de a te mişca, de a 
atinge, de a explora, de a comunica, de a înţelege... 

Ioana: Adică chiar şi bebeluşul filosofează? 

Gheorghe: Şi încă cât! In primele luni de viaţă... munca 
filosofică este foarte intensă - sunt atâtea de priceput şi atâtea de 
înţeles, atâtea de făcut şi atâtea de perfecţionat... Bebeluşul 
filosofează mai mult decât adultul... Apoi, în primii ani de viaţă, 
munca bebeluşului este continuată de copil, care începând să 
stăpânească vorbirea, poate filosofa verbal asupra tuturor 
realităţilor pozitive, negative şi relativ neutre pe care i le scoate în 
cale viaţa... Întrebări precum „Ce este x?, Cine este Y?, De ce face 
Z ceea ce face? De ce se manifestă ceva şi nu altceva? De unde 
vine ceva şi încotro se îndreaptă? Cât timp durează ceva?”... etc. 
sunt întrebări filosofice fundamentale extrem de naturale 
filosofiei... 

De fapt, dacă stăm să ne gândim, omul se naşte filosof şi îşi 
manifestă cu putere instinctul şi intuiţia filosofică mai ales în 
copilărie şi adolescenţă... La maturitate filosofia lui, de obicei, îşi 
pierde din strălucire, din impuls, din sinceritate... Când începe să 
creadă că ştie pe ce lume se află, omul începe să uite a filosofa... 


Ion: Totuşi unii pretind că nu-i strică chiar deloc unui filosof să 
mai citească şi el câte ceva, dacă ştie să citească! A 

Gheorghe: Să citească, că nu-i strică... prea mult... Ii strică, 
doar dacă lectura lui este relativ unilateral dezvoltată pe direcţia 
doar a unui anumit gen de literatură filosofică... 

Şi chiar dacă lectura e recomandată, la nivel mondial, mulţi s-ar 
pune cu greu de acord care anume sunt cărţile de filosofie care 
consideră ei că trebuie citite în mod obligatoriu - care sunt cărţile 
fără de care nu s-ar putea face filosofie... 

De obicei, când această pretenţie apare, nu mai vorbim de 
filosofie, ci doar de copierea unei filosofii... Anumite lecturi sunt 
impuse naivilor neatenţi doar spre a-i face să renunţe la propria lor 
gândire şi să adopte gândirea altora.... 


89 


Ce este filosofia? 


Aşadar, lecturile sunt utile, dar nu sunt obligatorii... şi ele 
trebuie făcute cu atenţie şi discernământ sporit pentru a-ţi 
dezvolta mintea, nu pentru a o prinde în nişte sofisme şi 
paralogisme tradiţional acceptate de unii ca fiind filosofie... 

Dacă ai ajuns la maturitate, filosofia începe, uneori, prin a-ţi 
pretinde să renunţi (sau să încerci să renunţi) la mai tot ce ştiai 
până atunci despre lume şi viaţă (adică, în principal, la 
cunoaşterea tradiţională a lumii, dobândită oral sau prin lectură)... 

Unii ar pretinde deci că prea multă carte, insuficient digerată şi 
neatent însuşită, e chiar un obstacol (uneori insurmontabil) pentru 
a filosofa cu adevărat... 


Ion: Să zicem, aşa precum zici, că nu e absolut necesar să 
citeşti, dar dacă ar fi, cam câte cărţi ar trebui să citească cineva 
pentru ca să se trezească focul filosofic în el sau în ea? Una, două, 
trei, zece, o sută, o mie?... 

Gheorghe: Eu zic că uneori e destul una şi bună... dar numai 
dacă e citită cu atenţie, fără grabă, cu spirit critic, cu sinceritate şi 
cu dorinţă de dialog spre profunzime purtat cu Textul şi cu Autorii 
lui... 

Ioana: Care să fie acea carte? 

Gheorghe: Orice carte... De fapt poate fi şi un ziar... Dar cel 
mai bine e să fie cartea scrisă de tine, jurnalul în care să-ţi notezi 
gândurile şi ideile tale despre toate cele... 

Unii ţi-ar spune că ai nevoie să citeşti 10, 100 sau chiar 1000 
de cărţi, pentru ca să-ţi lărgeşti cunoaşterea lumii şi vieţii suficient 
de mult, încât să poţi filosofa cu succes... 

Un sceptic însă ţi-ar spune clar că e destul să deschizi ochii, să 
priveşti cu atenţie şi să-ţi doreşti să explorezi profunzimile fiinţei, 
pentru ca să înţelegi fundamentele filosofiei şi tot ceea ce poate fi 
înţeles cu certitudine - adică nimic! 

Ion: Ne-am lămurit deci! Tu zici că nu e o condiţie necesară să 
citeşti vreo carte, vreodată... Iar dacă o faci, uneori această 
lectură ajută, dar, de cele mai multe ori, strică... Aşa că dacă nu ai 
de gând să citeşti cu atenţie, sinceritate şi spirit critic ceea ce au 
scris alţii, mai bine nu citi - nu are sens să-ţi umpli capul cu prostii 
care mai mult te bagă în ceaţă decât te lămuresc, care te fac din 
gânditor, credincios, din cercetător, fanatic sau din filosof, delirant 
filosofic... 

Gheorghe: Exact! Prea multe lecturi unilateral dezvoltate, 
închistate într-o limbă jargon, care doar se susţin reciproc unele pe 
altele, în cerc vicios şi pe baza unor cercuri vicioase, duc chiar la o 
împietrire a minţii în iluzie filosofică şi rătăcire mentală livrească... 

Dacă nu se poate minte multă şi lectură multă, atunci mai bine 
lectură puţină şi minte multă, decât lectură multă şi minte puţină... 

Pentru astfel de rătăciţi ai minţii, a gândi şi a citi devin 
sinonime, ei fiind, de multe ori, evident incapabili de gândire 
proprie, de sunt mereu nevoiţi să şi-o împrumute din cărţile 
altora... Pentru ei a citi şi a povesti altora ce au citit (ce a zis Isi, 
Pisi şi cu Sisi...), într-un limbaj cât mai alambicat, care să le 
dovedească cât mai elocvent neînţelegerea pe care o au în 
legătură cu conţinutul cărţii lui Isi, Pisi şi a lui Sisi, devin sinonime 
cu a filosofa... Ori... a nu face distincţie între a povesti aberaţii 
citite pe undeva şi a filosofa e, uneori, un lucru destul de grav... 


Ioana: E necesar oare atunci ca filosoful să gândească, ca să fie 
considerat filosof? 

Gheorghe: Unii zic că da, alţii că nu... Pentru unii gândirea e o 
cale, pentru alţii un obstacol major în calea cunoaşterii filosofiei 
adevărate... Eu sunt de părere că şi unii, şi alţii au dreptate şi că e 
bine ca un filosof să cunoască şi să se poată exprima şi prin 
gândire raţională, logică, cu sens precis, clară, coerentă şi utilă, 
dar şi prin „lipsa” acestei gândirii - prin gândire intuitivă, 
metaforică, difuză, poetică, încărcată de multiple sensuri şi 
permiţând foarte multe interpretări... 

Ioana: Dar oare, dacă gândirea este iraţională, delirantă, 
intenţionat neclară, incoerentă, aberantă, superficială, atunci ea nu 
se îndepărtează de gândirea filosofică autentică? 

Gheorghe: Da şi nu... Este evident că sunt multe opere 
filosofice, relativ iraționale, lipsite de un sens evident, clar, precis 
delimitat, care zboară superficial din floare în floare pe marginea 
ideilor filosofice şi totuşi sunt considerate de mulţi ca fiind 
filosofie... Ele sunt un fel de poeme filosofice, dar sunt filosofie... 
Chiar şi mintea delirantă filosofează... 


Ioana: Deci şi nebunii filosofează? 

Gheorghe: Uneori chiar mai cu râvnă decât cei consideraţi 
normali... 

Ioana: Atunci a gândi e a filosofa, indiferent de ceea ce 
gândeşti? 

Gheorghe: Fie că ne place, fie că nu ne place, acesta este 
adevărul... 

Ioana: Se poate oare să ajungi la o stare în care nu mai 
gândeşti, la o filosofie lipsită de gândire? 

Gheorghe: Se poate - dar numai pentru scurte momente de 
timp, specifice unor momente de iluminare non-verbală, apărute în 
urma unor practici de concentrare susţinută... dar în restul 
timpului acest lucru nu e posibil şi nici necesar, indiferent de ce ar 
zice unii... 

Ioana: Bun... Să vedem atunci ce condiţii majore avem până 
acum! 

Gheorghe: Simplu: prima, să ştie să vorbească şi, a doua, să 
gândească... 

Ioana: Dar pe acestea le îndeplinesc mai toţi oamenii!... 

Gheorghe: Exact - chiar dacă nu o ştiu, toţi oamenii 
filosofează... Toţi oamenii sunt filosofi şi cu fiecare faptă pe care o 
fac, cu fiecare gând pe care îl poartă în minte, cu fiecare vorbă pe 
care o rostesc sau pe care o scriu, ei creează, menţin şi dezvoltă 
un sistem filosofic - propria lor filosofie, filosofia lor de viaţă... 


Ioana: Dacă e aşa cum zici tu... şi tot ce gândeşte şi/ sau 
vorbeşte un om e filosofie, fiind deci foarte greu să găsim pe 
cineva care nu filosofează (fie că o ştie, fie că nu), atunci putem 
pune oare o ierarhie valorică între aceste miliarde de filosofii? 
Putem spune că unele filosofii sunt mai valoroase decât altele? 

Gheorghe: Putem... Şi unii o şi fac. Dar trebuie să reținem că 
pentru fiecare om în parte cea mai valoroasă filosofie e propria lui 
filosofie... Fie că a izvorât din el, fie că i se pare că a luat-o de la 
alţii, fie că chiar a luat-o, nu contează!... El ţine la ea, pentru că 
aceea e a lui, pentru că alta mai bună el nu are şi pentru că nu 
poate să o dea cu adevărat altcuiva... 

Ioana: Dar dacă ar fi să fie apreciată valoric şi de altcineva în 
afara posesorului ei, cum ar trebui să se facă această apreciere? 

Gheorghe: Exact aşa cum se face! Din om în om şi din gură în 
gură, în funcţie de frumuseţea, fascinația şi utilitatea individuală şi 
colectivă pe care cei care fac aprecierea o găsesc, ei înşişi, în ceea 
ce aud sau în ceea ce citesc din filosofiile existente în public. 

Ion: Şi ce rol au aici cercurile de lăudaci (academici sau de altă 
natură) care se laudă între ei indiferent de valoarea lor? 

Gheorghe: Un rol bun... Le ridică moralul şi îi fac să se simtă 
bine, deşi majoritatea lor sunt conştienţi de mediocritatea lor 
valorică în raport cu valorile afirmate global... 

Apoi, e normal să existe cluburi şi cercuri cu interese şi plăceri 
literar-filosofice similare, care apreciază anumite opere, chiar dacă 
ele nu au o largă răspândire publică... Pentru cei care fac parte din 
aceste cluburi, vorbim de valoare locală, de grup, de haită - 
fiecare trib cultural având totemurile sale filosofice şi sfinţii săi 
consacraţi... 

Vorbim deci de valoare individuală (pe care şi-o asumă în mod 
implicit sau explicit fiecare om), de valoare de grup restrâns (care 
îi este conferită, de obicei, direct interesat sau în contra-prestaţie, 
de grupul său de apropiaţi, cunoştinţe, prieteni) şi mai vorbim şi 
de valoare istorică - acea valoare care (din diferite motive) rezistă 
în timp, care, de multe ori, nu poate fi anticipată şi nici nu poate fi 

constatată imediat ce apare - cel care consfinţeşte această valoare 
e timpul şi istoria... 

Timpul e cel care arată ce e valoarea istorică - prin faptul că o 
operă filosofică supravieţuieşte (cel puţin o durată) timpului - unui 
anumit timp istoric şi unui grup local, migrând apoi din timp în 
timp, din grup în grup şi din loc în loc, până când se răspândeşte 
suficient de mult încât să capete un nimb de universalitate care o 
impune ca valoare milenară (care a rezistat şi şi-a făcut loc, din ce 
în ce mai larg, în conştiinţa publică şi individuală timp de 1000 de 
ani). 

Aceste valori istorice sunt principalele valori publice, iar ele sunt 
consfinţite doar de timp. La nivel individual însă fiecare om le va 
avea pe ale lui (în consonanţă cu cele publice sau împotriva lor), 
dar cea mai mare valoare pe care şi-o asumă va fi el însuşi - şi aşa 
este bine să fie... Căci un om inconştient de propria lui valoare, 
care aşteaptă confirmări valorice din afara sa, este doar un imatur 
psihic, un copil mental care cerşeşte recunoaştere, pentru că nu e 
sigur de propria lui valoare (valoare pe care, cu siguranţă, fiecare 
om o are şi e bine să şi-o recunoască faţă de sine şi să o vadă apoi 
în fiecare viaţă din natură). 

Aceşti nefericiţi lipsiţi de valoare - nu pentru că nu o au, ci 
pentru că nu şi-o conştientizează şi nu şi-o afirmă - ar trebui să se 
maturizeze şi să înţeleagă că fără ei nimic nu are şi nu poate avea 
sens (pentru ei)... Că ei sunt plini de valoare indiferent de ceea ce 
gândesc şi de ceea ce fac - ei sunt plini de valoarea lor (în bine 
sau în rău, cu consecinţele de rigoare). 

Dacă însă valoarea lor (recunoscută sau ignorată) le aduce răul: 
suferinţa, ignoranţa, neliniştea, slăbiciunea, lipsa de iubire sau de 
libertate, sau de graţie, sau de bunătate - e cazul să renunţe la 
ea, pentru a se afla, faţă de ei înşişi, în acea valoare cu adevărat 
valoroasă (utilă, benefică pentru ei) - cea care e reflectată în ei şi 
în afara lor spre manifestare de frumos şi de mulţumire, de linişte 
şi armonie, de putere şi de stăpânire de sine, de iubire şi de 
libertate, de mişcare elegantă şi de bunătate în gândire, vorbă şi 
faptă... 

Ioana: A rosti deci că ceva e lipsit de valoare este un non-sens? 

Gheorghe: Cu siguranţă!... Şi chiar mai mult de atât! - E o 
aberaţie! O simplă afirmaţie tupeist ignorantă, fără nici cea mai 
mică acoperire în realitate... 

Ioana: Şi atunci de ce sunt unii care afirmă acest lucru? 

Gheorghe: Pentru că pot... Pentru că uneori sunt plictisiti, 
pentru că alteori sunt răniţi sau răuvoitori, pentru că uneori sunt 
invidioşi pe creatorul lucrului declarat de ei fără valoare sau pentru 
că au un sistem de valori care nu a înţeles încă ce este Valoarea şi 
ce este valoros în viaţă... 

A spune despre o existenţă filosofică oarecare că e lipsită de 
valoare înseamnă a spune despre viaţă că e lipsită de valoare - 
fiecare viaţă este valoroasă în felul ei şi fiecare filosofie trebuie 
preţuită pentru ceea ce este - o cale de cunoaştere şi de afirmare 
de sine a filosofului sau a filosoafei care o manifestă prin sine... 

Negarea valorii filosofice a unui om oarecare, făcută la mânie, 
din frustrare, din invidie, din orgoliu, din reavoinţă e doar un act 
de neînțelegere a fundamentelor filosofiei, e doar a nu înţelege că 
filosofia nu poate fi confiscată de nici un individ, respectiv de nici 
un grup de indivizi, că filosofia ştie să-şi găsească cale de 
manifestare, mai mult sau mai puţin conştientă, prin fiecare individ 
în parte, iar cel conştient de acest adevăr găseşte semn de filosofie 
şi motiv de filosofare în fiecare vorbă, în fiecare faptă, în fiecare 
gest... Filosoful şi omul sunt una, iar filosoful conştient de sine ştie 
acest lucru mai bine decât oricare altul... 

Să-i compătimim deci pe acei filosofi rătăciţi printre cuvinte 
rătăcite şi rătăcitoare, fiindcă e vai şi amar de ei şi de mintea lor... 
dar să nu-i devalorizăm: sunt şi ei viaţă, ca oricare viaţă! Sunt şi ei 
filosofie în mişcare de aprofundare de sine! Să-i iubim deci ca fraţi 
ai noştri întru existenţă filosofică şi să-i ajutăm pe cât ne stă în 
putinţă să se ridice din rătăcirea şi din angoasa lor metafizică spre 
trăirea în vindecare, împăcare, frumos şi desfătare... 

Acest lucru ei ni-l cer prin vorbele şi prin gesturile lor 
necugetate, pline de mândrie şi de îngâmfare, pline de dispreţ şi 
de ură, pline de tristeţe şi de frică, pline de rătăcire şi lipsite de 
iubire... Ei trag în faţa noastră un semnal de alarmă prin care ne 
cer ajutor spre vindecare şi clarificare, spre iubire şi valorizare, 
spre transformare şi armonizare... iar noi suntem datori faţă de 
Valoare şi faţă de viaţă, faţă de Filosofie şi faţă de Ideal să le sărim 
în ajutor şi să le fim alături în procesul transformării lor spre mai 
bine... 

Ion: Şi dacă ei ne refuză ajutorul? 

Gheorghe: Atunci nu e cazul să-i forţăm... prea tare... De multe 
ori, e bine să-i lăsăm să meargă în ritmul lor propriu prin viaţă şi 
prin filosofie... Să-i lăsăm să înveţe din suferinţa proprie calea spre 
recunoaşterea Valorii Individuale şi spre Filosofia conştientă de 
sine! 

Ion: Şi dacă nu învaţă niciodată? 

Gheorghe: Atunci, asta e! Nimeni nu-i perfect!... 

3. Filosofia ca aberaţie 


Ion: Hm... După cum zici tu... orice prost e un filosof şi orice 
prostie are la baza ei o întreagă filosofie! 

Gheorghe: Exact aşa e!... Prostia face parte din natura umană, 
aşa că nu trebuie să o tratăm cu duritate, ci cu înţelegere şi, 
uneori, chiar cu admiraţie... 

Ion: Aşa o fi... Nu zic nu... Dar mie mi se pare că în mulţi 
filosofi nu e doar prostie, ci e chiar mai mult de atât - anume, 
aberaţie... 

Ioana: Filosoful este un aberant şi filosofia este o aberaţie? 

Gheorghe: Da!... Orice aberant este filosof şi orice aberaţie 
ascunde în ea o întreagă filosofie!... 

Ion: Ioana, cum e omul aşa e şi filosofia lui... Şi cum oamenii, 
în majoritatea cazurilor şi în majoritatea timpului aberează, 
filosofia, în 95 la sută din cazuri, este doar aberaţie... Operele 
filosofilor sunt pline de aberaţii majore (cele reţinute de 
posteritate, uneori şi doar pentru faptul că se repetă obsesiv în 
scrierile lor), de aberaţii medii (aparent nevinovate, care pretind că 
vor să zică ceva, când de fapt nu zic nimic) şi de mici aberaţii 
(presărate ici şi colo, prin locurile importante, ca să întregească 
tabloul aberativ al filosofiei lor privite pe ansamblu). 

Aberaţii înseamnă: tâmpenii, idioţenii, imbecilităţi, contradicții, 
confuzii, ignoranță, prostii, luptă inutilă împotriva bunului simţ, 
împotriva evidenţei, a raţiunii şi a logicii, exagerări monstruoase, 
gândire  deziderativă, mentalitate infantilă, gândire magică, 
fabulaţii supranaturale, tupeisme dogmatice susţinute de nişte 
izmenari care habar nu au pe ce lume trăiesc, nebunii clinice (de 
multe ori, confirmate de un diagnostic şi de un tratament specific), 
şarlatanii dovedite etc. 

Aşadar, istoria filosofiei este, în cea mai mare parte, doar istoria 
unor aberaţii - lucru vădit istoric mai ales prin faptul că urmaşii 
unor aberanţi le critică acestora aberaţiile şi le arată ca atare, doar 
pentru a pune în locul lor nişte aberaţii şi mai mari sau cel puţin 
egale ca şi „consistenţă” cu cele criticate - aberaţii criticate, la 
rândul lor, doar pentru a fi înlocuite de alte aberaţii - şi tot aşa, ca 
într-o horă aberantă jucată de idioţi aberanţi numiţi, în mod 
aberant, mari gânditori şi mari filosofi... 

Culmea este apoi că aberaţiile acestea nici măcar nu sunt 
ascunse sau subtile - ele se găsesc în prim plan şi domină filosofia 
aberanţilor care le-au produs... 

De aceea, pentru a le găsi şi demonstra ca atare, trebuie doar 
să ne amintim sau să constatăm ceea ce a rămas ca „idee nouă” 
după fiecare filosof - şi putem fi convinşi (în proporţie de 95 la 

sută) că e o aberaţie de cel mai înalt nivel - altfel, nu ar fi rămas 
în memoria colectivă ca o mare realizare filosofică... 

Ne putem deci întreba: de ce păstrează umanitatea, aducându- 
le laude, doar lucrurile aberante din filosofie?... Răspunsul cel mai 
evident este: pentru că umanitatea este aberantă... pentru că 
umanitatea e proastă, tâmpită, imbecilă, contradictorie, delirantă, 
nebună, lipsită de bun simţ şi mai mereu gata să nege cu maximă 
lejeritate evidenţa, raţiunea şi logica... 

Şi aceste trăsături aberante din gândirea umanităţii se văd în 
faptele ei: violenţe şi persecuții (în familie, între triburi, neamuri, 
etnii, state, federaţii etc.), războaie nenumărate, furturi şi tâlhării, 
hoţii şi minciuni (istoria oricărui stat mare, a oricărui imperiu sau 
regat este în primul rând istoria acestor crime, viclenii, hoţii, 
înşelăciuni ş.a.m.d.)... 

Deci nu e de mirare că o umanitate aberantă nu reţine în 
mintea ei colectivă decât aberaţii şi tâmpenii intelectuale (în 
religie, în filosofie, în politică, în economie...), adică în toate 
ştiinţele social umane în general... 

În ştiinţele tehnice însă lucrurile stau un pic altfel: deoarece 
doar lucrurile dovedite a fi bazate pe realitate funcţionează tehnic. 

Astfel umanitatea a ajuns la stadiul unor civilizaţii tehnologice 
construite pe evidențe, pe rațiune, pe logică, pe experiment, pe 
utilitate, pe adevăr, pe funcţionare reală, nu imaginară şi la stadiul 
unor mentalități culturale adesea delirante, rămase în urmă, 
specifice, de exemplu, epocilor de piatră, de bronz şi de fier ale 
umanităţii... 

Umanitatea ar putea trăi în paradis (prin tehnologia pe care o 
deţine momentan), dar nu o lasă aberaţiile (religioase, filosofice, 
politice, economice...) pe care ea încă le mai menţine cu mare 
drag în mintea ei... 

Ioana: Care din ele? Cam la ce aberaţii te referi? 

Ion: Păi cam toate - mintea omului e plină, cel puţin 95 la sută, 
cu tot felul de aberaţii culturale şi pare a fi incapabilă să le sesizeze 
repede şi bine şi să le corecteze cu promptitudine, înlăturându-le 
din mintea sa de îndată ce le constată prezenţa... 

De aceea, foarte multe din reperele care au rămas până acum 
în istoria filosofiei nu sunt decât nişte aberaţii evidente... iar 
lucrurile coerente, funcţionale şi utile, într-o oarecare măsură, ce 
s-au mai rătăcit din greşeală pe acolo (maieutica, logica, realismul, 
scepticismul,  hedonismul,  empirismul, metoda ştiinţifică, 
democraţia extinsă, libertatea de gândire şi de exprimare ş.a.) 
sunt, de multe ori, dacă nu ignorate în totalitate, cel puţin trecute 
sub tăcere... 

Ioana: De ce se întâmplă asta? 

Ion: Pentru că mintea aberantă nu poate susţine non- 
aberaţiile... E în natura ei să fie tâmpită şi să rămână aşa, până 


96 


Radu Lucian Alexandru 


când o va scutura cineva de guler şi-i va da o palmă filosofică 
zdravănă să-i vină mintea la loc - dacă acest lucru va fi posibil 
vreodată... lucru puţin probabil, chiar dacă nu neapărat imposibil, 
deoarece este extrem de greu „să lucrezi” cu aberanţii... 

Ioana: De ce e greu? 

Ion: Fiindcă printre „valorile” apreciate de aberanţi se află lipsa 
de bun simţ, infantilismul credincios, frica tradiţională, tupeul de 
borfaş intelectual, afişarea de lanţuri tradiţional dogmatice în jurul 
gâtului şi a gândirii, delirul supranatural, instinctul de haită, 
gândirea de turmă, dorinţa de conformare cu orice preţ, lipsa de 
verticalitate, acceptarea compromisului cu impostura, cu nebunia 
şi cu prostia... 

Valorile tehnologice: evidenţa, experimentul, funcţionalitatea, 
utilitatea, explicaţia raţională, critica erorilor, corectarea lor 
permanentă, găsirea de soluţii practice, clare, coerente ş.a. - pot 
ajuta şi la înlăturarea aberaţiilor religioase, filosofice, politice şi 
economice prezente încă în gândirea umanităţii... Doar că, înainte 
de toate, omul trebuie să devină conştient de natura sa cultural 
aberantă şi să-şi dorească să şi-o corecteze... Până atunci, într-o 
mare măsură, filosofia lui nu este decât aberaţie - manifestare 
plenară prin faptul de a fi în eroare, în greşeală, în nesinceritate, în 
neadevăr, în suferinţă şi în angoasă existenţială... 


4. Tulburare şi limpezire 


Ioana: Filosofia e oare doar aberaţie sau poate fi şi limpezire 
(claritate şi clarificare, coerenţă şi revelare, înţelegere şi 
explicare)? 

Ion: Poate fi şi limpezire, dar, de foarte multe ori, ea se 
mulţumeşte să fie doar tulburare, agitare, excitare, amânare, 
evitare şi aberare... 

Ioana: De ce? 

Ion: Filosofia e o oglindă - dacă apa minţii filosofului este 
tulburată, imaginea reflectată în ea este deformată, incoerentă, 
neclară... 

Ioana: De ce e tulburată? 

Ion: De dragostea pentru aberare! 

Ioana: Filosoful aberează din pasiune?... El e îndrăgostit de 
aberaţiile sale?... Ele îi sunt mai dragi decât o posibilă limpezire a 
minţii? 

Ion: Tulburarea vine înaintea limpezirii... De aceea, mulţi filosofi 
nu au avut niciodată capul limpede, fiindcă nu au ieşit niciodată din 
starea lor de tulburare... 

Ioana: Şi tulburarea i-a făcut să abereze? 

Ion: Normal... Ce altceva să-i determine să facă tulburarea? 

Ioana: Să se limpezească, de exemplu... 

Ion: Nu poţi să-i explici unuia cu mintea tulbure ce e 
limpezirea! 

Ioana: Şi cum s-ar putea limpezi mintea filosofului tulburat spre 
aberare? 

Ion: Prin concentrare... O singură întrebare aruncată spre 
fundul lacului minţii şi urmărită cu atenţie cum se scufundă tulbură 
şi ea apa, dar până la urmă se aşează pe fund şi suprafaţa apei se 
limpezeşte... Pe când dacă arunci mereu cu pietre în lac, fără să 
aştepţi ca ele să se lase la fund şi să permită limpezirea lui, nu 
obţii decât o tulburare continuă a lacului minţii... 

Întrebarea trebuie lăsată şi trebuie ajutată să ajungă cât mai 
profund în inconştient... Ea nu trebuie agitată superficial şi grăbit, 
puţin prin conştient, doar spre a fi părăsită şi uitată spre a fi 
înlocuită cu alta... şi cu alta... 

Tulburarea înseamnă grabă, disipare, lipsă de concentrare, 
evitarea profunzimii, lipsă de răbdare... Limpezirea e răbdare, 
concentrare, insistenţă, profunzime... Trebuie să ai răbdare să 
dispară şi ultimele valuri create de piatră înainte să apară 
limpezirea... 

Ioana: Şi cum oamenii, de obicei, nu au răbdare, rămân mereu 
tulburaţi şi astfel filosofia lor nu este decât aberare... 

Ion: Da... Aberarea vine din tulburare... iar coerenţa şi 
claritatea vin din limpezire... Aberaţia filosofică se vede cu o 
limpezime de cristal... 

Ioana: Şi atunci? 

Ion: Şi atunci, ce? 

Ioana: Ce e de făcut? 

Ion: Mai nimic... Mintea tulburată nu poate fi ajutată... Ea 
trebuie mai întâi să înveţe a se limpezi prin concentrare mai 
îndelungată, de exemplu, pe o singură întrebare şi abia apoi poate 
să apară în ea ceva clar, coerent şi limpede... 

În filosofie, mai înainte de orice, trebuie să-ţi fie limpede că eşti 
tulburat şi apoi să te tulburi de faptul că încă nu ai ajuns la 
limpezire... Fiindcă limpezirea este un proces continuu care nu se 
termină niciodată... Filosofia are ca ţintă limpezirea continuă a 
minţii — atingerea unei trăiri care să ne permită să vedem din ce în 
ce mai limpede mecanismele reale de manifestare specifice 
realităţilor cu care intrăm în contact... 

5. Realul şi idealul 


Ioana: Filosofia este, aşadar, un proces de limpezire şi de 
clarificare a minţii... A percepţiei, a emoţiei, a raţiunii, a intuiţiei, a 
instinctului, a dorinţei şi conştiinţei... 

Ion: Este... Dar, cum am spus, poate fi şi un proces de 
tulburare, de confuzare, de rătăcire, de aberare... 

Pentru a aprofunda această natură duală a filosofiei, dacă îmi 
permiteţi, aş vrea să introduc în discuţie distincţia care poate fi 
făcută între filosoful real şi filosoful ideal. 

Gheorghe: Sigur Ion, chiar te rugăm! 

Ion: Dar aş vrea să o fac prin joc de roluri - anume cu 
implicarea voastră directă. Eu voi vorbi în numele unora, iar voi, 
care doriţi, sunteţi poftiţi să vorbiţi în numele altora - şi astfel să 
vedem, prin dialog, dacă lămurim distincţia propusă spre analiză 
de mine. , 

Ioana: Începe şi îţi vom intra în joc! 

Ion: Ok. Aşadar, dacă privim atent în jur, la cei care studiază 
diferite cărţi de filosofie, unii dintre ei (anume cei mai sinceri, mai 
direcţi, cei care sunt mai puţin dispuşi să facă compromisuri, cei 
adânciţi în iubirea de înţelepciune) vor spune, uneori (se ridică de 
pe scaun), despre alţi filosofi: 

- „Priviţi! Filosoful acesta e gol! Nu are nici un fel de haine de 
sens pe el... Priviţi-l cum umblă dezbrăcat de sens încordându-şi 
caraghios muşchiuleţii lui academici, cum păşeşte penibil prin viaţă 
cu puţulica lui paradoxal ridicată în bernă ontologică încercând 
disperat (asemena unui câine cinic lipsit de călduri filosofice) să se 
introducă stradal în oarece crestături conceptual disponibile spre 
prostituare intelectuală pe marginea drumului filosofiei!”... 

Iar alţii, auzind aprecierile de mai înainte, le-ar putea 
răspunde:... Cine vrea să răspundă?.., 

(Gheorghe ridică mâna cu entuziasm.) Te rog Gheorghe! 

Gheorghe (luând o figură serioasă şi ridicându-se şi el în 
picioare): „Stimate Ion, ştim că filosoful acesta este gol, ştim că 
vorbele lui nu spun mai nimic, că ideile lui sunt mult mai mici 
decât îşi închipuie el, dar ce să facem? - E şi el un curvar 
iremediabil, îi plac conceptele şi ideile care se prostituează - acele 
concepte şi idei care intră fără rezerve pudice în orice combinaţie 
ideatic-erotică - care se combină orgiastic cu orice cuvânt - chiar 
şi pentru cea mai mică plăcere lingvistică, chiar şi pentru cea mai 
efemeră plăcere de moment. 

Ştim că, uneori, orgiile lui verbale sunt lipsite de conţinut 
sensual, ştim că eroticul este o realitate pe care el nu o prea 
înţelege fiind, de multe ori, prea orbit de grotesc, de absurd şi de 

penibil... Dar şi noi suntem la fel de curvari ca şi el! Şi noi ne 
băgăm logosul lingual (lingosul) în toate combinaţiile lingvistice pe 
care le prindem prin minte şi le înghesuim în propoziţii jargonice 
până ne descărcăm de toate frustrările noastre de filosofi în 
căutare de sine. r 

Ai milă de unii ca noi! Ai milă de filosofii reali!... Indură-te de 
noi, de artişti şi de imitatori, de noi cei iubitori de mimetism şi 
ironie! - Noi suntem filosofii reali... Şi alții mai buni ca noi nu vei 
găsi decât în imaginația ta. 

Filosoful ideal nu există! Doar cel real are calitatea ființei - şi 
filosofia lui este inevitabil filosofia ratării şi a lipsei de sens, 
filosofia goliciunii şi prostituţiei lingvistice, pentru că o altă filosofie 
reală nu există, fiindcă o altă viaţă nu există! - Viaţa este o 
ipocrită şi o prefăcută, o înşelătoare şi o amăgitoare, o curvă goală 
care nu ştie pe ce lume se află şi nici nu va şti vreodată, o curvă 
care îşi asumă cu mândrie condiţia ei provocatoare spre frânturi de 
dorinţe în esenţă lipsite de alinare. 

Ştim că suntem nişte rataţi ai minţii şi poţi să ne-o spui în faţă 
dacă vrei... Dar la ce-ţi ajută? Şi tu eşti la fel ca noi! Ai putea deci 
să fii şi tu puţin mai ipocrit şi să nu mai spui adevărul aşa de 
brutal, că s-ar putea să ne superi ego-ul.” 

Ion (provocat de Gheorghe): „Foarte bine faceţi dacă vă 
supăraţi! - Astfel vă veţi trezi şi voi poate la realitate şi veţi face 
mai mult decât să constataţi fără ruşine şi fără remuşcare că 
sunteţi goi şi cu puta pleoştită, cu burta scoasă în decor şi cu limba 
umflată de prea multe deşeuri mentale bătucite pe ea”... 

Ioana: E, haideţi băieţi... nu mai fiţi aşa răutăcioşi cu filosofii 
reali! - Sărmanii de ei nu pot mai mult... E lăudabil că totuşi 
încearcă, că se cufundă în perpetue încercări ratate de a se afirma 
într-un domeniu pentru care în mod evident nu au talent - lucru de 
care puteau să-şi dea seama... şi probabil că au şi făcut-o la un 
moment dat... (Ion şi Gheorghe se aşează pe scaune.) 

Dar, după cum şi voi ştiţi, viaţa e grea şi trebuie să trăiască şi ei 
din ceva - anume din iluzii de profunzime, din speranţe de 
însemnătate, din ispite de diferenţiere prin cuvânt. Şi apoi, pe unii 
din ei nu-i poţi blama, dacă au profitat de lipsa de orientare 
valorică a societăţii, care îi plăteşte sub diferite forme să abereze 
filosofii divertismentale prin cărţi şi reviste, prin pieţe şi pe la 
catedre, prin bufete şi prin institute de cercetare. 

Ion: I-aş lăsa în pace, dacă nu ar pângări acest domeniu al 
filosofiei, dacă nu l-ar trânti în noroi prin ignorarea conştientă a 
esenței lui - esenţă care indică spre iubire de înţelepciune şi nu 
spre prostituție mentală... Şi dacă binevoieşti, te rog să-mi spui şi 
mie, Ioana, ce crezi tu că este mai grav, după părerea ta: să taci 
atunci când ai ceva de spus sau să vorbeşti atunci când nu ai nimic 
de comunicat? 

Ioana: Ion dragă, nu poţi blama oamenii pentru că vorbesc, 
indiferent de motivul pentru care o fac. Şi filosofii sunt oameni ca 
toţi oamenii şi, prin urmare, bârfesc şi ei ca toată lumea - doar că 
bârfa lor e despre filosofi şi despre filosofare. Bârfa e adânc 
înscrisă în natura umană, fiindcă... omul este, printre altele, şi un 
animal bârfitor... Cât despre tăcere - trebuie să spun că a tăcea 
când ai ceva de spus poate fi o impietate, dacă tăcerea ta lasă 
intenţionat filosofia în beznă... Dacă, cu un minim efort de 
sinceritate, ai putea să aduci cu tine un pic de lumină în lume, 
atunci ar trebui, neapărat, să vorbeşti... 

Şi văd că tu vorbeşti!... Deci crezi în claritate şi în lumină, în 
limpezire şi în clarificare, crezi într-un sens şi într-o direcţie... Nu? 

Ion: Da! Cred!... 

Ioana: Deci tu de aceea vorbeşti - spre a propune profunzime 
şi evidenţă, drum cu sens şi comunicare eficientă, acţiune concretă 
şi faptă imediată... Tu de aceea îi ataci pe aceşti prostituaţi ai 
verbului - pentru că ei doar se joacă, pentru că ei nu caută 
neapărat utilul sau necesarul şi, de multe ori, nici măcar plăcutul... 

Ion: Exact! In filosofie, nu de confuzie, superficialitate şi 
incoerenţă, mascate sub cuvinte aparent nevinovate precum 
erudiție, exegeză, limbaj de specialitate, avem noi nevoie. Ceea ce 
se caută aici este claritatea, profunzimea, coerenţa! 

Gheorghe: Dar Ioane, oare poţi tu blama filosofii aceştia de 
duzină că nu se apropie de filosoful ideal? Poate că nu sunt 
capabili! 

Ion: Crezi? Crezi că un om matur nu e capabil să se spele? 
Crezi că un cerşetor nu este capabil să nu mai cerşească? Crezi că 
sărăcia mentală a copiilor nu poate fi alungată prin instrucţie şi 
învăţătură? Crezi tu că pierderea inutilă a unora în cuvinte şi în 
texte care în esenţă nu spun nimic nimănui nu poate fi înlocuită de 
o lectură atentă şi de o critică cu sens a unor astfel de discursuri 
bălăristice? 

Gheorghe: Nu, nu cred! 

Ion: Păi vezi? Atunci înseamnă că este şi pentru ei o şansă. 
Trebuie doar ca cineva să-i trezească din „somnul lor dogmatic” şi 
să le spună în faţă că filosofia lor nu este filosofie, ci (doar) 
aberare! 

Ioana: Bine, dar dacă vorbim de două instanţe implicate în 
definirea statutului de filosof (anume de cea specifică realului, 
respectiv idealului), oare nu acceptăm atunci din start că realul - 
filosoful real - este mai puţin decât idealul (nicicând atins pe 
deplin) şi, astfel, e mereu imperfect? 

Ion: Aici vorbim de două aspecte diferite care se manifestă pe 
două planuri distincte... E adevărat că filosoful real este manifestat 
după modelul celui ideal. Şi că el este o actualizare a unei potente. 
Dar filosoful real este filosoful adevărat!... Iar cel ideal este doar 

tiparul conceptual după care el se modelează pe sine spre fapte - 
anume după tiparul iubirii de înţelepciune. 

Ioana: Înţeleg. Deci cineva care nu actualizează în fapt această 
iubire nu este un filosof real, ci unul ireal, unul care nu există... 
Revenim astfel la negarea statutului de filosof pentru cei care nu 
se arată demni de a purta acest nume; nu neapărat priviţi în 
ansamblul creaţiei lor, ci pe opere specifice: cineva poate fi filosof 
când susţine o anumită idee şi ne-filosof când o susţine pe alta - 
poate fi profund şi folositor, înţelept şi iubitor (dornic de ajutorare 
prin fapte de vindecare şi întărire) într-un domeniu al vieţii, la un 
moment dat şi poate fi superficial şi nefolositor, nătâng şi urâcios 
în alt domeniu de cercetare a realului, în acelaşi moment sau în 
altul. 

Ion: Exact! Atributul de filosof se poate acorda doar aceluia 
care face filosofie, în momentul când el o face şi nu în alt moment! 

La fel cum, de exemplu, atributul de virtuos nu poate fi acordat 
definitiv şi irevocabil cuiva pentru întreaga întindere a virtuţilor 
posibile - ci doar temporar şi revocabil - doar pentru timpul cât 
virtutea (curajul, cumpătarea, iubirea etc.) se manifestă în el. Iar 
dacă la un moment dat este virtuos, dintr-o anumită perspectivă, 
dar apoi el renunţă să mai fie ca atare şi se apucă de vicii, nu îl 
mai putem numi virtuos. Virtuţile lui depind de faptele lui la un 
moment dat. 

La fel e şi cu filosofarea autentică - ea depinde de faptele pe 
care omul le generează la un moment dat - dacă ele sunt filosofice 
(iubitoare de înţelepciune), atunci el e filosof (în acel moment) - 
dacă nu sunt filosofice (dacă ele iubesc superficialitatea, ignoranţa, 
neclaritatea, incoerenţa), atunci el nu e filosof. 

O comportare virtuoasă la un moment dat nu anulează viciul 
pentru totdeauna... Viciul trebuie astfel să fie blamat şi corectat de 
fiecare dată când apare, căci altfel prinde aripi şi corupe restul 
personalităţii. Dacă cineva fură şi tâlhăreşte pe altcineva, el nu 
este iertat pentru fapta lui pe motiv că altă dată a fost cinstit şi 
non-violent. Fiecare faptă trebuie să suporte propriile ei urmări şi 
nu altele... La fel e şi în filosofie: fiecare gând, fiecare text, fiecare 
demers intelectual al omului are urmările lui specifice - dacă ele 
duc la întărirea iubirii de înţelepciune în el şi în societate, atunci el 
e filosof când le face - dacă nu... atunci nu este. 

Se pot inventa o grămadă de nume care să denumească 
discursurile care nu duc la iubirea de înţelepciune şi, respectiv, pe 
cei care le susţin, ca de exemplu: eseistică aeriană şi filoaerian, 
exprimare incoerentă şi filodeşirat, discurs circular şi filorotor, 
mesaj neclar şi filoconfuz; vorbărie goală de sens şi filoabsurd - 
dar pentru aceste discursuri şi pentru cei care le susţin nu e 
nicidecum potrivit numele de filosofie, respectiv de filosof! 

Gheorghe: În mare îţi dau dreptate... Dar totuşi cred că eşti 
prea dur cu breasla filosofilor... Ei au o natură artistică aparte, în 
care libertatea de mişcare, de gândire şi de exprimare e elementul 
cel mai important... Şi, prin urmare, nimeni nu poate să-i impună 
unui filosof adevărat ce să gândească, cum să gândească şi cu ce 
scop... Acestea sunt alegeri intime pe care el trebuie să le facă 
singur... 

Pentru definirea spiritului filosofic autentic este esenţială 
menţionarea libertăţii de a judeca şi de a rejudeca cu maximă 
profunzime şi sinceritate tot ceea ce are fiinţă. 

Filosoful autentic se angajează mereu spre reevaluarea 
constantă a tuturor adevărurilor care îi sunt servite pe tavă de 
către educaţia familială şi tradiţia culturală, de către şcoală şi de 
către diferitele surse de informare existente în cadrul unei 
societăţi. El îşi stabileşte singur ceea ce e mai important de gândit, 
de făcut şi de spus, ceea ce e mai plăcut sau mai util pentru el şi 
pentru cei de lângă el într-un moment sau altul... 

El joacă uneori rolul unei conştiinţe revoluţionare care 
chestionează cu maximă sinceritate lumea, care pune sub semnul 
întrebării tradiţia şi prejudecata, care indică incoerenţa şi blamează 
neclaritatea şi care oferă variante de rezolvare a problemelor pe 
care le întâlneşte în viaţă şi propune soluţii de corectare a erorilor 
pe care le sesizează în sine şi în lume... Alteori însă el doar se 
joacă cu gândurile, cu vorbele sau cu faptele... 

Filosoful real uneori trăieşte puternic ancorat în realitatea 
socială, iar alteori vieţuieşte detaşându-se cât mai mult de ea. 
Uneori se implică în schimbarea ei, iar alteori doar se joacă cu 
formele ei de manifestare. 

Filosoful real circulă liber prin realitate şi nimeni nu-i poate 
îngrădi această mişcare: nici măcar vreun presupus filosof ideal... 

IV. Esenţă de filosofie 
1. Delirul minţii 


Ion: Filosoful real are libertate de acţiune, dar sensul spre care 
se îndreaptă această libertate nu poate fi decât Idealul... 
Libertatea lui nu înseamnă deşirare, delir şi derivă... 

Dacă ar fi să judecăm filosofia după cele mai multe din textele 
considerate filosofice, nu putem însă să nu observăm că, de multe 
ori, „filosofia” cuprinsă în ele nu este decât gunoiul minţii, că ea se 
exprimă printr-o sumă de cuvinte care nu au nici un rost (util, 
logic, real, funcţional etc.), care astfel iau forma unor deşeuri 
mentale, a unor dejecţii sensuale, a unor incoerenţe aruncate 
verbal... 

Dacă privesc anumiţi filosofi prin prisma textului pe care l-au 
debitat, de multe ori, sunt tentat să jur că filosofia nu e decât o 
diaree verbală, o expulzare forţată din filosof a tuturor cuvintelor 
nefolositoare, degradate, stricate, epuizate, stoarse de seva lor de 
viaţă şi apoi aruncate în WC-ul textului filosofic... 

Gheorghe: Ai dreptate! Cei mai mulţi filosofi nu filosofează, ci 
doar delirează filosofic, după care îşi admiră reciproc delirul şi şi-l 
dau spre analiză şi interpretare... 

Ioana: Te incluzi şi tu printre ei? 

Gheorghe: Toată lumea delirează, Ioana! Tu nu delirezi? Ştii 
vreun filosof care nu delirează? 

Ioana: A... Nu prea!... Dar nu despre asta era vorba! Mie mi se 
pare că amândoi sunteţi, uneori, prea duri cu filosofii! 

Ion: Sărmanii de ei! Or fi prea sensibili!... Dar când scot 
gunoaiele mentale din ei, nu sunt sensibili? Devin brusc sensibili 
doar când li se atrage atenţia că delirează în public?... 

Eu cred că, de foarte multe ori, din păcate, filosofia nu este 
decât un gunoi aruncat la întâmplare pe pământul indiferent al 
vorbelor buruienoase şi o flegmă aruncată pe faţa bunului-simţ! 

Ioana: Un gunoi? 

Ion: Şi o flegmă! 

Ioana: Toată filosofia este pentru tine formată doar din gunoaie 
şi dejecţii mentale? 


Ion: Nu chiar toată... - dar excepţiile sunt relativ 
nesemnificative, aşa că generalizarea aceasta e oarecum 
îndreptăţită... 


Ioana: Şi de ce crezi tu că filosofia este atât de predispusă să 
producă gunoaie mentale? 

Ion: Mintea rătăcită e mintea care filosofează... De aceea, 
filosofia este „Ce este filosofia?”... 

Gheorghe: Filosofia este „Ce este filosofia?”? 

Ioana: Ion crede că cel mai bun răspuns care se poate da 
întrebării „Ce este filosofia?” este „Filosofia este „Ce este 
filosofia?”.”... 

Gheorghe: De ce? 

Ion: Intelectul ignorant este intelectul care filosofează. De 
aceea, filosofia este „Ce este filosofia?”... 

Rațiunea incoerentă e raţiunea care filosofează. De aceea, 
filosofia este „Ce este filosofia?”... 

Fiinţa care nu înţelege e fiinţa care filosofează. De aceea, 
filosofia este „Ce este filosofia?”... 

Cunoaşterea şi filosofia se exclud reciproc din existenţă: cel 
care cunoaşte nu (mai) filosofează, iar cel care filosofează nu 
cunoaşte... De aceea, filosofia este „Ce este filosofia?”.., 

Cel care ştie ce e filosofia nu mai filosofează... 

Gheorghe: De aceea, filosofia este „Ce este filosofia?”... Am 
înţeles unde baţi!... 

Ioana: Aşa de repede? Eu m-am prins foarte greu ce vrea să 
zică... Şi nici acum nu sunt pe deplin convinsă de răspunsul pe 
care Ion îl dă la întrebarea „Ce este filosofia?”... 


2. Esenţa prostiei 


Gheorghe: Ioana, înțeleptul iubeşte înţelepciunea lui. El se 
iubeşte pe sine, indiferent cât de prost ar fi... Şi, de obicei, un 
înţelept cu cât e mai prost, cu atât e mai mare înţelept! 

Tot aşa... filosoful iubeşte filosofia lui. El se iubeşte pe sine, 
indiferent ce prostii debitează. Şi, de obicei, un filosof e cu atât 
mai autentic cu cât prostiile pe care el le debitează sunt mai 
evidente... Ori răspunsul găsit de Ion, la întrebarea „Ce este 
filosofia?”, e destul de evident... 

Ioana: E evident? Mie nu mi se pare... 

Gheorghe: Stai că-ţi explic... Filosoful îşi iubeşte prostia, cel 
puţin la fel de mult pe cât îşi iubeşte înţelepciunea, deoarece 
prostia lui e înţelepciune şi înţelepciunea lui e prostie... 

Prin urmare, cu cât e mai prost un filosof, cu atât e mai mare în 
filosofie, deoarece, prost fiind şi nefiind capabil să-i dea de capăt 
propriei prostii, el filosofează foarte mult - prostia lui asumată, 
atent cercetată şi mereu reconfirmată îl face capabil să-şi pună 
întrebări... Şi le pune, fiindcă e prost... fiindcă nu le ştie 
răspunsul... Dacă le-ar cunoaşte răspunsul, nu şi le-ar mai pune şi 
astfel nu ar mai filosofa... dar fiindcă e prost, filosofează... 

Şi permite-mi să-ţi spun Ioana, că Ion e foarte prost... de 
aceea filosofia lui e foarte profundă... Doar un prost care îşi 

cunoaşte propria prostie, aşa cum e Ion, putea să vină cu 
răspunsul cu care el a venit... 

Iar tu nu-l poţi pricepe încă, că eşti prea deşteaptă! Dacă ai fi 
un pic mai proastă, ai înţelege şi tu de ce, aşa cum zice Ion, 
filosofia este „Ce este filosofia?”... 

Ioana: Deci eşti de acord cu el? 

Gheorghe: În mare sunt de acord cu el, dar mie mi se pare că 
uneori eu sunt chiar mai prost decât el, aşa că aş putea găsi chiar 
un răspuns mai bun decât cel dat de Ion, la întrebarea „Ce este 
filosofia?” 

Ion: Eşti invitatul meu! Te rog, încearcă! 

Gheorghe: Filosofia este prostia întruchipată!... 

Ion: Frumos răspuns! Detaliază! 

Gheorghe: Fiindcă filosoful adevărat ştie că prostia sa nu are 
limite, el nu se lasă uşor amăgit de iluzia existenţei unei limite a 
prostiei... deci nu se agaţă de ea şi nu se leagă de ea... Şi astfel, 
deşi este prost şi deşi el ştie că este prost, prostia nu se prea 
leagă de el... 

Prostia se leagă, de obicei, doar de proştii care se cred deştepţi! 

Cine îşi înţelege limitele şi, apoi, şi le asumă devine inevitabil 
un prost... şi prost fiind, poate să facă filosofie... Dar prostul care 
nu-şi cunoaşte limitele şi nu şi le asumă poate şi el să facă filosofie 
- filosofia prostiilor fără limită... 

Aşadar, în filosofie se poate afirma următorul principiu: „Cu cât 
mai prost, cu atât mai bine!”... 

Asta înseamnă, printre altele, că doar prostul poate să facă 
filosofie... Deşteptul e capabil doar să analizeze filosofia prostului! 

Şi cu cât e cineva mai deştept, cu atât el va face o analiză mai 
deşteaptă unor prostii pe care le-ar vedea de la o poştă şi un copil 
de grădiniţă... De aceea se şi zice: „Unde e multă deşteptăciune e 
şi prostie cu carul!”... 

Asta deoarece deşteptul e, de obicei, atât de deştept, încât nu 
mai poate să vadă prostia! Ori aceasta e prezentă peste tot (mai 
ales prin filosofie)... A nu o vedea, înseamnă a nu mai vedea 
realitatea... De aceea, un deştept nu poate să facă filosofie... Şi nu 
poate nici să o priceapă... 

Doar proştii pot să facă filosofie adevărată, fiindcă ei, proşti 
fiind, pot să vadă foarte limpede prostia din lume şi din filosofie! 

Prin urmare, filosofia este prostie adevărată, iar filosoful este 
un prost autentic... 

Ioana: Şi tu eşti autentic? 

Gheorghe: În prostie?... Nu! Prostia e la fel peste tot! 

Regatul filosofiei e regatul prostiei, iar prostul autentic nu ştie 
nici măcar ce este prostia! 

Ion: Gheorghe are perfectă dreptate! Atâta prostie câtă am 
văzut în filosofie (şi prin filosofie) tot este şi tot o să mai fie!... 

Gheorghe: Cine nu înţelege că filosofia e o prostie nu înţelege 
nici faptul că doar prostul face filosofie... 

Aceeaşi prostie - o altă filosofie... Aceeaşi filosofie - o altă 
prostie... 

Ion: Ai mare dreptate! Am văzut şi eu ceva proşti la vremea 
mea, dar, de departe, cei mai mari proşti sunt filosofii... Că dacă 
nu ar fi proşti, nu s-ar ocupa de prostii şi dacă n-ar fi prostie, 
filosofia nu s-ar mai citi!... Proştii păzesc porţile cetăţii filosofiei şi 
nu lasă decât prostia să intre prin ele... 

Gheorghe: Aşa e! Prostia e esenţa filosofiei şi doar proştii 
autentici pot ajunge să profite cu adevărat de cunoaşterea ei!... 

Ca să găseşti un filosof adevărat trebuie să cauţi un prost 
autentic!... Din păcate însă, gudurându-se pe lângă filosofie, sunt 
foarte mulţi proşti prefăcuţi - foarte mulţi care doar fac pe proştii, 
fără să ştie însă cu adevărat ce este prostia... 

Ei doar o imită, o mimează... Vor să pară proşti, dar din păcate 
nu sunt!... 

Prostia cere multă muncă şi răbdare, precum şi dorinţă sinceră 
de a intra în profunzimea lucrurilor... A-ţi dori să fii filosof e a-ţi 
dori să fii prost... Cel care nu ajunge la prostie nu ajunge nici la 
filosofie!... Cine nu vede prostia nu vede nici filosofia!... Prostia şi 
filosofia nu există una fără cealaltă! 

Ioana: Mă Gheorghe... tu eşti prost? 

Gheorghe: Numai câteodată!... De multe ori, uit de prostia mea 
esenţială şi de prostia atot-prezentă prin lume şi atunci, uneori, 
sunt revoltat pe mine şi pe lume... 

Cine nu înţelege însă prostia fundamentală a fiinţei nu are cum 
să înţeleagă ceva din viaţă!... Fără prostie nimic nu se explică!... 
Cu prostie totul capătă sens!... Prostia explică tot ce este de 
explicat... De aceea, cel care nu o vede (sau care se face că nu o 
vede) nu-şi poate explica mai nimic!... Prostia însă explică totul!... 

Ioana: Totul? 

Gheorghe: Totul! Prostia explică chiar şi prostia!... Universul e 
prost, natura e proastă, viaţa e prostie în mişcare... Şi doar un 
prost autentic e suficient de prost încât să-şi prindă mintea cu 
prostia! 

Ion: Ce e prostia? 

Gheorghe: Prostia e esenţa ascunsă a lumii... Cea pe care toţi o 
simt, toţi o intuiesc, dar mai nimeni nu vrea să o recunoască, 
acordându-i în mod oficial, cu o solemnitate demnă de orice 
concept nobil, locul pe care ea îl ocupă în lume, în viaţă şi în 
filosofie... 

Ion: Anume? 

Gheorghe: Primul loc!... Prostia conduce lumea! Acesta este 
dreptul ei din naştere... Fără prostie lumea aceasta nu ar exista... 
Să-i mulţumim deci prostiei că există! 

Ion: Mă prost mai eşti! 

Gheorghe: Aş vrea eu! 

Ion: Şi multe prostii mai spui! 

Gheorghe: Nu mă pot abţine! 

Ion: Şi deci tu zici că faptul că eşti prost, că recunoşti că eşti 
prost, că te comporti ca un prost şi că vorbeşti numai prostii te 
face filosof? 

Gheorghe: Da! Filosofia are nevoie doar de două lucruri: de 
proşti şi de prostie! 

Ioana: Bine... dar oamenii râd de prostie! 

Gheorghe: Tocmai de aceea râd de ea - fiindcă se bucură să o 
afle! Cultura actuală, din motive care mai de care mai prosteşti, îi 
îndeamnă pe oameni să-şi nege această trăsătură esenţială a 
fiinţei lor... şi, astfel, atunci când totuşi, din greşeală sau 
neatenţie, scapă pentru o clipă de povara stresantă a seriozităţii pe 
care le-o impune vreo deşteptăciune închipuită, prin faptul că văd 
o prostie evidentă, ei râd şi se bucură: jubilează extaziaţi la 
întâlnirea cu sinele lor adevărat şi cu esenţa ultimă a lumii! 

Ioana: Care este?... 

Gheorghe: Prostia!... Nimic nu bucură mai tare fiinţa decât 
viziunea unei prostii autentice! 

Ioana: Dacă lumea ar fi plină de prostie, aşa cum zici tu, şi 
dacă viziunea prostiei bucură fiinţa, fiindcă astfel ea se vede pe 
sine, atunci ar trebui ca oamenii să fie veseli tot timpul - dar nu 
sunt! De ce crezi tu că se întâmplă asta? 

Gheorghe: Din prostie! Majoritatea oamenilor nu sunt suficient 
de proşti încât, mai întâi, să vadă cu maximă claritate mişcarea 
triumfală a prostiei prin lume şi, apoi, să recunoască cu maximă 
luciditate prostia existentă în ei! 

Ioana: Deci tu susţii că oamenii nu se pot bucura de prostia lor 
esenţială, fiindcă nu sunt suficient de proşti? 

Gheorghe: Exact! Lumea are nevoie de mult mai multă prostie 
decât e dispusă să recunoască! 

Ioana: Şi de ce nu recunoaşte? 

Gheorghe: Mai întâi, fiindcă e proastă!... Şi, apoi, fiindcă nu e 
suficient de proastă pe cât ar putea să fie, deoarece, proastă fiind, 
se crede foarte deşteaptă!... E nevoie de un prost autentic pentru 
a scoate la iveală prostia din lume şi de un alt prost autentic care 
să fie capabil să o vadă... 

Ioana: Vorbeşti de parcă a fi prost e o mare realizare! 

Gheorghe: Cea mai mare realizare! 

Ioana: Şi ca şi cum la prostia autentică s-ar ajunge doar prin 
vreun soi de proces de iniţiere în prostie... 

Gheorghe: Doar un prost autentic poate recunoaşte un alt prost 
autentic, râzând apoi împreună de prostia din lume! 

Ioana: Acum serios, Gheorghe, după tine toţi oamenii sunt 
proşti? 

Gheorghe: Toţi sunt proşti, dar nici unul nu vrea să 
recunoască... Toţi sunt proşti şi din această cauză le e ruşine să-şi 
recunoască esenţa propriei fiinţe... 

Toţi sunt proşti, dar numai foarte puţini sunt suficient de proşti 
încât să-şi dea seama de prostia lor! 

În prostia ei, umanitatea nu excelează în nimic... Nici măcar în 
prostie!... Prostia ei este deci mediocră!... 

Ioana: Şi divinitatea e proastă? 

Gheorghe: Divinitatea e prostia în persoană... Zeul, dacă ar 
exista, ar fi cea mai proastă fiinţă din câte există...Priveşte doar la 
lumea pe care basmele teologice pretind că el ar fi făcut-o: e atâta 
prostie în ea, încât cel care ar fi făcut-o nu ar merita decât titlul de 
prostul satului! 

Ioana: Dacă pentru tine toată lumea e proastă, înseamnă că şi 
pe mine mă consideri proastă! Aşa e? 

Gheorghe: Tu nu eşti chiar aşa de proastă! 

Ioana: Să înţeleg că acesta nu e un compliment?! 

Gheorghe: Nu este! Ai putea să devii un pic mai proastă decât 
eşti! 

Ioana: Deci vrei să devin mai proastă? 

Gheorghe: Nu văd de ce nu ai încerca!... După cum îţi spuneam 
esenţa prostiei e filosofia, iar fundamentul filosofiei e prostia... Prin 
urmare, dacă vrei să progresezi în filosofie, e nevoie să faci un 
efort susţinut pentru a progresa cât mai mult în prostie! 

Ioana: Tu aşa faci? 

Gheorghe: Dar bineînţeles!... Cu fiecare cuvânt pe care îl spun 
devin din ce în ce mai prost, cu fiecare vorbă pe care o rostesc 
prostia creşte în mine... Cu fiecare respiraţie pe care o fac, devin 
din ce în ce mai prost... 

Ion: Mă prost mai eşti! 

Gheorghe: Mersi de compliment! 

Ioana: Şi eu cum sunt? 

Ion: Şi tu eşti proastă! 

Ioana: De ce îs proastă? 

Ion: Nu eşti? 

Ioana: Ba sunt! 

Ion: De ce? 

Ioana: De proastă ce sunt, de aia! 

Gheorghe (râzând): Proasta dracului! 

Ioana: Ba prost eşti tu! 

Gheorghe: Eu chiar sunt prost! 

Ioana: Cât de prost? 

Gheorghe: Din ce în ce mai prost... Cu fiecare idee care îmi 
vine mă adâncesc tot mai profund în prostie, cu fiecare enunţ pe 

care îl rostesc devin din ce în ce mai prost... Fiecare cuvânt pe 
care îl spun tinde să devină o mare prostie... cu fiecare clipă ce 
trece prin lume prostia creşte tot mai mult în mine! 

Ion: Hai mă că nu se poate să fii chiar aşa de prost! 

Gheorghe: De ce să nu se poată? Ba se poate!... Dar nu sunt 
eu de vină! Prostia e de vină! Universul e de vină! Viaţa e de vină! 
Tot universul e doar o uriaşă prostie şi eu sunt o parte din el... 

Hai să nu ne mai ascundem după prostie şi să o spunem pe cea 
dreaptă: suntem toţi nişte proşti, atâta doar că unii din noi sunt 
mai proşti decât alţii... şi astfel pot să vadă mai bine prostia din 
lume şi să se bucure de ea! 

Ion: Vezi loana!... Ţi-am spus eu că eşti proastă! 

Ioana: Ba tu eşti prost! 

Gheorghe: Chiar este!... Tu Ioana... Tu trebuie să înţelegi că 
Ion al tău e un mare prost şi că el încercă să te facă şi pe tine 
proastă! 

Dar problema este că tu eşti deşteaptă... şi deşteptele pricep 
foarte greu cât de proaste sunt... 

Ion ştie asta, dar totuşi încearcă, fiindcă încă nu e suficient de 
prost încât să înţeleagă că nu are mai nici o şansă să te prostească 
şi pe tine cu adevărat... Prostia ta trebuie să-ţi vină din interior şi 
de aceea oricât ar încerca el să te prostească şi pe tine, ca să vezi 
şi tu prostia din lume, nu are cum să reuşească: prostia lui nu e 
suficient de convingătoare şi nici suficient de atractivă!... 

Ideea e că cel care vede prostia din altul, când râde de ea, se 
bucură - se bucură, fiindcă celălalt joacă în acele momente rolul 
de oglindă în care el se poate vedea pe sine... şi, astfel, îşi poate 
observa propria prostie... 

De aceea, Ioana, eu când râd de prostia ta, nu râd de tine, ci 
mă bucur de întâlnirea cu fiinţa mea esenţială... 

A vedea prostia din altcineva şi a râde cu poftă de ea e o cale 
foarte serioasă de a te întâlni cu propria ta prostie... cu propria ta 
esenţă de fiinţă şi a-ţi recunoaşte această esenţă! 

Ioana: Şi tu vrei ca eu să recunosc că sunt proastă? Bine... 
Recunosc: sunt proastă, dar sunt altele chiar mai proaste decât 
mine! 

Ion: Vorbeşti serios tu Ioana? Chiar eşti proastă? 

Ioana: Ei şi tu... Am glumit!... Doar nu sunt proastă să 
recunosc că sunt proastă!... Sunt suficient de deşteaptă să nu fac 
asta! 

Gheorghe: Vezi?! Exact ce ziceam! Tu încă eşti suficient de 
deşteaptă încât să nu fii capabilă să vezi prea bine prostia din tine 
şi din lume! Dar Ion te iubeşte şi, datorită dragostei pe care el o 
simte pentru tine, vrea să te ajute să-ţi vezi mai bine propria 
prostie şi astfel să-ţi întâlneşti cu bucurie propria fiinţă! 

Ion: Aşa e Ioana: se pare că tu încă nu eşti suficient de proastă 
încât să pricepi problemele cele adânci ale filosofiei! 

Gheorghe: Da bă Ioane... dar problema este că tu vrei s-o faci 
mai proastă decât e! Cred că ştii şi tu că nivelul de prostie la care 
a ajuns cineva e relativ stabil şi e foarte greu de schimbat... 

Ion: Ştiu mă Gheorghe... Dar prostia din mine mă îndeamnă, 
de multe ori, să încerc chiar şi imposibilul! 

Ioana: Bine mă fraţilor! Dar cât de proastă ar trebui să fiu eu, 
ca să recunosc că sunt proastă? 

Gheorghe (râzând): Foarte proastă! Chiar foarte proastă! 

Ion (râzând): Haide Ioana! Spune şi tu o prostie, că nu e greu! 
E suficient să deschizi gura!.., 

Gheorghe: Ba pentru unii e foarte greu!... Mai ales pentru cei 
care nu ştiu ce e prostia... 

Ion: Şi ce e prostia? 

Gheorghe: Prostia e esenţa filosofiei! E motorul care o pune în 
mişcare! E felul ei natural de a fi! E scopul spre care se îndreaptă! 
De aceea, orice filosof adevărat e un prost autentic... Fără prostie 
nu faci nici o filosofie!... Prostia e prezentă peste tot!... De aceea 
este inevitabilă: a conştientiza prostia din univers şi a o arăta cu 
degetul e un act prin excelenţă filosofic - e, de fapt, actul cel mai 
autentic al filosofiei!... Şi doar un prost nu e capabil să-l facă! 

Ion (râzând): Sau o proastă! 

Gheorghe: Sunt două feluri de oameni - cei care văd prostia şi 
se supără, fiindcă ei consideră că ea nu ar trebui să fie... şi cei 
care o văd şi se bucură, fiindcă ştiu că nu este nimic în afară de 
prostie... 

E atâta prostie în acest univers, încât a o nega prin supărare e 
doar a-ţi nega propria fiinţă, propria existenţă... 

A râde de ea, a o îmbrăţişa prin umor şi ironie, e a te bucura de 
propria fiinţă prin recunoaşterea ei directă... 


Ion (după un scurt moment de tăcere): Gheorghe, proasta ta 
ce mai face? 

Gheorghe: Ce să facă? Prostii!... Mai nou încearcă imposibilul: 
să-i transforme pe proşti în deştepţi şi pe deştepţi în proşti... 

Ion: Şi nu se poate? 

Gheorghe: Nu... Cum ziceam, fiecare are propriul său nivel de 
prostie pe care se menţine cât poate de mult! 

Ion: Sunt unii mai proşti decât alţii? n 

Gheorghe: În esenţă nu... Prostia e relativ la fel peste tot!... În 
aparenţă însă sunt tot atâtea feluri de prostie în lume câte fiinţe 
există spre trăire! 

Ioana: Şi tu cât de prost eşti? 

Gheorghe: Nu sunt foarte prost!... Dar încerc să devin din ce în 
ce mai prost!... Cu fiecare vorbă ascultată, cu fiecare faptă 

analizată, cu fiecare privire încercată, mă adâncesc din ce în ce 
mai mult în prostie... 

Ion (râzând): Deci e prost... dar mai e loc de prostie în el!... 

Gheorghe: Scopul universului este să producă maximul de 
prostie de care este capabil şi să genereze venirea la viaţă a cât 
mai multe generaţii de proşti... 

Scopul universului este prostia... şi cu fiecare mişcare pe care o 
face el se adânceşte tot mai mult... şi mai mult... şi mai mult... în 
prostie! 

Ion: Nici nu ştii câtă dreptate ai!... Şi eu văd din ce în ce mai 
multă prostie în jur! 

Gheorghe: Şi te supără? 

Ion: Da... 

Gheorghe: Eşti prea deştept! Fii şi tu un pic mai prost!... Fă şi 
tu pe prostul ca toată lumea şi intră şi tu vesel în fluxul universal 
al prostiei! 

Prostia e fără limite şi doar un prost nu vede asta! Un prost 
autentic însă râde de prostie! El se bucură astfel de propria lui 
fiinţă! Celălalt e o oglindă în care, dacă stăm să privim cu atenţie, 
putem să ne vedem propria noastră prostie, recunoscându-ne 
astfel esenţa vieţii noastre... 

Ioana: Şi care e esenţa vieţii noastre? 

Gheorghe: Esenţa acestei vieţi e o prostie! Iar scopul filosofiei 
este să ne ajute să ne vedem propria prostie! 

Ion: Şi care e după tine esenţa prostiei? 

Gheorghe: Filosofia! 

Ion: Excelent răspuns!... Auzi loana!... Jine minte ce zice 
Gheorghe!... Fără un pic de prostie nu faci nici o filosofie! 

Gheorghe: Un pic nu e suficient!... Filosofia autentică cere 
prostie cu carul! Ea cere prostie maximă, prostie dusă la extrem! 

Filosoful autentic trebuie să fie atât de prost, încât şi noaptea în 
somn să viseze numai prostii! 

Ion: După câtă filosofie debitezi pe gură se pare că în tine e 
foarte multă prostie adunată grămadă! 

Gheorghe: Este!... Dar întotdeauna e loc de mai mult!... Eu nu- 
mi neg propria prostie, fiindcă nu vreau să-mi neg propria fiinţă şi 
nu neg nici prostia din ceilalţi filosofi, fiindcă nu vreau să le neg 
fiinţa! 

De aceea eu văd prostia şi o arăt cu degetul, râd şi mă bucur 
de ea... fiindcă astfel mă bucur de propria mea existenţă!... 

Când râdem de prostie, râdem de bucuria întâlnirii cu propria 
fiinţă! 

Ion: Gheorghe... Tu ştii că orice prostie pe care o spui poate fi 
întoarsă împotriva ta? 

Gheorghe: Doar proştii iau în serios prostia! 

Ioana (după un moment de tăcere): Acum serios vorbind... 
Gheorghe, tu chiar crezi că eşti prost? 

Gheorghe: Păi nu sunt? 

Ioana (râzând): Ba eşti! 

Gheorghe: Şi atunci care e problema?... A fi în armonie cu 
acest univers e a trăi în armonie cu propria prostie şi cu prostia 
celor din jur!... 

Ion: Deci universul e prost în mod intenţionat? 

Gheorghe: Nu!... Pur şi simplu aşa e el!... Universul acesta e 
prost din naştere... 

Ion: Auzi Ioana câtă prostie e în lume! ... Hai zi şi tu o prostie! 

Ioana: De ce? Vrei să găseşti plăcere în mine? 

Ion: Nu în tine, Ioana! Ci în prostia din tine! 


Gheorghe: Prostul sau proasta care nu-şi acceptă propria 
prostie creează conflict inutil în interiorul său: ignorându-şi prostia, 
el sau ea se ignoră pe sine!... De aceea, eu salut prostia din voi şi 
mă bucur de compania ei! 

Ioana: Şi eu salut prostia din tine! 

Gheorghe: Bună prostie să fie atunci în noi şi în lume spre 
bucuria recunoaşterii propriei fiinţe!... 

Ion: Bine atunci... eu ce să-ţi doresc? Să fii cât mai deştept! 

Gheorghe: Ioane, te rog nu mă jigni! 

Ion: Atunci să fii cât mai prost! 

Gheorghe: Mulţumesc de urare!... Prostia noastră se vede cel 
mai bine în dialogul pe care îl purtăm... Poţi râde singur de lume şi 
de tine, pentru că poţi să observi şi să te auto-observi... şi poţi 
astfel să vezi singur prostia din cosmos şi din sine... Dar mai bine 
râzi în compania altor oameni, mai mult sau mai puţini conştienţi 
de propria lor prostie, pentru că prin ei şi prin ea tu te vezi mai 
bine pe tine - prin prostia lor prostia din tine se vede cel mai 
bine... 

Prostul la prost trage şi prostia la prostie!... De aceea, atunci 
când mai mulţi proşti se adună laolaltă şi râd unul de altul, prostia 
din ei şi din lume devine evidentă... 

Prostia nu trebuie să fie demonstrată - existenţa ei poate fi 
arătată cu degetul! (Arată cu degetul în jur.) 

Ioana (când Gheorghe arătă spre ea): Dar de ce arăţi spre 
mine? Eu nu sunt proastă! 

3. Iniţiere în prostie 


Gheorghe: Tu Ioana... Ţi-am mai spus... Tu nu eşti proastă, dar 
Ion e prost! Chiar foarte prost!... Şi vrea să te prostească şi pe 
tine. Dar nu poate. Că tu eşti deşteaptă... Chiar foarte 
deşteaptă!... Şi dacă un prost îşi dă seama de propria prostie, o 
proastă... Pardon! Am vrut să zic o deşteaptă, aşa ca tine... îşi 
vede mai greu prostia... 

Ioana: Aşa deci: Ion e prost... (Ion râde.) 

Gheorghe: Da!... Şi fiindcă e prost... şi, mai ales, fiindcă îşi 
vede prostia, el vrea să te prostească şi pe tine! 

Ioana: Dar de ce? Găseşte plăcere în prostie? 

Gheorghe: Da! Se pare că da! Fiindcă e prost, el valorizează 
prostia... Tu însă, fiindcă eşti proastă... Pardon! Am vrut să zic 
deşteaptă! Deci tu, fiindcă eşti... deşteaptă, dispreţuieşti prostia! 

Totuşi... chiar şi tu în prostia ta... Scuze! Am vrut să zic... în 
deşteptăciunea ta... chiar şi tu intuieşti că prostia lu' Ion e foarte 
profundă şi, prin urmare, eşti atrasă de ea! 

Ioana: De cine sunt atrasă? 

Gheorghe: Eşti atrasă de prostie! Dar încă nu eşti suficient de 
convinsă de adevărul universal care se ascunde în prostie! 

Ioana: Nu sunt convinsă! O fi Ion prost, cum zici tu, dar eu încă 
nu m-am prostit de cap, să ştii! 

Gheorghe: Păi aici intervine Ion: el încearcă să te ajute să te 
prosteşti cu totul!... Şi până la urmă poate va reuşi! 

Ioana: S-ar putea să ai dreptate! Am văzut eu cum îi fug ochii 
după tot felul de proaste!... Iar când îi atrag atenţia, el face pe 
prostul! Cică el se uită după ele, dar numai aşa - cu intenţii 
filosofice... Să le ia dracu cu filosofia lor cu tot!... Şi lui i-am spus 
să nu se mai uite după ele! Dar el zice că fufele cu pricina sunt 
interesante... şi are ce povesti cu ele!... Dar eu l-am pus să aleagă 
- să ştii: ori eu, ori ele! 

Gheorghe: Păi nu ţi-am spus eu? Tu eşti fată deşteaptă, dar lui 
îi fug ochii după proaste!... Aşa că dacă vrei să te iubească şi mai 
mult decât o face acum, trebuie să te prosteşti şi tu un pic... doar 
un pic! 

Ioana: Ba nu mă prostesc deloc! Dacă vrea proaste, să se ducă 
dracului cu proastele lui cu tot! Cu mine nu-i merge, să ştii! 

Gheorghe: Na! Ai văzut Ioane ce-ai făcut? Ţi-ai găsit o 
proastă... Pardon! O deşteaptă, cum e Ioana, care nu vrea deloc să 
se prostească... 

Aici eu văd o problemă Ioana: Ion e prost... şi tu eşti prea 
deşteaptă!... Dar el nu e un prost oarecare... Inţelegi? El e un 
prost autentic, care nu se mulţumeşte cu filosofia lui, ci încearcă 

să-i facă şi pe alţii proşti întru ale filosofie! El vrea să te iniţieze tot 
mai profund în prostia lui... 

Prin urmare, te avertizez: el va încerca, pas cu pas, să te 
prostească din ce în ce mai mult... şi nu se va mulţumi până nu va 
simţi că te-ai prostit cu totul!... Iar tu, cu cât îi rezişti mai mult, cu 
atât te vei prosti mai tare - până când, la un moment dat, prostia 
din tine se va dezvolta şi ea pe deplin... De abia atunci vei putea 
să-ţi vezi fiinţa adevărată şi privind-o, vei râde! Te vei bucura de 
întâlnirea cu propria ta prostie! 

Ioana: Eu? Niciodată! 

Gheorghe: Nici eu nu cred că va reuşi! E de o sută de ori mai 
greu să faci un prost să-şi recunoască prostia, decât să-l faci să 
admită că ar fi deştept! Iar la proaste situaţia se complică şi mai 
mult!... Proasta, chiar şi atunci când recunoaşte că e proastă, 
continuă să se creadă deşteaptă! 

Doar proastele autentice sunt conştiente de prostia lor, 
indiferent dacă şi-o afirmă sau şi-o neagă!... O proastă autentică 
ştie să fie suficient de proastă încât să afirme câteodată că e foarte 
deşteaptă! O proastă autentică ştie să râdă de prostie... Ştie chiar 
să râdă cu lacrimi atunci când o vede! 


Ioana: Şi tu găseşti de râs faptul că esenţa fiinţei umane ar fi 
prostia sau că esenţa prostiei ar fi filosofia? Tu te bucuri de 
prostie? 

Gheorghe: Dar ce vrei? Să plâng?... Altă esenţă omul nu are... 
şi nici filosofia!... Prin urmare, trebuie să ne bucurăm de ceea ce 
este!... Nu de ceea ce nu este, dar noi vrem să fie! 

Nu e cazul să fim naivi! Prostia e un lucru foarte serios!... Eu nu 
iau existenţa ei în derâdere!... Eu nu râd de prostie! Nu râd în 
batjocură!... Eu râd sincer! Râd de bucurie! - Mă bucur de ceea ce 
sunt şi de ceea ce este - anume, de prostie! 

Universul are la bază prostia, Ioana... Crezi că prostia dispare 
doar pentru că noi ne facem că nu o vedem? Sau dacă vrem ca ea 
să nu mai fie?... 

Nu!... Doar fuga de realitate, fuga de viaţa reală, de universul 
real şi de sinele real ne face să negăm existenţa prostiei în noi şi în 
lume! 

Ioana: Deci tu crezi că filosoful real este un prost, iar filosofia 
lui este o prostie! Şi că noi trebuie să ne bucurăm şi de prost şi de 
prostia lui filosofică, fiindcă filosoful ideal, cel care să nu fie prost, 
nu există! 

Gheorghe: Nu... Adică da! Filosoful real e un prost... dar cel 
ideal e ideal, pentru că tinde mereu spre cât mai multă prostie!... 

„Cât mai multă prostie!”... Strigă el. „Mai vreau prostie!... Nu 
mă mai satur de prostie! Haideţi proştilor! Mai ziceţi o prostie! 
Haideţi proastelor mai rostiţi o prostie!... Haide lume! Dă-ţi prostia 

pe faţă!”... Şi privind în jur zice: „lată o prostie! Şi încă una! Şi 
dincoace o altă prostie! Şi dincolo încă o prostie!”... 

Filosoful ideal... idealizează prostia, îi face altar şi i se închină! 

Ion (râzând): Pe bune? 

Gheorghe: Da!... Fără prostie filosoful nu ar fi filosof... La ce ar 
mai medita el, dacă nu ar exista prostia?... Şi cum ar putea să mai 
rostească sau să scrie prostiile sale, dacă nu ar exista prostia pe 
care să o exprime... şi proştii, şi proastele... care să-l asculte sau 
să îl citească? Ce ar face el, dacă nu ar exista rezerva aceasta 
inestimabilă de prostie - pe care ne-o pune la dispoziţie lumea şi 
viaţa, gândirea şi instinctul, memoria şi imaginaţia, istoria 
civilizaţiei şi istoria filosofiei? 


Ion: Bă Gheorghe! Nu eşti cumva nervos pe Viorel că te-a 
sculat azi prea devreme? Şi acum te răzbuni pe toţi profesorii de 
filosofie şi pe toţi filosofii făcându-i în fel şi chip? 

Gheorghe: Se prea poate!... Ar trebui să fie şi el mai atent cum 
trezeşte filosofii din somnul lor „dogmatic”, că s-ar putea să-i 
trezească prea tare... făcându-i astfel dispuşi să rostească nişte 
adevăruri pe care mulţi le gândesc, dar puţini au curajul să le 
spună! 

Toată lumea ştie că trebuie să trezeşti cu atenţie ursul din 
hibernare, leul din somn şi taurul din adormire... dacă nu vrei să fii 
pus filosofic cu botul pe labe în doi timpi şi trei mişcări... 

Când întrerupi brutal odihna cea frumoasă a somnului 
conştiinţei şi deriva cea cotidiană a visului prin veghe automatizat, 
trebuie să te aştepţi la nişte consecinţe filosofice pe măsură... 

Ion: Comedia e o astfel de consecinţă? 


4. Sexul, delirul şi prostia 


Gheorghe: Desigur... Sunt anumite subiecte care, atunci când 
sunt abordate, bucură instantaneu mintea şi ne fac să râdem, 
anume sexul, delirul şi prostia... Ele sunt parte intimă din fiinţa 
noastră, iar recunoaşterea lor ne întregeşte fiinţa. Când le negăm 
sau le ignorăm, negăm sau ignorăm părţi esenţiale din propria 
fiinţă! 

De aceea, filosoful care ignoră aceste trei realităţi majore ale 
vieţii nu poate să facă filosofie adevărată!... Ce filosofie poate să 
facă cineva care nu ştie că oamenii fac sex, delirează şi sunt 
proşti? 

Sexul e izvorul vieţii. Privindu-l, meditând asupra lui şi, mai 
ales, practicându-l, găsim un izvor de bucurie. Prin oglinda sexului, 
pe trupul nud al partenerei, ne vedem reflectată propria fiinţă - şi 

atunci ne bucurăm, ne liniştim, ne relaxăm!... Fiinţa face sex! 
Filosofia este sexuală!... 

Sexul, delirul şi prostia pot fi trei surse de durere sau trei surse 
de bucurie... Deştepţii cred că acestea sunt lucruri complicate... şi 
astfel îşi complică inutil viaţa. Proştii ştiu că ele sunt lucruri simple 
şi astfel se bucură de întâlnirea naturală cu aceste trei esențe ale 
fiinţei: sexul (adică unirea şi despărţirea, apropierea şi depărtarea, 
atracţia şi respingerea), delirul (adică gândirea, emoția, simţirea, 
instinctul, intuiţia, memoria, imaginaţia, dorinţa...) şi... prostia 
(adică esenţa care rămâne relativ constantă indiferent de unirile şi 
despărţirile prin care trecem şi indiferent de cât de mult sex facem 
şi cât de mult delirăm...),. 

Dacă nu eşti castrat, dacă ai ascultat şi dacă ai citit filosofie, 
printre altele, de trei lucruri, mari şi late, nu te poţi feri ca filosof 
adult: de sex, de... delir şi de prostie... 

Unii consideră aceste aspecte ca fiind impure, ca fiind 
ruşinoase, ca fiind nedemne de discuţie publică... dar nu e deloc 
aşa: ele au o oarecare valoare, iar dacă sunt corect cercetate, pot 
ghida viaţa spre armonie... - Refularea sexuală nu e tolerată de 
fiinţă cu uşurinţă - ea se vede uneori cel mai bine pe sine chiar 
prin bucuria întâlnirii sexuale... Iar cel care ţine prea mult 
gândurile filosofice în capul lui doar se umple de delir - pe care 
oricât l-ar iubi, atât timp cât el e parte din sine, la un moment dat, 
tot trebuie să-i dea drumul din sine şi să se despartă de el, scriind 
sau rostind şi el niscaiva filosofie... Iar acel moment, al eliberării 
publice a delirului personal, e un moment de bucurie, pentru că 
filosoful care delirează se întâlneşte astfel cu propria fiinţă - iar ea 
nu e doar în interiorul său, ci şi în afara sa! 

Iar despre prostie ce să mai spunem? Ea leagă şi dezleagă tot 
ceea ce gândeşte, tot ceea ce filosofează, tot ceea ce fiinţează! 

Cum zicea odată un filosof, există o întreagă filosofie a 
delirului... Iar un altul zicea mereu cu bucurie: „Omul e fericit mai 
ales atunci când delirează!”. 

Omul delirează de când lumea şi, de multe ori, râde cu mare 
poftă de delirul altora... Fiinţa însă nu râde din orice... Ea râde 
doar atunci când e pusă în faţa unor situaţii oglindă prin care se 
poate vedea pe sine în lumină reală, nu fantasmată... Ea se bucură 
mereu când străpunge vălul iluziei caracteristice unei civilizaţii care 
tinde să-şi nege sau să-şi ignore unele din caracteristicile sale de 
bază - cum ar fi sexul, delirul şi prostia!... 

Ion: Tu zici deci că filosofia este delir? 

Gheorghe: Delirul este chintesenţa filosofiei, iar cel care nu 
delirează nu ştie ce e filosofia!... Dar cine nu cunoaşte delirul? Ce 
fiinţă nu delirează?... 

Ioana (zâmbind): Gheorghe tu acum delirezi? 

Ion: Nu delirează Ioana! Cum să delireze? El face filosofie! 

5. Umor, distracţie şi veselie 


Ioana: Aşa e Gheorghe? 

Gheorghe: Cine ştie?... Dar dacă Ion zice că eu fac acum 
filosofie, atunci se poate că fac ceva comedie... 

Ioana: Cum aşa? 

Gheorghe: Când vorbeşte despre esenţele fiinţei, când le 
înţelege şi le conştientizează, filosoful se bucură, simte o stare de 
bine, e vesel, glumeşte, se amuză, se distrează... 

Întâlnirea cu esenţele fiinţei e o întâlnire a bucuriei, a exaltării, 
a stării de bine şi, prin urmare, filosofia care urmăreşte această 
întâlnire ştie să râdă, ştie să fie ironică, ştie să glumească, ştie să 
petreacă, ştie să chefuiască... 

Filosofia adevărată e un banchet: filosofii petrec, se amuză, se 
distrează şi se veselesc - ei se oglindesc unul pe altul spre vederea 
tot mai profundă a goliciunii fiinţei şi a filosofiei de care ea e 
îndrăgostită... 

Ioana: Şi nu se poate face filosofie serioasă fără ironie, glumă, 
veselie şi amuzament? 

Gheorghe: Nu... Nu se poate!... Ce filosofie serioasă poate fi 
aceea care nu ştie de glumă! Ce filosofie serioasă poate fi aceea 
care nu ia ironia în serios? Ce filosofie serioasă poate fi aceea care 
nu tratează cu maximă seriozitate comedia filosofiei? 

Ioana: Şi nu se poate face filosofie încuiată, crispată, 
încleştată? 

Gheorghe: Ba se poate! Dar aceea nu e o filosofie serioasă, 
fiindcă pentru mintea limpede ea e prea amuzantă! 

Ioana: Sau filosofie înverşunată, aprigă, violentă, aprinsă? 

Gheorghe: Şi asta se poate! Dar aceasta nu e filosofie serioasă, 
deoarece e prea serioasă şi nu prea ştie de glumă! 

Ioana: Dar de filosofia bosumflată, dezamăgită, tristă, 
depresivă ce zici? 

Gheorghe: Aceasta e într-adevăr o filosofie serioasă, chiar 
extrem de serioasă şi de aceea trebuie luată mereu doar în glumă! 

Ioana: Eşti lipsit de empatie!... Tu râzi de toate? Totul te 
amuză? Oamenii suferă şi tu te distrezi? Lumea se năruie şi tu 
petreci? Viaţa se sfâşie pe sine şi tu te prăpădeşti de râs?... Eşti 
nebun! 

Gheorghe (râzând): Şi prost! 

Ioana: Şi prost!... Dar mai mult nesimtit decât prost! 

Gheorghe: Păi de unde crezi că-mi vine prostia? 

Ioana: Din nesimţire? 

Gheorghe: Nu! Din filosofie! 

Ioana: Ţie toate îţi vin din filosofie! 

Gheorghe: Toate... mai puţin filosofia... 

Ioana: Aceasta de unde îţi vine? 

Gheorghe: Din simtire... Nu ştiu dacă ai observat, dar sunt mai 
simţit decât restul oamenilor - eu simt foarte repede când e rost 
de glumă... 

Ioana: Păi da, că tu glumeşti din orice... 

Gheorghe: Aşa e, dar e din cauză că sunt foarte simţit! Ştii ce 
uşor e să fii nesimţit şi să laşi toate glumele să treacă pe lângă 
tine fără să profiţi de ele? Ştii ce uşor e să fii nesimţit... sau 
nesimţită... şi să laşi toate ocaziile de distracţie, de amuzament, 
de ironie, de petrecere să treacă pe lângă tine ca şi cum nu ar fi? 

E foarte uşor să ştii! Eu de aceea nu sunt serios, fiindcă e prea 
uşor!... Orice prost poate fi serios! Ba chiar şi proastele pot fi 
serioase!... 

Ioana: Deci tu nu iei prostia în serios? 

Gheorghe: Ba pe tine te iau foarte în serios! Altfel nu mi-ar ieşi 
glumele pe care le fac pe seama ta!... 

Ioana: Deci mă studiezi cu maximă seriozitate!? 

Gheorghe: Te studiez, cum nu! Te observ cu atenţie, îmi iau 
notițe mentale şi caut foarte atent poarta către râsul din tine! 

Ioana: Da' ce ai tu cu râsul meu? 

Ion: Da' chiar aşa Gheorghe? Ce ai tu cu râsul Ioanei? Nu-ţi 
place cum râde? 

Gheorghe: Nu! Nu-mi place!... Ioana are un râs fals, superficial, 
neserios!... Ioana nu ia râsul său în serios şi nu ştie să râdă cu 
maximă seriozitate! Ea nu ştie să râdă ca lumea! Ea cunoaşte doar 
filosofia încruntării, a încrâncenării, a delirului tragic îndreptat spre 
nefiinţă!... 

Ioana nu există! Doar fiinţele care ştiu să râdă există! Restul 
doar fac umbră pământului cărându-şi nefericirea în spinare! 

Scopul filosofiei este însă să-i înveţe pe oameni cum să râdă cu 
toată fiinţa lor, cum să râdă cu poftă, cum să râdă în extaz... şi 
astfel să-i ajute să-şi vadă prostia, nebunia, delirul: prostia de a se 
crede deştepţi, nebunia de a crede că nu sunt nebuni şi delirul de a 
crede că nu delirează! 

Filosofia încruntată sau cea depresivă nu e o filosofie plăcută, 
nu e filosofie care înalţă, care eliberează, care detensionează, care 
revelează... Aceea e doar o filosofie dezamăgită şi dezamăgitoare, 
o filosofie care coboară, înlănţuie, ocultează... 

Filosoful care nu ştie să râdă cu lacrimi nu e filosof autentic! 

Esenţele fiinţei sunt, cele mai multe dintre ele, comice prin 
natura lor cea mai intimă... Tot universul nu e decât o uriaşă 
glumă cosmică!... Şi gluma supremă e că mai nimeni nu se prinde 
de această glumă! 

Ion: Universul râde de noi? 


119 


Ce este filosofia? 


Gheorghe: Nu! Universul e gluma! Noi trebuie să râdem de 
el!... dar numai dacă ne prindem de glumă!... Altfel el poate fi 
foarte simpatic, foarte glumeţ, foarte amuzant, foarte comic... dar 
mai nimeni nu râde de el şi de glumele lui, pentru că oamenii nu 
sunt atenţi la ele... Se gândesc la tot felul de prostii, fac tot felul 
de prostii, îşi ţin dorinţele ocupate cu tot felul de prostii... şi în 
general se ocupă doar cu prostii... pe care ei însă le iau foarte în 
serios... 

Şi atunci cum să nu râzi de ei?... Cum să te abţii să nu râzi?... 
E atâta seriozitate în jur de poţi râde toată ziua! Doar să stai şi să 
râzi - sunt atâtea glume în acest univers de nu ţi-ar ajunge zece 
vieţi ca să râzi de ele... Toată şmecheria e însă să fii pe fază şi să 
te prinzi de glumă! 

Filosofia e o glumă!... Şi atunci, cum să nu arăţi, prin ironie şi 
analiză voioasă, bine dispusă, surâzătoare, spre esenţele comice 
ale filosofilor şi ale filosofiilor hilare pe care ei le generează?... 

Ion: Deci tu râzi de filosofi! 

Gheorghe: Dacă nu ştii să râzi de fiinţă, de filosofi şi de 
filosofie, înseamnă că încă priveşti superficial spre esenţele din 
cosmos şi din viaţă!... 

Când chiar vezi aceste esențe, surâsul apare natural pe chipul 
tău... Şi dacă vrei să le explici şi altora, atunci râsul este inevitabil! 

De foarte multe ori, la râsul autentic se ajunge doar prin muncă 
de echipă: eu râd de tine, tu râzi de mine, noi râdem de ea... Ea 
nu ştie exact de cine râdem şi nici de ce ne hizilim atâta şi iată o 
reţetă foarte bună de a râde în hohote! 

Ioana (bosumflată): Dar de ce râdeţi?... Voi râdeţi de mine? 

Gheorghe: Sper că nu te superi! Trebuie să râdem şi noi de 
cineva... şi doar nu om fi proşti să râdem de noi! (Râde...) 

Ioana: Râdeţi mă, râdeţi! Măcar atât să fac şi eu pentru voi! 
Dar totuşi eu nu înţeleg de ce râdeţi?... Care e gluma? 

Gheorghe (râzând): Stai că-ţi explic... din nou!... Noi râdem şi 
ne bucurăm, fiindcă ne întâlnim cu esenţele profunde ale propriei 
fiinţe, cum ar fi filosofia, delirul şi prostia!... Tu nu râzi încă, pentru 
că refuzi să-ţi vezi filosofia, delirul şi prostia!... 

Ioana: Dar sunt şi esențe dramatice ale fiinţei! Şi mai sunt şi 
esențe triste ale ei! 

Gheorghe: Da! Sunt!... Sunt aceleaşi cu cele vesele ale Fiinţei... 
Şi, de multe ori, depinde doar de noi cum ne apropiem de ele: cu 
tristeţe sau cu bucurie, cu stare de rău sau cu stare de bine, cu 
încruntare sau cu umor!... Şi apoi, când suntem trişti, încruntaţi, 
închistaţi, îngânduraţi e pentru că, chiar dacă ne vedem de departe 
esenţele fiinţei, încă nu ne-am apropiat suficient de mult de ele 
spre a le privi de aproape... 

Când eşti vesel, când surâzi, te apropii de centrul fiinţei... Când 
râzi cu lacrimi sau când plângi de bucurie, eşti chiar acolo!... 

Lacrimile revelează fiinţa!... 


6. Iubirea... 


Ion (după un moment de tăcere): Şi eu am plâns odată cu 
lacrimi de bucurie! 

Gheorghe: Când? 

Ion: De fapt, de mai multe ori... dar atunci am avut cea mai 
puternică astfel de stare... 

Gheorghe: Când? 

Ion: Ioana ştie... că era de faţă... 

Gheorghe: Când? 

Ion: Atunci când am înţeles că esenţa filosofiei este iubirea:... 
iubirea de adevăr, iubirea de libertate, iubirea de viaţă... 

Am plâns de bucurie când am simţit iubirea cum vibrează prin 
toţi porii fiinţei şi atunci i-am spus Ioanei că doar iubirea contează: 
că restul nu e important, că nimic nu contează în afară de iubire... 
că tot restul e o prostie! 

Gheorghe: Aşa e! Totul e o prostie!... Chiar şi iubirea! 

Ion: Mai ales iubirea!... Dar când o trăieşti, nu-ţi dai seama de 
asta!... Iubirea te face orb la prostie. De aceea, când iubeşti prea 
mult o femeie, nu mai vezi prea bine prostia din ea. Şi, de aceea, 
când iubeşti prea tare filosofia, nu mai eşti capabil să vezi prostia 
din ea!... 

Dar dacă iubeşti adevărul mai presus de orice, s-ar putea 
totuşi, la un moment dat, să-ţi dai seama de prostia existentă în 
filosofie... Şi dacă iubeşti libertatea mai presus de orice, nu vei 
lăsa pe nimeni să-ţi spună cum să faci filosofie!... Iar dacă iubeşti 
foarte mult viaţa, te distrezi, râzi şi te bucuri de ea în compania 
fiinţelor care nu ştiu ce este filosofia... 

Gheorghe: Chiar dacă ştii ce este filosofia? 

Ion: Mai ales atunci!... Uite: eu ştiu că filosofia este „Ce este 
filosofia?” şi mă distrez cu voi de minune!... 

Gheorghe: Tu iubeşti filosofia! De fapt, iubeşti esenţa filosofiei 
care, pentru tine, uneori, este iubirea... Tu iubeşti iubirea!... 

Ion: Ioana poate într-adevăr să confirme... Ea ştie cel mai bine 
cât îmi place mie de mult să iubesc! 

Ioana: Îi place! Dar sunt sigură că nu ştie care e esenţa iubirii! 

Ion: Şi care e esenţa iubirii? 

Ioana: Nu ştiu nici eu!... 

Gheorghe: Să vă spun eu? 

Ion: Spune-ne Gheorghe!... Care e esenţa iubirii? 

Gheorghe: Filosofia! 

Ioana: Dar la fel ai spus şi despre prostie! 

Gheorghe: Nu e o mare contradicţie aici!... Esenţa prostiei şi 
esenţa iubirii sunt una şi aceeaşi filosofie... Adică, iubirea de 
prostie şi prostirea prin iubire!... 

Doar ţi-am spus că Ion te iubeşte şi astfel încearcă să te 
prostească să iubeşti şi tu prostia, aşa cum o face el! 

Ioana: Şi eu ştiu că iubirea e, de multe ori, o prostie, că nu se 
justifică, că e pervertită, că e denaturată... Dar iubirea adevărată e 
mai mult decât o prostie! 

Gheorghe: Anume? 

Ioana: Anume, de exemplu, e acea stare a fiinţei pe care, dacă 
o simţi, nu mai ai nevoie de filosofie!... Te-ai regăsit pe tine şi nu 
te mai cauţi!... Ştii că filosofia are un scop şi tu ai găsit acel scop şi 
acum trăieşti în el! 

Gheorghe: Şi care e acel scop? 

Ioana: lubirea!... Nu o pot descrie în cuvinte, dar când o simt, 
ştiu că e mult mai mult decât prostie! 

Gheorghe: Anume? 

Ioana: Iubirea... e locul care anulează filosofia!... 

Gheorghe: Iubirea... e starea care uită de prostie, loana!... Şi 
de aceea, cel care iubeşte poate uita şi de filosofie! 

Ioana: Se prea poate... Dar inima mea îmi spune altceva şi Ion 
ştie ce vorbeşte ea! 

Ion: Ştiu? 

Ioana: Câteodată! 

Ion: Când? 

Ioana: Când mă iubeşti!... 


Ion: Ai auzit Gheorghe?... Eu şi când iubesc fac filosofie! 

Gheorghe: Ce zici că faci? 

Ion: A... O prostie... 

Gheorghe: Aşa mai merge... Am crezut că ai zis altceva... 

Ion: Ce? 

Gheorghe: Filosofie... 

Ion: Şi nu e tot una? 

Gheorghe: Ba e tot una... Esenţa filosofiei e prostia, iar esenţa 
prostiei e filosofia! 

Ioana: Şi esenţa iubirii care e? 

Gheorghe: Filosofia Ioana... filosofia!... Nu-i aşa Ioane? 

Ion: Aşa e Gheorghe! Aşa e!... Dar oare... ce e filosofia? 

V. Ce este? 
1. Verificare 


(În acest moment intră pe scenă Viorel de mână cu Relucu şi se 
apropie de grupul de discuţii. ) 

Gheorghe (continuă fără a sesiza apropierea lui Viorel): 
Filosofia?... Filosofia este o continuă întrebare şi un continuu 
răspuns... Ea este un flux continuu de întrebări şi răspunsuri, un 
canal prin care viaţa comunică cu ea însăşi şi privindu-se pe sine în 
oglindă se întreabă... (Viorel a ajuns lângă ei şi îi ascultă cu 
atentie.) 

Gheorghe (sesizând prezenţa lui Viorel): Dar uite că a revenit şi 
Viorel!... Maestre am o întrebare pentru tine... 

Viorel (aşezându-se pe un scaun alături de ceilalţi): Zi! 

(Relucu se aşează şi el pe un scaun.) 

Gheorghe: Dar nu ştiu dacă e momentul potrivit pentru ea... 

Viorel: Pentru cine? 

Gheorghe: Pentru întrebare... 

Viorel: Eu zic că dacă e o întrebare... şi, mai ales, dacă e o 
întrebare filosofică, atunci e momentul potrivit pentru ea... că doar 
suntem într-o tabără de filosofie - şi aici asta facem: ne punem 
întrebări şi ne dăm răspunsuri. Nu? 

Gheorghe: Da... în general aşa este... 

Viorel: Numai în general? 

Gheorghe: Nu... Ai dreptate!... Aşa este şi în particular... 

Viorel: Bine atunci. Hai întreabă! Sunt gata să te ascult... Şi 
uite e şi copilul aici... O să audă şi el cum se pune o întrebare 
filosofică autentică... 

Gheorghe: Dar maestre... 

Viorel: Da?! 

Gheorghe: El nu e prea mic pentru filosofie? Nu ar fi mai bine 
să-şi vadă liniştit de copilăria lui?... Să se bucure naiv de viaţă, 
până nu-l ia viaţa la întrebări? Că după aceea are timp să-şi tot 
pună întrebări şi să răspundă la ele... Acum e copil şi poate ar fi 
mai bine să se joace, nu să filosofeze... 

Viorel: Aşa zici? 

Gheorghe: Eu aşa zic... 

Viorel (către copil): Tu ce zici dragu' tati? 

Relucu: Tată? 

Viorel: Da! 

Relucu: Tati... Eu zic să răspunzi prima dată la întrebarea pusă 
azi, imediat după ce ne-am trezit, şi după aceea să discutaţi şi 
întrebarea aceasta mai nouă... 

Viorel: Că bine zici!... Uite-te la noi!... Ce filosofi mai suntem şi 
noi, dacă sărim din întrebare în întrebare şi nu o lămurim pe nici 
una cum se cade?... (Către copil:) Dragul tati... 

Relucu: Da? 

Viorel: Ia spune-le tu celor prezenţi cu ce întrebare am început 
noi astăzi discuţiile, să văd dacă ai reţinut... 

Relucu: Am reţinut tati... E vorba dee... 

Viorel: Daaa?! Hai, nu te grăbi... că nu e greu... E vorba deee... 

Relucu: Deee... 

Viorel: E ceva cuuu... 

Relucu: Cuuu... 

Viorel: E vorba despreee... 

Relucu: Despreee... 

Viorel: Despre ce e vorba, dragu' tati? Hai concentrează-te! 

Relucu: Dar tati, eu nu trebuie să mă concentrez, că ştiu despre 
ce e vorba... Doar că nu sunt sigur dacă şi voi mai ştiţi... 

Viorel: Aha!... Ne verifici!... Uite mă ce copil isteţ cresc eu în 
casă: când nu mai ştie despre ce e vorba, îl face pe altul să spună 
despre ce e vorba... Foarte bine!... Hai să vedem... 

(Priveşte în jur şi i se adresează Ioanei:) Ioana... tu despre ce 
crezi că vorbeam azi înainte de mersul la râu, de era aşa de 
important, încât a reţinut chiar şi fiul meu cel isteţ, aici de faţă... 

Ioana: Nu ştiu... Poate vorbeam de ciocolată ceva... Sau de 
bomboane... Sau de mâncare... 

Viorel: Deci nu ştii? 

Ioana: Nu mai ştiu, că Ion m-a ameţit cu o altă întrebare şi m-a 
ameţit aşa de tare, că nu mai ştiu despre ce discutam înainte de a 
merge la râu... 

Viorel: Cu ce întrebare? 

Ioana: Cu întrebarea „Ce?” 

Viorel: Cu ce? 

Ioana: Cu „Ce?”! 

Viorel: Cu ce ce? 

Ioana: Cum cu ce ce? 

Viorel: Cu ce întrebare? 

Ioana: Cu „Ce?”! 

Viorel: A... Cu „Ce?”, ca în a întreba pe cineva „ce?” 

Ioana: Exact! 

Viorel: Atât? 

Ioana: E, clar nu! 

Viorel: Ce mai e atunci pe lângă „ce?”...? 

Ioana: Mai este... 

Viorel: Ce este? 

Ioana: „Ce este?”! 

Viorel: Pai da, ce mai este? 

Ioana: Asta mai este: „Ce este?” 

Viorel: A, ca în întrebarea „Ce este?”... 

Ioana: Exact! 

Viorel: Bun, asta am înţeles: „Ce este?”... Dar ce anume?... 

Ioana: Ce anume ce? 

Viorel: Ce este ce? Adică despre ce anume discutaţi că este sau 
că nu este... Că doar nu aţi discutat despre „ce” singur şi simplu, 
rupt de contextul necesar ca să prindă contur mai precis... 

Ioana: Hai să trecem peste... că şi aşa m-a ameţit Ion destul cu 
această întrebare şi nu mai am chef acum să o luăm de la capăt... 
Eu zic să-i întrebi şi pe ceilalţi, că poate îşi aduc ei aminte despre 
ce era vorba... 


2. Probleme grele 


(În acest moment intră pe scenă Mihai şi Laura. Salută din 
gesturi şi se apropie de grup.) 

Viorel: Foarte bine... Ia te uită că au sosit şi stimaţii noştri 
rătăciţi!... Haideţi - staţi lângă noi! 

(Mihai şi Laura se aşează şi ei pe scaune, unul lângă altul, 
alături de ceilalţi.) 

Ioana... Hai că nu mai insist, că într-adevăr se vede şi pe faţa 
ta că eşti ameţită, exact cum spuneai... 

Lasă că o întreb pe Laura... 

Ia zi Laura... Noi aici discutam despre o întrebare, mai precis 
despre întrebarea cu care ne-am început ziua. Relucu pretinde că 
ştie, dar nu vrea să ne spună, ca să verifice dacă şi noi mai ştim 
despre ce întrebare era vorba... Tu ce crezi? Care e întrebarea cu 
pricina? 

Laura: Întrebarea? 

Viorel: Da... întrebarea! 

Laura: Sincer nu mai ştiu nici eu... Că şi eu sunt ameţită de o 
altă întrebare... 

Viorel: Da? 

Laura: Da! Am discutat mai înainte cu iubi al meu şi el avea o 
frământare... 

Viorel: Da? 

Laura: Da! Îl frământa o problemă... 

Viorel: Da? 

Laura: Da! O problemă fundamentală... 

Viorel: Da? Ce problemă? 

Laura: Haide, Viorel, să o lăsăm pe altă dată că atâta m-a 
ameţit de cap Mihai cu problema lui, încât pe moment sunt 
satisfăcută... Aăă, am vrut să zic, că pe moment sunt sătulă de 
dezbateri pe marginea ei... Şi în plus e şi copilaşul de faţă, 

drăguţul de el, şi unele probleme nu le putem dezbate în faţa lui, 
că încă e prea mic ca să le priceapă... 

Viorel: Mda... Se prea poate ca totuşi unele probleme... 
filosofice... fundamentale... să-l depăşească, că e prea mic... 

Şi deocamdată nu are cum să priceapă prea bine viaţa... şi 
filosofia vieţii... şi filosofiile... atracției şi respingerii... 

Da... Ştiţi ce? Aveţi dreptate!... (Către copil): Relucu? 

Relucu: Da tati! 

Viorel: Relucu, nu te duci tu să te joci mai încolo? - Că noi 
avem aici nişte probleme de adulţi de discutat... Nişte probleme 
grele... grele... pe care tu încă nu le poţi înţelege, pentru că... 
pentru că... sunt probleme grele... grele... Foarte grele!... Deşi par 
uşoare... şi mai toţi adulţii le rezolvă, cel puţin pe moment... Dar 
ele iar revin şi iar revin şi tot revin, că sunt probleme grele, mă 
înţelegi?... 

Relucu: Nu înţeleg! Ce fel de probleme? 

Viorel: Păi... cum ar fi... de exemplu... ăăă... De exemplu, ce le 
dă Moş Crăciun de mâncare renilor, ca să zboare?... 

Relucu: Da? 

Viorel: Da! 

Relucu: Şi ce le dă? 

Viorel: Ei, haide te rog frumos, lasă-ne o vreme în pace şi pe 
urmă revii când te chem şi discutăm şi întrebarea aceasta 
existenţialistă a lui Moş Crăciun şi a renilor lui, şi întrebarea aceea 
cu care ne-am început ziua... 

Relucu: Ce este filosofia? 

Viorel: Da exact!... Uite mă frate!... Bravo! Exact!... Cu această 
întrebare am început... Ce uituci suntem... Şi doar e o întrebare 
foarte importantă în filosofie... 

Ion: Chiar aşa maestre: eu zic că e cea mai importantă 
întrebare... 

Laura: Şi eu sunt de acord... 

Gheorghe: Eu nu sunt... Eu susţin că e una şi mai importantă... 

Ion: Da? Care? 

Gheorghe: Păi e evident... 

Viorel: Evident, neevident... Eu zic că nu e chiar aşa evident şi 
că este evident că mai bine ne spui tu direct despre ce întrebare 
este vorba... 

Gheorghe: Bine, vă spun... 

Viorel: Hai spune! 

Gheorghe: Vă spun, dar cu o condiţie... 

Viorel: Cu ce condiţie? 

Gheorghe: Vreau să vă gândiţi serios la ea! 

Viorel: La cine? A 

Gheorghe: La întrebare Viorel!... La Întrebare!... Tu la cine te 
gândeai?... 

3. Lumi paralele 


Viorel: Ă, la nimic... (Soţia intră plictisită pe scenă). lată că se 
întoarce şi scumpa mea soţie de la plimbare... 

Aurelia: Cum stă treaba? Aţi gătat cu filosofia? Hai mai 
terminaţi odată, că mai sunt şi alte teme de discuţie pe lume... 

Aurelia (către Relucu): Puiuţ (îl prinde de mână), iarăşi îţi 
umple capul taică-tu cu abureli de ale lui filosofice? 

Relucu: Nu mami!... Doar discutam... 

Aurelia: Despre ce discutaţi? 

Relucu: Păi... 

Aurelia: Da? 

Relucu: Păi despre... 

Aurelia: Despre ce? 

Relucu: Despre... (privind către Viorel) Tati? 

Viorel: Da? 

Relucu: Tati despre ce discutam? 

Viorel: Păi... 

Aurelia: Da? 

Viorel: Despre... 

Aurelia: Da? 

Viorel: Vorbeam despre lucruri grele... Ştii tu: ca de exemplu, 
despre renii lui Moş Crăciun... 

Aurelia: Poftim?... Mare minune... 

Viorel (către Relucu): Aă... Ştii ce Relucu?... Du-te cu mami să 
vă jucaţi, că noi avem aici probleme importante de rezolvat şi se 
vede treaba că tu momentan nu le poţi pricepe şi nici maică-ta!.., 

Aurelia: Ei na!... Lasă că pricepi tu!... Hai puiut cu mama să 
mergem să ne jucăm mai încolo!... Lasă-l în pace pe hăbăucul de 
taică-tu, că oricum nu ştie nici el despre ce vorbeşte şi nici toţi 
filosofii lui adunaţi laolaltă! (Cei prezenţi se exclud fireşte...). 

Aurelia (către Relucu): Aşa e el: un aiurit. El şi cu toată filosofia 
lui... Tot vorbeşte şi discută, şi citeşte, şi scrie... şi nu ajunge la 
nimic cu substanţă... Vai şi amar de el şi de filosofia lui!... Hai să 
mergem!... 

Relucu: Pa tati! Mă duc să mă joc! 

Viorel: Du-te! Du-te! Du-te cu mami! 

(Către ceilalți în timp ce ea se depărta cu copilul:) Du-te cu ea, 
că şi aşa sunteţi pe o minte amândoi!... (Zâmbeşte. ) 

(Aurelia şi Relucu ies de pe scenă). 

4. Întrebarea şi repetarea 


Viorel: Aşa deci... Unde rămăsesem? Gheorghe unde am 
rămas? A da... Parcă urma să ne pui o întrebare... 

Gheorghe (se ridică de pe scaun, face doi paşi şi apoi întreabă 
cu o figură serioasă): Ce este o întrebare? 

Viorel (surprins): Poftim? 

Gheorghe: Ce este o întrebare? 

Viorel: Gheorghe am auzit ce ai zis, dar văd că nu pui o 
întrebare... Nu aşa era vorba? 

Gheorghe: Ba da! Am pus o întrebare... 

Viorel: Da? 

Gheorghe: Da! 

Viorel: Ce întrebare? 

Gheorghe: „Ce este o întrebare?” 

Viorel (se ridică de pe scaun, face câţiva paşi şi după un 
moment de reflecţie răspunde): Profundă întrebare! 

Laura (după un moment de tăcere): Foarte profundă 
întrebare!... „Ce este o întrebare?”... Voi ce ziceţi?... Mihai tu ce 
zici? Ce este o întrebare? 

Mihai: Eu zic că ne abatem de la subiect! 

Gheorghe (aşezându-se înapoi pe scaun): Aşa zici? De la ce 
subiect? 

Mihai: De la cel care se repetă mereu în vorbirea oamenilor... 

Ion: Ce se repetă în vorbirea lor? 

Mihai: Ceea ce se repetă şi în vieţile lor... 

Ioana: Ce anume se repetă în vieţile noastre? 

Mihai: Ceea ce se repetă şi în gândurile noastre... 

Laura: Mihai te rog nu ne mai fierbe şi zi odată!... Ce anume se 
repetă şi în gândurile noastre? 

Mihai: Ceea ce se repetă şi în faptele noastre... 

Ioana: Ce?... Te rog să ne spui!... 

Mihai: Ceea ce se repetă mereu, peste tot... 

Viorel (aşezându-se pe scaun): Adică? 

Mihai: Nu ghiciţi? E, haide că este evident!... 

Viorel: Nu chiar... Te rog să ne spui tu! 

Mihai: Bine! Iaca vă spun: 

Viorel: Spune! 

Mihai: Dar şi dacă vă spun, nu ştiu dacă o să înţelegeţi... 

Viorel: E, hai încearcă!... O să facem un efort şi o să 
înţelegem!... 

Laura: Haide Mihai, spune-mi te rog şi mie, şi tuturor celor 
prezenţi aici, ce anume se repetă necontenit în vorbele noastre, în 

discuţiile noastre, în gândurile noastre, în faptele noastre, în vieţile 
noastre?... 

Mihai: Nici tu nu ştii Laura? 

Laura: Nu. Nu cred... Trebuia să ştiu? 

Mihai: Mai bine vă spun altă dată, că poate acum nu e 
momentul potrivit... 

Viorel: E, hai că ne supărăm!... Te rog să ne spui chiar acum: 
ce anume se repetă stimabile? 

Mihai: Ce? 

Viorel: Da! Ce? 

Mihai: Repetarea maestre... Repetarea! (Cu glas accentuat!) 
RE-PE-TA-REA! 

Viorel: Repetarea!? 

Mihai: Da Viorel: repetarea! 

Ion: Repetarea? 

Mihai: Da Ion! Ţi-am spus că e evidentă în vorbe: repetarea! 

Ioana: Repetarea, zici tu... 

Mihai: Exact Ioana, repetarea şi iarăşi repetarea, prezentă 
peste tot: în gândire şi în fapte, în viaţă şi în lume. 

Viorel (după un moment de tăcere): Aşa deci: repetarea... 

Mihai: Da... Repetarea... 

Gheorghe (după o mică pauză): Mihai, ce este repetarea? 

(Mihai tace un moment apoi se ridică de pe scaun, face câţiva 
paşi meditativi prin fața grupului de filosofi după care arată cu 
degetul (încet, fără grabă) spre pământ... spre cer... spre 
Gheorghe... spre el... spre Viorel, Ion şi Ioana... spre Laura... din 
nou spre el însuşi şi apoi spre public... 

După care se aşează din nou pe scaun şi cugetă, fără să spună 
nimic. Ceilalţi meditează şi ei în tăcere la răspunsul dat de 
Mihai...) 

Viorel (după două minute de meditaţie): Fraţilor eu mă duc să 
fac o drumeţie pe munte, să meditez în mişcare la această 
repetare... Cine vine cu mine? 

Gheorghe: Ce idee bună! Meditaţie în mişcare pe a lumii 
repetare! Eu vin!... Ion, Ioana voi veniţi? 

Ioana: Venim! 

Ion: O plimbare prin aer liber e oricând binevenită! 

Viorel: Mihai, tu ce faci? Vii cu noi? 

Mihai: Mergeţi liniştiţi, eu mai rămân puţin în tăcere... Laura te 
rog rămâi cu mine, că trebuie să discutăm ceva! 

Viorel: Atunci discuţie plăcută! 

Laura: Plimbare plăcută! 

(Viorel, Gheorghe, Ion şi Ioana ies de pe scenă. Mihai şi Laura 
mai rămân un moment în tăcere... Mihai meditează cu ochii 
închişi...) 

5. Ce este femeia? 


Laura: Mihai... 

Mihai: Da... 

Laura: Ce voiai să discutăm? 

Mihai (deschide ochii şi o priveşte): Laura... Ştii că odată am 
meditat intens la întrebarea „Ce este femeia?”?... 

Laura: Când? 

Mihai: Zilele trecute! 

Laura: La asta meditai? 

Mihai: Da! 

Laura: De ce? 

Mihai: Mi s-a părut un subiect foarte potrivit de meditaţie... Am 
fost tentat să ajung să înţeleg misterul feminin... 

Laura: Ai vrut să ne pătrunzi misterul? 

Mihai: Da! 

Laura: Foarte bine! Şi l-ai pătruns? E 

Mihai: Parţial, da... Dar mai mult... nu... In primele ore de 
meditaţie nu am găsit nimic de zis despre golul deschis în fiinţă de 
către femeie... Apoi, deodată, mi s-a ridicat în minte o idee! 

Laura: Ai aflat ce este femeia? Super! De abia aştept să aflu şi 
eu... Te rog să-mi spui ce ai descoperit! 

Mihai: Nimic! 

Laura: Nimic? Ce idee banală! Doar la atât te-a dus capul?... 
Dar cum se poate aşa ceva?... Femeia e un întreg univers de idei! 
Puteai să alegi şi tu una din ele... 

Mihai: Dar am ales una! 

Laura: Nimicul? 

Mihai: Da! 

Laura: De ce? 

Mihai: Tăcerea nu mă ajută să povestesc vidul lăsat prin lume 
de neamul femeiesc!... 

Laura: Ce vid mă Mihai?... Doar atât pot scoate eu la iveală din 
tine? Tăcerea şi vidul? 

Mihai: Dar de ce te superi?... Aducându-le pe acestea în 
manifestare, aduci chiar foarte mult... Câţi oameni nu au căutat 
Tăcerea? Câţi nu s-au luptat să trăiască Vidul?... Şi iată că eu am 
constatat că îl pot atinge spontan, doar întrebându-mă în mod 
repetat „Ce este femeia?”... 

Laura: Cred că glumeşti! 

Mihai: Nu glumesc!... Natura se pare că glumeşte... Oamenii de 
care îţi vorbeam, mulţi dintre ei, erau călugări care au depus 
jurământ de castitate şi şi-au impus să alunge din mintea lor orice 
urmă de femeie... Se pare însă că dacă ar fi încercat contrariul - 


130 


Radu Lucian Alexandru 


adică să-şi umple mintea cu femeia, cu meditaţia pe femeie, cu 
concentrarea pe întrebarea „Ce este femeia?”, atunci tăcerea, 
liniştea, vidul căutat de ei ar fi venit oarecum de la sine... 

Laura: Chiar crezi? 

Mihai (zâmbind): Nu... Am glumit!... Nu ştiu dacă şi în cazul 
altora s-ar fi întâmplat la fel... Dar în mine, preţ de câteva ore, ba 
chiar zile, această întrebare nu a trezit la viaţă absolut nimic... Am 
descoperit că pentru mine ea e o întrebare care calmează şi 
linişteşte în mod profund mintea... 

Laura: Oare de ce? 

Mihai: Nu ştiu! Tu ce crezi? 

Laura: Eu sunt absolut surprinsă de ce îmi povesteşti! Nu m-am 
gândit niciodată că însemn atât de puţin pentru tine... Dar ce zic 
puţin? Practic tu zici că nu însemn nimic!... Existenţa mea e un vid 
pentru tine!... 

Mihai: Laura! Hai nu te supăra, că nu am meditat asupra ta! Am 
meditat asupra femeii în general! Dacă meditam asupra ta, în 
urma meditaţiei, sunt sigur că ţi-aş fi scris un întreg volum de 
poezii, toate doar despre tine... f 

Laura: Chiar?... Vai, ce mă bucur!... Înseamnă că m-am 
înşelat... Eu însemn ceva pentru tine - chiar foarte mult... Doar 
celelalte femei sunt nimic pentru tine... Extraordinar! Dacă e aşa, 
înseamnă că tu eşti bărbatul ideal!... Când te gândeşti la mine, 
scrii un întreg volum de poezii, iar când te gândeşti la alte femei, 
în capul tău nu se arată nimic... Ce mă bucur!... Tu eşti bărbatul 
ideal! 

Mihai: Pe bune? 

Laura: Da! Ce femeie nu visează ca bărbatul ei să o vadă doar 
pe ea şi pe nici o alta? 

Mihai: Tu asta visezi? 

Laura: E... Nu chiar... Cred că m-a luat gura pe dinainte şi ţi-am 
spus ceva secret femeiesc care nu trebuia divulgat... 

Mihai: Chiar?... Vezi?... Meditam eu ce meditam şi nu-mi venea 
mai nici o idee, aşa că m-am gândit că cel mai bine este să amo 
discuţie cu tine, că poate aşa aflu şi eu câte ceva despre femeie... 
Şi uite că intuiţia mea a fost corectă... 

Laura: Sper că nu vrei să-ţi spun eu ce este femeia! 

Mihai: Ba da! Dar numai dacă ştii! Dacă nu ştii... 

Laura: Ştiu! Cum să nu ştiu!... Dar nu pot să-ţi spun! 

Mihai: De ce? E secret? Haide, te rog frumos să-mi spui! Sau 
măcar să-mi confirmi intuiţiile mele! 

Laura: Ce intuiţii? 

Mihai: Uite una din ele: când meditez la această întrebare, în 
mintea mea e linişte... Aşa că de aici eu am tras concluzia că 
femeia e o realitate ce poate fi atinsă cel mai bine în tăcere - în 
comunicarea lipsită de cuvinte... Am dreptate? 

Laura: Ai! Femeia preţuieşte foarte mult această comunicare 
intuitivă, această comunicare de dincolo de cuvinte - prin gesturi, 
prin atingeri, prin zâmbet, prin privire... Dacă ai suficientă tăcere 
în tine, femeia va fi atrasă de tine ca de un magneti... 

Mihai: O, ce prost sunt! Dacă ştiam asta mai demult, aş fi 
învăţat mai bine cum să-i vorbesc femeii prin tăcere! 

Laura: Lasă că înveţi de aici încolo! 

Mihai: Nu! Nu cred! Eu vreau să-i vorbesc prin vorbe... Mie îmi 
plac vorbele!... 

Laura: Dar ea nu o să te înţeleagă! Femeia înţelege cel mai bine 
tăcerea unei îmbrăţişări aflate natural dincolo de cuvinte! 

Mihai: Se cer deci mai multe fapte în tăcere şi mai puţine vorbe 
cu zgomot? 

Laura: Exact! 

Mihai: Atunci femeia este tăcerea? 

Laura: Da! Femeia este atracţie, iubire, pasiune, dăruire... 
Tăcerea pe care ea o caută şi o preţuieşte e un semn de linişte şi 
de pace, de bună vieţuire, de împăcare şi de mulţumire... Femeia 
ţine laolaltă neamul omenesc, fiindcă ea ştie să tacă când e cazul 
şi, mai ales, fiindcă ea ştie să vorbească în aşa fel încât în lume să 
se poată restaura pacea, liniştea şi tăcerea după o perioadă de 
agitaţie, conflict şi prea multă vorbărie... 

Mihai: Tu sigur aşa eşti!... Dar oare toate femeile sunt ca tine? 

Laura: In filosofie da! In filosofie femeile sunt destul de 
tăcute... 

Mihai: La fel ca tine? 

Laura: La fel ca mine! 

Mihai: Dar tu vorbeşti destul de mult! Poate chiar la fel de mult 
ca şi mine!... 

Laura: Asta doar fiindcă tu mă provoci mereu spre vorbire cu 
întrebările tale! 

Mihai: Nu mă pot abţine! 

Laura: De ce? 

Mihai: Fiindcă frumuseţea ta nu îmi dă pace! 

Laura: Găseşti că sunt frumoasă? 

6. Frumuseţea 


Mihai: Înainte de orice, frumuseţea se exprimă prin femeie... 

Laura: Ce femeie? Mihai, tu te uiţi şi după alte femei?... Şi eu 
care credeam că tu eşti bărbatul ideal! 

Mihai: Păi sunt... Mă uit după femei doar ca să le admir 
frumuseţea... Mă uit la ele... ca la o operă de artă... 

Laura: Şi la mine cum te uiţi? 

Mihai: Mă uit... Mă uit şi la tine... De ce să nu mă uit?... Dar pe 
tine nu te văd la fel ca pe celelalte femei... 

Laura: Normal! Pe mine mă vezi mai des... Mă vezi şi 
demachiată... Poate că te-ai obişnuit cu mine şi nici nu mă mai 
vezi... 

Mihai: Ba te văd!... Pe tine te văd ca pe iubita mea... 

Laura: Şi iubita ta nu e o operă de artă? 

Mihai: Cum nu? Una dintre cele mai frumoase! 

Laura: Mulţumesc de apreciere!... Totuşi, până la urmă, se pare 
că nu eşti bărbatul ideal, fiindcă te uiţi şi după alte femei... 

Mihai: Doar ca după nişte opere de artă, iubi... Doar ca după 
nişte fiinţe frumoase... 

Laura (uşor supărată): Fiinţe frumoase zici!... Hai că m-am 
lămurit!... Las-o baltă şi continuă-ţi ideea! 

Mihai: Hm... Hm... Deci: femeia este o operă de artă... De 
aceea, femeia este manifestarea vie a frumuseţii printre oameni... 
intre femeie şi frumuseţe e o legătură atât de strânsă, încât, 
atunci când privesc o femeie, eu văd, mai întâi de toate, prezenţa 
înălţătoare a frumuseţii... Această frumuseţe mă linişteşte, mă 
încântă, mă face să rămân în tăcere spre uimire. Frumuseţea 
femeii trezeşte în mine tăcerea contemplării... In faţa frumuseţii ei 
naturale vorbele mele se dau la o parte şi doar admiră existenţa ei 
spre prezenţă artistică explicită... 

Laura: Spre prezenţă artistică zici? 

Mihai: Da Laura! Doar ştii cât de mult iubesc eu arta! 

Laura: Bine că nu iubeşti femeia! 

Mihai: Dar eu iubesc femeia!... 

Laura: Ca pe o operă de artă... ştiu... continuă! 

Mihai: Hm... Hm... Prin urmare, pentru mine întrebarea „Ce 
este femeia?” e o întrebare estetic-contemplativă... Una care, 
printre altele, caută să afle ce este frumuseţea şi cum se manifestă 
ea prin realitate... 

Laura: Mihai, nu cumva tu idealizezi femeia? 

Mihai: Nu... Dar chiar şi neidealizată, femeia tot e frumoasă... 

Laura: Mda... E frumoasă ca o operă de artă... Ştim deja asta... 
Continuă! Vreau să văd unde vrei să ajungi! 

Mihai: La expoziţie! 

Laura: Unde? 

Mihai: Pe stradă, în parc, prin locurile publice, în reviste, în 
filme... oriunde se poate admira frumuseţea acestei opere de artă 
care este femeia... 

Laura: Zi că-ţi fug ochii după femei şi cu asta basta!... Ce tot o 
dai cu opera de artă şi cu estetica? 

Mihai: Laura, am nevoie de ele! 

Laura: De cine? De femei? 

Mihai: Da, de ele! Gândeşte-te şi tu Laura!... Cum s-ar mai 
exprima frumuseţea prin lume, dacă ar lipsi femeia? 

Laura: Las-o încolo de femeie, că m-ai înnebunit cu ea! Uite: 
dacă toate femeile ar dispărea în mod misterios din lume şi doar 
eu aş mai rămâne, toată frumuseţea femeii s-ar exprima doar prin 
mine! Am dreptate? 

Mihai: Ai!... Dar cum ele nu dispar, tu eşti nevoită să exprimi 
doar o parte din această frumuseţe şi să mai laşi şi la altele câte 
ceva... Oare te supără acest lucru? 

Laura: Nu! 

Mihai: Nu puţin? 

Laura: Poate un pic! 

Mihai: De ce? 

Laura: Nu ştiu... Continuă-ţi te rog idea! 

Mihai: Aşa... Frumuseţea se exprimă deci prin femeie... 
Esteticianul care nu înţelege femeia nu înţelege nici frumuseţea... 
(După un moment de tăcere:) Auzi tu Laura... Tu ce crezi? Femeia 
este frumoasă? 

Laura (cu voce prefăcută): Nu... Este urâtă! 

Mihai (râzând): Atunci se explică.... 

Laura: Ce? 

Mihai (râzând): De ce nu poţi tu să înţelegi femeia! 

Laura: Poate fi femeia înţeleasă? 

Mihai (serios): Doar în măsura în care poate fi înţeleasă 
frumuseţea... Înțelegerea în acest caz înseamnă intuiţie, senzaţie, 
percepţie, simtire, emoție, impresie, elan, înălţare, admiraţie, 
mulţumire, revelaţie... 

Laura: Tu crezi că toate femeile sunt frumoase? 

Mihai: Toate!... Fără excepţie!... Insă unele sunt mai frumoase 
decât altele pe anumite linii de manifestare a frumosului: unele 
excelează în graţie, altele excelează în dăruire, unele excelează în 
atracţie, altele în răsplătire, unele în îmbrăţişare, altele în atingere, 
unele au o privire răpitoare, altele o voce cuceritoare, unele când 
se mişcă, parcă dansează, pe altele când se arată, se vede bucurie 
de viaţă şi cântare, unele sunt o poezie, altele o floare de 
primăvară... 

Laura: Nu te ştiam un aşa mare admirator al femeii... 

Mihai: Femeia e lumea prin care frumuseţea capătă conştiinţă şi 
libertate de exprimare artistică în societate... Ce ar fi femeia fără 
frumuseţe? Şi ce ar fi frumosul fără de femeie?... 

Laura: Mihai, tu crezi că eu sunt frumoasă? 

Mihai: Fiecare femeie e frumoasă în felul ei... Tu ai o frumuseţe 
care farmecă aşa de mult încât, uneori, tulbură... Şi mă tulbură 
aşa de mult, încât, uneori, mă face să te întreb „Ce este 
femeia?”... 

Laura: Frumuseţea? 

Mihai: Mai înainte de toatel... 

Laura: Te-am tulburat? 

Mihai: Nu doar o dată! 

Laura: Frumuseţea mea te-a tulburat? 

Mihai: Acesta e rolul ei să tulbure, să atragă, să unească... 

Laura: Trebuie deci să mă studiezi pe mine, dacă vrei să 
înţelegi frumuseţea! 

Mihai: Te studiez!... Te privesc şi te ascult cu foarte mare 
atenţie şi mă întreb: „Ce este femeia?”... 

Laura: Bărbatul nu este frumos? 

Mihai: Tu ce crezi? 

Laura: Bărbatul este manifestarea prin care frumosul vine în 
lume... 

Mihai: Înţeleg ce zici... Prin femeie se manifestă frumuseţea, iar 
prin bărbat frumosul... 

Laura: Frumuseţea este atrasă de frumos, iar frumosul e atras 
de frumuseţe... Bărbatul e frumos, femeia e frumoasă, iar când 
sunt împreună,  frumosul-frumuseţe străluceşte în lume... 
Categoria estetică se manifestă şi prin bărbat, şi prin femeie - 
pentru bărbat ea se manifestă prin femeie, pentru femeie ea se 

manifestă prin bărbat... 

7. Ce este omul? 


Mihai: Ai dreptate! Femeia e doar jumătate din problemă... 
Problema întreagă şi adevărată este „Ce este omul?”... 

Laura: Omul nu există!... Omul e o ficţiune... Nu există decât 
bărbaţi şi femei... 

Mihai: Dar dacă există? Dacă omul e realitatea care apare 
atunci când bărbatul şi femeia sunt împreună spre iubire şi acţiune 
unitară, creând astfel o unire pe care o putem numi OM?... 

Laura: Un bărbat şi o femeie care se iubesc reciproc creează 
omul?... Aşa explici tu tendinţa naturală spre cuplu, spre legătura 
duală ce apare între bărbat şi femeie? Prin apariţia omului? 

Mihai: Eu sunt un bărbat. Tu eşti o femeie. Intre noi este o 
legătură de iubire!... Iată omul!... 

Laura: Unde? 

Mihai: In frumosul-frumuseţe care se naşte din iubirea noastră 
şi care e cu atât mai mare, mai convingător şi mai plăcut la 
vedere, cu cât iubirea noastră este mai mare! 

Laura: Omul se naşte din relaţia de iubire care există între un 
bărbat şi o femeie? 

Mihai: Da... Eu aşa înţeleg omul: un bărbat, o femeie şi o 
relaţie de iubire... 

Laura: Şi umanitatea? 

Mihai: Umanitatea e formată din oameni care se iubesc şi se 
ajută unii pe alţii!... 

Laura: Şi cum numeşti tu momentul când el şi ea, fiind încă la 
începtul relaţiei, nu se înţeleg suficient de bine, pentru a se iubi 
cum se cuvine? 

Mihai: Lupta pentru om!... Încercările naşterii omului!... 

Laura: Dar când o relaţie începe să se destrame, iar certurile 
devin din ce în ce mai dese?... Acest moment cum îl numeşti? 

Mihai: Distrugerea omului... Dizolvarea unui om spre naşterea 
altuia... Omul e un bărbat, o femeie şi o relaţie de iubire... Când 
unul dintre aceşti trei factori lipseşte, omul nu poate să existe... 

Laura: Vorbeşti de o adevărată mistică a omului!... 

Mihai: Vorbesc de o realitate!... Femeia poate reprezenta 
singură omul? 

Laura: Nu! 

Mihai: Dar bărbatul? 

Laura: Nici el! 

Mihai: Dar bărbatul şi femeia care nu se află într-o relaţie de 
iubire? 

Laura: E absolut necesară această iubire? 

Mihai: Mai mult decât orice!... Puterea omului e o putere 
creatoare - când femeia se uneşte cu bărbatul în iubire, omul 
creează... 

Laura: Ce? 

Mihai: Artă! 

Laura: Ce artă? 

Mihai: Arta de a trăi omeneşte!... Arta de a visa iubirea... Arta 
de gândi unitatea! Arta de a dansa prin plăcere... Arta de a povesti 
bunătatea... Arta de a dialoga cu fiinţa complementară... Arta de a 
juca teatru spre revelare de ascuns... Arta de a picta prin 
filosofie... Arta de a scrie poezii răpite de emoție... Arta de cânta 
călătorind prin destin... 

Arta... e creată de iubirea dintre un bărbat şi o femeie, adică de 
om... Omul e sursa din care izvorăşte arta... Bărbatul e frumos, 
femeia e frumoasă, iar iubirea dintre ei e o frumuseţe... Acţionând 
împreună aceste trei feluri de frumos generează arta omului... 

Un bărbat, o femeie şi o iubire: iată esenţa artistică a omului!.., 

Laura: Nu idealizezi? 

Mihai: Nu!... Un mascul, o femelă şi iubirea dintre ei: iată 
izvorul artei animalice... 

Laura: E adevărat că foarte multă artă se naşte din dragoste... 
Dar ce faci cu arta care se naşte din ură, din interes, din inerție? 

Mihai: Această artă nu e produsă de un om! Ea e produsă fie de 
un bărbat, fie de o femeie care nu trăiesc o relaţie de iubire... Din 
arta lor lipseşte astfel şi frumosul bărbatului, şi frumuseţea femeii, 
şi prezenţa frumoasă a iubirii!... 

Laura: Dar este artă? 

Mihai: E artă!... Dar e o artă pre-umană sau una post-umană: 
arta care există înainte de om şi după el - arta singurătăţii, arta 
despărțirii, arta instabilității, arta indiferenţei, arta distanţei ce 
apare uneori între bărbat şi femeie... Arta bărbatului singur, a 
femeii singure sau a bărbatului şi a femeii care, deşi stau 
împreună, sunt lipsiţi de iubire unul faţă de altul... 

Laura: Mihai, tu mă iubeşti pe mine? 

Mihai: Cred că ai vrut să întrebi - dacă între noi există iubire?... 

Laura: Scuze! Exact asta am vrut să întreb! 

Mihai: Se produce artă la contactul dintre frumuseţea ta, 
frumuseţea mea şi frumuseţea iubirii noastre? 

Laura: Da... 

Mihai: Atunci înseamnă că între noi există iubire!... 

Laura: Şi cum se constată prezenţa artei care se produce la 
intersecţia dintre frumuseţea mea, frumuseţea ta şi frumuseţea 
iubirii noastre? 

Mihai: De multe ori, sunt uluit, sunt copleşit, sunt ameţit... de 
frumuseţea ta, iar frumuseţea mea se pare că te cheamă mereu 

spre a mea îmbrăţişare, mângâiere şi sărutare... Frumuseţea iubirii 
noastre ne transfigurează şi ne face mai buni! 

(Laura îl îmbrăţişează şi îl sărută...) 

Mihai: Da!... Frumuseţea ta... frumuseţea mea şi iubirea cea 
frumoasă pe care noi o trăim acum... Acesta este omul şi aceasta 
este arta sa!... 

Laura: Unde este omul? 

Mihai: lată-l în frumuseţea din noi! lată-l în vorbele şi în faptele 
noastre de iubire! Iată-l în preocupările noastre filosofice! Iată-l în 
arta produsă de el!... Omul e o ficţiune care creează realitate!.., 
Omul e un simbol care generează artă!... Omul e un semn care 
depune mărturie pentru existenţa frumosului, a frumoasei şi a 
frumuseţii... 

Laura: După cum te exprimi mi se pare că pentru tine omul şi 
arta lui sunt una... 

Mihai: Omul este o operă de artă! Omul şi arta lui apar 
deodată!... Omul generează arta, iar arta îl defineşte ca om... 

Laura: Şi atunci ce zici de omul care nu creează artă? 

Mihai: Un astfel de om nu există!... 

Laura: i-am spus că te iubesc? 

Mihai: Eşti o adevărată artistă!... Dar oare iubirea mea a fost 
auzită de tine? 

Laura: Arta ta vorbeşte de la sine! 

Mihai: Şi care este arta mea? 

Laura: Pe tine te definesc mai multe arte... Dar, în primul rând, 
eu văd în tine arta de a iubi şi apoi arta de a întreba şi arta de a 
răspunde... Dar arta mea care este? 

Mihai: Arta ta... este arta de a incita şi de a susţine mereu spre 
existenţă omul şi arta lui... 

Laura: N-aş putea face mai nimic fără tine! 

Mihai: Atunci înseamnă că arta mea izvorăşte din tine, arta ta e 
stimulată de mine, iar arta noastră apare la întâlnirea dintre arta 
ta de a fi şi arta mea de a exista!... 

Femeia e frumoasă şi omul e frumos!... Frumuseţea îi defineşte 
în mod esenţial pe amândoi!... Femeia este frumuseţe... Omul e 
frumos de trei ori: prin partea lui feminină, prin partea sa 
masculină şi prin relaţia de iubire ce există între ele... 

Laura: Frumos!... Acesta este un răspuns frumos!... Dar este şi 
adevărat? 

Mihai: Doar acolo unde există iubire între un frumos, aşa ca 
mine, şi o frumoasă, aşa ca tine! 

Laura: Iubirea noastră e adevărată? 

Mihai: Nu ştiu dacă e adevărată!... Dar ştiu sigur că e 
frumoasă! 

Laura: Te îndoieşti de adevărul iubirii noastre, dar nu te 
îndoieşti de frumuseţea ei?... E posibil aşa ceva? 


138 


Radu Lucian Alexandru 


Mihai: Dar chiar aici e frumuseţea cea mai înaltă a acestei iubiri 
- în capacitatea sa lucidă de a-şi pune mereu sub semnul întrebării 
adevărul ei! 

Laura: Care este acest adevăr? Care este adevărul iubirii? 

Mihai: Adevărul este că femeia iubeşte bărbatul, iar bărbatul 
iubeşte femeia!... Adevărul este că tu mă iubeşti pe mine şi eu te 
iubesc pe tine... Adevărul este că, chiar dacă această iubire pe 
care noi o trăim nu este perfectă, nici infinită şi nici eternă, ea este 
totuşi o iubire extrem de frumoasă... E o iubire de care te poţi 
chiar îndrăgosti!... 

Laura: Te-ai îndrăgostit de iubirea ta pentru mine? 

Mihai: Şi tu te-ai îndrăgostit de iubirea mea pentru tine! 

Laura: Ce fel de dragoste e aceasta? 

Mihai: E o dragoste în oglindă: cel care dăruieşte iubire 
primeşte iubire, cel care primeşte iubire dăruieşte iubire... 

Laura: Nu e prea multă iubire în povestea aceasta? 

Mihai: Niciodată nu e prea multă iubire!... Dar uneori e prea 
puţină!... 

Laura: Nu există suficientă frumuseţe de iubit? Sau de ce? 

Mihai: Frumuseţe există destulă!... Doar că trebuie să mai fie şi 
ochi să o vadă!... Bărbatul vede destul de uşor frumuseţea femeii, 
iar femeia vede şi ea destul de bine frumuseţea bărbatului... mai 
greu pentru unii este însă să vadă frumuseţea iubirii din ei şi dintre 
ei pentru a crea astfel omul şi arta lui... 

Laura: De ce le e greu acestor nefericiti să vadă frumuseţea 
iubirii? 

Mihai: De ce există singurătate? De ce există despărţire? De ce 
există distanţă? 

Laura: Pentru ca bărbatul se se întrebe „Ce este femeia?”, iar 
femeia să se întrebe „Ce este bărbatul?” şi împreună să se întrebe 
„Ce este omul?”... 

8. Adevărul 


Mihai: Ce este femeia?... Ce este omul?... 

Laura: Femeia... e frumoasă... Hai să zicem că aici sunt 
oarecum de acord cu tine... Dar omul... nu e doar frumuseţe, ci e 
şi adevăr, bine, libertate, dreptate, unitate, putere, cunoaştere şi 
iubire... Valorile lui sunt multiple, iar semnele sale sunt 
nenumărate... 


Mihai: Şi atunci unde este adevărul? 

Laura: La mine! 

Mihai: Dă-mi-l şi mie! 

Laura: Stai să-l caut! (Işi pune mâinile pe cap, pe piept, pe 
şolduri... ca şi cum ar căuta ceva...) 

Mihai: L-ai găsit? 

Laura: Da... Acum era ascuns în minciună, în greşeală, în 
înşelăciune... 

Mihai: Şi care este adevărul din minciună? 

Laura: Minciuna există şi nu poate fi înlăturată complet şi 
definitiv... 

Mihai: De ce? 

Laura: Pentru că adevărul e la tine! 

Mihai: La mine? Ce să caute la mine? Credeam că ţi l-am dat 
ţie! 

Laura: Când? Adevărul tău a rămas la tine... Te rog deci acum 
dă-mi-l şi mie! 

Mihai: Ţi l-aş da... dar nu îl am... 

Laura: Nu-ţi porţi adevărul cu tine? 

Mihai: Adevărul meu îl port mereu cu mine... El coboară din 
gura mea prin cuvinte şi se desprinde din gândurile mele prin 
fapte... 

Laura: Şi atunci care e problema? Dă-mi şi mie puţin din 
adevărul tău! 

Mihai: Duci lipsă de adevăr?... Tu nu-ţi porţi adevărul tău cu 
tine? n 

Laura: Il port... 

Mihai: Hai atunci să facem schimb!... Tu-mi dai un pic de 
adevăr de la tine şi eu îţi dau un pic de adevăr de la mine! 

Laura: Ce adevăr vrei să-ţi dau? 

Mihai: Vreau să-mi spui adevăratul răspuns la întrebarea „Unde 
este adevărul?” 

Laura: Acolo! (Arată cu mâna în depărtare...) 

Mihai: Acolo? 

Laura: Aici! 

Mihai: Aici? 

Laura: Adevărul este peste tot!... Trebuie doar să-l căutăm cu 
maximă sinceritate pentru a-l vedea şi a-l înţelege... 

Mihai: Şi care este adevărul? 

Laura: Adevărul este că există greşeală... 

Mihai: Din ce cauză? 

Laura: Deoarece adevărul nu este peste tot... Sunt foarte multe 
locuri care sunt pline de minciună, de greşeală şi de înşelăciune! 

Mihai: Adevărat ai grăit! Peste tot există adevăr şi minciună, 
corectitudine şi greşeală, sinceritate şi înşelăciune... Dar tu cum 
diferenţiezi adevărul de minciună? 

Laura: Prin verificarea corespondenţei dintre vorbă şi evidenţa 
perceptivă, a coerenţei dintre exprimare şi legile logice, a utilității 
înfăptuirii unui presupus adevăr şi mai ales prin trăirea lui directă 
printr-o experienţă revelatoare de adevăr sau chiar prin mai 
multe... 

Mihai: Eu sunt adevărat? 

Laura: Stai să te verific! (Pune palmele pe el şi-l pipăie...) Te 
simt!... Ai claritate şi destul de multă coerenţă în exprimarea ta 
formală... îmi produci plăcere şi mai presus de toate (1] sărută)... 
trăiesc o sărutare a buzelor tale (ÎI sărută din nou...)... Dar eu? Eu 
sunt adevărată? 

Mihai: Hai să vedem! (O priveşte cu atenţie.) Fă o piruetă!... 
Frumos!... E evident: te văd!... Spune-mi acum o vorbă! 

Laura: Eu sunt adevărată? ; 

Mihai: Te aud!... Dă-mi acum un sărut şi o îmbrăţişare! (II 
sărută...) Te-am gustat şi te ating, iar parfumul tău este 
încântător... 

Laura: Deci sunt adevărată? 

Mihai: Mă mai gândesc! 

Laura: La ce? 

Mihai: Dacă este adevăr în tine şi dincolo de formă.. 

Laura: În gândirea mea? În emoţiile mele? În dorinţele mele? 

Mihai: Da! 

Laura: Şi nu este? 

Mihai: Este! 

Laura: Atunci sunt adevărată pentru tine? 

Mihai: Te îndoieşti de acest adevăr? 

Laura: Doar puţin şi doar câteodată... - Exact cât e nevoie 
pentru ca să nu mă îmbăt cu iluzia adevărului... 

Mihai: Eşti o iluzie? 

Laura: Adevărul meu nu este nici complet, nici definitiv! 

Mihai: Dar al cui este? 

Laura: Al nimănui! 

Mihai: Şi atunci? 

Laura: Şi atunci trebuie să ţin mereu minte că adevărul este 
relativ... 

Mihai: Chiar şi adevărul tău? 

Laura: Mai ales adevărul meu! 

Mihai: Şi atunci unde se află adevărul aşezat? 

Laura: În relativitate şi în probabilitate... 

Mihai: Eu sunt relativ şi tu eşti probabilă? 

Laura: Da... Eu sunt relativă la tine şi tu eşti relativ la mine... 
Relativitatea mea te implică pe tine, relativitatea ta mă presupune 
pe mine... Eu sunt la fel de probabilă, pe cât eşti tu de probabil! 

Mihai: Sunt probabil? 

Laura: Eşti? 

Mihai: M-ai probat? 

Laura: Şi încă de câte ori! 

Mihai: Şi cum m-ai găsit? 

Laura: Foarte probabil! 


9. Existenţă, cunoaştere, comunicare 


Mihai: Ce ai probat? Existenţa mea? Cunoaşterea existenţei 
mele? Sau comunicarea cu această existenţă relativ cunoscută ţie? 

Laura: Existenţa ta o probez şi acum... Mă uit la tine şi-ţi 
probez existenţa! Te ascult şi existenţa ta este probată... Te 
ating... Şi te probez! 

Mihai: Ca pe o haină? Ca să vezi dacă ţi se potriveşte? Ca să 
vezi dacă eu sunt potrivit cu măsura ta? 

Laura: Doar o măsură am... Şi aceea e măsura mea... Cu ea 
măsor pe oricine... Cu ea te măsor şi pe tine! 

Mihai: Măsura ta este valoarea ta? 

Laura: Da. E valoarea pe care o am şi valoarea pe care o caut! 
Valoarea pe care o ştiu şi valoarea pe care o apreciez!... Măsura 
mea e valoarea mea... 

Mihai: Şi ţi-ai măsurat valoarea? 

Laura: Da! 

Mihai: Cum? 

Laura: Căutând adevărul tău spre a cunoaşte adevărul meu! 

Mihai: Pui adevărul meu mai presus de tine? 

Laura: Nu... Dar îl folosesc pentru a mă descoperi cu ajutorul 
lui... 

Mihai: Existenţa mea e deci o probă pentru tine... 

Laura: Da... Tu mă probezi pe mine şi eu te probez pe tine... Eu 
te supun unor probe şi tu mă supui unor probe... 

Mihai: Ca să aflu ce?... 

Laura: Ca să aflam dacă existenţele noastre sunt compatibile! 

Mihai: Şi sunt? 

Laura: Mai mult decât am fi înclinați să recunoaştem... 

Mihai: De ce? 

Laura: Fiindcă a comunica e un lucru complicat... 

Mihai: Comunicarea e complicată? 

Laura: Comunicarea e simplă, interpretarea e mai complicată... 

Mihai: Adică ţie ţi-e simplu să comunici cu mine, dar ţi-e mai 
greu să mă înţelegi? 

Laura: Nu doar să te înţeleg, ci şi să mă înţeleg... Nu vezi ce 
simplu e să comunicăm? Mai greu e să ne înţelegem! 

Mihai: Cunoaşterea e mai grea decât comunicarea? 

Laura: Este... Dar nici cunoaşterea nu e chiar aşa de grea... 
Este ceva chiar mai greu de înţeles... 

Mihai: Ce? 

Laura: Existenţa! 

Mihai: Fiinţa? 

Laura: Da... Ce este?... lată întrebarea! 

Mihai: Dar nu e greu de răspuns!... Fiinţa este... Cunoaşterea 
are loc... Comunicarea există! 

Laura: De acord cu tine... Dar ce este fiinţa? Ce este 
cunoaşterea? Şi ce este comunicarea? 

Mihai: Fiinţa este acea realitate pe care noi o cunoaştem şi cu 
care noi comunicăm... Cunoaşterea şi comunicarea dau putere 
existenţială fiinţei... 

Laura: Te referi la fiinţa umană? 

Mihai: Mai ales la fiinţa umană! 

Laura: Atunci omul e acea fiinţă care cunoaşte şi care 
comunică? 

Mihai: Da... 

Laura: Ce cunoaşte şi ce comunică? 

Mihai: Mai întâi de toate, o întrebare... Ba chiar mai multe! 

Laura: Ce întrebări? 

Mihai: De exemplu, întrebările următoare: „Ce semnifică a 
exista?”, „Ce cuprinde a cunoaşte?” şi „Ce înseamnă a 
comunica?”... 

Laura: Adică, „Ce este existenţa?”, „Ce cunoaşte cunoaşterea?” 
şi „Ce comunică comunicarea?”... 

Mihai: Da... Omul se poate întreba... 

Laura: Ce? 

Mihai: Orice! 

Laura: Fiindcă întrebarea există şi este peste tot!... Atunci, 
existenţa este o întrebare? 

Mihai: Chiar mai multe... De exemplu, „Ce este existenţa?”, „Ce 
se cunoaşte din existenţă?”, „Ce semnifică a exista?”, „Cum 
comunică existenţa?”, „De ce?” etc. A cunoaşte faptul că exişti e a 
recunoaşte faptul că te întrebi... 

Laura: Dar a comunica?... Ce înseamnă a comunica?,.. Ce 
comunică comunicarea? 

Mihai: De toate pentru toţi!... A comunica înseamnă multe, dar, 
uneori, a comunica e doar a exista în faptul de cunoaştere al 
comunicării... 

Laura: Şi ce e dincolo de comunicare? 

Mihai: Repetarea prin întâmplare! 

Laura: E o nouă paradigmă a filosofiei? 

Mihai: Nu... E doar ceea ce este de când lumea, ceea ce este 
peste tot şi ceea ce va fi până la sfârşitul existenţei şi dincolo de 
el... 

Laura: Dar această repetare prin întâmplare există? Poate fi 
cunoscută? Poate fi ea comunicată? 

Mihai: La toate aceste întrebări există un singur răspuns... 

Laura: Care? 

Mihai: Priveşte în jur! Ascultă!... Atinge!... Gândeşte-te!.., 
Simte! Doreşte! Aminteşte-ţi!... Orice ai contempla un singur lucru 
contempli! 

Laura: Ce? 

Mihai: Repetarea prin întâmplare! 

10. Când este timpul? 


Laura: Şi atunci... Când este timpul? 

Mihai: Timpul este acum! 

Laura: Acum? 

Mihai: Dar când? 

Laura: De exemplu, atunci! 

Mihai: E şi atunci!... 

Laura: Când? 

Mihai: Când a sosit timpul!... Când va veni timpul! Sau când 
vine timpul! 

Laura: Când vine timpul? 

Mihai: Timpul cui? 

Laura: Timpul adevărului, de exemplu, sau timpul iubirii, sau 
timpul binelui... 

Mihai: Tot timpul... Idealurile sunt în noi tot timpul... Trebuie 
doar să le lăsăm să se manifeste prin noi! 

Laura: E timpul? 

Mihai: Acum e timpul potrivit! A sosit timpul... Şi tot vine... ca 
să trăim în realitate prin ideal... trebuie doar să ne trezim la 
această realitate... 

Laura: Atunci trezeşte-te! 

Mihai: Să mă trezesc? 

Laura: Trezeşte-te! 

Mihai: Dar sunt treaz! 

Laura: Eşti treaz? 

Mihai: Da... M-am trezit mai demult... 

Laura: A, da? 

Mihai: Da! 

Laura: Atunci e bine... Bine că te-ai trezit la realitate... Şi acum 
ştii cum e realitatea? 

Mihai: Ştiu! 

Laura: Cum e? 

Mihai: Cum să fie? 

Laura: Cum e realitatea? Cum arată ea? Cum percepi tu ceea ce 
este? Cum simţi tu ceea ce este? 

Mihai: Arată foarte limpede şi extrem de clar... 

Laura: Cum? 

Mihai: Exact ca o repetare prin întâmplare! 

Laura: Realitatea e repetare prin întâmplare? 

Mihai: Da Laura! Trezeşte-te la repetare! Trezeşte-te spre 
întâmplare!... Trezeşte-te la realitate Laura! 

Laura: Dar m-am trezit! 

Mihai: A, da? 

Laura: Da... 

Mihai: Când a fost timpul trezirii tale? 

Laura: Mai demult... 

Mihai: Şi ai găsit adevărul? 

Laura: Da... 

Mihai: Unde este adevărul? 

Laura: Adevărul este în ceea ce se percepe, în ceea ce se simte, 
în ceea ce se gândeşte, în ceea ce se trăieşte... 

Mihai: Şi ce se percepe? Ce se simte? Ce se gândeşte? Ce se 
trăieşte? 

Laura: Spune tu! 

„Mihai: Doar două lucruri Laura... Doar două lucruri: Repetarea 
şi Intâmplarea... 

Laura: Acestea sunt valorile tale? 

Mihai: Doar acestea există... În nici o valoare nu există nimic în 
afară de repetare şi de întâmplare... De fapt, valoarea nici nu 
există, dacă prin valoare înţelegem altceva decât repetare şi 
întâmplare... 

Laura: Eu sunt o repetare pentru tine? 

Mihai: Da Laura... O repetare prin întâmplare... 

Laura: Eu sunt o întâmplare pentru tine? 

Mihai: Da Laura... O întâmplare care s-a repetat! 

Laura: Doar atât? 

Mihai: Crezi că eşti mai mult de atât? 

Laura: Nu ştiu... Pot fi mai mult de atât? 

Mihai: Nu Laura... Nu ai cum... Doar repetarea şi întâmplarea 
există... restul sunt  iluzii!... Adevărul este repetare prin 
întâmplare, iar dacă eliminăm din el repetarea şi întâmplarea, nu 
mai rămâne nimic în el... Timpul este repetare prin întâmplare, iar 
dacă am putea elimina din el repetarea şi întâmplarea, timpul nu 
ar mai exista!... Valorile sunt repetări prin întâmplare... valorile 
nici nu există, dacă înţelegem prin ele altceva decât repetare şi 
întâmplare... Prin urmare, fiinţa nu este decât aşa cum este - 
adică, o repetare prin întâmplare şi nimic altceva... Şi la fel este 
cunoaşterea ei, şi la fel este comunicarea de care este ea 
capabilă... 

Laura: Hai să verificăm răspunsul acesta! 

Mihai: Cum? 

Laura: Să-l ignorăm o vreme... Să ne comportăm ca şi cum el 
nu ar fi şi să căutăm alte răspunsuri la întrebarea „Ce este omul?”, 
pentru a vedea astfel dacă ne vom întoarce tot la el sau dacă nu 
cumva vom găsi alte răspunsuri poate chiar mai profunde... 

Mihai: Crezi că sunt? 

Laura: Hai să vedem! 

Mihai: Bine... Hai! 

Laura: Atunci întreabă! 

11. Femeia este... 


Mihai: Ce este omul? 

Laura: Parcă nu de aici am pornit... 

Mihai: Scuze... Ce este femeia? 

Laura: E, aşa mai merge... În viaţa umană totul porneşte de la 
femeie... Spune-mi atunci: ce este femeia? 

Mihai: Ce este un căţel? 

Laura: Femeia este un căţel? 

Mihai: Ce este o pisică? 

Laura: Femeia este o pisică? 

Mihai: Ce este o floare? 

Laura: Femeia este o floare? 

Mihai: Ce este frumuseţea? 

Laura: Femeia este frumuseţea? 

Mihai: Ce este iubirea? 

Laura: Femeia este iubirea? 

Mihai: Ce este îmbrăţişarea? 

Laura: Femeia este îmbrăţişarea? 

Mihai: Ce este sărutul? 

Laura: Femeia este sărutul? 

Mihai: Ce este plăcerea? 

Laura: Femeia este plăcerea? 

Mihai: Ce este fericirea? 

Laura: Femeia este fericirea? 

Mihai: Ce este graţia? 

Laura: Femeia este graţia? 

Mihai: Ce este intuiţia? 

Laura: Femeia este intuiţia? 

Mihai: Ce este instinctul? 

Laura: Femeia este instinctul? 

Mihai: Ce este natura? 

Laura: Femeia este natura? 

Mihai: Ce este luna? 

Laura: Femeia este un lup? 

Mihai: Poftim? 

Laura: Scuză-mă!... Femeia este luna? 

Mihai: Nu... Cum să fie luna? Femeia e femeie şi luna e lună! 

Laura: Şi nici lup nu e? 

Mihai: Poate câteodată! 

Laura: Hai mai întreabă-mă! 

Mihai: Iţi place? 

Laura: Îmi place! 

Mihai (după un moment de tăcere): Ce este o varză? 

Laura (surprinsă): Femeia e o varză? 

Mihai: Ce este o capră? 

Laura (şi mai surprinsă): O capră? O varză?... Dar vacă nu e? 

Mihai: Ce este o vacă? 

Laura (uşor iritată): Dar un bou? Un bou ce este? 

Mihai: Scuză-mă!... Te-am jignit? 

Laura: Nu... Cum să mă jigneşti?... Vaca e o fiinţă nobilă... 
Capra la fel, iar varza e foarte bună... 

Mihai (zâmbind): Dar boul? Boul cum e? 

Laura: E ca un fel de vacă, doar că nu dă lapte! 

Mihai (serios): Să înţeleg că nu e bine să compar femeia cu un 
animal? 

Laura: Ba e bine! De ce nu? Femeia este un animal!... Dar 
poate că ar fi indicat să o compari cu animale mai finuţe, mai 
simpatice, mai drăgălaşe!... 

Mihai: Ca de exemplu? 

Laura: De exemplu, cu o veveriţă, cu o căprioară, cu o 
rândunică... sau cu o furnică, cu o albină sau cu o vrăbiuţă... 

Mihai: Vrei să-i scot în evidenţă doar calităţile? 

Laura: Dar ce? Are şi defecte? 

Mihai: Nu!... Femeia e perfectă! 

Laura: Vezi? Aşa te vreau! 

Mihai: Cum? Mincinos? 

Laura: Nu chiar mincinos... Dar poţi fi selectiv! 

Mihai: Bine... Atunci hai să o luăm de la capăt... Femeia este un 
căţel? 

Laura: Ce căţel, mă Mihai? Poate o căţea!... 

Mihai: Dar pisicuţă este? 

Laura: E şi pisicuţă, e şi mâţă! Depinde în ce toane o prinzi! 

Mihai: Dar floare este? 

Laura (râzând): Ce floare? Floarea cucului? 

Mihai (serios): Nu!... Floarea vieţii! 

Laura: E... Aşa mai vii de acasă! 

Mihai: Dar frumuseţe este? 

Laura: Doar dacă nu e urâtă!... 

Mihai: Vrei să zici că femeia nu e nici sărut şi nici îmbrăţişare? 

Laura: Ba este... Aici eşti pe aproape! Continuă! 

Mihai: Şi nu e nici instinct şi intuiţie, inspiraţie şi iubire? 

Laura: Este... Ce e femeia fără instinctul matern? Ce e femeia 
fără intuiţia feminină? Ce e femeia, dacă nu e o inspiraţie continuă 
pentru bărbat?... Şi ce e femeia care nu ştie să iubească? 

Mihai: Nimic? 

Laura: Nimic?... Hai să nu exagerăm!... E totuşi un animal.... 

Mihai: O animală?... Dar şi animalele iubesc!... 

Laura: Nu contează... Oricum nu există femeie lipsită de 
iubire... 

Mihai: Dar rea de gură este? 

Laura: Trebuie să se exprime şi iubirea cumva! 

Mihai: Dar cicălitoare este? 

Laura: Mai este câteodată! 

Mihai: Dar bârfitoare este? 

Laura: Ca tot omul!... Acum ce vrei?... Nu mai poate femeia nici 
măcar să bârfească? Lasă-i şi ei o mică plăcere, că doar nu e 
sfântă! 

Mihai: Nu e? 

Laura: Nu e! 

Mihai: Dar şmecheră este? 

Laura: Femeia a inventat şmecheria!... 

Mihai: În sfârşit ai zis şi tu ceva inteligent despre femeie! 

Laura: Ce? 

Mihai: Că femeia este şmecheră şi bărbatul fraier! 

Laura: Asta crezi tu? 

Mihai (zâmbind): Nu! Nu cred asta! 

Laura: Atunci bărbatul e şmecher şi femeia e fraieră? 

Mihai: Nu! Amândoi sunt şmecheri! 

Laura: Nu sunt amândoi fraieri? 

Mihai: Un fraier şi o fraieră? 


Laura: Da! 
Mihai: Nul!... Dacă ei cred că femeia e o sfântă şi bărbatul e un 
zeu, atunci da... sunt fraieri!... Iar dacă ei cred că femeia e o 


păcătoasă şi bărbatul un desfrânat, atunci sunt cam şmecheri... 

Laura: Mihai... Mie mi se pare că tu ştii ce este femeia! 

Mihai: Uneori prea bine! 

Laura: Şi atunci... dacă femeia nu e nici şmecheră, nici 
fraieră... atunci, ce este femeia? 

Mihai: La ce sunt bune cuvintele, dacă nu pot să spună ce este 
femeia? 

Laura: Chiar aşa! Ce rost mai au cuvintele, dacă nici măcar 
atâta lucru nu pot spune? 

Mihai: Au şi ele un rost! 

Laura: Ce rost? 

Mihai: Rostul lor este acela de a te ajuta să nu mai înţelegi ce 
este femeia! 

Laura: De ce? Ai înţeles-o vreodată? 

Mihai: Da! Înainte de a învăţa să vorbesc şi după ce nu am mai 
ştiut cum să o fac! 

Laura: Ce să faci? 

Mihai: Să vorbesc! Că de ştiut am ştiut ce să fac! 

Laura: Eşti cam şmecher! 

Mihai: Doar din cauză că nu ştiu ce este femeia! 

Laura: Nu ştii? 

Mihai: Uneori nu ştiu... Alteori mă prefac că nu ştiu şi că sunt 


curios să 


Laura: 


femeia? 


Mihai: 
Laura: 
Mihai: 
Laura: 
Mihai: 
Laura: 
: Tu eşti o femeie! 


Mihai 
Laura 
Mihai 
Laura 
Mihai 


Laura: 


aflu... 
Auzi?... Dar de ce te interesează pe tine să ştii ce este 


Dar pe tine nu te interesează să ştii ce este bărbatul? 
Nu neapărat... Eu vreau să ştiu doar cine eşti tu! 

Eu sunt un bărbat! 

Şi eu ce sunt? 

Nu ştii? 

Ba ştiul!... Dar zi tu! 


1 Şi ce e femeia? 


2 O jumătate de fiinţă! 


: Care jumătate? 


: Jumătatea cea mai bună! 


Frumos... Ştii cum să flatezi femeia!... Şi jumătatea 


cealaltă cum e? 

Mihai: E proastă, dar îşi face treaba! 

Laura (râzând): Ce treabă? 

Mihai: Treaba de a contribui cu ceea ce-i revine la manifestarea 
în existenţă a unei noi jumătăţi de fiinţă... 

Laura: Şi fiinţa întreagă ce este? 


Mihai: 


: Ea e fiinţa creatoare... Fiinţa care poate da viaţă! 


Laura: Omul? 


Mihai 


: Fiinţa umană! 


Laura: Şi ce este fiinţa umană? 


Mihai 
de altă 
jumătăţi 


: Fiinţa care se manifestă, pe de o parte, prin femeie şi, pe 
parte, prin bărbat... Ea e fiinţa care generează apariţia 
i de fiinţă ce se manifestă fie ca femeie, fie ca bărbat! 


Laura: În funcţie de ce? 


Mihai 


: În funcţie de întâmplare şi de repetare! 


Laura: Vorbeşti de actul sexual şi de rezultatul lui? 


Mihai 


: Este în el şi repetare, şi întâmplare!... De fapt, cam asta- 


i tot ce este în el!... 
Laura: Nu-i nimic misterios în el? 


Mihai: 


Nu... Tu crezi că misterul femeii este mister sexual? 


Laura: Posibil... 


Mihai: 


Dacă înţelegi sexul, înţelegi femeia? 


Laura: Probabil... 


Mihai: 


Şi tu înţelegi sexul? 


Laura: Câteodată! 


Mihai: 


Când? 


Laura: Când fac dragoste!... Tu nu-l înţelegi? 
Mihai: | înţeleg şi eu... 

Laura: Ce e sexul? 

Mihai: Repetare şi întâmplare! 

Laura: Doar atât? 

Mihai: Ce altceva? 

Laura: Păi de exemplu: întâlnire, frumuseţe, atracţie, instinct, 
plăcere, ispitire, recunoaştere, oglindire, atingere, îmbrăţişare, 
dezbrăcare, admiraţie, juisare, apropiere, pătrundere, mişcare, 
pasiune, dăruire, fascinaţie, delir, nebunie, transfigurare, unire, 
iubire, transformare, tensiune, descărcare, absorbire, emoție, 
sentiment, fericire, mulţumire şi împlinire... 

Mihai: E toate acestea... Dar ele toate, privite mai atent, nu 
sunt decât repetare şi întâmplare... De aceea, în esenţă, în actul 
sexual nu vom găsi spre manifestare decât două realităţi majore ce 
trebuie să fie menţionate: repetările şi întâmplările... 

Laura: Deci tu zici că înţelegi sexul... 

Mihai: Câteodată mi se pare că-l înţeleg, dar când fac dragoste 
cu tine, toate iluziile legate de o posibilă înţelegere a sexului sau a 
femeii, sau a plăcerii îmi sunt spulberate... 

Laura: Sexul e prea complicat pentru tine?... 

Mihai: Câteodată da! 

Laura: Când? 

Mihai: Mai ales când fac sex cu tine! 

Laura: Deci tu practic îmi spui că atunci când faci sex cu mine 
nu prea înţelegi ce faci? 

Mihai (zâmbind): Exact! Habar nu am ce fac! 

Laura: Şi faci aşa... la nimereală?... 

Mihai: Nu chiar la nimereală, că am o oarecare experienţă... 
Mai ştiu şi eu pe ce să pun mâna, ce să ating, pe unde să mă 
introduc, ce să şoptesc... Dar când te privesc cu atenţie, mai 
mereu, îmi vine să-mi pun o întrebare... 

Laura: Ce este sexul? 

Mihai: Nu... „Ce este femeia?”! 

Laura: Sărmanul de tine! Câte frământări îţi provoacă privirea 
mea!... 

Mihai: Nu doar privirea!... Nu doar atingerea! Nu doar 
îmbrăţişarea!... Ci mai ales gândirea ta! 

Laura: Tu mă gândeşti pe mine? 

Mihai: Da! Eu mă gândesc prin tine... 

Laura: Normal: te gândeşti la mine când te gândeşti pe tine!... 
Dar este oare femeia un concept demn de atenţia filosofiei? 

Mihai: E o întrebare retorică? 

Laura: Oarecum! 

Mihai: Femeia este demnă de atenţia filosofie, mai ales, în 
măsura în care femeia este o parte importantă, chiar foarte 
importantă, dintr-o problemă mai largă decât ea, anume problema 
omului... „Ce este femeia?” e doar jumătate din problema ce se 
cere rezolvată. Problema întreagă şi adevărată este „Ce este 
omul?”... 

Văzută şi înţeleasă ca fiind un om, alături de bărbat, misterul 
femeii poate fi descoperit prin revelarea misterului uman... Dacă 
aflăm răspunsul la întrebarea „Ce este omul?”, aflăm răspunsul şi 
la întrebarea „Ce este femeia?”... Aşadar, femeia se ascunde în 
om... Secretul omului e secret de femeie... Iar taina femeii e taina 
omului!... 

Laura: Şi taina omului e taina vieţii... 

Mihai: Exact... Omul e doar o parte din viaţă, iar viaţa e doar o 
parte din existenţă. Dar dacă am şti „ce este”, am şti şi ce este 
omul... 

Laura: E oare mai potrivit să ne întrebăm „Ce este?”? 

Mihai: Omul e doar o parte din problemă... Problema întreagă şi 
adevărată este „Ce este?”... Dacă aflăm ce este, atunci aflăm şi ce 
este omul! 

Laura: Hai atunci să ne întrebăm „Ce este?”! 

Mihai: Te rog... 


12. Ce este? 


Laura: Ce este? 

Mihai (arătând în jur): Asta este! 

Laura: Ce este? 

Mihai: Toate sunt! 

Laura: Ce este ce este? 

Mihai: Ce este ce este ce este ce este? 

Laura: Da. Ce este? 

Mihai: Ce să fie? Sunt de toate!... Şi frumoase şi urâte. Şi bune 
şi rele. Şi aici şi acolo. Şi atunci şi acum... Ce să fie? Sunt de 
toate! 

Laura: De toate? 

Mihai: De toate pentru toţi!... 

Laura: Şi atunci... ce este? 

Mihai: A... ceste! 

Laura: A... ce... este? 

Mihai: Da... Aceste!... Aceste realităţi prin care noi fiinţăm! 

Laura: Aceasta este! Dar ce este? 

Mihai: Ceea ce este nu este!... Ceea ce nu este este! Ceea ce 
este este şi nu este în acelaşi timp... dar nu e important că este 
sau că nu este... ci ce este? 

Laura: „Ce” este mai important decât „este”? 

Mihai: Da... Întrebarea întreagă şi adevărată nu este „Ce 
este?”, ci „Ce?”... Dacă aflăm răspunsul la întrebarea „Ce?”, aflăm 
şi răspunsul la întrebarea „ce este?”... Ce este... e doar o parte din 
problemă... Problema întreagă este „Ce?”... 

Laura: Ce? 


152 


Radu Lucian Alexandru 


Mihai: Da... Ce? 


13. Ce? 


Laura: Păi asta te întrebam: „Ce?”... 

Mihai: Şi eu te întreb acelaşi lucru... 

Laura: Ce? 

Mihai: Exact... Ce? 

Laura: Deci amândoi punem aceeaşi întrebare... 

Mihai: Da... Ce?... „Ce?” simplu, fără complicaţii, „ce?” aflat în 
toată puritatea lui de „ce?”... 

Laura: Ce?... Şi doar atât? 

Mihai: Ce?... Şi nimic altceva! 

Laura: Bună întrebare! 

Mihai: Ce?! 

Laura: Ce?! 

Mihai: Pot să te întreb de trei ori? 

Laura: Întreabă-mă! 

Mihai: Ce? Ce? Ce?... 

Laura: Altceva! 

Mihai: Ce? Ce? Ce? 

Laura: Altceva! 

Mihai: Ce? Ce? Ce?.. 

Laura: Alt_ce_va! 

Mihai: Ce? 

Laura: Ceva al lui „ce” care va... 

Mihai: Care va ce? 

Laura: Care va... 

Mihai: Ce? 

Laura: Careva! 

Mihai: Oricine? 

Laura: Oricine! 

Mihai: Ce? 

Laura: Orice! 

Mihai: Orice? 

Laura: Ori ce, ori altceva... Trebuie să te hotărăşti! 

Mihai:  Ce?!... (Incantează pe expiratie după ce inspiră 
profund): CEEEEEEEEEEEEEE.... 

CEEEEEEEEEEEEEEE... 

CEEEEEEEEEEEEEEE... 

Laura: Nu e o întrebare prea profundă pentru noi oamenii? 
„Mihai: Nu! Orice întrebare are cel puţin un răspuns... 
Intrebarea „Ce?” nu este o excepţie!... 

Laura: Atunci să te întreb în continuare? 

Mihai: Întreabă-mă! 

Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
: Ce? 


Mihai 


Laura: 


Ce? Ce? Ce?... Ce este? 

Nu mă interesează „este”... Mă interesează „ce?”! 
Ce? 

Ce! 

Ce faci?... Ce-ai mai făcut?... Şi acum ce vei face? 
Ce? 

Da... Ce ai visat azi-noapte? 

Ce? 

Ce?... Ce zici? Ce-ai spus?... Ce vei răspunde? 
Ce? 

Ce?... Ce este? Ce se întâmplă? Ce apare? Ce dispare? 


Ce?... Ce doreşti? Ce vrei? Ce te motivează? Ce 


urmăreşti? 
Mihai: Ce? 


Laura: 


Ce auzi? Ce vezi? Ce simţi? 


Mihai: Ce? 


Laura: 


Ce îţi aminteşti? Ce-ţi imaginezi? Ce gândeşti? 


Mihai: Ce? 


Laura: 


Ce? 


Mihai: Ce anume? 


Laura: 
Mihai: Mă interesează să percep „ceea ce este”, dar nu „este-le 


Ce?! 


n" 


din „ceea ce este”, ci doar „ce”... 


Laura: 


Ce înseamnă ce? 


Mihai: Ce? 


Laura: 


Ceva vechi? 


Mihai: Ce? 


Laura: 


Ceva nou? 


Mihai: Ce? 


Laura: 


Ceva din trecut? 


Mihai: Ce? 


Laura: 


Ceva pentru viitor? 


Mihai: Ce? 


Laura: 


Ceva de aici? 


Mihai: Ce? 


Laura: 


Ceva de acolo? 


Mihai: Ce? 


Laura: 


Ceva de acum? 


Mihai: Ce? 


Laura: 


Mihai 


Ceva! 
Gea, 


Laura: Nu ştiu! 

14. Comunicare şi dialog 


Mihai (după un moment de tăcere): Laura, poate exista oare o 
comunicare fără întrebări şi fără răspunsuri? 

Laura: Ce? 

Mihai: Adică o comunicare în care întrebările însoţite de ce, 
cine, când, cum, unde, de ce... să nu apară, iar răspunsurile la 
aceste întrebări să nu fie ivite spre a fi spuse... 

Laura: O comunicare lipsită de prezenţa întrebărilor şi a 
răspunsurilor? 

Mihai: O comunicare golită de prezenţa lui „Ce?”! 

Laura: Cam greu... 

Mihai: Oare comunicarea să fie esenţial formată din şiruri 
nesfârşite de întrebări şi răspunsuri? 

Laura: Aşa se pare... Sensul leagă întrebarea de răspuns şi 
răspunsul de o nouă întrebare şi apoi de un nou răspuns şi tot 
aşa... 
Mihai: Sensul nu e o iluzie? 

Laura: O iluzie care există şi dă sens comunicării prin întrebări 
şi răspunsuri... 

Mihai: Poţi oare evita orice întrebare? 

Laura: Poţi încerca... 

Mihai: Poţi evita orice răspuns? 

Laura: E chiar mai complicat decât a evita întrebările... 

Mihai: Şi atunci... 

Laura: Şi atunci ce? 

Mihai: Mi-ai pus o întrebare? 

Laura: Mi-ai dat un răspuns? 

Mihai: Cred că poate exista o comunicare lipsită de întrebări şi 
de răspunsuri, dar nu poate exista dialog care să fie lipsit de ele... 
Monologul se poate lipsi, într-o oarecare măsură, de întrebări şi de 
răspunsuri, dar dialogul nu poate exista fără ele... 

Laura: Să fie atunci comunicarea o combinaţie între dialog şi 
monolog? 

Mihai: Mai mereu e un dialog cu noi înşine sau cu ceilalţi, dar ea 
este şi un monolog - o expunere care nu întreabă şi nu răspunde, 
ci doar se expune şi se exprimă... 

Laura: Poate cineva să se expună şi să se exprime fără ajutorul 
întrebărilor şi al răspunsurilor? 

Mihai: Nu prea... 

Laura: Şi atunci? 

Mihai: Şi atunci, ce? 

Laura: Şi atunci, care e răspunsul la întrebarea „Ce?”? 

Mihai: Răspunsul la orice întrebare este dialogul... 

Laura: Şi care e scopul dialogului? 

Mihai: Unul singur: să menţină neîntrerupt fluxul de întrebări şi 
răspunsuri... Când o întrebare plictiseşte, ea trebuie schimbată... 
Când un răspuns duce la tăcere, trebuie evitat... 

Laura: De ce? 

Mihai: Pentru ca dialogul să meargă mai departe! 

Laura: Din tăcere se iese cu o întrebare? 

Mihai: Sau cu un răspuns! 

Laura: Şi de ce vrea dialogul să meargă mai departe? 

Mihai: Ca să existe comunicare! 

Laura: De ce să existe comunicare? 

Mihai: Ca să poată exista tăcere... 

Laura: Ce tăcere? 

Mihai: Acea tăcere care caută o întrebare, caută un răspuns sau 
care caută să rămână în tăcere... 

Laura: Ce întrebare caută? 

Mihai: Întrebarea care întrerupe tăcerea! 

Laura: Şi ce răspuns caută? 

Mihai: Răspunsul care întrerupe tăcerea! 

Laura: De ce? 

Mihai: Pentru ca tăcerea să aibă sens, ea trebuie să fie 
întreruptă periodic de dialog... 

Laura: Interior sau exterior? 

Mihai: De ambele... Dialogul interior e bogat, plăcut, 
satisfăcător, dar nu are niciodată savoarea şi gustul dialogului 
exterior... Dialogul cu sinele e doar o umbră a dialogului cu un 
altul... 

Laura: Nu e invers? 

Mihai: Nu are nici o importanţă!... Important este ceea ce duce 
mai departe dialogul... 

Laura: Ce anume? 

Mihai: O nouă întrebare sau un nou răspuns... 

Laura: Aceeaşi întrebare şi acelaşi răspuns? 

Mihai: De cele mai multe ori... 

Laura: E un dialog în repetare? 

Mihai: Un dialog care se recunoaşte în ceea ce se vorbeşte... 

Laura: Ce se vorbeşte? 

Mihai: Cele care trebuie spuse şi cele care nu trebuie a fi 
spuse... 

Laura: E o luptă aici? 

Mihai: Mai mult o cenzură... 

Laura: Ce fel de cenzură? 

Mihai: Una care are grijă să nu întrerupă dialogul... 

Laura: Dar de ce ar fi aşa de important dialogul cenzurat? Cel 
necenzurat nu e posibil? 


156 


Radu Lucian Alexandru 


Mihai: Nu pentru oricine, nu cu oricine şi nu oricând... Dialogul 
necenzurat ajunge foarte repede la tăcere, iar cei mai mulţi 
oameni nu vor să-şi recunoască tăcerea profundă, înaltă, 
cuprinzătoare care există peste tot în ei... Fuga prin dialog 
cenzurat e doar o fugă de tăcere... 

Laura: Răspunsul la întrebarea „Ce?” e o tăcere? 

Mihai: Uneori da... Una abisală, profundă, înaltă şi 
cuprinzătoare... de fapt, e o comunicare lipsită de întrebare şi 
răspuns, ba chiar un dialog fără întrebări şi fără răspunsuri: 
dialogul ne-întru-răspuns... 

Laura: Şi atunci care răspuns e mai bun?... Răspunsul care nu 
răspunde, răspunsul care nu răspunde cu o întrebare sau 
răspunsul care satisface deplin o întrebare şi o face să tacă? 

Mihai: Răspunsul care nu răspunde, pe lângă că e nepoliticos, 
nu e un răspuns, deoarece el nu răspunde... Răspunsul care 
răspunde cu o întrebare, în lipsa inspiraţiei unui răspuns, duce 
dialogul mai departe... iar răspunsul care face o întrebare să tacă e 
într-adevăr satisfăcător, dar... cel mai adesea, răspunsul cel mai 
bun e lipsa răspunsului... 

Laura: Nu cred... Răspunsul cel mai bun e răspunsul care 
răspunde - răspunsul care îţi explică orice despre orice... 

Mihai: Răspunsul metafizic? 

Laura: Il poţi numi şi aşa... 

Mihai: Despre acest răspuns vorbeam şi eu... 

Laura: Răspunsul manifestat prin „lipsa răspunsului” e un 
răspuns metafizic? 

Mihai: E mai mult un răspuns mistic... Dar poate fi şi metafizic, 
mai ales când această lipsă pe care el o exprimă e o lipsă 
metafizică... El se trăieşte prin acea tăcere care nu mai întreabă 
nimic, fiindcă ştie că nu există nici un răspuns... 

Laura: E vreo diferenţă între „răspunsul care răspunde” şi 
răspunsul care răspunde prin „lipsa răspunsului”? 

Mihai: Dacă consideri „lipsa răspunsului” un răspuns, atunci nu 
e nici o diferenţă, dar această considerare e, adeseori, doar o mare 
prostie... Lipsa răspunsului nu e un răspuns, e doar o lipsă a 
răspunsului... 

Laura: Deci dialogul ne-întru-răspuns e un dialog lipsit de 
răspunsuri şi de întrebări? 

Mihai: Când pui o întrebare, ieşi din acest dialog... Dacă te 
prinzi de greşeală, când încă nu e prea târziu, vei zice imediat: 
„Imi retrag întrebarea!”... Iar când, din greşeală sau din neatentie, 
dai un răspuns la o întrebare spusă sau la una nespusă, vei zice 
imediat, fără să eziţi: „Imi retrag răspunsul!”... 

Laura: Nu poţi zice „Te-am întrebat, dar nu mai vreau să-mi 
răspunzi!”? Sau: „i-am răspuns, dar numai din greşeală!”? 

Mihai: Ba poţi! 

Laura: Şi atunci... ce...? 

Mihai: Da? 

Laura: Scuze de întrebare! 

Mihai: Scuze de răspuns! 

Laura: Foarte ciudat acest dialog! 

Mihai: Dar are un avantaj: e un dialog destul de liniştit... El nu 
mai fuge călare pe întrebări sau cu ele în spinare spre răspunsuri 
mai apropiate sau mai îndepărtate... Dialogul care nu întreabă şi 
nici nu răspunde e un dialog purificat de căutare şi de ghidare, de 
discipolat şi de măiestrie, un dialog care nu întreabă fiinţa şi nici 
nu răspunde întrebărilor ei... 

Dacă scăpăm de întrebări şi de răspunsuri, mai rămân 
afirmaţiile şi negaţiile, cu condiţia ca ele să nu fie răspunsuri... 

Laura: Şi imperativele... 

Mihai: Dacă întrebările dau impresia de libertate în alegere, 
imperativele par să o anuleze... 

Laura: Atunci hai să ne concentrăm dialogul doar pe afirmări şi 
negări care să nu cuprindă în ele nici un răspuns... 

Mihai: E posibil aşa ceva? 

Laura: Nu ştiu... Hai să vedem! 

Mihai: Ce idee bună! 

Laura: E bună ideea, dar, afirmativ vorbind, era mai bine dacă 
ziceai „Aceasta e o idee destul de bună!” fără să mai pomeneşti de 
posibilităţi... 

Mihai: Sau de încercări!... Această formulare nu e însă şi ea 
doar un răspuns la întrebarea nespusă „Este aceasta o idee bună?” 

Laura: Ba este! 

Mihai: Şi atunci? 

Laura: Şi atunci ce? 

Mihai: Chiar aşa: „Ce?” 

Laura: Să-ţi fac un rezumat?... Scuze de întrebare... 

Mihai: Fă-mi!... Scuze de răspuns... 

Laura: Tu te-ai întrebat şi m-ai întrebat „Ce este femeia?” şi ai 
ajuns la concluzia că aceasta e o întrebare parţială şi că o alta mai 
potrivită decât ea ar fi „Ce este omul?”... Apoi te-ai întrebat şi m-ai 
întrebat „Ce este omul?” doar ca să constaţi că şi aceasta e tot o 
întrebare parţială şi că o altă întrebare e mai potrivită şi mai 
cuprinzătoare decât ea: „Ce este?”... Aşa că te-ai întrebat şi m-ai 
întrebat „Ce este?”, iar după o vreme ai realizat că în această 
întrebare, pentru tine, „ce” este mai important şi mai cuprinzător, 
mai profund şi mai înalt decât „este” şi astfel ne-am axat doar pe 
întrebarea „Ce?”... 

Te-ai privit în ochii mei şi m-am privit în ochii tăi şi te-ai 
întrebat, şi m-ai întrebat: „Ce?”... Iar după un timp de meditaţie, 
cum era de aşteptat, având în vedere demersul reductiv-expansiv 
anterior, ai renunţat chiar şi la elementul „ce?” din „Ce este 

femeia?” sau din „Ce este omul?”, sau din „Ce este viaţa?”, sau din 
„Ce este filosofia?” şi ai rămas doar cu lipsa întrebării şi, prin 
urmare, cu lipsa răspunsului... 

Mihai: Unde nu mai este întrebare nu mai este nici răspuns... 

Laura: Aşadar, din demersul tău ar rezulta că răspunsul cel mai 
bun care poate fi dat la o întrebare filosofică este dizolvarea acelei 
întrebări, răspuns care, astfel formulat, nu este de fapt un 
răspuns, ci lipsa unui răspuns... Aşa ai ajuns la propunerea unui 
dialog care evită în mod intenţionat şi întrebările, şi răspunsurile... 
- un dialog greu, mi se pare chiar imposibil, dar pe care noi 
încercăm să-l purtăm chiar în clipa de faţă... 

Mihai: Aşa e... întrebările ne ispitesc la tot pasul, dar noi nu 
trebuie să cedăm ispitei... Răspunsurile ne tentează cu fiecare 
cuvânt pe care îl auzim sau pe care îl rostim, dar noi nu trebuie să 
cedăm tentaţiei... Chiar acum era cât pe ce să te întreb ceva, dar 
m-am oprit la timp... 

Laura: Foarte bine! 

Mihai: Ce e foarte bine? 

Laura: Aceasta e o întrebare? 

Mihai: Acela era un răspuns? 

Laura: Era... Întrebarea implicită era: „E bine?”, iar răspunsul 
meu explicit a fost „Foarte bine!”... 

Mihai: Atunci e oare posibil să afirmi sau să negi ceva fără ca 
afirmaţia sau negația ta să nu fie un răspuns?... Scuze de 
întrebare!... 

Laura: Nu cred!... Scuze de răspuns!... Dar hai să vedem!... Ia 
afirmă şi tu ceva! 

Mihai: Ce? 

Laura: Ceva! 

Mihai: Scuze de întrebare! 

Laura: Scuze de răspuns! 

Mihai: Sunt pus să afirm şi să neg, dar fără ca afirmaţiile mele 
să fie vreun răspuns la vreo întrebare... Acest lucru mi se pare 
imposibil, aşa că, deocamdată, mai bine rămân în tăcere... 
Întrebarea „Ce?” s-a dizolvat şi răspunsurile date ei s-au 
vaporizat!... Nu mai e nimic de adăugat!... Nu există întrebări şi nu 
există răspunsuri... Există doar întrebări care se dizolvă şi 
răspunsuri care se dispersează... Ceea ce este nu este... Sau, mai 
bine zis, ceea ce era acum nu mai estel!... 

Laura: Ce? 

Mihai: Ce e? 

Laura: Da, ce? Sau, mai bine zis, ce era? 

Mihai: Scuze din nou pentru întrebări şi pentru răspunsuri... Ele 
erau... 

Laura: Şi încă mai sunt? 

Mihai: Încă mai sunt! Dar pentru o clipă nu au mai fost! 

Laura: 
Mihai: 
Laura: 
Mihai: 
Laura: 
Mihai: 


Ce fel de clipă? 

Una de tăcere! 

Când a fost această clipă? 

Mai demult! 

Şi acum nu mai este? 

Acum e doar amintirea ei... Şi un imbold puternic de a o 


depăşi prin ajungerea la un răspuns mai profund, mai înalt, mai 
cuprinzător! 


Laura: 


Mai profund, mai înalt şi mai cuprinzător decât tăcerea? 


Decât vidul? Decât nimicul? Decât misterul care nu poate fi spus în 
cuvinte? Decât răspunsul care le explică pe toate fără să spună 


nimic? 


Mihai: 


Da! Mai profund, mai înalt, mai cuprinzător!... Acum caut 


răspunsul care să le explice pe toate în timp ce spune ceva foarte 
clar şi foarte limpede... ceva care poate fi auzit şi poate fi înţeles 
de oricine... 


Laura (după un moment de tăcere): Interesantă filosofie... 


Mihai: 
Laura: 
Mihai: 
Laura: 


Ce filosofie? 
Filosofia lui „Ce?”... 
A lui „Ce?”? 
Da... Mie mi se pare că nimeni nu ştie despre ce e 


vorba... Nimeni nu ştie despre ce vorbeşte... 


Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 
Laura: 
Mihai: 


Eu ce ţi-am spus? 

Ce? 

Nimic... 

Nimic? 

O prostie... 

Ce prostie? 

Să cauţi Sens în Non-Sens! 
Ce să cauţi?... În ce? 

Nu e momentul potrivit! 
Pentru ce? 

Nu e locul potrivit!... 

De ce? 

Nu e omul potrivit! 

Cine? 

Nu eşti femeia potrivită! 
Eu? 

Ce este femeia? 

Nimic... 

Serios?... Şi tu ce eşti? 

Eu sunt femeia ta!... Scuze de răspuns... 
A mea? Scuze de întrebare!... Ce interesant!... 
Ce?... Nu-ţi convine? 

Ce interesant! 

Laura: Ce? 

Mihai: Ce este omul? 

Laura: Nimic... 

Mihai: Serios? Şi eu ce sunt? 

Laura: Tu eşti omul meu!... Scuze de răspuns... 
Mihai: Omul tău? Scuze de întrebare! Foarte interesant! 
Laura: Ce?... Ce-i aşa de interesant? 
Mihai: Tu ce crezi? 

Laura: Ce să cred?... Nimic... 

Mihai: Serios? Şi între noi ce este? 
Laura: Ceva... 

Mihai: Ce? 

Laura: Spaţiul! 

Mihai: Ce? 

Laura: Timpul! 

Mihai: Ce? 

Laura: Limbajul! 

Mihai: Ce? 

Laura: Percepția... 

Mihai: Ce? 

Laura: Limitele! 

Mihai: Ce? 

Laura: Repetarea! 

Mihai: Ce? 

Laura: Intâmplarea... 

Mihai: Ce? 

Laura: Filosofia! 

Mihai: Filosofia?... Ce filosofie? 
Laura: Filosofia care ne desparte! 
Mihai: Ce filosofie ne desparte? 
Laura: Filosofia care ne apropie! 
Mihai: Aceeaşi filosofie? 

Laura: Da. Filosofia omului... 

Mihai: Adică? 

Laura: Filosofia femeii şi filosofia bărbatului... 
Mihai: Sunt diferite? 

Laura: Nu prea! 

Mihai: Atunci de ce sunt despărțite? 
Laura: Ca să se poată apropia! 
Mihai: Şi de ce s-ar apropia? 

Laura: Ca să se poată apoi despărţi! 
Mihai: Ce ciudat! 

Laura: Ce-i ciudat? 

Mihai: Ce este... 

Laura: Ce este? 

Mihai: Ce este! 

Laura: Şi ce este acest „ce” care „este”? 

Mihai: Chiar aşa!... Ce este „ce”? 

Laura: Ce? 

Mihai: Ce tare! 

Laura: Ce-i tare? 

Mihai: Ce! 

Laura: De ce? 

Mihai: Pentru că el este în „ce este?”, în „ce face?”, în „ce are?”, 
în „ce ştie?”, în „ce vrea?”, în „ce zice?” şi în „ce?”... Ce sunt?... Ce 
fac?... Ce am?... Ce ştiu?... Ce vreau?... Ce zic?... Ce?... 

Laura: Ce eşti?... Ce faci?... Ce ai?... Ce ştii?... Ce vrei?... Ce 
zici?... Ce?... 

Mihai: Ce tare! 

Laura: Ce-i tare? 

Mihai: Deosebirea cea mare care există între „este!” şi „ce 
este?”, între „face!” şi „ce face?”, între „are!” şi „ce are?”, între 
„Ştie!” şi „ce ştie?”, între „vrea!” şi „ce vrea?”, între „zice!” şi „ce 
zice?”... 

Laura: Ce deosebire? 

Mihai: Deosebirea dintre iluzie şi trezire! 

Laura: Ce iluzie? Ce trezire? 

Mihai: Ce naşpa! 

Laura: Ce-i naşpa? 

Mihai: ... Ce! 

Laura: De ce? 

Mihai: Trezeşte prea tare, prea repede, prea brutal! 

Laura: Ce? 

Mihai: Fiinţa aflată în iluzie! 

Laura: Ce este o iluzie? 

Mihai: Ceea ce nu există! 

Laura: Ce nu există? 

Mihai: Ce?! 

Laura: Ba există! 

Mihai: Ce? 

Laura: Da... Ce?... Ce există? Ce se petrece? Ce se percepe? Ce 
este acel ceva care e cunoscut? Ce este acel ceva care e 
necunoscut? 

Mihai: Ce este femeia? 

Laura: Exact! 

Mihai: Femeia este parte din om... 

Laura: Şi ce este omul? 

15. Repetări prin întâmplare 


Mihai (după un moment de tăcere): Ce este omul?... Omul 
este... 

Laura: Ce este? 

Mihai: Ce este?... Omul e cel care se întreabă: „Ce?... Ce e 
aceasta?... Ce fac azi?... Ce vreau să ştiu?... Ce este?... Ce este 
omul? Ce este femeia? Ce este bărbatul? Ce este iubirea?... Ce 
este viaţa?... Ce este?... Ce?...”. Dar e şi cel care îşi răspunde 
acestor întrebări... 

Laura: Ce?... Ce-şi răspunde? 

Mihai: De obicei, aceleaşi răspunsuri... uşor variate din când în 
când... El face azi ce a făcut ieri şi ce va face mâine... 

Laura: Ce? 

Mihai: Dacă vrei, îţi spun ce ţi-am mai spus! 

Laura: Spune-mi! 

Mihai: Se repetă prin întâmplare! 


Laura: Şi atunci ce este femeia? 

Mihai: Repetare prin întâmplare! 

Laura: Şi ce este omul? 

Mihai: Repetări prin întâmplări! 

Laura: Asta-i tot ce este? Repetare şi întâmplare? 

Mihai: Da! 

Laura: Acesta e răspunsul metafizic căutat? Răspunsul care 
explică foarte clar şi foarte limpede tot ceea ce este de explicat? 

Mihai: Da! 

Laura: Ce este repetarea? 

Mihai: Aceasta este repetarea! Repetarea se află în tine, în 
mine, peste tot!... 

Laura: Ce este întâmplarea? 

Mihai: Ceea ce se întâmplă sub ochii noştri! 

Laura: Anume ce? 

Mihai: Repetările prin întâmplări! 

Laura: „Ce?” este o repetare prin întâmplare? 

Mihai: Da... Exact asta este „ce”! 

Laura: Ce este repetarea prin întâmplare? 

Mihai: Ceea ce se vede, ceea ce se aude, ceea ce se atinge, 
ceea ce se simte, ceea ce se gândeşte... Tot ceea ce cunoaştem e 
doar repetare prin întâmplare... 

Laura: Ce bine!... Credeam că „Ce?” nu are răspuns... 

Mihai: Are... 

Laura: Ce răspuns are „Ce?”? 

Mihai: Repetări prin întâmplare... Sau, mai bine zis: repetare şi 
întâmplare... 

Laura: Repetarea şi întâmplarea explică tot ce este de explicat? 

Mihai: Sunt lucruri pe care le poate face repetarea şi lucruri pe 
care le poate face doar întâmplarea... Însă insistând pe repetare, 
la un moment dat va veni şi întâmplarea... 


Laura: Chiar crezi că trebuie să renunţăm la întrebări şi la 
răspunsuri? 

Mihai: Nu neapărat... 

Laura: De ce? 

Mihai: Fiindcă, printre altele, acesta este demersul logic prin 
care noi bărbaţii atragem femeia spre noi! 

Laura: Prin dialog? 

Mihai: Prin conversaţie!... 

Laura: De ce o atrageţi? 

Mihai: Pentru că ea vrea să fie atrasă! 

Laura: De ce? 

Mihai: Deoarece doreşte să intre în dialog cu noi! 

Laura: De ce? 

Mihai: Ca să afle ce este omul! 

Laura: Dar ea ştie ce este omul! 

Mihai: Ştie? 

Laura: Da! 

Mihai: Şi ce este omul? 

Laura: Omul e fiinţa absorbită în sine! Omul e fiinţa vrăjită de 
sine! 

Mihai: E acaparată de sine? 

Laura: Este!... 

Mihai: Şi ce este acest sine al omului? 

Laura: Omul aşa cum se vede pe sine în oglindă, aşa cum se 
reflectă pe sine în propria lui minte şi în lume - în viaţa altor fiinţe 
şi în faptele sale... 

Mihai: Şi cum se vede? Cum se reflectă? 

Laura: Uneori, corect... De multe ori, deformat... Omul e o 
vieţuitoare care păşeşte prin lume şi o cercetează... Când ştie că 
nu prea ştie ce vede, vede corect... Când e convins că ştie ce 
vede, vede deformat... 

Mihai: Dar de văzut vede ceva! 

Laura: Vede! 

Mihai: Ce vede? 

Laura: Ce este! 

Mihai: Ce este?... Ce este fiinţa acesta care vede ceva şi se 
întreabă ce este fiinţarea care vede ceva şi apoi se întreabă ce este 
acel ceva?... 

Laura: Ce este? 

Mihai: Un om, de exemplu... 

Laura: Şi ce e omul? 

Mihai: Omul e privitorul care te priveşte când treci pe lângă el, 
ca să vadă dacă te cunoaşte... 

Laura: Şi dacă te cunoaşte, ce face? 

Mihai: Te salută! 

Laura: De ce? 

Mihai: Fiindcă el este şi tu eşti... Fiindcă el te cunoaşte şi tu îl 
cunoşti... Fiindcă el comunică cu tine şi tu comunici cu el... Omul e 
o fiinţă ce este... şi fiindcă este, noi ne întrebăm „ce este?”... 

Laura: Şi ce este? 

Mihai: Lumină şi întuneric... drumuri şi cărări... mers şi 
odihnă... cuvinte şi tăcere... întrebare şi răspuns... 

Laura: Ce răspuns? 

Mihai: Afară e întuneric, stelele au răsărit, luna doar pe 
jumătate... Greierii cântă-n repetare sub semn de întâmplare, iar 
oamenii povestesc unii cu alţii, pe ritmuri de muzică aleasă, 
căutându-şi întâlnire şi destăinuire... 

Laura: Ce este asta? 

Mihai: O clipă de viaţă! 

Laura: Ce clipă? 

Mihai: Clipa care se apropie, clipa care se trăieşte, clipa ce se 
depărtează... clipa care rămâne... 

Laura: Clipa ce este? 

Mihai: Nu doar clipa... Şi locul, şi mediul, şi omul... 

Laura: Sunt prea multe cele ce sunt? 

Mihai: Sunt destule... Dar nu e esenţial că sunt, ci ce sunt... 

Laura: „Ce” e mai important decât „este”? 

Mihai: Aşa este! 

Laura: Ce este? 

Mihai: Ce?! 

Laura: Păi asta e întrebarea: Ce? 

Mihai: Repetare şi întâmplare! 

Laura: Doar atât? 

Mihai: Doar atât! 

Laura: Acest răspuns e prea simplu! 

Mihai: E mai mult decât simplu - e perfect! 

Laura: Nimic nu e perfect! 

Mihai: Ai dreptate!... În cuvinte, acesta e răspunsul cel mai bun 
pe care ţi-l pot da acum la întrebarea „Ce este?”... 

Laura: Ce? 

Mihai: Repetări prin întâmplare... 

Laura: Mulţumesc de răspuns! 

Mihai: Cu plăcere! 

Laura: O să meditez asupra lui! 

Mihai: Meditează!... (Îi întinde mâna...) Mergem? 

Laura: Mergem! 

Mihai (în timp ce se îndreaptă spre ieşirea de pe scenă): 
Mulţumesc de conversaţie!... Eşti o bună parteneră de dialog! 

Laura (zâmbind): Oare de ce? 

Mihai: Deoarece... filosofia ta este... foarte profundă! 

Laura: Da... E profundă... Şi fiindcă filosofia ta e... înălţătoare... 
când interacţionăm, filosofia noastră parcă devine mereu mai 
cuprinzătoare!... 

Mihai: Mai profund, mai înalt, mai cuprinzător! - Aceasta este 
voia mea! 

Laura: Expansiune!... Asta este!... Universul nostru filosofic se 
află acum în expansiune! 

Mihai: Şi ce se extinde? 

Laura: Repetarea şi întâmplarea!... 


(Cei doi ies de pe scenă...) 

